Datasets:

NorHsangPha

/

shan-news-taifreedom_com

like 0

2024-06-29T11:38:48

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%95%e1%80%bd%e1%82%86%e1%82%87%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%81%b8/

ဢမေႇရိၵၢၼ်ႇ ပွႆႇတရူၼ်းၸွပ်ႇသွၵ်ႈၼႂ်းပၢင်ႇလၢႆႇလမ် ရၢတ်ႉသျႃးဢမ်ႇႁၢၼ်ႉၸႂ်

ယွၼ်ႉဢမေႇရိၵၢၼ်ႇ လႆႈသူင်ႇတရူၼ်းၵႂႃႇၸွပ်ႇသွၵ်ႈၼႂ်းပၢင်ႇလၢႆႇလမ်တိူဝ်းၼမ်မႃး လႄႈ ၽၢႆႇတၢင်းရၢတ်ႉသျႃး တေတုမ်ႉတွပ်ႇၵႂႃႇၶိုၼ်း ၼႆယဝ်ႉ။ မိူဝ်ႈဝႃးဝၼ်းထီႉ 28 June 2024 (လိူၼ်ၸဵတ်းလွင်ႈ 7 ၶမ်ႈ ပီႊတႆး 2118 ၼီႈ) ၼၼ်ႉ ၽွင်းလူင်ၽၢႆႇၵႅတ်ႇၶႄရၢတ်ႉသျႃး လႆႈသင်ႇႁႂ်ႈၽူႈမီးပုၼ်ႈၽွၼ်းၼႂ်းတပ်ႉသိုၵ်း ႁႂ်ႈႁႅၼ်းၽႅၼ်ၵၢၼ်တႃႇတုမ်ႉတွပ်ႇ လွင်ႈဢမေႇရိၵၢၼ်ႇၽိူမ်ႉတရူၼ်းၸွပ်ႇသွၵ်ႈ ၼႂ်းပၢင်ႇလၢႆႇလမ်တိူဝ်းၼမ်ၶိုၼ်ႈမႃးၼၼ်ႉသေ လၢတ်ႈဝႃႈ ပဵၼ်ၵၢၼ်ၸွပ်ႇသွၵ်ႈ တႃႇပိုတ်းယိုဝ်းတပ်ႉသိုၵ်းရၢတ်ႉသျႃး ဝႃႈၼႆ။ ႁွင်ႈၵၢၼ်လူင်ၽၢႆႇၵႅတ်ႇၶႄရၢတ်ႉသျႃး လႆႈလၢတ်ႈဝႃႈ လွင်ႈႁဵတ်းသၢင်ႈၸိူဝ်းၼၼ်ႉ ႁဵတ်းႁႂ်ႈႁၼ်ဝႃႈ ဢမေႇရိၵၢၼ်ႇ လႄႈ ၸုမ်း NATO မီးသုၼ်ႇၵဵဝ်ႇၶွင်ႈၸွမ်းပၢင်တိုၵ်း ၼႂ်းၵႄႈၵၢင်ယူႇၶရဵၼ်း တင်း ရၢတ်ႉသျႃး တိူဝ်းၼမ်ၶိုၼ်ႈမႃး ၵွပ်ႈၼၼ် သင်ပဵၼ်ပၢင်တိုၵ်းၵၼ်မႃးၸိုင် လုၵ်ႈၸုမ်း NATO တေလႆႈႁပ်ႉဢဝ်ပုၼ်ႈၽွၼ်း ၼႆယဝ်ႉ။ ၼွၵ်ႈလိူဝ်သေၼႆႉ ၽၢႆႇတၢင်းႁွင်ႈၵၢၼ်လူင်ၽၢႆႇၵႅတ်ႇၶႄရၢတ်ႉသျႃး ယင်းလႆႈပၼ် ၾၢင်ႉၸႅင်ႈၸႅင်ႈလႅင်းလႅင်းဝႃႈ တေၸႂ်ႉတိုဝ်းပိူင်ၵၢၼ်ဢၼ်ႁၢႆႉႁႅင်း တႃႇၵႅတ်ႇႁႄႉ တရူၼ်းၸွပ်ႇသွၵ်ႈဢမေႇရိၵၢၼ်ႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈၼႂ်းလိူၼ် March 2023 ၼၼ်ႉၵေႃႈ ႁိူဝ်းမိၼ်လိုပ်ႈလမ်း Su-27 လႆႈမိၼ်ၵႅတ်ႇတရူၼ်းၸွပ်ႇသွၵ်ႈ MQ-9 Reaper ၶွင်ဢမေႇရိၵၢၼ်ႇ ထိုင်တီႈလႆႈတူၵ်းၵႂႃႇၼႂ်းပၢင်ႇလၢႆႇလမ် တင်းသွင်ၽၢႆႇၵေႃႈ လႆႈမီးလွင်ႈပိုတ်းယိုဝ်းသႂ်ႇၵၼ် ပဵၼ်ပွၵ်ႈဢွၼ်တၢင်းသုတ်း ဝၢႆးသေပၢင်တိုၵ်းသိုၵ်းယဵၼ် (Cold War) ၼၼ်ႉမႃး ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈၼႆႉၵေႃႈ လႆႈမီးမႃးဝၢႆးသေ ယူႇၶရဵၼ်း ၸႂ်ႉတိုဝ်းမၢၵ်ႇမိတ်ႉသႆး ဢၼ်ဢမေႇရိၵၢၼ်ႇၸွႆႈထႅမ်ၼၼ်ႉသေ ပိုတ်းယိုဝ်းတီႈၽင်ႇပၢင်ႇလၢႆႇ ၼႂ်းဝဵင်း Sevastopol ပွတ်းတွၼ်ႈၶရၢႆးမီးယႃး ဢၼ်ရၢတ်ႉသျႃးယိုတ်းသိမ်းဢဝ်ၶဝ်ႈပဵၼ်ပွတ်း ဢွၼ်ႇတွၼ်ႈၼိုင်ႈၶွင်မိူင်းရၢတ်ႉသျႃးၼၼ်ႉ ႁဵတ်းႁႂ်ႈမီးၵူၼ်းလူႉသဵင်ႈတၢႆ 4 ၵေႃႉ၊ မၢတ်ႇၸဵပ်း 150 ၵေႃႉ လႄႈ ၽၢႆႇရၢတ်ႉသျႃး ဝႃႈ ဢမေႇရိၵၢၼ်ႇၼၼ်ႉ ၵဵဝ်ႇၶွင်ႈၸွမ်း ပၢင်တိုၵ်းၵမ်းသိုဝ်ႈယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-29T10:59:48

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb%e1%80%bd%e1%81%b5%e1%80%ba%e1%80%b8%e1%80%99%e1%82%84%e1%80%b8-%e1%80%9c%e1%80%b0/

ၵူၼ်းမိူင်းၵျွၵ်းမႄး လူႉတၢႆထႅင်ႈ 6 ၵေႃႉ မၢတ်ႇ 5 ၵေႃႉ

ၽွင်းၵူၼ်းမိူင်းတိုၵ်ႉၼင်ႈဢုပ်ႇၵၼ် လႄႈ လုၵ်ႈဢွၼ်ႇတိုၵ်ႉလဵၼ်ႈၵေႃႉၵၼ် တီႈၼႂ်းဝၢင်းႁိူၼ်းလင်ၼိုင်ႈ ပွၵ်ႉဢူၵ်ႉၵျိၼ်း ဝဵင်းၵျွၵ်းမႄး ယူႇၼၼ်ႉ မီးမၢၵ်ႇလူင်တူၵ်းသႂ်ႇႁိမ်းၶၢင်ႈၸိူဝ်းၶဝ်လႄႈ လႆႈမၢတ်ႇၸဵပ်းလူႉတၢႆတင်းၼမ်။ မိူဝ်ႈဝႃးဝၼ်းထီႉ 28 June 2024 (လိူၼ်ၸဵတ်းလွင်ႈ 7 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈ 17:00 မူင်းပၢႆ မီးၵူၼ်းမိူင်း 11 ၵေႃႉ ပႃးၸဵမ်လုၵ်ႈဢွၼ်ႇ တိုၵ်ႉၼင်ႈဢုပ်ႇၵၼ် ႁဵတ်းၵေႃႉၵၼ်ယူႇၼႂ်းဝၢင်းႁိူၼ်းၼၼ်ႉ မီးမၢၵ်ႇလူင် ဢမ်ႇႁူႉၸုမ်း ၵႂႃႇတူၵ်းသႂ်ႇႁိမ်းၶၢင်ႈၸိူဝ်းၶဝ်လီလီသေ လူႉတၢႆၵႂႃႇ 6 ၵေႃႉ မၢတ်ႇၸဵပ်း 5 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸိူဝ်းၶဝ် 11 ၵေႃႉၼၼ်ႉ မီးၼၢင်းယိင်း 5 ၵေႃႉ (ပႃးလုၵ်ႈဢွၼ်ႇယိင်း 3 ၶူပ်ႇၵေႃႉၼိုင်ႈ) လႄႈ ၵူၼ်းၸၢႆးၵေႃႉ 1 ၺႃးၸၢၵ်ႇမၢၵ်ႇသေ လူႉတၢႆၵႂႃႇဢွင်ႈတီႈပိူင်ပဵၼ်ၼၼ်ႉၵမ်းလဵဝ်ဢေႃႈ၊ ထႅင်ႈ 5 ၵေႃႉ (ပႃးလုၵ်ႈဢွၼ်ႇ 2 ၵေႃႉ) ၼၼ်ႉသမ်ႉ လႆႈတၢင်းမၢတ်ႇၸဵပ်းႁၢဝ်ႈႁႅင်းဝႆႉ ဝႃႈၼႆ။ ၵူၼ်းမၢတ်ႇၸဵပ်း 5 ၵေႃႉ လႄႈ ၵူၼ်းလႆႈလူႉသဵင်ႈသၢႆၸႂ်ၵႂႃႇ 6 ၵေႃႉၼၼ်ႉ ၸုမ်းပရႁိတ ၼမ်ႉၶမ်း ၵႂႃႇၸွႆႈဢဝ်သူင်ႇဝႆႉတီႈႁူင်းယႃသေ မၢၵ်ႇဢၼ်တူၵ်းတႅၵ်ႇသႂ်ႇ ၸိူဝ်းၶဝ် 11 ၵေႃႉၼၼ်ႉသမ်ႉ ၵူၼ်းမိူင်းၵမ်ႉၼမ်တႄႉဝႃႈ လုၵ်ႉမႃးတီႈၼႂ်းတပ်ႉပၢင်သဝ်းသိုၵ်းမၢၼ်ႈ ဝဵင်းၵျွၵ်းမႄး ၼႆယဝ်ႉ။ ၼွၵ်ႈလိူဝ်ၼၼ်ႉလႆႈႁူႉၸွမ်းထႅင်ႈဝႃႈ ယွၼ်ႉပၢင်တိုၵ်းတီႈဝဵင်းၵျွၵ်းမႄးသေ ၵူၼ်းမိူင်းၼႂ်းပိုၼ်ႉတီႈ ပၢႆႈၽေးၵႂႃႇယူႇသဝ်းဝႆႉတီႈ ၵျွင်းၵၢင်မိူင်း မွၵ်ႈ 200 ၵေႃႉ၊ တီႈဝၢၼ်ႈမိူင်းတၢင်ႈ ဢိူင်ႇမိူင်းတၢင်ႈ ၸႄႈဝဵင်းၵျွၵ်းမႄး မီးဝႆႉမွၵ်ႈ 300 ၵေႃႉ၊ ၵမ်ႈၽွင်ႈၵေႃႈ ၵႂႃႇတၢင်ႇတီႈတၢင်ႇတၢင်းသေ ႁႃတီႈလွတ်ႈၽေးဝႆႉႁင်းၽႂ်ႁင်းမၼ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-28T12:34:35

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%a2%e1%81%bc%e1%80%ba%e1%80%9c%e1%80%ae%e1%80%9c%e1%82%86%e1%82%88%e1%81%be%e1%81%a2%e1%80%84%e1%80%ba%e1%82%89/

လွၵ်းလၢႆးဢၼ်လီလႆႈၾၢင်ႉ လွင်ႈယွၵ်ႇလႅၼ်ဢဝ်ငိုၼ်း

ၵၢၼ်ပႅတ်ႉလႅၼ်ၵိၼ်ငိုၼ်းၼၼ်ႉ ပဵၼ်ပၼ်ႁႃ ဢၼ်မီးယူႇၵူႈတီႈတီႈၼႂ်းလုမ်ႈၾႃႉ ၼႆႉယဝ်ႉလႄႈ မိူၼ်ၼင်ႇမိူင်းၶႄႇၼၼ်ႉၵေႃႈ ပဵၼ်ပၼ်ႁႃယႂ်ႇလူင်ဢၼ်ၼိုင်ႈ မိူၼ်ၵၼ်၊ ၽၢႆႇႁူမ်ႈလူမ်ႈမိူင်းၶႄႇၶဝ်ၵေႃႈ ဢွၵ်ႇမႃးပိုတ်ႇလၢတ်ႈၼႄ လၢႆးလႅၼ်ငိုၼ်း တၢင်းၾူၼ်းလႄႈတၢင်းဢွၼ်ႇလၢႆး ဢၼ်ၵႆႉထူပ်းၼမ်လိူဝ်ပိူၼ်ႈၼႂ်းမိူင်းၶႄႇ ၼၼ်ႉယဝ်ႉ။ လွင်ႈယွၵ်ႇလႅၼ်ဢၼ်ထူပ်းၼမ်လိူဝ်ပိူၼ်ႈၵေႃႈပဵၼ် Brushing scam လႄႈ Click Farm ယွၵ်ႇလႅၼ်တီႈလုၵ်ႈႁဵၼ်း ဢိၵ်ႇတင်း ၵူၼ်းမီးၵႃႈႁႅင်းဢေႇၼၼ်ႉသေ တေလႅၼ်ႁႂ်ႈယုမ်ႇဝႃႈ မၼ်းႁႃငိုၼ်းလႆႈငၢႆႈ လူၺ်ႈႁဵတ်းၵၢၼ်ဢွၼ်ႇလၢႆး ၵူၺ်းၵႃႈ တေလႆႈမီးငိုၼ်းၶဝ်ႈၵွၼ်ႇ ၸင်ႇတေတႄႇႁဵတ်းၵၢၼ်လႆႈ၊ ၵမ်းဢွၼ်တၢင်းၵေႃႈ တေလႆႈငိုၼ်းတႄႉယူႇ ၵူၺ်းၵႃႈ ပေႃးဝႃႈယုမ်ႇၶဝ်မႃးယဝ်ႉၼႆၸိုင် တေတဵၵ်းႁႂ်ႈသူင်ႇငိုၼ်းပၼ်ၼမ်မႃးထႅင်ႈ ႁႂ်ႈပေႃးလႆႈငိုၼ်းၼမ်ထႅင်ႈ ပေႃးဝႃႈသူင်ႇငိုၼ်းပၼ်ၼမ်ၼမ်ယဝ်ႉၵေႃႈ တေဢမ်ႇလႆႈငိုၼ်းၶိုၼ်း ၸိူဝ်းၼႆႉယဝ်ႉ။ လွင်ႈလႅၼ်ႁႂ်ႈလူင်းတိုၼ်းၸိူဝ်းၼႆႉၵေႃႈၺႃးၼမ် ၵမ်ႈၼမ် ၵူၼ်းယွၵ်ႇလႅၼ်ၸိူဝ်းၼၼ်ႉ တေပွမ်တူဝ်ပဵၼ်ၽူႈလူင်ႉလႅၼ်ႇ ၽၢႆႇၵၢၼ်လူင်းတိုၼ်းသေယဝ်ႉ ၶဝ်ႈမႃးပၼ်လွင်ႈၼႄႉၼမ်း ၼႂ်းၵၢၼ်လူင်းတိုၼ်းၸိူဝ်းၼႆႉသေ မိူဝ်ႈပိူၼ်ႈယုမ်ႇယဝ်ႉသေ သူင်ႇငိုၼ်းပၼ်ၼႆၵေႃႈ ဢဝ်ငိုၼ်းၼၼ်ႉၵႂႃႇပႅတ်ႈယူႇယဝ်ႉ၊ ထႅင်ႈလၢႆးၼိုင်ႈၵေႃႈ တေပႅတ်ႉလႅၼ် လွၵ်ႇႁႂ်ႈႁၵ်ႉပႅင်းၵၼ်ယဝ်ႉ ၸူဝ်းၵၼ်လူင်းတိုၼ်း ၸိူဝ်းၼႆႉၵေႃႈမီးယူႇယဝ်ႉ။ ယဝ်ႉၵေႃႈ လွင်ႈပႅတ်ႉလႅၼ် ၵၢၼ်သိုဝ်ႉၶူဝ်းၶွင်တၢင်းဢွၼ်ႇလၢႆးၼၼ်ႉၵေႃႈ လႆႈဝႃႈမီးၼမ်တႄႉတႄႉ၊ ၶဝ်တေပိုၼ်ၽႄႈ ၶူဝ်းၶွင်ဢၼ်ပွမ်ၼိူဝ်ဢွၼ်ႇလၢႆးယဝ်ႉ လွၵ်ႇႁႂ်ႈၵူၼ်းၵႂႃႇတူၵ်းလွၵ်းသိုဝ်ႉႁင်းၵူၺ်း မိူဝ်ႈၵူၼ်းသိုဝ်ႉၶူဝ်းၶွင်ၼၼ်ႉ သူင်ႇငိုၼ်းၵႂႃႇပၼ်ယဝ်ႉၸိုင် ၽူႈပႅတ်ႉလႅၼ်ၵေႃႈ တေယွၼ်းထႅင်ႈၵႃႈဢၼ်ပုၼ်ႉဢၼ်ၼႆႉ ၼႆထႅင်ႈသေ ယဝ်ႉၵေႃႈ ပလွၵ်ႉပႅတ်ႈတီႈၵူၼ်းဢၼ်ၶဝ်လႅၼ်ငိုၼ်းလႆႈ ၼၼ်ႉယဝ်ႉ။ ယင်းမီးထႅင်ႈလၢႆလၢႆလွင်ႈ တႄႇၸဵမ် လွင်ႈၵူႈယိမ်ငိုၼ်းပွမ်၊ ဢၢင်ႈပဵၼ်ၽူႈမီးပုၼ်ႈၽွၼ်း ပဵၼ်ၶႃႈႁၢပ်ႇၵၢၼ်ၶုၼ် ၼႂ်းလူင်ပွင်ၸိုင်ႈ၊ လႅၼ်ၵဝ်းယွၵ်ႇႁႂ်ႈႁၵ်ႉပႅင်းတၢင်းဢွၼ်ႇလၢႆး၊ ၵႃႉၶၢႆၶူဝ်းၶွင်ဢၼ်ပွမ် ၸိူဝ်းၼႆႉ။ သမ်ႉဝႃႈၽၢႆႇတၢင်းၽူႈမီးပုၼ်ႈၽွၼ်းၶဝ် တေႁူႉၶိုတ်းတၼ်းယူႇသေတႃႉ ၽၢႆႇတၢင်းၵူၼ်းပႅတ်ႉလႅၼ်ၶဝ်ၼၼ်ႉၵေႃႈ မီးလွၵ်းလၢႆး လႅၼ်ၵိၼ်ပိူၼ်ႈလႆႈယူႇတႃႇသေႇလႄႈ ၵူၼ်းဢၼ်လႆႈလူႉသုမ်းယွၼ်ႉမၼ်းၼၼ်ႉ တိူဝ်းၼမ်မႃးတိၵ်းတိၵ်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-28T11:45:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-hezbollah-%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d/

ၸုမ်းသိုၵ်း Hezbollah ပိုတ်းယိုဝ်းသႂ်ႇတပ်ႉပၢင်သဝ်းဢိတ်ႇသရေး

တႃႇပဵၼ်ၵၢၼ်တုမ်ႉတွပ်ႇ လွင်ႈဢိတ်ႇသရေး ၶႃႈႁႅမ်ၵူၼ်းသိုၵ်း Hezbollah ၼႆသေ တၢင်းၽၢႆႇ ၸုမ်းသိုၵ်း Hezbollah လႆႈပိုတ်းယိုဝ်းသႂ်ႇတပ်ႉပၢင်သဝ်းဢိတ်ႇသရေး ၼႂ်းမိူင်းဢိတ်ႇသရေးပွတ်းႁွင်ႇ ၼႆယဝ်ႉ။ မိူဝ်ႈဝၼ်းထီႉ 27 June 2024 (လိူၼ်ၸဵတ်းလွင်ႈ 6 ၶမ်ႈ ပီႊတႆး 2118 ၼီႈ) ၼၼ်ႉ တၢင်း ၽၢႆႇၸုမ်းယိပ်းၵွင်ႈၵၢင်ႈ Hezbollah ဢၼ်ပဵၼ်ဢူၺ်းလီ ၸုမ်းသိုၵ်းႁႃးမၢတ်ႉသ် ၼၼ်ႉ လႆႈယိုဝ်းမၢၵ်ႇမိတ်ႉသႆးသႂ်ႇ တပ်ႉၵၢင်ႁၢဝ် လႄႈ တပ်ႉၵႅတ်ႇႁႄႉမၢၵ်ႇမိတ်ႉသႆး ဢိတ်ႇသရေး ဢၼ်မီးယူႇတီႈၼႂ်းမိူင်းဢိတ်ႇသရေးပွတ်းႁွင်ႇၼၼ်ႉ ၼပ်ႉႁူဝ်သိပ်း လုၵ်ႈ တႃႇပဵၼ်ၵၢၼ်တုမ်ႉတွပ်ႇ လွင်ႈဢိတ်ႇသရေး ပိုတ်းယိုဝ်းသႂ်ႇၼႂ်းမိူင်းလေႇပႃႇ ၼွၼ်ႇသေ ႁဵတ်းႁႂ်ႈၵူၼ်းသိုၵ်း Hezbollah လူႉသဵင်ႈတၢႆ 4 ၵေႃႉၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းတပ်ႉသိုၵ်းဢိတ်ႇသရေး လႆႈလၢတ်ႈဝႃႈ မီးမၢၵ်ႇ မိတ်ႉသႆး 35 လုၵ်ႈ လုၵ်ႉၼႂ်းမိူင်းလေႇပႃႇၼွၼ်ႇသေယိုဝ်းမႃး ၼႆသေတႃႉ ၵူၺ်းထုၵ်ႇ ၶိူင်ႈႁႄႉၵင်ႈၽေးတၢင်းၵၢင်ႁၢဝ်ဢိတ်ႇသရေး ယိုဝ်းၵႅတ်ႇပႅတ်ႈလႆႈတင်းမူတ်း လူၺ်ႈ ဢမ်ႇမီးၵူၼ်းလႆႈတၢင်းမၢတ်ႇၸဵပ်း ၼႆယဝ်ႉ။ လွင်ႈဢိတ်ႇသရေး ပိုတ်းယိုဝ်းတၢင်းၵၢင်ႁၢဝ်သႂ်ႇၼႂ်းမိူင်းလေႇပႃႇၼွၼ်ႇၼၼ်ႉ ၶႃႈႁႅမ်ပႅတ်ႈလႆႈၵူၼ်းသိုၵ်း Hezbollah 3 ၵေႃႉ ၼႂ်းပိုၼ်ႉတီႈ Somor လႄႈ ၼႂ်းမိူင်းလေႇ ပႃႇၼွၼ်ႇပွတ်းၸၢၼ်းထႅင်ႈ 2 ၵေႃႉၼႆ ၽၢႆႇတၢင်းဢိတ်ႇသရေးသိုပ်ႇလၢတ်ႈထႅင်ႈ ၼင်ႇၼႆ။ ၼႂ်းဝၼ်းထီႉ 27 June 2024 ၼၼ်ႉၵူၺ်းၼင်ႇၵဝ်ႇ ၽၢႆႇတၢင်းဢိတ်ႇသရေးၵေႃႈ လႆႈပိုတ်းယိုဝ်းသႂ်ႇၼႂ်းမိူင်းလေႇပႃႇၼွၼ်ႇပွတ်းၸၢၼ်းထႅင်ႈလၢႆလၢႆပိုၼ်ႉတီႈ ဝၢႆးသေ ပွႆႇတရူၼ်းပိုတ်းယိုဝ်းသႂ်ႇႁိူၼ်းတိူၵ်ႈသွင်ၸၼ်ႉ ၼႂ်း Nabatiyeh သေ ႁဵတ်းႁႂ်ႈမီးၵူၼ်း မၢတ်ႇၸဵပ်း 20 ၵေႃႉ ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈပိုတ်းယိုဝ်းတုမ်ႉတွပ်ႇၵၼ်ၵႂႃႇမႃးတင်းသွင်ၽၢႆႇၼႆႉ ႁဵတ်းႁႂ်ႈ ၵူၼ်းၼႂ်းမိူင်းလေႇပႃႇၼွၼ်ႇ လူႉသဵင်ႈတၢႆၵႂႃႇယဝ်ႉ 485 ၵေႃႉ၊ ၼႂ်းၼၼ်ႉ ပဵၼ်ၵူၼ်းမိူင်း 94 ၵေႃႉ၊ ၽၢႆႇတၢင်းဢိတ်ႇသရေး သမ်ႉလူႉသဵင်ႈတၢႆ 15 ၵေႃႉ၊ ပဵၼ်ၵူၼ်းမိူင်း 11 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-28T11:13:01

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%80%bd%e1%80%84%e1%80%ba%e1%81%b6%e1%80%b5%e1%80%9d%e1%80%ba%e1%80%9c%e1%82%84%e1%82%88/

ၵူၼ်းမိူင်းၼွင်ၶဵဝ်လႄႈၵျွၵ်းမႄး လႆႈမၢတ်ႇၸဵပ်းလူႉတၢႆယွၼ်ႉပၢင်တိုၵ်း

ပၢင်တိုၵ်းၸုမ်းသိုၵ်းမၢၼ်ႈ တင်း ၸုမ်းသိုၵ်းပလွင်ႈ TNLA+PDF ဢၼ်ပဵၼ်ယူႇ ၼႂ်းပိုၼ်ႉတီႈ ဝဵင်းၼွင်ၶဵဝ် လႄႈ ၵျွၵ်းမႄးၼၼ်ႉ ၵူၼ်းမိူင်းလႆႈတိူဝ်ႉၸပ်း မၢၵ်ႇၵွင်ႈ/ၸၢၵ်ႇမၢၵ်ႇလူင် လႄႈ လႆႈမၢတ်ႇၸဵပ်းလူႉတၢႆတင်းၼမ် ၼႆယဝ်ႉ။ ပၢင်တိုၵ်းတီႈၼွင်ၶဵဝ် ဢၼ်ပဵၼ်မိူဝ်ႈဝႃးဝၼ်းထီႉ 27 June 2024 (လိူၼ်ၸဵတ်းလွင်ႈ 6 ၶမ်ႈ ပီႊတႆး 2118 ၼီႈ) ၼၼ်ႉ မၢၵ်ႇလူင်တူၵ်းသႂ်ႇတီႈႁိူၼ်းသွင်ပူႇဢွၵ်ႇ ဢၼ်မီးဢႃႇယု 50 ပီႊၼင်ႇၵၼ် တီႈၼႂ်းပွၵ်ႉ 2 သေ လႆႈတၢင်းၸဵပ်းမၢတ်ႇႁၢဝ်ႈႁႅင်း၊ ၵူၼ်းမိူင်းထႅင်ႈၵေႃႉၼိုင်ႈ ဢၼ်ယူႇတီႈ ပွၵ်ႉ 4 ၼၼ်ႉၵေႃႈ တိူဝ်ႉၸပ်းၸၢၵ်ႇမၢၵ်ႇသေ လႆႈလူႉတၢႆၵႂႃႇ ဝႃႈၼႆ၊ ၼွၵ်ႈလိူဝ်ၼၼ်ႉ တီႈၼႂ်းပွၵ်ႉ 4 ၵူၺ်းၼင်ႇၵဝ်ႇ မီးၼၢင်းယိင်း 2 ၵေႃႉ လႆႈတိူဝ်ႉၸပ်းမၢၵ်ႇၵွင်ႈသေ လူႉတၢႆၵႂႃႇမိူၼ်ၵၼ်။ ထႅင်ႈတီႈၼိုင်ႈၵေႃႈ ပၢင်တိုၵ်းဢၼ်ပဵၼ်ၼႂ်းပိုၼ်ႉတီႈဝဵင်းၵျွၵ်းမႄး ပွၵ်ႈၵမ်းၼႆႉ မီးၵူၼ်းမိူင်းလႆႈတၢႆၸွမ်းပၢင်တိုၵ်း ယိင်း 4 ၵေႃႉ ၸၢႆး 2 ၵေႃႉ လႄႈ ၵူၼ်းမၢတ်ႇၸဵပ်းသမ်ႉမီး 15 ၵေႃႉ ၼႆယဝ်ႉ။ မိူဝ်ႈလဵဝ်တီႈၼႂ်းဝဵင်းၼွင်ၶဵဝ် လႄႈ ဝဵင်းၵျွၵ်းမႄးၼၼ်ႉ တၢင်းၽၢႆႇၸုမ်းသိုၵ်း TNLA+PDF ၶဝ်ႈႁွတ်ႈထိုင်တီႈၼႂ်းဝဵင်းယဝ်ႉ ဝႃႈၼႆ။ မိူဝ်ႈၼႆႉဝၼ်းထီႉ28 June 2024 ၼႆႉၵေႃႈ ၸုမ်းသိုၵ်းသွင်ၽၢႆႇ တိုၵ်ႉသိုပ်ႇၶဵင်ႈၶႅင်ၵၼ် ၼႂ်းပိုၼ်ႉတီႈ ဝဵင်းၼွင်ၶဵဝ်၊ ဝဵင်းၵျွၵ်းမႄး၊ ဝဵင်းသီႇပေႃႉ၊ ဝဵင်းမိူင်းၵုတ်ႈ ယူႇလႄႈ ၵူၼ်းမိူင်းတိုၵ်ႉၶမ်ၼႂ်းၵႄႈပၢင်တိုၵ်းဝႆႉၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-27T13:03:14

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b6%e1%80%ad%e1%80%af/

သိုၵ်းမၢၼ်ႈတီႉၺွပ်းၶိုၼ်းၽူႈၵွၼ်းတိူင်းသိုၵ်းပွတ်းၵၢင်

ၸုမ်းသိုၵ်းမၢၼ်ႈ တီႉၺွပ်းၵုမ်းၶင်ဝႆႉ ၸွမ်ႁၢၼ် ၵျီႇၶၢႆႇ ၵေႃႉပဵၼ်ၽူႈၵွၼ်းတိူင်းသိုၵ်းပွတ်းၵၢင် (လပၶ) ဢၼ်ငဝ်ႈငုၼ်းပၵ်းဝႆႉတီႈဝဵင်းလိူဝ်ႇ တိူင်းဝဵင်းလိူဝ်ႇသေ ၵၢဝ်ႇၼႄဝႃးမီးၽႅၼ်ၵေႃႇၵၢၼ်ႁၢႆႉၼႂ်းတပ်ႉသိုၵ်း ဝႃႈၼႆ။ မိူဝ်ႈၼႆႉဝၼ်းထီႉ 27 June 2024 (လိူၼ်ၸဵတ်းလွင်ႈ 6 ၶမ်ႈ ပီႊတႆး 2118 ၼီႈ) ၶုၼ်သိုၵ်းလူင် ၸိၼ်ႇယေႃႇ (သိုၵ်းမၢၼ်ႈ) ဢၼ်ႁဵတ်း CDM လၢတ်ႈတီႈသိုဝ်ႇၶၢဝ်ႇ Khit Thit Media ဝႃႈ − ၸွမ်ႁၢၼ် ၵျီႇၶၢႆႇ ၽူႈၵွၼ်းတိူင်းသိုၵ်းပွတ်းၵၢင်၊ ၽူႈၸမ်တူဝ် ၸွမ်ႁၢၼ် ၵျီႇၶၢႆ လႄႈ ၽူႈမီးၸၼ်ႉ ၸိူဝ်းလိုဝ်ႈၵၢၼ်ထႅင်ႈလၢႆလၢႆၵေႃႉ မီးၽႅၼ်တေသၢၼ်ၶတ်းၶိုၼ်း သိုၵ်းမၢၼ်ႈ လႄႈ ႁဵတ်းလွင်ႈဢမ်ႇလီတေႃႇ ၽူႈမီးၸၼ်ႉသုင်သိုၵ်းမၢၼ်ႈၼႆသေ ထုၵ်ႇၽူႈမီးၸၼ်ႉသုင်သိုၵ်းမၢၼ်ႈ တီႉၺွပ်းၵုမ်းၶင်ၸႅတ်ႈထၢမ်ဝႆႉ၊ ၵႅမ်ၽူႈၵွၼ်းတိူင်းသိုၵ်းတႄႉ ဢမ်ႇႁၼ်တီႉၺွပ်းပႃး၊ လွင်ႈႁူပ်ႉထူပ်းၵၼ်တင်း ၸွမ်ႁၢၼ် ၵျီႇၶၢႆႇၼႆႉ လႆႈႁူႉဝႃႈ မီးပႃးၸဝ်ႈသိုၵ်းလူင် ၸိူဝ်းလိုဝ်ႈၵၢၼ်ယဝ်ႉၼၼ်ႉ လႄႈ ၵူၺ်းၼႃႇဢမ်ႇႁူႉဝႃႈ ပႃးၽႂ်ပဵၼ်ၽႂ်လၢႆလၢႆ ဝႃႈၼႆ။ ၸွမ်ႁၢၼ် ၵျီႇၶၢႆႇ ၽူႈၵွၼ်းတိူင်းသိုၵ်းပွတ်းၵၢင် (ဝဵင်းလိူဝ်ႇ) ႁွင်ႉဢဝ်ၵူၼ်းၸိူဝ်း ဢၼ်မၼ်းယုမ်ႇၸႂ် လႄႈ ႁွင်ႉပႃး ၶုၼ်သိုၵ်းလူင် ၸဝ်ႈသိုၵ်းလူင် ၸိူဝ်းလိုဝ်ႈၵၢၼ်သိုၵ်းယဝ်ႉၼၼ်ႉသေ ႁဵတ်းပၢင်ၵုမ်ၵၼ်တီႈၼႂ်းဝၢင်းႁေႃဝဵင်းလိူဝ်ႇ ၵဵဝ်ႇလူၺ်ႈလွင်ႈ ၸဝ်ႈသင်ႇၶ ဢၼ်မီးလုၵ်ႈၼွင်ႉပွင်ပၢႆတင်းၼမ် လႄႈ ပဵၼ်ၸဝ်ႈဢၼ်ၵူၼ်းမိူင်းၼပ်ႉယမ်ၼၼ်ႉ လႆႈထုၵ်ႇယိုဝ်းတၢႆတီႈ ၼႂ်းၼႃႈလိၼ် တိူင်းသိုၵ်းပွတ်းၵၢင်၊ သၢၼ်ၶတ်းလၢႆးႁဵတ်းသၢင်ႈ မိၼ်းဢွင်ႇလၢႆႇ လႄႈ သိမ်းပႅတ်ႈဢၢမ်းၼၢတ်ႈ တီႈတိူင်းဝဵင်းလိူဝ်ႇ ဝႃႈၼႆ၊ ဝၢႆးသေ ပၢင်ၵုမ်ယဝ်ႉၵေႃႈ ၵူၼ်းၸိူဝ်းယူႇၽၢႆႇတႂ်ႈၵုမ်းၵမ် မိၼ်းဢွင်ႇလၢႆႇၼၼ်ႉ ၵႂႃႇတီႉၺွပ်းပႅတ်ႈ ၸွမ်ႁၢၼ် ၵျီႇၶၢႆႇ ၼႆ လႆႈႁၼ် ၶုၼ်သိုၵ်းလူင် ၸိၼ်ႇယေႃႇ (သိုၵ်းမၢၼ်ႈၵဝ်ႇ) လၢတ်ႈတီႈသိုဝ်ႇၶၢဝ်ႇ Khit Thit Media ၼင်ႇၼႆ။ ၸုမ်းသိုၵ်းမၢၼ်ႈ တႄႇယိုတ်းဢၢမ်းၼၢတ်ႈၸိုင်ႈမိူင်းမႃး မိူဝ်ႈဝၼ်းထီႉ 1 February 2021 လႄႈ ထိုင်ယၢမ်းလဵဝ်ၵေႃႈ ပၼ်ႁႃၵၢၼ်သိုၵ်းၵၢၼ်မိူင်း ၼိုင်ႈၶႅၼ်းယႂ်ႇသုင်မႃး လိူဝ်ႇၵဝ်ႇယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-06-27T13:02:17

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9e%e1%80%ad%e1%80%af%e1%80%9d%e1%80%ba%e1%82%89%e1%81%b6%e1%80%ad%e1%80%b0%e1%80%84%e1%80%ba/

သိုၵ်းမၢၼ်ႈ သိုဝ်ႉၶိူင်ႈယိပ်းတၢင်ႇၸိုင်ႈမိူင်း ၼပ်ႉႁူဝ်ပၢၵ်ႇလၢၼ်ႉတေႃႇလႃႇ

ၼႂ်းႁူဝ်ပီႊ 2024 ၼႆႉၵူၺ်း သိုၵ်းမၢၼ်ႈသိုဝ်ႉၶိူင်ႈယိပ်းၵွင်ႈၵၢင်ႇတၢင်ႇၸိုင်ႈမိူင်း ၼပ်ႉပဵၼ်ႁူဝ်ပၢၵ်ႇလၢၼ်ႉတေႃႇလႃႇဢမေႇရိၵၢၼ်ႇယဝ်ႉ ဝႃႈၼႆ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်း မိူဝ်ႈဝႃးဝၼ်းထီႉ 26 June 2024 (လိူၼ်ၸဵတ်းလွင်ႈ 5 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၽူႈႁဵတ်းလၢႆးငၢၼ်းၶိုၵ်ႉတွၼ်း ၸုမ်းၸၢတ်ႈ ၸိုင်ႈလုမ်ႈၾႃႉ ၽၢႆႇသုၼ်ႇလႆႈသုၼ်ႇပဵၼ်ၵူၼ်းၼႂ်းမိူင်းႁူမ်ႈတုမ်ၼၼ်ႉ လႆႈလၢတ်ႈ ဝႃႈ ပႅၵ်ႉသမ်ႉလူင်ပွင်ၸိုင်ႈသိုၵ်းမၢၼ်ႈ တေထုၵ်ႇမိူင်းမႁႃႇဢၢမ်းၼၢတ်ႈ ၼႂ်းမိူင်း ဝၼ်းတူၵ်း ပၼ်တၢမ်ႇၶွမ်ႈသပိတ်ႈ ၼႆသေတႃႇ ၽၢႆႇတၢင်းသိုၵ်းမၢၼ်ႈၵေႃႈ ယင်း တိုၵ်ႉ သိုဝ်ႉလႆႈၶိူင်ႈယိပ်း လႄႈ ၶဝ်ႈထိုင်ငိုၼ်းတိုၼ်းတၢင်ႇၸိုင်ႈမိူင်းလႆႈယူႇ ဝႃႈၼႆ။ ၼႂ်းႁူဝ်ပီႊ 2024 ၼႆႉ ၽၢႆႇတၢင်းသိုၵ်းမၢၼ်ႈ လႆႈသိုဝ်ႉၶိူင်ႈယိပ်းၵွင်ႈၵၢင်ႇ လႄႈ ၶိူင်ႈၵမ်ႉၵႅမ်တၢင်ႇၸိုင်ႈမိူင်း ပဵၼ်တႃႇသၢင်ႉငိုၼ်း 253 လၢၼ်ႉတေႃႇလႃႇဢမေႇရိ ၵၢၼ်ႇၼႆ ၼႂ်းလၢႆးငၢၼ်းၶၢဝ်ႇ လၢတ်ႈပႃးဝႆႉထႅင်ႈၼင်ႇၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းသိင်ႇၵပူဝ်ႇ လႆႈၵႅတ်ႇႁႄႉၶွမ်ႇပၼီႇ ယႃႇႁႂ်ႈၸွႆႈထႅမ်ပၼ် လႆႈတီႈလူင်ပွင်ၸိုင်ႈသိုၵ်းမၢၼ်ႈ လႄႈ ႁဵတ်းႁႂ်ႈၵႃႈၶၼ် လွင်ႈသိုဝ်ႉၶိူင်ႈယိပ်းပွၵ်ႈ ၵမ်းၼႆႉ ဢေႇလိူဝ်သေပီႊဢွၼ်တၢင်းမွၵ်ႈ 3 ပုၼ်ႈ 1 ပုၼ်ႈၼႆႉ ဝႃႈၼႆ။ ဝၢႆးသေသိင်ႇၵပူဝ်ႇ ပိၵ်ႉဢိုတ်းပႅတ်ႈယေးငိုၼ်း ဢၼ်ၵဵဝ်ႇၶွင်ႈၸွမ်းသိုၵ်းမၢၼ်ႈယဝ်ႉ ႁဵတ်းႁႂ်ႈယေးငိုၼ်းၼႂ်းမိူင်းထႆး လႆႈမႃးတႅၼ်းတီႈ ပဵၼ်ယေးငိုၼ်းလၵ်း လႄႈ ၵွင်ႉသၢၼ်ၵၼ်တင်းငိုၼ်းတိုၼ်းတၢင်ႇၸိုင်ႈမိူင်းပၼ်သိုၵ်းမၢၼ်ႈ ၼႆယဝ်ႉ။ ၼွၵ်ႈလိူဝ်သေၼႆႉ ၽူႈႁဵတ်းလၢႆးငၢၼ်းၶိုၵ်ႉတွၼ်း ၸၢတ်ႈၸိုင်ႈလုမ်ႈၾႃႉ ယင်းလႆႈ လၢတ်ႈထႅင်ႈဝႃႈ ၼႂ်းပီႊ 2023 ၶွမ်ႇပၼီႇဢၼ်လူင်းတိုၼ်းၼႂ်းမိူင်းထႆး လႆႈၸတ်းႁႃ ၶိူင်ႈယိပ်း လႄႈ ၶိူင်ႈၵမ်ႉၵႅမ် ၽၢၼ်ႇတၢင်းမိူင်းထႆးၼၼ်ႉ တေမီးပႃးၶိူင်ႈၵမ်ႉၵႅမ် ႁိူဝ်းမိၼ်မႅင်းမီႈ Mi-17 တင်း Mi-35 ႁူမ်ႈတင်းမူတ်းပဵၼ်တႃႇသၢင်ႉငိုၼ်း 120 လၢၼ်ႉတေႃႇလႃႇသေ ပေႃးမႃးတႅၵ်ႈၼိူင်းၵၼ်တင်းၼႂ်းပီႊ 2022 ၼၼ်ႉၼႆၸိုင် တေလႆႈဝႃႈ ၽိူမ်ႉၶိုၼ်ႈမႃးပဵၼ် 2 ပုၼ်ႈ ဝႃႈၼႆ။ တႃႇတေၽိူမ်ႉထႅမ်ၶေႃႈမုၼ်းလၢႆးငၢၼ်းၶၢဝ်ႇၼႆႉၵေႃႈ မီးလူင်ပွင်ၸိုင်ႈလၢႆလၢႆမိူင်း လႄႈ ယေးငိုၼ်းလၢႆလၢႆတီႈ လႆႈတွပ်ႇပၼ်တီႈၽူႈႁဵတ်းလၢႆးငၢၼ်းၶၢဝ်ႇၶိုၵ်ႉတွၼ်း ၵူၺ်းမီးလူင်ပွင်ၸိုင်ႈထႆး တင်း ယေးငိုၼ်းထႆးၽႃးၼိတ်ႉ Siam Commercial Bank (SCB) ၵူၺ်း ဢၼ်ဢမ်ႇ တွပ်ႇပၼ်တၢင်းႁၼ်ထိုင်သင်ၸွမ်း ဝႃႈၼႆ။ ယေးငိုၼ်း SCB ၼၼ်ႉ ႁပ်ႉပုၼ်ႈၽွၼ်းၼႂ်းၵၢၼ်ပၢႆးမၢၵ်ႈမီးသိုၵ်းမၢၼ်ႈမွၵ်ႈ ႁူဝ်ပၢၵ်ႇ ပႅတ်ႇသိပ်း 80% လူၺ်ႈၵၢၼ်ဢူၼ်းသူင်ႇငိုၼ်းၽၢၼ်ႇယေးငိုၼ်း မိူဝ်ႈၼႂ်းပီႊ 2022 ၼၼ်ႉ ၵူၺ်းမီး 5 လၢၼ်ႉတေႃႇလႃႇသေ မိူဝ်ႈၼႂ်းပီႊ 2023 သမ်ႉၽိူမ်ႉၶိုၼ်ႈပဵၼ် 100 လၢၼ်ႉတေႃႇလႃႇ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၼင်ႇႁိုဝ်ပေႃးတေမီးလွင်ႈၽဵင်ႇပဵင်းၼၼ်ႉ ယူႇတီႈသိုဝ်ႇၶၢဝ်ႇ AP လႄႈ သိုဝ်ႇ Nikkei Asia လႆႈၵပ်းသိုပ်ႇၵႂႃႇတီႈယေးငိုၼ်း SCB ယူႇ ၵူၺ်းၽၢႆႇတၢင်းယေးငိုၼ်းဢမ်ႇတွပ်ႇပၼ်တၢင်းႁၼ်ထိုင်သင် ဝႃႈၼႆ။ ထႅင်ႈၽၢႆႇၼိုင်ႈၵေႃႈ ဝၢႆးသေယေးငိုၼ်း Myanmar Foreign Trade Bank ၺႃးတၢမ်ႇ ၶွမ်ႈသပိတ်ႈ မိူဝ်ႈပီႊ 2023 ယဝ်ႉ ဢၼ်ပဵၼ်ငိုၼ်းယေးၼႂ်းမိူင်းထႆး ၵသီႇၵွၼ်းထႆး (Kasikorn Bank) ၵေႃႈ လႆႈၵိုတ်းယိုတ်းလွင်ႈႁူမ်ႈၼႃႈၵၢၼ်ၸွမ်းယေးငိုၼ်းမိူင်းမၢၼ်ႈ ၼႆႉၵမ်းလဵဝ်လႄႈ လွင်ႈသိုဝ်ႉၶၢႆၶွင်သိုၵ်းမၢၼ်ႈ ဢၼ်ၽၢၼ်ႇတၢင်းယေးငိုၼ်းၵသီႇၵွၼ်းထႆး မိူဝ်ႈၼႂ်းပီႊ 2022 မီးယူႇတီႈ 35 လၢၼ်ႉတေႃႇလႃႇသေ ၼႂ်းပီႊ 2023 ၼၼ်ႉသမ်ႉ လႆႈလူတ်းယွမ်းလူင်းမႃးလိူဝ် 5 လၢၼ်ႉတေႃႇလႃႇၵူၺ်း ၼႆယဝ်ႉ။ ၽၢႆႇတၢင်းယေးငိုၼ်းၵသီႇၵွၼ်းထႆး လႆႈလၢတ်ႈတီႈ Nikkei Asia ဝႃႈ ႁဝ်းဢမ်ႇပၼ်ၶႂၢင်ႉႁႂ်ႈသိုဝ်ႉၶၢႆၶိူင်ႈယိပ်း လႄႈ ၶိူင်းၵမ်ႉၵႅမ်ၽၢၼ်ႇယေးငိုၼ်းၶွင်ႁဝ်း သေ တၢင်းၽၢႆႇယေးငိုၼ်းၵေႃႈ တေႁဵတ်းသၢင်ႈၵိုတ်းယိုတ်းလွင်ႈသိုဝ်ႉၶၢႆ ဢိၵ်ႇတင်း ၵႅတ်ႇႁႄႉယေးငိုၼ်းၶွင်ႁဝ်း ဢၼ်ၵဵဝ်ႇၶွင်ႈၸွမ်းသိုၵ်းမၢၼ်ႈၵမ်းလဵဝ် ဝႃႈၼႆ။ ၼႂ်းလၢႆးငၢၼ်း UN ၼၼ်ႉ ယင်းလႆႈပၼ်တၢင်းႁၼ်ထိုင်ဝႃႈ သင်ၸိူဝ်ႉလူင်ပွင်ၸိုင်ႈ ထႆး ႁဵတ်းသၢင်ႈမိူၼ်ၼင်ႇလူင်ပွင်ၸိုင်ႈသိင်ႇၵပူဝ်ႇ ဢၼ်ႁဵတ်းမိူဝ်ႈပီႊပူၼ်ႉမႃး ၼၼ်ႉၼႆၸိုင် ၼမ်ႉၵတ်ႉတႃႇသိုၵ်းမၢၼ်ႈ SAC ဢၼ်ဢဝ်ၵူၼ်းမိူင်းပဵၼ်ပဝ်ႉမၢႆ ၼၼ်ႉၵေႃႈ တေလူတ်းယွမ်းလူင်းၵႂႃႇ ၼႆယဝ်ႉ။ Nikkei Asia လၢတ်ႈထႅင်ႈဝႃႈ လူင်ပွင်ၸိုင်ႈထႆး ပိူင်ႈၵၼ်တင်း လူင်ပွင်ၸိုင်ႈသိင်ႇၵ ပူဝ်ႇ ၵဵဝ်ႇလူၺ်ႈလွင်ႈယိုတ်းမၼ်ႈဢၼ်ၸႅင်ႈလႅင်း ၼႂ်းၵၢၼ်သၢၼ်ၶတ်း လွင်ႈသူင်ႇၶိူင်ႈယိပ်းပၼ်တီႈသိုၵ်းမၢၼ်ႈၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ လၢႆးငၢၼ်းၶၢဝ်ႇၼႆႉၵေႃႈလႆႈမီးမႃး ၽွင်းယၢမ်းဢၼ် လူင်ပွင်ၸိုင်ႈ ထႆး ယိုၼ်ႈလိၵ်ႈယွၼ်းၶဝ်ႈႁူမ်ႈ ၶွင်ႇသီႇၽၢႆႇႁူမ်ႇလူမ်ႈ ၸၢတ်ႈၸိုင်ႈလုမ်ႈၾႃႉ ဢၼ် တေမီးၵၢၼ်လိူၵ်ႈ ၼႂ်းလိူၼ် October 2024 ဢၼ်တေမႃးထိုင်ၼႆႉ ၼႆယဝ်ႉ။ ၼွၵ်ႈလိူဝ်သေၼႆႉ ၽူႈႁဵတ်းလၢႆးငၢၼ်းၶိုၵ်ႉတွၼ်း ၸၢတ်ႈၸိုင်ႈလုမ်ႈၾႃႉ ၽၢႆႇသုၼ်ႇ လႆႈသုၼ်ႇပဵၼ်ၵူၼ်း ၼႂ်းမိူင်းႁူမ်ႈတုမ် ယင်းလႆႈတုၵ်းယွၼ်းထိုင်ယေးငိုၼ်းၵူႈတီႈ တီႈ ႁႂ်ႈၵူတ်ႇထတ်းၵၢၼ်သိုဝ်ႉၶၢႆဢၼ်ၵဵဝ်ႇၶွင်ႈၸွမ်းယေးငိုၼ်းမၢၼ်ႈသေ လၢတ်ႈဝႃႈ ႁႅင်းမိပ်ႇဢီးတၢင်းၵၢၼ်ငိုၼ်းၼၼ်ႉ ပဵၼ်သုၼ်ႇၼိုင်ႈဢၼ်တေၸွႆႈၵိုတ်းယိုတ်း လွင်ႈႁၢႆႉႁႅင်းၼႂ်းၸိုင်ႈမိူင်းႁူမ်ႈတုမ်ၼႆႉလႆႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2024-06-27T11:34:56

https://taifreedom.com/%e1%80%90%e1%80%b0%e1%82%87%e1%80%9b%e1%81%b5%e1%80%ae%e1%82%87-%e1%80%a2%e1%80%99%e1%80%ba%e1%82%87%e1%82%81%e1%81%bc%e1%80%ba%e1%80%9c%e1%80%ae%e1%80%9c%e1%80%bd%e1%80%84%e1%80%ba%e1%82%88%e1%80%a2/

တူႇရၵီႇ ဢမ်ႇႁၼ်လီလွင်ႈဢိတ်ႇသရေးၶႂၢၵ်ႈပၢင်တိုၵ်း

ၽူႈၼမ်းတူႇရၵီႇ ပၼ်ၾၢင်ႉဢိတ်ႇသရေး ဢၼ်ၶႂၢၵ်ႈပၢင်တိုၵ်းႁႂ်ႈယႂ်ႇၵႂၢင်ႈမႃးထႅင်ႈသေ တုၵ်းယွၼ်းႁႂ်ႈၸိုင်ႈမိူင်း ၼႂ်းပွတ်းဝၼ်းဢွၵ်ႇၵၢင် ယူႇၽၢႆႇလေႇပၼွၼ်ႇ ၼႆယူႇ။ မိူဝ်ႈဝၼ်းထီႉ 26 June 2024 (လိူၼ်ၸဵတ်းလွင်ႈ 5 ၶမ်ႈ ပီႊတႆး 2118 ၼီႈ) ၸွမ်ၸိုင်ႈတူႇရၵီႇ လၢတ်ႈဝႃႈ ၸွမ်ၽွင်းလူင်ဢိတ်ႇသရေးၼၼ်ႉ မီးၽႅၼ်ၵၢၼ် တႃႇတိူဝ်းၶႂၢၵ်ႈပၢင်တိုၵ်းၼႂ်းၵႃႇၸႃႉ ႁႂ်ႈယႂ်ႇၵႂၢင်ႈမႃးထႅင်ႈ လႄႈ တေဢွၼ်ၵႂႃႇပဵၼ်ပၢင်တိုၵ်းၼႂ်းပွတ်းတွၼ်ႈ ပွတ်းဝၼ်းဢွၵ်ႇၵၢင်မႃး၊ လူၺ်ႈတီႈမိူင်းဝၼ်းတူၵ်းၵေႃႈၽွမ်ႉၸွမ်း၊ လွင်ႈၼႆႉၼၼ်ႉ တေဢွၼ်ၵႂႃႇၸူးၽေးၶဵၼ်ဢၼ်ယႂ်ႇလူင်မႃးလႆႈ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ မိူဝ်ႈလဵဝ်ၼႆႉ ဢိတ်ႇသရေး လႅၵ်ႈလၢႆႈပဝ်ႉမၢႆ ၵႂႃႇတၢင်းလေႇပၼွၼ်ႇယဝ်ႉ ဝၢႆးသေယႃႉလႅဝ်ပႅတ်ႈၵႃႇၸႃႉမူတ်းယဝ်ႉၼၼ်ႉ၊ တုၵ်းယွၼ်းႁႂ်ႈ မိူင်းဢၼ်မီးယူႇၼႂ်းပွတ်းဝၼ်းဢွၵ်ႇၵၢင် လီလႆႈမီးလွင်ႈတူင်ႉတိုၼ်ႇမႃး ၵဵဝ်ႇလူၺ်ႈၽႅၼ်ၵၢၼ်ၼွင်းလိူတ်ႈၼႆႉ ဝႃႈၼႆ။ သိုပ်ႇသေၼၼ်ႉ ယင်းလၢတ်ႈထႅင်ႈဝႃႈ တူႇရၵီႇတေသိုပ်ႇယူႇၽၢႆႇလေႇပၼွၼ်ႇလႄႈ ပဵၼ်ၼမ်ႉၼိုင်ႈၸႂ်လဵဝ်ၵၼ်တင်းလေႇပၼွၼ်ႇ ၵဵဝ်ႇလူၺ်ႈလွင်ႈၶဵင်ႈၶႅင်တင်းဢိတ်ႇသရေး ဢၼ်ႁၢႆႉႁႅင်းမႃးတိၵ်းတိၵ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-27T11:31:09

https://taifreedom.com/%e1%81%b5%e1%81%a2%e1%81%bc%e1%80%ba%e1%81%b8%e1%81%a2%e1%80%99%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%99%e1%80%ad%e1%80%90%e1%80%ba%e1%82%89%e1%80%9e%e1%82%86%e1%80%b8-2/

ၵၢၼ်ၸၢမ်းမၢၵ်ႇမိတ်ႉသႆးဝႆးၽႂ်းလိူဝ်သဵင်ၵူဝ်းရီးယႃးႁွင်ႇ ဢမ်ႇဢွင်ႇမၢၼ်

မိူဝ်ႈဝၼ်းထီႉ 26 June 2024 (လိူၼ်ၸဵတ်းလွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ ၵူဝ်းရီးယႃးႁွင်ႇ ၸၢမ်းယိုဝ်းမၢၵ်ႇမိတ်ႉသႆးဝႆးၽႂ်းလိူဝ်သဵင် 1 လုၵ်ႈ ဢမ်ႇဢွင်ႇမၢၼ်။ ၽၢႆႇတၢင်းတပ်ႉသိုၵ်းၵူဝ်းရီးယႃးၸၢၼ်း လၢတ်ႈဝႃႈ လႆႈယိၼ်းသဵင်မၢၵ်ႇမိတ်ႉသႆးပွႆႇတူဝ် 1 လုၵ်ႈ ၵူၺ်းၵႃႈဢမ်ႇႁူႉဝႃႈပဵၼ်မဵဝ်းသင်၊ မုင်ႈၼႃႈၵႂႃႇတၢင်းပၢင်ႇလၢႆႇၵူဝ်းရီးယႃးပွတ်းဝၼ်းဢွၵ်ႇ၊ တူၺ်းတႄႉ မိူၼ်ဝႃႈ လွင်ႈၵၢၼ်ၸၢမ်းယိုဝ်းမၢၵ်ႇမိတ်ႉသႆးၼၼ်ႉ တေဢမ်ႇဢွင်ႇမၢၼ်သေ၊ လၢမ်းၶၢတ်ႈဝႃႈ မၢၵ်ႇမိတ်ႉသႆးၼၼ်ႉ လုၵ်ႉတီႈၸွမ်းၸိူဝ်းပွတ်းဝဵင်းလူင် ပဵင်းယၢင်ၼၼ်ႉသေယိုဝ်း ဝႃႈၼႆ။ ၽၢႆႇတၢင်းၵျႃႇပၢၼ်ႇၵေႃႈဝႃႈ မၢၵ်ႇမိတ်ႉသႆးလုၵ်ႈၼႆႉ တေၸၢင်ႈပဵၼ် မၢၵ်ႇမိတ်ႉသႆးပွႆႇတူဝ် ဢၼ်ၵူဝ်းရီးယႃးႁွင်ႇပိုတ်းယိုဝ်းလႄႈ ဢမ်ႇဢွင်ႇမၢၼ်သေ ၸင်ႇလႆႈႁူင်ႈတူၵ်းၵႂႃႇယဝ်ႉ၊ မၢၵ်ႇမိတ်ႉသႆးၼၼ်ႉၵေႃႈ ၶိုၼ်ႈၼိူဝ်ၵၢင်ႁၢဝ်လႆႈသုင် ယူႇတီႈ 100 ၵီႇလူဝ်ႇမီႇတိူဝ်ႇ လႄႈ တၢင်းႁၢင်ႇၵႆဢၼ်ယိုဝ်းၵႂႃႇ 200 ၵီႇလူဝ်ႇမီႇတိူဝ်ႇ တူၺ်းတႄႉ မိူၼ်ပဵၼ်ၵၢၼ်ၸၢမ်းယိုဝ်းမၢၵ်ႇမိတ်ႉသႆးဝႆးၽႂ်းလိူဝ်သဵင် ဝႃႈၼႆ။ လွင်ႈၸၢမ်းမၢၵ်ႇမိတ်ႉသႆးၶွင်ၵူဝ်းရီးယႃးႁွင်ႇၼၼ်ႉ ၵိူတ်ႇပဵၼ်မႃးၽွင်းငဝ်းလၢႆး ၵူဝ်းရီးယႃးတင်းသွင်မိူင်း မီးပၼ်ႁႃၵၼ်မႃးယူႇလၢႆလွင်ႈလၢႆဢၼ်ယဝ်ႉ။ တႄႇၸဵမ်လွင်ႈၵူဝ်းရီးယႃးႁွင်ႇဢမ်ႇႁၢၼ်ႉၸႂ် ဢၼ်ဢမေႇရိၵၢၼ်ႇ သူင်ႇႁိူဝ်းတေႃႉတၢင်ႇႁိူဝ်းမိၼ် 1 လမ်း ၶဝ်ႈႁူမ်ႈၸွမ်း ပၢင်ၽိုၵ်းၽွၼ်ႉသိုၵ်းႁူမ်ႈ ၵူဝ်းရီးယႃးၸၢၼ်း လႄႈ ၵျႃႇပၢၼ်ႇ၊ ဢိၵ်ႇတင်း လွင်ႈဢၼ်ၵူဝ်းရီးယႃးႁွင်ႇ ပွႆႇမၢၵ်ႇပွင်းလူမ်းလူင် ၶဝ်ႈၵႂႃႇၼႂ်းမိူင်းၵူဝ်းရီးယႃးၸၢၼ်း 6 ပွၵ်ႈ၊ သိုပ်ႇသေၼၼ်ႉ ယင်းမီးထႅင်ႈ လွင်ႈဢၼ်ၵူဝ်းရီးယႃးႁွင်ႇ ႁွမ်ႁႅင်းၵူၼ်းသိုၵ်း လႄႈ ႁဵတ်းႁူဝ်ႉလွမ်ႉၸွမ်းႁိမ်းလႅၼ်လိၼ်၊ သိုၵ်းၵူဝ်းရီးယႃးႁွင်ႇၼၼ်ႉၵေႃႈ လႆႈပူၼ်ႉၶဝ်ႈၼႂ်းလႅၼ်လိၼ်ၵူဝ်းရီးယႃးၸၢၼ်း 3 ပွၵ်ႈ ထိုင်တီႈၵူဝ်းရီးယႃးၸၢၼ်း ပေႃးလႆႈယိုဝ်းၵွင်ႈတုမ်ႉတွပ်ႇၵႂႃႇ ၸိူဝ်းၼႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-27T11:26:39

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%82%81%e1%82%85%e1%80%99%e1%80%ba%e1%80%90%e1%81%a2%e1%82%86%e1%81%b5%e1%80%b0%e1%81%bc%e1%80%ba-6/

သိုၵ်းမၢၼ်ႈႁႅမ်တၢႆၵူၼ်းၼုမ်ႇ 2 ၵေႃႉ

ၵူၼ်းၼုမ်ႇ 3 ၵေႃႉ ဢဝ်ၶူဝ်းၶွင်ၵႂႃႇၶၢႆတီႈဝၢၼ်ႈလႄႇထွႆႇ ၸႄႈဝဵင်းသီႇသႅင်ႇ ၸိုင်ႈတႆးပွတ်းၸၢၼ်းၼၼ်ႉ ထုၵ်ႇသိုၵ်းမၢၼ်ႈယိုဝ်းတၢႆပႅတ်ႈ 2 ၵေႃႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 20 June 2024 (လိူၼ်ၸဵတ်းမႂ်ႇ 14 ၶမ်ႈ ပီႊတႆး 2118 ၼီႈ) ၵူၼ်းၼုမ်ႇ 3 ၵေႃႉ ဢဝ်ၶူဝ်းၶွင်ၾိင်ႈငႄႈၾိင်ႈထုင်း တီႈဝၢၼ်ႈၵျႃးတုၼ်ႇ ၸႄႈဝဵင်းယွင်ႁူၺ်ႈ ၵႂႃႇၶၢႆတီႈၵၢတ်ႇ ဝၢၼ်ႈလႄႇထွႆႇ မိူၼ်ၵူႈပွၵ်ႈၼၼ်ႉသေ ထုၵ်ႇၺႃးသိုၵ်းမၢၼ်ႈ တီႉၺွပ်းၸိူဝ်းၶဝ် 3 ၵေႃႉ လႄႈ ယိုဝ်းတၢႆပႅတ်ႈ 2 ၵေႃႉ ပၢႆႈလွတ်ႈ 1 ၵေႃႉ ဝႃႈၼႆ။ ၵူၼ်းၼုမ်ႇ 2 ၵေႃႉ ထုၵ်ႇသိုၵ်းမၢၼ်ႈယိုဝ်းတၢႆၼၼ်ႉ ၸိုဝ်ႈႁွင်ႉ မူဝ်းထႅတ်ႉ လႄႈ ၵျေႃႇလုၼ်ႇဢူး ၸိူဝ်းၶဝ်ပဵၼ်ၵူၼ်းဝၢၼ်ႈၵျႃးတုၼ်ႇ ၸႄႈဝဵင်းယွင်ႁူၺ်ႈ ဝႃႈၼႆ။ မိူဝ်ႈဝႃးဝၼ်းထီႉ 26 June 2024 ၶုၼ်ႇယဵင်းယၢၼ်ႇ ၽူႈၶၢၼ်ပၢၵ်ႇၸုမ်းသိုၵ်း PNLA လၢတ်ႈတီႈသိုဝ်ႇၶၢဝ်ႇၼႂ်းပိုၼ်ႉတီႈဝႃႈ ၵူၼ်းၼုမ်ႇ 3 ၵေႃႉၼၼ်ႉ ၵႂႃႇၶၢႆၵၢတ်ႇသေယဝ်ႉ ထုၵ်ႇၺႃးသိုၵ်းမၢၼ်ႈႁႅမ်တၢႆပႅတ်ႈ 2 ၵေႃႉ၊ လွင်ႈသိုၵ်းမၢၼ်ႈ ၸႂ်ယႂ်ႇၶိူင်ႈယိပ်းသေ ႁႅမ်တၢႆၵူၼ်းမိူင်းၸိူဝ်းၶၢႆၵၢတ်ႇ ဢၼ်ဢမ်ႇမီးတၢင်းၽိတ်းသင်ၼႆႉ လႆႈဝႃႈလၢႆးႁဵတ်းသၢင်ႈမိူၵ်ႈမႂ်ႈႁႅင်းတႄႉတႄႉယဝ်ႉ ဝႃႈၼႆ။ ၼႂ်းပိုၼ်ႉတီႈဢၼ်ႁွပ်ႈဝႆႉ ဝဵင်းသီႇသႅင်ႇၼၼ်ႉ ၸုမ်းသိုၵ်းမၢၼ်ႈတင်း ၸုမ်းသိုၵ်းပဢူဝ်း PNLA ၶဵင်ႈၶႅင်ၵၢၼ်သိုၵ်းၵၼ်ဝႆႉလႄႈ ၵႆႉပဵၼ်ပၢင်တိုၵ်းၵၼ် ပဵၼ်ပွတ်းပဵၼ်တွၼ်ႈၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-26T13:52:58

https://taifreedom.com/%e1%80%95%e1%80%ad%e1%80%af%e1%80%90%e1%80%ba%e1%82%87%e1%80%90%e1%80%b0%e1%81%ba%e1%80%ba%e1%80%b8-%e1%80%95%e1%80%ad%e1%80%af%e1%81%bc%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%99/

ပိုတ်ႇတူၺ်း ပိုၼ်းပဵၼ်မႃး လႄႈ ၶေႃႈလမ်ႇလွင်ႈ ဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ

ဝၼ်းထီႉ 26 လိူၼ် June ပဵၼ်ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း (International Day Against Drug Abuse and Illicit Trafficking) ဢမ်ႇၼၼ် ႁွင်ႉပွတ်းပွတ်းဝႃႈ World Drug Day ၼႆလႄႈ ပဵၼ်ဝၼ်းဢၼ်လမ်ႇလွင်ႈဝၼ်းၼိုင်ႈ တႃႇသႅၼ်းႁုၼ်ႈမႂ်ႇႁဝ်းၶဝ် လဵပ်ႈႁဵၼ်းႁူႉလွင်ႈမၼ်း ၵွပ်ႈၼၼ် ႁဝ်းမႃးတူၺ်းဝႃႈ ပိုၼ်းပဵၼ်မႃးဝၼ်းသၢၼ်ၶတ်း ယႃႈမဝ်းၵမ်ၼႆႉ ႁဵတ်းႁိုဝ်ပဵၼ်မႃး ပဵၼ်မႃးမိူဝ်ႈလႂ် သမ်ႉလမ်ႇလွင်ႈၸိူင်ႉႁိုဝ် လမ်ႇလွင်ႈတႃႇတႆးႁဝ်းယူႇႁႃႉၼႆ ႁဝ်းဢွၼ်ၵၼ်ၵႂႃႇသွၵ်ႈႁႃပိုၼ်းမၼ်း ၼႂ်းပိုၼ်ႉႁူႉႁူဝ်ၼႆႉၸွမ်းၵၼ်ၶႃႈ။ ယႃႈမဝ်းၵမ် ပဵၼ်ဢီႈသင် ၽႂ်ၵေႃႈႁူႉၸၵ်းယူႇဝႃႈ ယႃႈမဝ်းၵမ်ၼႆႉပဵၼ်ယႃႈ ပဵၼ်ၽေး ပဵၼ်မဵဝ်းဢၼ် ၸပ်းငၢႆႈတိုတ်းယၢပ်ႇ၊ ၵူၺ်းၵႃႈ မၢင်ၵေႃႉဢမ်ႇႁူႉဝႃႈ မၼ်းမီးၽွၼ်းတုမ်ႉယွၼ်ႈတေႃႇၵူၼ်းၸႂ်ႉတိုဝ်း ၵူၼ်းတိတ်းၸပ်းမၼ်းၸိူင်ႉႁိုဝ် ပိူၼ်ႈဢဝ်သင်သေႁဵတ်းဢွၵ်ႇပဵၼ်မႃးယႃႈမဝ်းၵမ်ၼႆ မၢင်ဢၼ်မၢင်မဵဝ်း ယူဝ်ႁဝ်းတေၵိၼ်ၺႃး ၸႂ်ႉတိုဝ်းၺႃးယူႇ ၼႂ်းပိူင်ယူႇသဝ်းႁဝ်းၵူႈဝၼ်းဝၼ်း ၵေႃႈၸၢင်ႈပဵၼ်လႆႈ။ ယႃႈမဝ်းၵမ် ပဵၼ်သၢၼ်ၶေးမီး ဢၼ်မီးၽွၼ်းတုမ်ႉယွၼ်ႈတေႃႇ ပၢႆးၸႂ်၊ တၢင်းဝူၼ်ႉ လႄႈ လွင်ႈႁဵတ်းသၢင်ႈၵူၼ်းၸႂ်ႉတိုဝ်း တုမ်ႉယွၼ်ႈတေႃႇသဵၼ်ႈဢႃႇရူင်ႇသေ ႁဵတ်းႁႂ်ႈၽူႈၸႂ်ႉတိုဝ်းမၼ်းၸပ်းၸွႆးသေ ဢမ်ႇသိုပ်ႇၸႂ်ႉတိုဝ်းဢမ်ႇလႆႈ ဢိၵ်ႇတင်း ႁဵတ်းႁႂ်ႈတူဝ်ၶိင်းႁိူဝ်ႉဢူၼ်ႈ တူဝ်ၶိင်းႁဵဝ်ႇႁႅင်ႈယွမ်မႃး ထၢတ်ႈၸႂ်ၵေႃႈ ၵမ်ႉလီၵမ်ႉၸႃႉ ႁၢဝ်ႈၵျၢမ်း လႅၵ်ႈလၢႆႈငၢႆႈၼႃႇ။ ၽွၼ်းၸႃႉဢၼ်လႆႈႁပ်ႉတီႈ သၢၼ်ယႃႈမဝ်းၵမ် ပေႃးၸႂ်ႉယႃႈမဝ်းၵမ်တိတ်းၸပ်းၶပ်ႉတၢမ်းၵၼ် ပဵၼ်ၶၢဝ်းယၢဝ်းႁိုင်ၸိုင် တေႁဵတ်းႁႂ်ႈလွင်ႈတႅပ်းတတ်းၸႂ်ၸိူင်ႉထိူင်း၊ တုမ်ႉတိူဝ်ႉတေႃႇလွင်ႈၼွၼ်းလပ်း လိူဝ်သေၼၼ်ႉ တေႁဵတ်းႁႂ်ႈ ၽဝတူဝ်ၵူၼ်းၸႂ်ႉတိုဝ်း၊ ၽဝၽူႈၵဵဝ်ႇၶွင်ႈၵၼ်တင်း ၵူၼ်းၸႂ်ႉတိုဝ်း လႄႈတူင်ႇဝူင်းဢၼ်ၵူၼ်းၸႂ်ႉတိုဝ်းယႃႈမဝ်းၵမ် တူၵ်းတႅမ်ႇလူင်းတိၵ်းတိၵ်း တီႈလႂ်မီးၵူၼ်းၸႂ်ႉတိုဝ်းယႃႈမဝ်းၵမ် တီႈၼၼ်ႈ မီးၵူၼ်းလၵ်ႉၵူၼ်းၸူၼ် ၵူၼ်းၶၢၼ်ႉ ၵူၼ်းၽိတ်းၽႅၵ်ႇၵၼ်ၼမ် ႁုၵ်ႉႁၢႆႉထိုင်တီႈ မီးလွင်ႈၶႃႈႁႅမ်ၶိုၼ်း ပေႃႈမႄႈ လုၵ်ႈလၢင်းၼၢင်းမေး ဢိၵ်ႇၵူၼ်းႁိမ်းႁွမ်းၸဝ်ႈၵဝ်ႇ ယွၼ်ႉယႃႈမဝ်းၵမ်၊ ဢၼ်ႁုၵ်ႉႁၢႆႉသုတ်းၼႆႉ ၵူၼ်းႁဝ်းႁၼ်ဝႃႈ ယႃႈမဝ်းၵမ်ပဵၼ်ယႃႁႅင်း ပဵၼ်လၢႆးတၢင်းလတ်းတႃႇမၢၵ်ႈမီးလီပဵၼ်ၼႆသေ သိုပ်ႇဢဝ်ၽႄႈလၢမ်း ပဵၼ်ဝူင်းၵႂၢင်ႈ ယႃႉလူႉၽဝလုၵ်ႈလၢၼ်ၼေႃႇတႅၼ်းၶိူဝ်းႁဝ်းမႃး ပၢၼ်သိုပ်ႇပၢၼ်ယူႇယဝ်ႉ။ ပိုၼ်းပဵၼ်မႃး ဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ ပဵၼ်ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း (International Day Against Drug Abuse and Illicit Trafficking) ဢမ်ႇၼၼ် ႁွင်ႉပွတ်းပွတ်းဝႃႈ World Drug Day ၼႆႉ လႆႈပေႃႇမီးမႃး ယွၼ်ႉလွင်ႈၸႂ်ႉတိုဝ်းယႃႈမဝ်းၵမ် ဢၼ်မီးတေႃႇၵူၼ်းတင်းလုမ်ႈၾႃႉသေ သူင်ႇၽွၼ်းတုမ်ႉတိူဝ်ႉတေႃႇ ပၢႆးယူႇလီလႄႈ ၽဝၵူၼ်းမိူင်း ၼၼ်ႉယဝ်ႉ။ တီႈပၢင်ၵုမ်ၸၢတ်ႈၸိုင်ႈလုမ်ႈၾႃႉ UN မိူဝ်ႈပီႊ 1987 ဢၼ်ၸတ်းႁဵတ်းတီႈ ဝဵင်းလူင်ဝီႇယၼ်ႇၼႃႇ (Vienna) မိူင်း Austria ၼႂ်းဝၼ်းထီႉ 17−26 June 1987 ၼႂ်းပၢင်ၵုမ်ၼၼ်ႉ လႆႈဢဝ်လွင်ႈဢၼ် မီးၵၢၼ်ၸႂ်ႉတိုဝ်းယႃ ၼႂ်းသဵၼ်ႈတၢင်းၽိတ်းလႄႈ လၵ်ႉၸႂ်ႉတိုဝ်းယႃႈမဝ်းၵမ်ၼႆၼၼ်ႉ ဢုပ်ႇဢူဝ်းၵၼ်ပႃးၼႂ်းပၢင်ၵုမ်သေ လႆႈၶေႃႈတႅပ်းတတ်းဝႃႈ တေတုၵ်းယွၼ်းတေႃႇ United Nations General Assembly – UNGA ႁႂ်ႈမၵ်းမၼ်ႈဝၼ်းထီႉ 26 လိူၼ် 6 ၵူႈပီႊ ပဵၼ်ဝၼ်းသၢၼ်ၶတ်း ယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း (International Day Against Drug Abuse and Illicit Trafficking) ၼႆ ၊ ၼႂ်းပၢင်ၵုမ်လူင် UNGA ၼၼ်ႉၵေႃႈ ႁၼ်လီၸွမ်းၶေႃႈတၢင်ႇထိုင်ၼႆႉယူႇလႄႈ ၸင်ႇလႆႈမၵ်းမၼ်ႈဢဝ် ဝၼ်းထီႉ 26 လိူၼ် June ၵူႈပီႊပီႊ ပဵၼ်ဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉ မႃးယူႇယဝ်ႉ။ ၵွပ်ႈသင်လႄႈမိူင်းထႆးၶဝ် ၸတ်းႁဵတ်းၵၢၼ်တူင်ႉၼိုင်ႁူမ်ႈၵၼ် တႃႇႁႂ်ႈၵူၼ်းမိူင်း၊ တူင်ႇဝူင်းၵူၼ်း၊ ၵူၼ်းၼုမ်ႇသႅၼ်းႁုၼ်ႈမႂ်ႇ၊ ၵူႈၸုမ်းၵူႈၽၢႆႇ လႆႈႁပ်ႉႁူႉလႄႈ ႁၼ်ထိုင်ၶေႃႈလမ်ႇလွင်ႈ ဝၼ်းသၢၼ်ၶတ်းယႃႈမဝ်းၵမ်သေ ႁူမ်ႈမိုဝ်းၵၼ်တႃႇၵႄႈပၼ်ႁႃယႃႈမဝ်းၵမ်။ တႃႇၼႄဝႃႈ ဢဵၼ်ႁႅင်းလွင်ႈၽွမ်ႉႁူမ်ႈၵူၼ်းၼႂ်းၸိူဝ်ႉၸၢတ်ႈ ဢၼ်ႁူမ်ႈပဵၼ် “ဢဵၼ်ႁႅင်းၽႅၼ်ႇလိၼ်ဢဝ်ပေႉယႃႈမဝ်းၵမ်”။ တႃႇႁႂ်ႈၸုမ်းပဝ်ႉမၢႆၶွင်ၵူႈၸုမ်းၵူႈၽၢႆႇၼႂ်းတူင်ႇဝူင်းၵူၼ်း ပွင်ႇၸႂ်ၸႅင်ႈလႅင်းထိုင် ၽေးဢၼ်လႆႈႁပ်ႉယွၼ်ႉယႃႈမဝ်းၵမ် လႄႈ ၶဝ်ႈႁူမ်ႈၸွႆႈၵၼ်ၵႄႈၶႆပၼ်ႁႃယႃႈမဝ်းၵမ်ၼႆႉတႄႉတႄႉဝႃႈဝႃႈ လႄႈ ၶပ်ႉတၢမ်းယိုၼ်းယၢဝ်း တႃႇဢဝ်ပေႉလႆႈယႃႈမဝ်းၵမ်ၵႂႃႇ မၼ်ႈၵိုမ်းယိုၼ်းယၢဝ်း။ တႃႇႁႂ်ႈ ဝၼ်းထီႉ 26 လိူၼ် June ၵူႈပီႊပီႊ ပဵၼ်ဝၼ်းဢၼ် ၼႄထိုင်လၵ်းမၢႆၶွင်ၵၢၼ်ၶွတ်ႇၽၼ်ႈႁႅင်းၵူၼ်းၼႂ်းၸိူဝ်ႉၸၢတ်ႈ တႃႇႁူမ်ႈၵၼ်ၵႄႈလိတ်ႈပၼ်ႁႃယႃႈမဝ်းၵမ် ႁႂ်ႈမူတ်းၵႂႃႇ။ တူင်ႇဝူင်းတႆးႁဝ်းၵေႃႈ ထုၵ်ႇလီမီး ပၢင်ၵႅဝ်ႈၼႂ်းဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉၼႆႉယူႇ ဝၼ်းသၢၼ်ၶတ်းယႃႈမဝ်းၵမ်လုမ်ႈၾႃႉၼႆႉ ပဵၼ်ဝၼ်းယႂ်ႇဝၼ်းလူင် တွၼ်ႈတႃႇၵူၼ်းတင်းလုမ်ႈၾႃႉဝၼ်းၼိုင်ႈသေတႃႉ ၼႂ်းမိူင်းတႆးႁဝ်းမၢင်ပိုၼ်ႉတီႈ ယင်းတေဢမ်ႇယၢမ်ႈၸတ်းႁဵတ်းပၢင်ၵႅဝ်ႈ ၼႂ်းဝၼ်းၼႆႉၵေႃႈတိုၼ်းတေမီးယူႇ။ မၢင်တီႈ ယင်းတေဢမ်ႇဝႆႉၼမ်ႉၼၵ်းၵေႃႈမီးမိူၼ်ၵၼ် ဢၼ်ၼႆႉ ၶႂ်ႈႁႂ်ႈၶိုၼ်းတူင်ႉတိုၼ်ႇသေ ႁူမ်ႈၶဝ်ႈပႃးၼႂ်းၵၢၼ်တူင်ႉၼိုင် သၢၼ်ၶတ်းယႃႈမဝ်းၵမ်ၵၼ်ၵူႈၵေႃႉ ယွၼ်ႉဝၼ်းသၢၼ်ၶတ်းယႃႈမဝ်းၵမ်ၼႆႉ လမ်ႇလွင်ႈလႄႈပၼ်ၽွၼ်းလီတင်းၼမ် မိူၼ်ၼင်ႇ− ၸၢင်ႈသပ်းလႅင်းၼႄႁႂ်ႈၵူၼ်းမိူင်းၵူႈသႅၼ်းပၢၼ်၊ ၵူၼ်းႁဵတ်းၵၢၼ်ၵူႈၽၢႆႇၽၢႆႇ ၽူႈမီးပုၼ်ႈၽွၼ်း ၼႂ်းတူင်ႇဝူင်းၵူၼ်း ၵူႈၶၵ်ႉတွၼ်ႈ လႆႈႁပ်ႉႁူႉ လွင်ႈယႃႈမဝ်းၵမ်၊ ၽေးယႃႈမဝ်းၵမ် ၽွၼ်းႁၢႆႉ ၽွၼ်းတုမ်ႉယွၼ်ႈ ၸဵမ်ၶၢဝ်းပွတ်းလႄႈၶၢဝ်းယၢဝ်း။ ၸၢင်ႈႁႃလွၵ်းလၢႆးငိူင်ႉဝႄႈ၊ ႁႄႉၵင်ႈ လႄႈ သၢၼ်ၶတ်း လွင်ႈၸႂ်ႉတိုဝ်း လွင်ႈၵႃႉၶၢႆ လွင်ႈႁဵတ်းဢွၵ်ႇ ယႃႈမဝ်းၵမ် ၵူႈပိူင် ၼႂ်းတူင်ႇဝူင်းႁဝ်းယူႇသဝ်း။ ၸၢင်ႈၶဝ်ႈပဵၼ်ဢဵၼ်ႁႅင်းပႃးၸွမ်း ၼႂ်းလွင်ႈၽဵဝ်ႈမူၺ်ႉယႃႈမဝ်းၵမ် ၼင်ႇပွင်ပဵၼ်လႆႈ။ တႃႇႁႂ်ႈဝၼ်းထီႉ 26 လိူၼ် June ပဵၼ်ဝၼ်းလမ်ႇလွင်ႈ ဢၼ်ႁဝ်းတေလႆႈဝႆႉၼမ်ႉၼၵ်း ႁဵတ်းသၢင်ႈႁၢင်ႈပွင်ၸွမ်း ၵႂႃႇမိူဝ်းၼႃႈၼၼ်ႉ ဝၼ်းၼိုင်ႈ။ တေၸၢင်ႈႁႃလၢႆးတၢင်း တႃႇႁပ်ႉမိုဝ်း သင်မီးၵူၼ်းၼႂ်းၼႃႈႁိူၼ်းၸဝ်ႈၵဝ်ႇ ၸပ်းတိတ်းယႃႈမဝ်းၵမ် တေလႆႈၵႄႈပၼ်ႁႃၸိူင်ႉႁိုဝ်။ ၼႆႉပဵၼ်ၽွၼ်းလီဢၼ်ႁဝ်းတေလႆႈ တီႈၼႂ်းဝၼ်းသၢၼ်ၶတ်းယႃႈမဝ်းၵမ် သင်ၼႂ်းတူင်ႇဝူင်းႁဝ်းယူႇသဝ်းၼၼ်ႉ မီးၵူၼ်းဢၼ်မီးတၢင်းႁူႉ ၽူႈမီးပုၼ်ႈၽွၼ်း ၵဵဝ်ႇၵပ်းၵၢၼ်ၽဵဝ်ႈမူၺ်ႉ ဢမ်ႇၼၼ် သၢၼ်ၶတ်းယႃႈမဝ်းၵမ် ၼၼ်ႉ ဢွၼ်ႁူဝ်ၸတ်းႁဵတ်းပဵၼ်မႃးပၢင်ၵႅဝ်ႈ ဝၼ်းသၢၼ်ၶတ်းယႃႈမဝ်းၵမ် ယွၼ်ႉၽူႈမီးတၢင်းႁူႉလွင်ႈၼႆႉ မႃးသပ်းလႅင်းပၼ် ၵူၼ်းၶဝ်ႈႁူမ်ႈ မိူဝ်ႈၵူၼ်းၶဝ်ႈႁူမ်ႈ လႆႈႁူႉႁၼ်ပွင်ႇၸႂ်မႃးၵေႃႈ တေဢဝ်မိူဝ်းၸႂ်ႉတိုဝ်းၸွမ်းသေ လွင်ႈတႃႇပဵၼ်ႁူ ပဵၼ်တႃ ၸွႆႈၵၼ်ၶိုၼ်းထိင်းယႃႈမဝ်းၵမ် ယႃႇႁႂ်ႈၽႄႈလၢမ်းၼၼ်ႉ တိုၼ်းတေပဵၼ်မႃး ဢမ်ႇၸၢင်ႈၽဵဝ်ႈႁႂ်ႈႁၢႆၵမ်းလဵဝ်ၵေႃႈ တေၵႅတ်ႇၶႄႁႄႉၵင်ႈပၼ်လုၵ်ႈလၢၼ်ၼေႃႇတႅၼ်းၶိူဝ်းႁဝ်း ယႃႇႁႂ်ႈၸၢမ်းၸႂ်ႉ ပေႃးဢမ်ႇၸၢမ်း တိုၼ်းဢမ်ႇၸပ်းယိၼ်ႉမၼ်း ၽဝလုၵ်ႈလၢၼ်ႁဝ်း ၸိူဝ်ႉၶိူဝ်းႁဝ်း တေလႆႈႁုၼ်ႈမုၼ်းလီလိူဝ်ယၢမ်းလဵဝ်ယူႇၼႆ ၶႃႈႁဝ်းယုမ်ႇယမ်ၸိူင်ႉၼႆ။ တႅမ်ႈ – Mao Haur Ling (JN) တႆးလွတ်ႈလႅဝ်း ဢိင် − thansettakij, oncb

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-06-26T13:32:12

https://taifreedom.com/rcss-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%80%9d%e1%81%bc%e1%80%ba/

RCSS ၸတ်းႁဵတ်းပၢင်ၵႅဝ်ႈဝၼ်းသၢၼ်ၶတ်းယႃႈမဝ်းၵမ် လႄႈ ပၢင်ၸုတ်ႇၽဝ်ယႃႈမဝ်းၵမ်

ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ၵႅဝ်ႈ ဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း တီႈငဝ်ႈၸိုင်ႈလွႆတႆးလႅင်း၊ ၼႃႈလိၼ်သိုၵ်းမၢႆ−1 လွႆၵေႃႇဝၼ်း လႄႈ ၵွင်းမုင်ႈမိူင်း ဢိၵ်ႇၼႂ်းၼႃႈတီႈဢုပ်ႉပိူင်ႇလၢႆလၢႆပိုၼ်ႉတီႈ ၼႆယဝ်ႉ။ မိူဝ်ႈၼႆႉဝၼ်းထီႉ 26 June 2024 (လိူၼ်ၸဵတ်းလွင်ႈ 5 ၶမ်ႈ ပီႊတႆး 2118 ၼီႈ) တူၵ်းမႅၼ်ႈ ဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း ဢၼ်လုမ်ႈၾႃႉမၵ်းမၼ်ႈဝႆႉၼၼ်ႉလႄႈ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႆႈၸတ်းႁဵတ်းပၢင်ၵႅဝ်ႈပၼ်တၢင်းႁူႉ ၵူၼ်းသိုၵ်း၊ ၵူၼ်းမိူင်း၊ လုၵ်ႈႁဵၼ်း ၼေႃႇတႅၼ်းၶိူဝ်း ၵဵဝ်လူၺ်ႈၽွၼ်းၸႃႉယႃႈမဝ်းၵမ် ဢၼ်ပၼ်ၽေးတေႃႇ ၵူၼ်းၼႂ်းလုမ်ႈၾႃႉၸိူဝ်းၼၼ်ႉသေ မီးလွင်ႈၸုတ်ႇၽဝ်ပႅတ်ႈယႃႈမဝ်းၵမ် ဢၼ်ၸဝ်ႈၼႃႈတီႈတပ်ႉသိုၵ်းၸိုင်ႈတႆး တီႉၺွပ်းလႆႈမႃးၸိူဝ်းၼၼ်ႉ ဝႃႈၼႆ။ ပၢင်ၵႅဝ်ႈဝၼ်းသၢၼ်ၶတ်းယႃႈမဝ်းၵမ် တီႈငဝ်ႈၸိုင်ႈလွႆတႆးလႅင်းၼၼ်ႉ မီးၽူႈယႂ်ႇၵူၼ်းလူင်ၼႂ်းမုၵ်ႉၸုမ်း လႄႈ ၵူၼ်းသိုၵ်း၊ ၵူၼ်းမိူင်း ဢိၵ်ႇပီႈၼွင်ႉၶႅၵ်ႇ ၶိုၼ်ႈႁွတ်ႈတင်းၼမ်သေ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ “မိူဝ်ႈၼႆႉ ပဵၼ်ဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း တင်းၵမ်ႇၽႃႇ ၵွပ်ႈၼၼ်လႄႈ မုၵ်ႉၸုမ်းႁဝ်းၼႆႉ တင်ႈတႄႇႁဝ်းၵေႃႇတင်ႈၶွတ်ႇၽွတ်ႈမႃးၶွင်ႇသီႇဢဝ်ၶိုၼ်းၸိုင်ႈတႆး ၶတ်းၸႂ်ႁဵတ်းမႃး ပေႃႇလသီႇၽဵဝ်ႈမူၺ်ႉယႃႈမဝ်းၵမ်တႅၵ်ႇလႅင်း၊ ယွၼ်ႉသင်လႄႈ ႁဝ်းလႆႈသၢၼ်ၶတ်းယႃႈမဝ်းၵမ်ၼႆၼၼ်ႉ ႁႂ်ႈၽူႈဢွၼ်ႁူဝ် လႄႈၽူႈႁၵ်ႉၸၢတ်ႈ ဢိၵ်ႇပေႃႈမႄႈၵူၼ်းမိူင်းႁဝ်းၶဝ် ဝူၼ်ႉတူၺ်းလီလီ ယႃႈမဝ်းၵမ်ဢၼ်ဝႃႈၼၼ်ႉ မၼ်းပဵၼ်ၽေးတေႃႇၸိူဝ်ႉၸၢတ်ႈ ၵူၼ်းမိူင်းတႆးႁဝ်းတိတ်းၸပ်းယႃႈမဝ်းၵမ်သေ လူႉသုမ်းၽဝၵႂႃႇၼၼ်ႉ မီးတင်းၼမ်တင်းလၢႆ” ၼႆယဝ်ႉ။ လိူဝ်သေၼၼ်ႉ ၼႂ်းတွၼ်ႈလူပ်းလင်ပၢင်ၵႅဝ်ႈၼၼ်ႉၵေႃႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ယင်းမွၵ်ႇလၢတ်ႈၵႂႃႇဝႃႈ “ဢၼ်ႁဝ်းတီႉလႆႈယႃႈမဝ်းၵမ်ၼႆႉ ယွၼ်ႉၽူႈမီးပုၼ်ႈၽွၼ်းႁဝ်းၵူႈႁွင်ႈၵၢၼ် ၵူႈၼႃႈတီႈ ၶတ်းၸႂ်ႁဵတ်းသၢင်ႈမႃး ဢၼ်ၼႆႉပဵၼ်ၽွၼ်းၵၢၼ်ၽူႈဢွၼ်ႁူဝ်ႁဝ်း၊ တႄႇၼႆႉၵႂႃႇၵေႃႈ ႁဝ်းလူဝ်ႇဢွၼ်ၵၼ်ၶတ်းၸႂ်ၵႂႃႇထႅင်ႈ လွင်ႈၽေးယႃႈမဝ်းၵမ်ၼႆႉ ႁဝ်းလူဝ်ႇဢွၼ်ၵၼ်လဵပ်ႈႁဵၼ်း၊ ဢွၼ်ၵၼ်သင်ႇသွၼ်ၵၼ်၊ ဢွၼ်ၵၼ်တူၺ်း ႁႂ်ႈပဵၼ်ႁူပဵၼ်တႃ ပဵၼ်လႆႈၵႃႈႁိုဝ်ၵေႃႈၶတ်းၸႂ်ႁဵတ်းၵႂႃႇ၊ ၵႅတ်ႇၶႄလႆႈၵႃႈႁိုဝ်ၵေႃႈ ႁဝ်းလူဝ်ႇၵႅတ်ႇၶႄၵႂႃႇ ဢမ်ႇဝႃႈတေၵႅတ်ႇၶႄၼႂ်းႁိူၼ်းယေးႁဝ်း၊ ၵႅတ်ႇၶႄၼႂ်းဝၢၼ်ႈ ၼႂ်းဢိူင်ႇႁဝ်း၊ ၵႅတ်ႇၶႄၼႂ်းၼႃႈတီႈႁဝ်း လႄႈၼႂ်းမိူင်းႁဝ်းၸိူဝ်းၼႆႉ ပေႃႇလသီႇႁဝ်းၼၼ်ႉ ယႃႇပၼ်ႁႂ်ႈမၼ်းမီးၼႂ်းၸႄႈၼႂ်းပပ်ႉၵူၺ်း” ၼႆယဝ်ႉ။ လိူဝ်ၼၼ်ႉ ပၢင်ၵႅဝ်ႈဝၼ်းသၢၼ်ၶတ်းယႃႈမဝ်းၵမ် တီႈၼႃႈလိၼ်သိုၵ်းမၢႆ−1 လွႆၵေႃႇဝၼ်း ၵေႃႈ ယူႇတီႈ ၸဝ်ႈသိုၵ်းလူင် ၶမ်းၵွၼ်းၸိုၼ်ႈ ၽူႈၵွၼ်းၼႃႈလိၼ်သိုၵ်းမၢႆ−1/ၵႅမ်ၽူႈပွင်ၵၢၼ်သိုၵ်း တပ်ႉသိုၵ်းၸိုင်ႈတႆး လႆႈမွၵ်ႇလၢတ်ႈၶေႃႈၵႂၢမ်းပၼ်တၢင်းႁူႉ လွင်ႈၽေးၶဵၼ်ယႃႈမဝ်းၵမ်ၵႂႃႇဝႃႈ “လွင်ႈလႆႈၽဝ်ယႃႈမဝ်းၵမ်ၸိူဝ်းၼႆႉ ပဵၼ်တီႈမၢႆတွင်းၶေႃႈၸုၵ်းမၼ်ႈၶွင်ႁဝ်း ၵူၺ်းၵႃႈ ပဵၼ်ပွတ်းဢွၼ်ႇတွၼ်ႈၼိုင်ႈ ၼႂ်းၵၢၼ်တေႃႇသူႈၸွမ်းပၼ်ႁႃယႃႈမဝ်းၵမ်ၵူၺ်း ၵၢၼ်သၢၼ်ၶတ်းလွင်ႈယႃႈမဝ်းၵမ်ၼႆႉ ႁဝ်းတၵ်းလႆႈႁဵတ်းသၢင်ႈ တႄႇဢဝ်ငဝ်ႈႁၢၵ်ႈတူၼ်ႈတေႃမၼ်း ပုၼ်ႈတႃႇတေၵႄႈလိတ်ႈပၼ်ႁႃၶၢဝ်းယၢဝ်းလႆႈ” ဝႃႈၼႆ။ မီးပေႃႈမႄႈၵူၼ်းမိူင်း၊ ၵူၼ်းသိုၵ်း လႄႈပီႈၼွင်ႇၶႅၵ်ႇ ဢိၵ်ႇၽူႈသိုဝ်ႇၶၢဝ်ႇၼႂ်းမိူင်းၼွၵ်ႈမိူင်း ၶဝ်ႈႁူမ်းတင်းၼမ်မိူၼ်ၵၼ်သေ ၸုတ်ႇၽဝ်ပႅတ်ႈယႃႈမဝ်းၵမ် ဢၼ်ၵိုင်ႇၶၼ်ငိုၼ်းထႆး မွၵ်ႈ 180 လၢၼ်ႉဝၢတ်ႇ တႃႇႁႂ်ႈၵူၼ်းမိူင်းလုမ်ႈၾႃႉ ႁူႉထိုင်ၽေးယႃႈမဝ်းၵမ် ဢၼ်ၽိတ်းပၵ်းပိူင်မၢႆမီႈၼၼ်ႉ ဝႃႈၼႆ။ တေႃႈၼင်ႇၼၼ် တီႈၵွင်းမုင်ႈမိူင်း တပ်ႉၸုမ်း (808) RCSS/SSA ၵေႃႈ လႆႈၸတ်းႁဵတ်းပၢင်ၵႅဝ်ႈ ၵဵဝ်ႇလူၺ်ႈဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း မိူၼ်ၵၼ်သေ မီးၽူႈၵွၼ်းတပ်ႉၸုမ်း (808) လႄႈ ၵူၼ်းမိူင်း​​မႄႈ​​ဢေႃး ဝၢၼ်ႈမႂ်ႇႁူဝ်ႁႃႉ/ၵွင်းမုင်ႈမိူင်း၊ ရၵ်းထႆး လႄႈ​​ၵေႃႉသိုၵ်းၵေႃႉႁၢၼ် ဢိၵ်ႇလုၵ်ႈႁဵၼ်းၸိူဝ်းၼႆႉ ၶိုၼ်ႈႁွတ်ႈတင်းၼမ် မိူၼ်ၵၼ်။ ၼႂ်းဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်းၼႆႉ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး မီးလွင်ႈၸုတ်ႇၽဝ်ယႃႈမဝ်းၵမ် ဢၼ်တီႉလႆႈမႃးၸိူဝ်းၼၼ်တင်းမူတ်းၼႆယူႇယဝ်ႉ။ ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၼႂ်းဝၼ်းသၢၼ်ၶတ်းယႃႈမဝ်ၵမ် ၼႂ်းၶေႃႈထီႉ 4 ၼၼ်ႉ ပႃးဝႆႉဝႃႈ “ၼႂ်းၶၢဝ်းတၢင်းၼိုင်ႈပီႊ (2023-2024) ၼႆႉ RCSS လႆႈႁဵတ်းသၢင်ႈၵၢၼ်ငၢၼ်း ၵဵဝ်ႇလူၺ်ႈၵၢၼ်ၽဵဝ်ႈမူၺ်ႉယႃႈမဝ်းၵမ်မႃး − လႆႈတီႉၺွပ်း ယႃႈလမ် (1.59) ၵီႇလူဝ်ႇၵရမ်ႇ၊ ယႃႈၾိၼ်ႇၽိူၵ်ႇ (27.6) ၵီႇလူဝ်ႇၵရမ်ႇ၊ ယႃႈမႃႉ (5,437,406) မဵတ်ႉ၊ ယႃႈဢၢႆး (105) ၵီႇလူဝ်ႇၵရမ်ႇ၊ ၵႅပ်ႉၾိၼ်း (51) ၵီႇလူဝ်ႇၵရမ်ႇ၊ ၼမ်ႉယႃႈ ႁဵတ်းဢွၵ်ႇယႃႈမဝ်းၵမ် (20) လိတ်ႉ လႄႈ ၽွင်သီတႃႇႁဵတ်းဢွၵ်ႇယႃႈမဝ်းၵမ် (10) ၵီႇလူဝ်ႇၵရမ်ႇ၊ လႆႈတီႉၺွပ်း ၵူၼ်းၵႃႉယႃႈမဝ်းၵမ် ၸၢႆး (39) ၵေႃႉ၊ လႆႈတီႉၺွပ်း ၵူၼ်းႁဵတ်းၵၢၼ်ႁူင်းႁဵတ်းယႃႈ (15) ၵေႃႉ၊ လႆႈမူၼ်ႉမႄးတၢင်းယၢမ်ႈ လႄႈပူၵ်းပွင်ပၼ် ၵူၼ်းတိတ်းၸပ်းယႃႈမဝ်းၵမ် ၸၢႆး (438) ၵေႃႉ၊ လႆႈပၼ်ပိုၼ်ႉႁူႉ ၵႅတ်ႇၶႄၽေးယႃႈမဝ်းၵမ် တီႈၵူၼ်းမိူင်း လႄႈၵေႃႉသိုၵ်း မီး (63) ပွၵ်ႈ၊ ၽူႈ ၶဝ်ႈႁူမ်ႈ ၵူၼ်းမိူင်း ၸၢႆး (3,698) ၵေႃႉ၊ ယိင်း (2,006) ၵေႃႉ၊ ၸၢႆးငၢၼ်ဝၢၼ်ႈ (12) ၵေႃႉ၊ သင်ႇၶႃႇၸဝ်ႈ (36) တူၼ် လႄႈ ၵူၼ်းသိုၵ်း (451) ၵေႃႉ – ႁူမ်ႈ (6,203) ၵေႃႉ၊ ၶူဝ်းၶွင်တီႉလႆႈပႃး လူတ်ႉပိၵ်ႉဢၢပ်ႉ(Pickup truck) ၼိုင်ႈလမ်း၊ ၶိူင်ႈႁဵတ်းယႃႈမႃႉ (2) ၶိူင်ႈ၊ ၸၢၵ်ႈၾႆး (2) ၶိူင်ႈ လႄႈ ၶိူင်ႈၵမ်ႉၵႅမ်ႁဵတ်းဢွၵ်ႇယႃႈမႃႉတင်းၼမ်” ၼႆယူႇယဝ်ႉ။ ပေႃးထိုင်မႃး ဝၼ်းသၢၼ်ၶတ်းယႃႈမဝ်းၵမ် လႄႈ ၵႃႉၶၢႆၼွၵ်ႈမၢႆမီႈၵူႈမိူင်းမိူင်း ၵူႈပီႊပီႊၼႆ ယူႇတီႈ RCSS/SSA လႆႈမီးပၢင်ၵႅဝ်ႈ ပၼ်ပိုၼ်ႉႁူႉ ၵဵဝ်ႇလူၺ်ႈယႃႈမဝ်းၵမ် လႄႈ မီးလွင်ႈၸုတ်ႇၽဝ်ယႃႈမဝ်းၵမ် ဢၼ်တီႉလႆႈမႃးၸိူဝ်းၼၼ်ႉ ၵူႈပီႊပီႊ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-06-26T13:04:24

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%80%90%e1%82%84%e1%82%87%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d%e1%80%ba%e1%80%b8/

ယူႇၶရဵၼ်း တႄႇဢုပ်ႇဢူဝ်းလွင်ႈၶဝ်ႈႁူမ်ႈၸွမ်း EU

မိူဝ်ႈၼႂ်းဝၼ်းထီႉ 25 June 2024 (လိူၼ်ၸဵတ်းလွင်ႈ 4 ၶမ်ႈ ပီႊတႆး 2118 ၼီႈ) ႁူမ်ႈတုမ်ယူးရူပ်ႇ (EU) လႄႈ ယူႇၶရဵၼ်း လႆႈတႄႇဢုပ်ႇဢူဝ်းၵၼ် လွင်ႈယူႇၶရဵၼ်း တေၶဝ်ႈႁူမ်ႈၸွမ်းၼႂ်းႁူမ်ႈတုမ်ယူးရူပ်ႇၵႂႃႇၼၼ်ႉ ၼႆယဝ်ႉ။ လွင်ႈဢုပ်ႇဢူဝ်း တႃႇၶဝ်ႈပဵၼ် ၽူႈၶဝ်ႈၸုမ်းၼႂ်း EU ၶွင်ယူႇၶရဵၼ်းၼၼ်ႉ လႆႈတႄႇၵႂႃႇယဝ်ႉလႄႈ လိူဝ်သေယူႇၶရဵၼ်းယဝ်ႉ ယင်းမီးထႅင်ႈ မိူင်း Moldova ၶဝ်ႈႁူမ်ႈဢုပ်ႇဢူဝ်းၸွမ်း ၶၵ်ႉတွၼ်ႈတႃႇတေၶဝ်ႈပဵၼ် ၽူႈၶဝ်ႈၸုမ်း EU ပွၵ်ႈၼႆႉမိူၼ်ၵၼ်။ မိူင်းဢၼ်တေၶဝ်ႈပဵၼ် ၽူႈၶဝ်ႈၸုမ်းၼႂ်း EU ၼၼ်ႉၵေႃႈ တေလႆႈလႅၵ်ႈလၢႆႈ ပၵ်းပိူင်မၢႆမီႈလၢႆလၢႆဢၼ် ႁႂ်ႈမၼ်းပေႃးၶဝ်ႈၸွမ်းပိူင်ၵၢၼ်ၶွင် EU ၊ ၵမ်ႈၼမ်ၵေႃႈ လွင်ႈတေႃႉသူင်ႇၵုၼ်ႇၵႃႉ၊ လွင်ႈသိင်ႇဝႅတ်ႉလွမ်ႉ လႄႈ လွင်ႈမၼ်ႈၼိမ်သဝ်း ၸႃႉၵႂႃႇၸိူဝ်းၼႆႉ။ လိူဝ်သေၼၼ်ႉ မိူင်းဢၼ်ပဵၼ်ၽူႈၶဝ်ႈၸုမ်းၼႂ်း EU 27 မိူင်းၼၼ်ႉ တေလႆႈယွမ်းႁပ်ႉသေၵွၼ်ႇ ၸင်ႇတေလႆႈၶႂၢင်ႉလႄႈ မိူဝ်ႈပူၼ်ႉမႃးၼၼ်ႉၵေႃႈ မီးမိူင်း ႁင်းၵႃရီး ၶတ်းၶႂၢင်ဢမ်ႇပၼ်ႁႂ်ႈယူႇၶရဵၼ်း ၶဝ်ႈႁူမ်ႈၸွမ်း EU လႄႈ NATO ၼႆယဝ်ႉ။ ၸိူင်ႉႁိုဝ်ၵေႃႈလီ ယုမ်ႇဝႃႈ ၵၢၼ်ဢုပ်ႇဢူဝ်းႁႂ်ႈပဵၼ်တၢင်းၵၢၼ် တႃႇယူႇၶရဵၼ်းတေပဵၼ်ၽူႈၶဝ်ႈၸုမ်း EU ၼၼ်ႉ တီႈဢေႇသုတ်း တေလႆႈပႂ်ႉယူႇထႅင်ႈ 2-3 လိူၼ် ၼႆႉ ၸင်ႇတေတႄႇၵႂႃႇဝႃႈၼႆ။ လွင်ႈဢၼ်ယူႇၶရဵၼ်းတေၶဝ်ႈႁူမ်ႈပဵၼ်ၽူႈၶဝ်ႈၸုမ်း EU ၸိူင်ႉၼႆ ၽၢႆႇတၢင်းရၢတ်ႉသျႃးၼၼ်ႉၵေႃႈ ပဵၼ်တီႈဢမ်ႇႁၼ်လီၵမ်ႉထႅမ်လႄႈ သၢၼ်ၶတ်းမႃးတႃႇသေႇ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-26T12:58:21

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8%e1%80%9c%e1%82%86%e1%82%88%e1%80%90%e1%81%a2%e1%82%86%e1%81%b8%e1%80%bd/

ၵူၼ်းမိူင်းတႆးလႆႈတၢႆၸွမ်းပၢင်တိုၵ်း သိုၵ်းမၢၼ်ႈ လႄႈ TNLA+PDF

သိုၵ်းမၢၼ်ႈတင်း ၸုမ်းသိုၵ်း TNLA+PDF ပဵၼ်ပၢင်တိုၵ်းၵၼ်တီႈ ၸႄႈဝဵင်းမိူင်းၵုတ်ႈ၊ သီႇပေႃႉ၊ ၵျွၵ်းမႄး၊ ၼွင်ၶဵဝ် ၼၼ်ႉ မီးၵူၼ်းမိူင်းၸိူဝ်းဢမ်ႇမီးတၢင်းၽိတ်းသင် လႆႈမၢတ်ႇၸဵပ်းလူႉတၢႆၸွမ်း ၼႂ်းပၢင်တိုၵ်းၼႆယဝ်ႉ။ မေႃယႃၼၢင်းၸေႃး တိူဝ်ႉမၢၵ်ႇၵွင်ႈတီႈၵျွၵ်းမႄးလႄႈလႆႈလူႉသဵင်ႈသၢႆၸႂ်ၵႂႃႇ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝႃးဝၼ်းထီႉ 25 June 2024 (လိူၼ်ၸဵတ်းလွင်ႈ 4 ၶမ်ႈ ပီႊတႆး 2118 ၼီႈ) ၸုမ်းသိုၵ်း TNLA ႁူမ်ႈပႃး ၸုမ်း PDF သေ ၶဝ်ႈတိုၵ်းသိုၵ်းမၢၼ်ႈ ႁၢဝ်ႈႁႅင်းၼႂ်းပိုၼ်ႉတီႈ 4 ၸႄႈဝဵင်းၼၼ်ႉလႄႈ မီးမၢၵ်ႇၵွင်ႈတိူဝ်ႉၸပ်းၵူၼ်းမိူင်း၊ မၢၵ်ႇလူင်တူၵ်းသႂ်ႇၵျွင်းမုၼ်ၸဝ်ႈ၊ ၶူဝ်ထုၵ်ႇယႃႉၵွႆၸိူဝ်းၼႆႉယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸွမ်းၼင်ႇဢၼ်ၶႃႈလႆႈႁူႉၸွမ်း လွင်ႈလူႉသုမ်းယွၼ်ႉပၢင်တိုၵ်းပွၵ်ႈၼႆႉတႄႉ တီႈဝဵင်းသီႇပေႃႉၼၼ်ႉ သိုၵ်း TNLA ယႃႉၵွႆပႅတ်ႈၶူဝ်သူပ်းလၢင်း ဝၢၼ်ႈသူပ်းလၢင်း ဢိူင်ႇပၢင်ႇၸဝ်ႈမိူင်း၊ တီႈဝဵင်းၵျွၵ်းမႄး မီးၵူၼ်းမိူင်းတၢႆယွၼ်ႉပၢင်တိုၵ်း 2 ၵေႃႉ မၢတ်ႇၸဵပ်း 4 ၵေႃႉလႄႈ ႁိူၼ်းယေးၵူၼ်းမိူင်း ဢိၵ်ႇၵျွင်းမုၼ်ၸဝ်ႈ ဢၼ်မီးတီႈ ငဵင်းၶျၢၼ်းယေးၵူင်း ၵေႃႈလူႉၵွႆ၊ တီႈၼွင်ၶဵဝ် ၼၼ်ႉသမ်ႉ မီးၼၢင်းယိင်းလႆႈတၢႆယွၼ်ႉပၢင်တိုၵ်း 2 ၵေႃႉ လႄႈ ၵူၼ်းမၢတ်ႇၸဵပ်း မီး 3 ၵေႃႉ၊ တီႈမိူင်းၵုတ်ႈၼၼ်ႉၵေႃႈ သိုၵ်းမၢၼ်ႈဢဝ်ႁိူဝ်းမိၼ်ယိုဝ်းၸွႆႈၼႂ်းပၢင်တိုၵ်း လႄႈ လွင်ႈလူႉသုမ်းၵူၼ်းမိူင်း တေမီးယူႇ ႁူဝ်ယွႆႈမၼ်းတႄႉ ၶႃႈဢမ်ႇပႆႇလႆႈႁူႉ ဝႃႈၼႆ။ မိူဝ်ႈၼႆႉဝၼ်းထီႉ 26 June 2024 ၸုမ်းသိုၵ်းမၢၼ်ႈ လႄႈ ၸုမ်းသိုၵ်း TNLA+PDF တိုၵ်ႉသိုပ်ႇပဵၼ်ပၢင်တိုၵ်းၵၼ် ၼႂ်း 4 ၸႄႈဝဵင်းၼၼ်ႉသေ ၵူၼ်းမိူင်းၵေႃႈ တိုၵ်ႉၶမ်ဝႆႉၼႂ်းၵႄႈပၢင်တိုၵ်း ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-26T12:02:51

https://taifreedom.com/change-6-%e1%81%b6%e1%80%bd%e1%80%84%e1%80%ba%e1%81%b6%e1%82%84%e1%82%87-%e1%81%b6%e1%80%ad%e1%80%af%e1%81%bc%e1%80%ba%e1%82%88%e1%81%b5%e1%80%b5%e1%80%95%e1%80%ba%e1%80%b8%e1%80%99%e1%81%a2/

Chang’e-6 ၶွင်ၶႄႇ ၶိုၼ်ႈၵဵပ်းမၢၵ်ႇႁိၼ်ၼိူဝ်လိူၼ် ပွၵ်ႈထိုင်ၶိုၼ်း

လွင်ႈဢွင်ႇမၢၼ်ၶႄႇ ပဵၼ်မႃးထႅင်ႈၶၵ်ႉတွၼ်ႈၼိုင်ႈယဝ်ႉ မိူဝ်ႈသူင်ႇ Spacecraft Chang’e-6 ၶိုၼ်ႈၵႂႃႇဢဝ်မၢၵ်ႇႁိၼ် ဢၼ်မီးယူႇတီႈၼိူဝ်လုၵ်ႈလိူၼ်ၼၼ်ႉ ပွၵ်ႈမႃးၶိုၼ်းလႄႈလွတ်ႈၽေးလီ။ ၽၢႆႇတၢင်း China National Space Administration: CNSA ၼၼ်ႉ ပိုတ်ႇၼႄဝႃႈ Spacecraft Chang’e-6 ဢၼ်သူင်ႇၶိုၼ်ႈၵႂႃႇၼိူဝ်လိူၼ် တႃႇၵဵပ်းဢဝ်မၢၵ်ႇႁိၼ်ၼိူဝ်လိူၼ် လူင်းမႃးပဵၼ်တူဝ်ယၢင်ႇၼၼ်ႉ လႆႈႁွတ်ႈထိုင်ၼိူဝ်လုမ်ႈၾႃႉၶိုၼ်းလီငၢမ်းယဝ်ႉ မိူဝ်ႈၼႂ်းဝၼ်းထီႉ 25 June 2024 ၼၼ်ႉသေ ပဵၼ်လွင်ႈဢၼ်ဢွင်ႇမၢၼ်လႄႈတဵမ်ထူၼ်ႈလီယဝ်ႉ ဝႃႈၼႆ။ မၢၵ်ႇႁိၼ်လႄႈလိၼ် ဢၼ်လႆႈမႃးတီႈလုၵ်ႈလိူၼ်ၼၼ်ႉ လႆႈမႃးမွၵ်ႈ 2 ၵီႇလူဝ်ႇၵရမ်ႇ၊ ၽၢႆႇတၢင်းၸဝ်ႈပၢႆးသၢႆႈၶႄႇၵေႃႈယုမ်ႇဝႃႈ တေၸွႆႈႁႂ်ႈၵူၼ်းႁဝ်းပွင်ႇၸႂ် တီႈမႃးၶွင်လုၵ်ႈလိူၼ်ၼၼ်ႉလႆႈဝႃႈ မၼ်းပဵၼ်မႃးၸိူင်ႉႁိုဝ်၊ မီးလွင်ႈလႅၵ်ႈလၢႆႈသင်ၽွင်ႈ ၼႂ်းၶၢဝ်းယၢမ်းဢၼ်ပူၼ်ႉမႃးၸိူဝ်းၼၼ်ႉ ဝႃႈၼႆ။ ၽၢႆႇတၢင်းၸွမ်ၸိုင်ႈ သျီႇ ၵျိၼ်းၽိင်ႇ ၵေႃႈ ဢွၵ်ႇမႃးယုၵ်ႉယွင်ႈၼႃႈၵၢၼ်ပွၵ်ႈၼႆႉ ဢၼ်ဢွင်ႇမၢၼ်ပဵၼ်တီႈၵိုၵ်းပိုၼ်းၵႂႃႇယဝ်ႉလႄႈ ပဵၼ်လွင်ႈဢွင်ႇပေႉ ဢၼ်ႁဵတ်းႁႂ်ႈၶႄႇ လႆႈႁဵတ်းၸွမ်းၼင်ႇလွင်ႈၼွၼ်းၾၼ်ၼၼ်ႉမႃးလႆႈတႄႉ ဝႃႈၼႆ။ Spacecraft Chang’e-6 ၼႆႉ လႆႈပွႆႇၶိုၼ်ႈၵႂႃႇမိူဝ်ႈၼႂ်းဝၼ်းထီႉ 3 May 2024 ၼၼ်ႉသေ လႆႈတႄႇဢွၵ်ႇၶၢဝ်းတၢင်းပွၵ်ႈမႃးၶိုၼ်းၼိူဝ်လုမ်ႈၾႃႉၼၼ်ႉ မိူဝ်ႈၼႂ်းဝၼ်းထီႉ 4 June 2024 ၼႆႉ တေႃႇပေႃးမႃးလူင်းထိုင်ၼိူဝ်လုမ်ႈၾႃႉလႆႈ ၼႂ်းဝၼ်းထီႉ 25 June 2024 ၼၼ်ႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-26T11:24:41

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%90%e1%80%b1%e1%80%9e%e1%80%b0%e1%80%84%e1%80%ba%e1%82%87%e1%80%9e%e1%80%ad%e1%80%af%e1%81%b5/

ဢမေႇရိၵၢၼ်ႇ တေသူင်ႇသိုၵ်းၵိၼ်ၸၢင်ႈ ၶဝ်ႈၵႂႃႇၼႂ်းမိူင်းယူႇၶရဵၼ်း

လူင်ပွင်ၸိုင်ႈဢမေႇရိၵၢၼ်ႇ လႆႈဝူၼ်ႉသွၼ်ႇ တႃႇပၼ်ၶႂၢင်ႉႁႂ်ႈသိုၵ်းၵိၼ်ၸၢင်ႈ ဢမေႇရိၵၢၼ်ႇ ၶဝ်ႈၵႂႃႇမႄးၶိူင်ႈယိပ်းၵွင်ႈၵၢင်ႇတီႈၼႂ်းမိူင်းယူႇၶရဵၼ်း ၼႆယဝ်ႉ။ သိုဝ်ႇၶၢဝ်ႇၼွၵ်ႈမိူင်း လၢႆးငၢၼ်း မိူဝ်ႈဝၼ်းထီႉ 25 June 2024 (လိူၼ်ၸဵတ်းလွင်ႈ 4 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ယၢမ်းၽွင်းတေႃႈလဵဝ် ၽၢႆႇတၢင်းၸဝ်ႈၼႃႈတီႈ ၽူႈမီးပုၼ်ႈၽွၼ်းဢမေႇရိၵၢၼ်ႇၶဝ် ယင်းတိုၵ်ႉထတ်းထွင်တူၺ်း လွင်ႈတႃႇသူင်ႇ သိုၵ်းၵိၼ်ၸၢင်ႈဢမေႇရိၵၢၼ်ႇ ၶဝ်ႈၵႂႃႇၼႂ်းမိူင်းယူႇၶရဵၼ်း ၼႆသေတႃႉ ၵူၺ်းဢမ်ႇပႆႇလႆႈၶႂၢင်ႉတီႈ ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ သင်ၸိူဝ်ႉမီးလွင်ႈႁၼ်လီတူၵ်းလူင်းၵၼ်လႆႈယဝ်ႉၼႆၸိုင် တေႁဵတ်းသၢင်ႈၵႂႃႇၼႂ်းႁၢင်ႈပီႊ 2024 ၼႆႉ တွၼ်ႈတႃႇႁႂ်ႈႁွင်ႈၵၢၼ်လူင်ၽၢႆႇၵႅတ်ႇၶႄ ဢမေႇရိၵၢၼ်ႇ လူင်းလၢႆးမိုဝ်းၸွမ်းၶွမ်ႇပၼီႇၵိၼ်ၸၢင်ႈဢမေႇရိၵၢၼ်ႇ ဢၼ်တေ ၶဝ်ႈတူင်ႉၼိုင်ၼႂ်းမိူင်းယူႇၶရဵၼ်းၼၼ်ႉ ဝႃႈၼႆ။ ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇၼႆႉ ပႅၵ်ႉသမ်ႉတေပၢၵ်ႈပႅတ်ႈ လွင်ႈသူင်ႇ သိုၵ်းဢမေႇရိၵၢၼ်ႇ ၶဝ်ႈၵႂႃႇၼႂ်းမိူင်းယူႇၶရဵၼ်းမႃးတႃႇသေႇ ၼႆသေတႃႉ ၵူၺ်း သမ်ႉၶိုၼ်းပၼ်ၶႂၢင်ႉလွင်ႈၸွႆႈထႅမ်ယူႇၶရဵၼ်း ဢမ်ႇဝႃႈတေသူင်ႇၵႃးၵၢပ်ႇလဵၵ်း လႄႈ မၢၵ်ႇမိတ်ႉသႆးသႅၼ်းယိုဝ်းၵႆ ပၼ်တီႈယူႇၶရဵၼ်း ဝႃႈၼႆ။ ၸိူင်ႉႁိုဝ်ၵေႃႈလီ လွင်ႈဢမေႇရိၵၢၼ်ႇ တေသူင်ႇသိုၵ်းၵိၼ်ၸၢင်ႈၶဝ်ႈၵႂႃႇတူင်ႉၼိုင် ၼႂ်းမိူင်းယူႇၶရဵၼ်းၼၼ်ႉ တေၸၢင်ႈပဵၼ်ယၢင်ႈဢၼ်ႁဵတ်းႁႂ်ႈဢမေႇရိၵၢၼ်ႇ မီးလွင်ႈၶဵင်ႈၶႅင်ၸွမ်း ရၢတ်ႉသျႃးၼမ်ၶိုၼ်ႈမႃးၵမ်းသိုဝ်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-25T13:54:17

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%a2%e1%80%99%e1%80%ba%e1%82%87%e1%80%95%e1%81%bc%e1%80%ba%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0/

သိုၵ်း TNLA ဢမ်ႇပၼ်ၸၢဝ်းၶိူဝ်းၶၢင် ပိုတ်ႇႁူင်းႁဵၼ်း

ႁူင်းႁဵၼ်းသွၼ်လိၵ်ႈ ဢၼ်ဢဝ်ပိူင်ပၢႆးပၺ်ႇၺႃႇ ၸုမ်းလွတ်ႈလႅဝ်းသဝ်းၶေႃၶၢင် KIO ပိုတ်ႇၽုၺ်ႇပၼ်လုၵ်ႈဢွၼ်ႇ တီႈဝၢၼ်ႈၵႃလႅင် ၸႄႈဝဵင်းၵူတ်ႉၶၢႆ ၼၼ်ႉ ထုၵ်ႇၺႃးၸုမ်းသိုၵ်း TNLA ဢဝ်ႁႅင်းသိုၵ်းသေ ၵႂႃႇလိုပ်ႈမေႃသွၼ်/လုၵ်ႈႁဵၼ်း ဢွၵ်ႇႁူင်းႁဵၼ်းမူတ်း ဝႃႈၼႆ။ မိူဝ်ႈဝၼ်းထီႉ 24 June 2024 (လိူၼ်ၸဵတ်းလွင်ႈ 3 ၶမ်ႈ ပီႊတႆ 2118 ၼီႈ) ယၢမ်းၵၢင်ၼႂ် ၽွင်းမေႃသွၼ် တိုၵ်ႉသွၼ်လိၵ်ႈလုၵ်ႈႁဵၼ်း တီႈဝၢၼ်ႈၵႃလႅင် ယူႇၼၼ်ႉ ၸုမ်းသိုၵ်း TNLA ႁႅင်းသိုၵ်း မွၵ်ႈ 40 ၵေႃႉ ၵႂႃႇလိုပ်ႈမေႃသွၼ်/လုၵ်ႈႁဵၼ်း ဢွၵ်ႇၼွၵ်ႈႁူင်းႁဵၼ်းမူတ်း လႄႈ ၶိုၼ်းဢဝ်ပၢႆႉ ဢၼ်ဝႃႈ “ၾၢင်ႉ ပေႃးဢမ်ႇမီးပုၼ်ႈၽွၼ်းႁၢမ်ႈၶဝ်ႈ ပေႃးပူၼ်ႉလိူဝ်တေဢဝ်တၢင်းၽိတ်းထိုင်တီႈ” ၼၼ်ႉသေ ၵႂႃႇၵင်ႉဝႆႉတီႈၼႃႈၽၵ်းတူႁူင်းႁဵၼ်း ဝႃႈၼႆ။ ႁူင်းႁဵၼ်းဝၢၼ်ႈၵႃလႅင်ၼႆႉ မီးလုၵ်ႈႁဵၼ်းမွၵ်ႈ 200 ပၢႆ လႄႈ ပဵၼ်ႁူင်းႁဵၼ်းၸၼ်ႉၵၢင် (ဢလၵ) ဢၼ်ၸုမ်း KIO တမ်းဝၢင်းပိူင်ၵၢၼ်ပၢႆးပၺ်ႇၺႃႇဝႆႉသေ ပိုတ်ႇၽုၺ်ႇပၼ်လုၵ်ႈဢွၼ်ႇ ၼႂ်းဢိူင်ႇၵႃလႅင် ၶိုၼ်ႈႁဵၼ်းဝႆႉၼႆယဝ်ႉ၊ ႁူင်းႁဵၼ်းသွၼ်လိၵ်ႈဢၼ်မီးတီႈ ၼႂ်းဢိူင်ႇၵႃလႅင်ၼၼ်ႉ ဝၢၼ်ႈၽႂ်ဝၢၼ်ႈမၼ်း မီးႁူင်းႁဵၼ်းထိုင်ၸၼ်ႉငဝ်ႈ (ဢမၵ) ၵူၺ်းသေ သင်ဝႃႈႁဵၼ်းယဝ်ႉ ႁူင်းႁဵၼ်းၸၼ်ႉငဝ်ႈ (ဢမၵ) ၼႆ တေလႆႈၵႂႃႇသိုပ်ႇႁဵၼ်းတီႈ ႁူင်းႁဵၼ်းၸၼ်ႉၵၢင် တီႈဝၢၼ်ႈၵႃလႅင် ၼႆယဝ်ႉ။ ထႅင်ႈတီႈၼိုင်ႈသမ်ႉ တၢင်းၽၢႆႇၵေႃႇမတီႇ ၵေႃလိၵ်ႈလၢႆးလႄႈၾိင်ႈငႄႈၾိင်ႈထုင်း ၸၢဝ်းၶၢင် ယွၼ်းၶႂၢင်ႉၽၢႆႇသိုၵ်းပလွင်ႈ TNLA တႃႇႁႂ်ႈလႆႈပိုတ်ႇ ႁူင်းႁဵၼ်းၸၼ်ႉၵၢင် (ဢလၵ)၊ ႁူင်းႁဵၼ်းၸၼ်ႉသုင် (ဢထၵ) တီႈပွၵ်ႉ 5 ဝဵင်းၵူတ်ႉၶၢႆၼႆသေ တၢင်းၽၢႆႇၸုမ်းသိုၵ်း TNLA တဵမ်လိၵ်ႈတွပ်ႇပၼ်ၵႂႃႇ ၼႂ်းဝၼ်းထီႉ 22 June 2024 ၼၼ်ႉဝႃႈ လွင်ႈၵေႃလိၵ်ႈလၢႆးလႄႈၾိင်ႈငႄႈၾိင်ႈထုင်းၸၢဝ်းၶၢင် ယွၼ်းမႃးတႃႇပိုတ်ႇၽုၺ်ႇႁူင်းႁဵၼ်းၼၼ်ႉ ဢမ်ႇပၼ်ၶႂၢင်ႉ လႄႈ ယွၼ်ႉဝႃႈႁူင်းႁဵၼ်းၼၼ်ႉ တၢင်းၽၢႆႇၶွင်ႇသီႇပၢႆးပၺ်ႇၺႃႇပလွင်ႈ (TLEC) မီးၽႅၼ်တႃႇတေပိုတ်ႇၽုၺ်ႇႁူင်းႁဵၼ်း ၼႂ်းပီႊ 2024−2025 ဝႃႈၼႆ။ ၸုမ်းသိုၵ်း TNLA လႄႈ KIA ပဵၼ်ၸုမ်းဢူၺ်းလီၵၼ်သေ မီးပၼ်ႁႃၵၼ်လၢႆၸိူဝ်ႉလၢႆပိူင် မိူၼ်ၼင်ႇ ၵၢၼ်ပၢႆးမၢၵ်ႈမီး၊ ၵၢၼ်ၽွင်းငမ်းၼႃႈလိၼ်၊ ၵၢၼ်ပၢႆးပၺ်ႇၺႃႇ လႄႈ ၵၢၼ်ၵပ်းသိုပ်ႇၵၼ် ၼႂ်းၵႄႈသွင်ၸုမ်းၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2024-06-25T12:07:38

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%99%e1%80%ad%e1%80%90%e1%80%ba%e1%82%89%e1%80%9e%e1%82%86%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc/

မၢၵ်ႇမိတ်ႉသႆးဢမေႇရိၵၢၼ်ႇ ပိုတ်းယိုဝ်းၶဝ်ႈၼႂ်းရၢတ်ႉသျႃး ပၢင်တိုၵ်းၸၢင်ႈႁၢႆႉႁႅင်း

လူင်ပွင်ၸိုင်ႈရၢတ်ႉသျႃး ဢွၵ်ႇမႃးၵၢဝ်ႇၼႄးဢမေႇရိၵၢၼ်ႇ လွင်ႈဢၼ်မၢၵ်ႇမိတ်ႉသႆး ATATCMS ပိုတ်းယိုဝ်းသႂ်ႇတီႈၼႂ်း Crimea ၼၼ်ႉ ႁဵတ်းႁႂ်ႈၵူၼ်းလူႉတၢႆၵႂႃႇ 4 ၵေႃႉလႄႈ မၢတ်ႇၸဵပ်း 151 ၵေႃႉ ၼႆယူႇ။ ရၢတ်ႉသျႃးလၢတ်ႈဝႃႈ ၵဵဝ်ႇလူၺ်ႈလွင်ႈပိုတ်းယိုဝ်းမၢၵ်ႇမိတ်ႉသႆး ၶဝ်ႈၼႂ်း Crimea ၼၼ်ႉ ဢမေႇရိၵၢၼ်ႇ ပဵၼ်ၽၢႆႇသူင်ႇပၼ်ၶိူင်ႈၵွင်ႈၵၢင်ႇသေလႄႈ မီးၽူႈလူင်ႉလႅၼ်ႇၽၢႆႇၵၢၼ်သိုၵ်းၶွင်ဢမေႇရိၵၢၼ်ႇ ပဵၼ်ၽူႈၸွႆႈထႅမ်ၼႂ်းၵၢၼ် တင်ႈပဝ်ႉမၢႆလႄႈပၼ်ၶေႃႈမုၼ်း ႁႂ်ႈတိုၵ်းတေႃး ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ယူႇၶရဵၼ်း လႄႈ ဢမေႇရိၵၢၼ်ႇၵေႃႈ ဢမ်ႇလႆႈဢွၵ်ႇမႃးပၼ်တၢင်းႁၼ်ထိုင်သင်ၸွမ်း။ ယွၼ်ႉငဝ်းလၢႆးလွင်ႈၼႆႉသေ ရၢတ်ႉသျႃးလႆႈလၢတ်ႈၵႂႃႇတီႈ ၽွင်းတၢင်ဢမေႇရိၵၢၼ်ႇ ဢၼ်မီးယူႇၼႂ်းမိူင်းရၢတ်ႉသျႃးၼၼ်ႉဝႃႈ တေဢမ်ႇသိုပ်ႇပၼ်ႁႂ်ႈမၼ်းပဵၼ်ၸိူင်ႉၼႆၵႂႃႇထႅင်ႈလႄႈ တေလႆႈႁပ်ႉၽွၼ်းယွၼ်ႈၸွမ်းမႃးဢမ်ႇႁၢင်ႉ ဝႃႈၼႆ။ တႄႇၸဵမ်မိူဝ်ႈဢမေႇရိၵၢၼ်ႇ ပၼ်ၶႂၢင်ႉႁႂ်ႈယူႇၶရဵၼ်းၸႂ်ႉတိုဝ်းၶိူင်ႈၵွင်ႈၵၢင်ႇ ဢၼ်သူင်ႇပၼ်ၼၼ်ႉ တိုၵ်းယိုဝ်းသႂ်ႇၼႂ်းမိူင်းရၢတ်ႉသျႃးလႆႈ လိူဝ်သေၼၼ်ႉ ဢင်းၵိတ်ႉၵေႃႈ လၢတ်ႈႁႂ်ႈယူႇၶရဵၼ်းႁဵတ်းၸိူင်ႉၼၼ်မိူၼ်ၵၼ်၊ ယွၼ်ႉလွင်ႈၼႆႉသေ ရၢတ်ႉသျႃးၼၼ်ႉၵေႃႈ လႆႈဢွၵ်ႇမႃးပၼ်ၾၢင်ႉယူႇလၢႆပွၵ်ႈဝႃႈ လွင်ႈႁဵတ်းသၢင်ႈၼႆႉ ပဵၼ်လွင်ႈဢၼ်ယုၵ်ႉၸၼ်ႉလွင်ႈၶဵင်ႈၶႅင်ႁၢႆႉႁႅင်းၶိုၼ်ႈမႃးထႅင်ႈ ၼႆယူႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-25T12:06:40

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-31/

ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉလႄႈၶူဝ်းၸႂ်ႉတိုဝ်း တီႈၵေႃႉသိုၵ်းၵေႃႉႁၢၼ် RCSS/SSA

ႁႂ်ႈလႆႈပဵၼ်လွင်ႈၵမ်ႉၸွႆႈ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၸိူဝ်းႁၢပ်ႇၵၢၼ် ၸိူဝ်ႉၸၢတ်ႈ၊ ဝၢၼ်ႈမိူင်း ၼၼ်ႉၼႆသေ ယူႇတီႈၸုမ်းသၢႆႁိူဝ်ႈလႅင်းႁႅင်းၸိူဝ်ႉၸၢတ်ႈ လႄႈပီႈၼွင်ႉႁႅင်းၵၢၼ်မိူင်းၵူဝ်းရီးယႃး ဢိၵ်ႇပႃးၽူႈမီးၼမ်ႉၸႂ်လၢႆလၢႆၸဝ်ႈ ႁူမ်ႈၵၼ်ၸွႆႈထႅမ်ပၼ်ၶွင်ၵိၼ်ယႅမ်ႉ လႄႈ ၶူဝ်းၶွင်ၸႂ်ႉတိုဝ်းၵမ်ႈၽွင်ႈ တီႈၵေႃႉသိုၵ်းၵေႃႉႁၢၼ်ၶဝ်ၵႂႃႇ ၼႆယဝ်ႉ။ တႄႇဢဝ်ၼႂ်းဝၼ်းထီႉ 6-23 June 2024 ၼႆႉ ၽူႈမီးၼမ်ႉၸႂ် မိူၼ်ၼင်ႇ ၸုမ်းသၢႆႁိူဝ်ႈလႅင်းႁႅင်းၸိူဝ်ႉၸၢတ်ႈ ငိုၼ်းထႆး 13,100 ဝၢတ်ႇ လႄႈ ငိုၼ်းမၢၼ်ႈ 150,000 ပျႃး၊ ၶူးၼေႃႇၶမ်း ႁူင်းႁဵၼ်းတုမ်းတူၼ်ႈတႆး မိူင်းၵွၵ်ႇ (ၶူးသွၼ်ၾိင်ႈၶိူဝ်း) လႆႈႁပ်ႉၶၢမ်ႇဢဝ်ငိုၼ်းၵမ်ႉၸွႆႈ တီႈၽူႈမီးၼမ်ႉၸႂ် မိူၼ်ၼင်ႇ ၸဝ်ႈပၢႆၵမ် ၼေႃႇလႅင်းၶိူဝ်း 3,000 ဝၢတ်ႇ၊ ပီႈၸၢႆးဝၼ်း မိူင်းၼွင် 3,000 ဝၢတ်ႇ၊ ၸၢႆးဢွၼ်ႇၶိူဝ်း ၵေးသီး 300 ဝၢတ်ႇ လႄႈၽူႈမီးၼမ်ႉၸႂ်ထႅင်ႈလၢႆလၢႆၸဝ်ႈ တီႈဢမ်ႇပႃးၸိုဝ်ႈတင်းၼမ် ႁူမ်ႈၵၼ်ၸွႆႈထႅမ်ပၼ်တီႈၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ၼႂ်းပိုၼ်ႉတီႈ ၼႆယဝ်ႉ။ ငိုၼ်းတွင်းဢၼ်ၽူႈမီးၼမ်ႉၸႂ်ၶဝ်ၸွႆႈထႅမ်ၼၼ်ႉ မၢင်ပိုၼ်ႉတီႈၵေႃႈ လႆႈသိုဝ်ႉၶွင်ၵိၼ်ယႅမ်ႉလႄႈ ၶူဝ်းၸႂ်ႉတိုဝ်း မိူၼ်ၼင်ႇ ၽႃႈယၢင်တႃႇမုင်း လႄႈ တႃႇဝႆတူဝ် ၸိူဝ်းၼႆႉ ဢိၵ်ႇၶူဝ်းၶွင်ထႅင်ႈတၢင်ႇၸိူဝ်း ၼႆယဝ်ႉ။ မိူၼ်ၼၼ်ၵူၺ်းၼင်ႇၵဝ်ႇ မိူဝ်ႈၼႆႉဝၼ်းထီႉ 25 June 2024 ၵေႃႉပဵၼ်ၸၢႆးၼႃႈၵၢပ်ႇလမ် ၸူဝ်ႈၶၢဝ်းမိူင်းၵူဝ်းရီးယႃး လႆႈၸွႆႈထႅမ်ပၼ်ငိုၼ်းတွင်းၵႃးၽၵ်း ပုၼ်ႈတႃႇၵေႃႉသိုၵ်းၵေႃႉႁၢၼ်ၶဝ် ၸိူဝ်းတူင်ႉၼိုင်ဝႆႉၼႂ်းၼႃႈသိုၵ်းၼၼ်ႉ မႅၼ်ႈသၢင်ႉငိုၼ်းထႆး 2,511 ဝၢတ်ႇ မိူၼ်ၵၼ်ၼႆယဝ်ႉ။ ယူႇတီႈၽူႈမီႈပုၼ်ႈၽွၼ်း လႄႈၵေႃႉသိုၵ်းၵေႃႇႁၢၼ် RCSS/SSA တင်းသဵင်ႈၵေႃႈ ပဵၼ်ဢၼ်ငိၼ်းၸူမ်းၶွပ်ႈၸႂ်ယႂ်ႇၼမ်ၼိူဝ် ၽူႈမီးၼမ်ႉၸႂ် တီႈလႆႈၸွႆႈထႅမ်မႃးၼၼ်ႉ တင်းသဵင်ႈသေ ယွၼ်းသူးႁႂ်ႈၽူႈမီးၼမ်ႉၸႂ်ႁဝ်းၶႃႈတင်းသဵင်ႈ ယူႇလီၵတ်းယဵၼ်သေၵမ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-25T12:03:57

https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%bc/

ဢိတ်ႇသရေးတိုၵ်းယိုဝ်းၼႂ်းမိူင်းလေႇပႃႇၼွၼ်ႇ ပၢင်တိုၵ်းၸၢင်ႈတိူဝ်းၶႂၢၵ်ႈၵႂၢင်ႈမႃးထႅင်ႈ

ၽူႈမီးပုၼ်ႈၽွၼ်း ဢမေႇရိၵၢၼ်ႇလႄႈယူးရူပ်ႇ ပၼ်ၾၢင်ႉဝႃႈ ပၢင်တိုၵ်းၼႂ်းတွၼ်ႈၵႃႇၸႃႉၼၼ်ႉ တေၸၢင်ႈသိုပ်ႇတိူဝ်းၶႂၢၵ်ႈၵႂႃႇထႅင်ႈ ယွၼ်ႉဢိတ်ႇသရေးသိုပ်ႇပိုတ်းယိုဝ်းၶဝ်ႈတိုၵ်းၼႂ်း မိူင်းလေႇပႃႇၼွၼ်ႇထႅင်ႈ။ ၽူႈမီးပုၼ်ႈၽွၼ်းၸၼ်ႉသုင်ယူးရူပ်ႇၼၼ်ႉ လၢတ်ႈမိူဝ်ႈၼႂ်းဝၼ်းထီႉ 24 June 2024 (လိူၼ်ၸဵတ်းလွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉဝႃႈ လွင်ႈပၢင်တိုၵ်းတီႈၼႂ်းပွတ်းဝၼ်းဢွၵ်ႇၵၢင်ၼၼ်ႉ မီးတိုဝ်ႉတၢင်းတေတိူဝ်းၶႂၢၵ်ႈၵႂႃႇထႅင်ႈလႆႈ ၵူႈဝၼ်းဝၼ်းယဝ်ႉ၊ ၼႂ်းတွၼ်ႈၵႃႇၸႃႉၼၼ်ႉၵေႃႈ ၶႂ်ႈႁႂ်ႈမီးလွင်ႈၵိုတ်းတိုၵ်း တွၼ်ႈတႃႇပိုတ်ႇသဵၼ်ႈတၢင်းပၼ်လွင်ႈၸွႆႈထႅမ် ၽၢႆႇသုၼ်ႇလႆႈသုၼ်ႇပဵၼ်ၸွမ်းၼႂ်းပိုၼ်ႉတီႈ ဝႃႈၼႆ။ သိုပ်ႇၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းၸၼ်ႉသုင် ၼႂ်းတပ်ႉသိုၵ်းဢမေႇရိၵၢၼ်ႇၵေႃႈ လႆႈပၼ်ၾၢင်ႉဝႃႈ လွင်ႈတိုၵ်းတေႃးၶဝ်ႈၼႂ်းမိူင်းလေႇပႃႇၼွၼ်ႇ တႃႇၸတ်းၵၢၼ်ၸုမ်းယိပ်းၵွင်ႈၵၢင်ႇ Hezbollah ၼၼ်ႉ ဢိတ်ႇသရေးၵေႃႈ လႆႈယုၵ်ႉၸၼ်ႉ တႃႇတေႁဵတ်းႁႂ်ႈလွင်ႈၶဵင်ႈၶႅင်ၼၼ်ႉ ႁၢႆႉႁႅင်းမႃးထႅင်ႈလႄႈ ၸၼ်ဢဝ်ဢီႇရၢၼ်ႇၶဝ်ႈမႃး ၵမ်ႉၸွႆႈပၼ်ၽၢႆႇလင်ၸုမ်းယိပ်းၵွင်ႈၵၢင်ႇ Hezbollah ဝႆႉယူႇၼၼ်ႉထႅင်ႈ ၼႆယဝ်ႉ။ မိူဝ်ႈပူၼ်ႉမႃးၼၼ်ႉၵေႃႈ တပ်ႉသိုၵ်းဢိတ်ႇသရေး လႆႈႁဵတ်းပၢင်တိုၵ်းၼႂ်းတွၼ်ႈၵႃႇၸႃႉ တင်းၸုမ်းႁႃးမၢတ်ႉ မိူဝ်ႈလဵဝ်ၵၼ်တင်း ၸုမ်း Hezbollah ၸွမ်းလႅၼ်လိၼ် ဢိတ်ႇသရေး−လေႇပႃႇၼွၼ်ႇၵႂႃႇၸွမ်း ယူႇယဝ်ႉ။ ၸွမ်းၼင်ႇၽၢႆႇပၢႆးယူႇလီၼႂ်းတွၼ်ႈၵႃႇၸႃႉ ဢွၵ်ႇဝႆႉဝႃႈ တႄႇၸဵမ်မိူဝ်ႈပၢင်တိုၵ်း မိူဝ်ႈဝၼ်းထီႉ 7 October 2023 မႃးၼၼ်ႉ ၵူၼ်းမိူင်းၼႂ်းတွၼ်ႈၵႃႇၸႃႉ လူႉသဵင်ႈတၢႆၵႂႃႇယဝ်ႉ 37,626 ၵေႃႉ လႄႈ မၢတ်ႇၸဵပ်း 86,098 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-25T11:15:29

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84%e1%82%87-%e1%82%81%e1%80%b5%e1%80%90%e1%80%ba%e1%80%b8%e1%81%b5%e1%81%a2%e1%81%bc/

ၵူၼ်းမိူင်းၶႄႇ ႁဵတ်းၵၢၼ်လႅၼ်ငိုၼ်းတင်း Online ၵျႃးၽႅၼ်ႉ ၺႃးၺွပ်းထႅင်ႈ 80 ပၢႆ

ၵူၼ်းမိူင်းၶႄႇ ဢၼ်လၵ်ႉလွမ်ၶဝ်ႈမႃးၼႂ်းမိူင်းတႆး လူၺ်ႈၽိတ်းမၢႆမီႈ လႄႈ ႁဵတ်းၵၢၼ်ပႅတ်ႉလႅၼ်ငိုၼ်းတင်းဢွၼ်းလၢႆး Online ဢမ်ႇၼၼ် ၵျႃးၽႅၼ်ႉ တီႈၼႂ်းဝဵင်းတႃႈၶီႈလဵၵ်းၼၼ်ႉ ထုၵ်ႇၺႃးၽၢႆႇၵဵဝ်ႇၶွင်ႈမၢၼ်ႈ တီႉၺွပ်းလႆႈထႅင်ႈ တႃႇ 80 ပၢႆသေ ၵမ်ႈၽွင်ႈ ဢဝ်ငိုၼ်းမွၼ် လႄႈ လွတ်ႈဢွၵ်ႇမႃးမွၵ်ႈ 20 ပၢႆ ၼႆယဝ်ႉ။ မိူဝ်ႈဝႃးဝၼ်းထီႉ 24 June 2024 (လိူၼ်ၸဵတ်းလွင်ႈ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၸုမ်းပိဝ်ႇႁႃသိုၵ်းယၼ်မၼ်ႈ၊ တပ်ႉၽၢႆႇႁူမ်ႇလူမ်ႈ ၵဵဝ်ႇလူၺ်ႈၵၢၼ်သိုၵ်း (ၸယတ)၊ ပျီႇတူႉၸိတ်ႉ လႄႈ ပလိၵ်ႈမၢၼ်ႈ ႁူမ်ႈၵၼ်သေ ၵႂႃႇၵူတ်ႇထတ်းႁိူၼ်း 2 ၸၼ်ႉလင်ၼိုင်ႈ ဢၼ်မီးတီႈၼႂ်းပွၵ်ႉမႄႈၶွင် လႄႈ မီးႁိမ်းလုမ်းပလိၵ်ႈမၢၼ်ႈ ဢၼ်ၵုမ်းၵမ်ၸႄႈတွၼ်ႈတႃႈၶီႈလဵၵ်းၼၼ်ႉသေ တီႉၺွပ်းလႆႈၵူၼ်းမိူင်းၶႄႇ ၸိူဝ်းတိုၵ်ႉႁဵတ်းၵၢၼ်လႅၼ်ငိုၼ်းတင်းဢွၼ်းလၢႆး Online ဢမ်ႇၼၼ် ၵျႃးၽႅၼ်ႉ မွၵ်ႈ 80 ပၢႆ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ Tachileik News Agency ဝႃႈ ၸုမ်းၽၢႆႇၵဵဝ်ႇၶွင်ႈၶဝ် တီႉၺွပ်းလႆႈၵူၼ်းမိူင်းၶႄႇၼၼ်ႉ တေမီး 80 ပၢႆၼႆႉ ၵူၺ်းၼႃႇ ၶဝ်ၼႄသဵၼ်ႈမၢႆမၼ်းတႄႉ မီး 60 ပၢႆၵူၺ်း၊ ၼႆႉတႄႉမၼ်းပဵၼ်ဢၵျၢင်ႉတၢင်းယၢမ်ႈ ၽၢႆႇၽူႈၵဵဝ်ႇၶွင်ႈၶဝ်ယဝ်ႉ ပေႃးဝႃႈၽႂ်ပၼ်ငိုၼ်းမွၼ်ငိုၼ်းလႆႈ ၼိုင်ႈၵေႃႉ 8 သႅၼ်ဝၢတ်ႇ ထိုင် 1 လၢၼ်ႉဝၢတ်ႇ ငိုၼ်းထႆးၼႆ ၶဝ်တိုၼ်းပွႆႇယဝ်ႉ ဝႃႈၼႆ။ မိူဝ်ႈလဵဝ် တၢင်းၽၢႆႇၽူႈမီးပုၼ်ႈၽွၼ်းၶဝ် တိုၵ်ႉသိုပ်ႇၵူတ်ႇထတ်းထႅင်ႈ လွင်ႈၵူၼ်းမိူင်းၶႄႇ ႁဵတ်းႁိုဝ်ၶၢတ်ႈႁိူၼ်း ႁဵတ်းႁိုဝ်ၶဝ်ႈမႃးၼႂ်းမိူင်းတႆး ၸဵမ်ၸိူဝ်းၼႆႉယူႇယဝ်ႉ။ ၵူၼ်းမိူင်းၶႄႇ ၸိူဝ်းလႅၼ်ငိုၼ်းတင်းဢွၼ်ႇလၢႆးသေ ယူႇသဝ်းဝႆႉၼႂ်းမိူင်းႁူမ်ႈတုမ် ၼၼ်ႉ တၢင်းၽၢႆႇလူင်ပွင်ၸိုင်ႈမိူင်းၶႄႇ ၶႂ်ႈလႆႈတူဝ်ၸိူဝ်းၶဝ်ၼႃႇလႄႈ တၢင်းၽၢႆႇသိုၵ်းမၢၼ်ႈၵေႃႈ ႁႃတီႉၺွပ်းဢဝ်သူင်ႇၸူး ပၼ်တၢင်းၽၢႆႇမိူင်းၶႄႇ မီးယူႇ 49,000 ပၢႆယဝ်ႉ ဝႃႈၼႆ၊ မၢင်ၸိူဝ်းၵေႃႈ ယွၼ်ႉၵူဝ်ၵႂႃႇတူၵ်းၼႂ်းမိုဝ်း လူင်ပွင်ၸိုင်ႈမိူင်းၶႄႇလႄႈ ၶၢမ်ႇဢဝ်ငိုၼ်းထႆး ၼပ်ႉႁူဝ်သႅၼ်ႁူဝ်လၢၼ်ႉ ပၼ်သိုၵ်းမၢၼ်ႈသေ လွတ်ႈဢွၵ်ႇမႃးၶိုၼ်းၵေႃႈမီး ဝႃႈၼႆ။ မိူဝ်ႈဝၼ်းထီႉ 19 June 2024 ၼၼ်ႉၵေႃႈ တၢင်းၽၢႆႇႁွင်ႈၵၢၼ် ၽၢႆႇႁူမ်ႇလူမ်ႈၵူၼ်းမိူင်းၶႄႇ သပ်းလႅင်းၸႅင်ႈၶၢဝ်ႇၵႂႃႇဝႃႈ ၵူၼ်းမိူင်းၶႄႇ 150 ၵေႃႉ ဢၼ်ယွၵ်ႇလႅၼ်ငိုၼ်းၵူၼ်းတင်းၼမ် လူၺ်ႈၸႂ်ႉလွၵ်းလၢႆး Online ဢမ်ႇၼၼ် ၵျႃးၽႅၼ်ႉၼၼ်ႉ ထုၵ်ႇတီႉၺွပ်းတီႈ ဝဵင်းတႃႈၶီႈလဵၵ်းလႄႈ ႁွတ်ႈထိုင်တီႈၼႂ်းမိုဝ်း ၽၢႆႇႁူမ်ႇလူမ်ႈၵူၼ်းမိူင်းၶႄႇယဝ်ႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-24T13:23:39

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88%e1%81%ba%e1%82%83%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%81%a2%e1%82%86-%e1%81%bc/

သင်ႇၶၸဝ်ႈၺႃးယိုဝ်းတၢႆ ၼိူဝ်ၵႃး လႄႈ PDF တင်း သိုၵ်းမၢၼ်ႈ ၵုမ်ႇၼႄးၵၼ်ၵႂႃႇမႃး

ၵႃးၸုမ်းပရႁိတ ဢၼ်ပႃးသင်ႇၶၸဝ်ႈ ၶီႇၸွမ်းၼႂ်းၵႃးသေ ၵႂႃႇသူင်ႇၵူၼ်းပဵၼ် တီႈႁူင်းယႃ ၼႂ်းဝဵင်းမျိၼ်းၶျၢၼ်ႇ တိူင်းဝဵင်းလိူဝ်ႇ ယဝ်ႉ ၽွင်းတိုၵ်ႉဝၢႆႇပွၵ်ႈၶိုၼ်းတၢင်းဝၢၼ်ႈၼၼ်ႉ ထုၵ်ႇၸုမ်းယိပ်းၵွင်ႈၵၢင်ႇယိုဝ်းလႄႈ သင်ႇၶၸဝ်ႈ လႆႈလူႉလွၼ်ႇၵႂႃႇ ဝႃႈၼႆ။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈဝၼ်းထီႉ 22 June 2024 (လိူၼ်ၸဵတ်းလွင်ႈ 2 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်းလိုၵ်း (ၸမ်ၶဝ်ႈဝၼ်းထီႉ 23) ၸဝ်ႈဢူၵ်ႉတမ ၸဝ်ႈသြႃႇၼင်ႈၵျွင်း ဝၢၼ်ႈၸၶမ ၸႄႈဝဵင်းမျိၼ်းၶျၢၼ်ႇ လႄႈ ဢူးဢွင်ႇမဵဝ်းတွင်း ၵူၼ်းဝၢၼ်ႈၸၶမ ၵႂႃႇသူင်ႇၵူၼ်းပဵၼ် တီႈႁူင်းယႃသေ ၽွင်းတိုၵ်ႉပွၵ်ႈၶိုၼ်းတၢင်းဝၢၼ်ႈယူႇၼၼ်ႉ လႆႈထုပ်ႇၸုမ်းယိပ်းၵွင်ႈၵၢင်ႇယိုဝ်း ၼိူဝ်သဵၼ်ႈတၢင်း တီႈပွၵ်ႉ 18 လႄႈ ၸဝ်ႈသြႃႇဢူၵ်ႉတမ လႆႈလူႉလွၼ်ႇၵႂႃႇၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်း PDF ဝဵင်းမျိၼ်းၶျၢၼ်ႇ ပိုၼ်ၽၢဝ်ႇၵႂႃႇၼႂ်းဝၼ်းထီႉ 23 June 2024 ဝႃႈ ၵဵဝ်ႇလူၺ်ႈလွင်ႈၵၢၼ်ပိုတ်းယိုဝ်းပွၵ်ႈၵမ်းၼႆႉ ဢမ်ႇၸႂ်ႈႁွႆးမိုဝ်း ၸုမ်း PDF ၽွင်းၼႆႉၵေႃႈဢမ်ႇလႆႈတူင်ႉၼိုင်ၵၢၼ်သိုၵ်းသင် ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ပေႃးၵၢင်ၶိုၼ်း မွၵ်ႈ 20:00 မူင်းၼႆ ၵူၼ်းၼႂ်းဝဵင်းဢမ်ႇႁတ်းဢွၵ်ႇၵႂႃႇတၢင်းလႂ်ၵၼ်ယဝ်ႉ၊ တီႈပွၵ်ႉ18 ၼၼ်ႉၵေႃႈ ၸုမ်း PDF ဢမ်ႇၶဝ်ႈမႃးယၢမ်းၵၢင်ၶိုၼ်း တီႈၼႂ်းဝဵင်း၊ ပိုၼ်ႉတီႈၼၼ်ႉသမ်ႉ မီးသိုၵ်းမၢၼ်ႈ တမ်းဝႆႉသိုၵ်းမုတ်းလႄႈ ၶုတ်းလုၵ်းသေယူႇသဝ်းဝႆႉ ၸွမ်းၸိူဝ်းၼၼ်ႉ ဝႃႈၼႆ။ ဢူးဢွင်ႇမဵဝ်းတွင်း ၵေႃႉထုၵ်ႇယိုဝ်းၼၼ်ႉ လၢတ်ႈတီႈ သိုၵ်းမၢၼ်ႈဝႃႈ မိူဝ်ႈဝၼ်းထီႉ 22 June 2024 ယၢမ်းၵၢင်ၶိုၼ်း မွၵ်ႈ 22:00 မူင်းၼၼ်ႉ မဝိၼ်ႉဝႃႇဢေး ဢႃႇယု 28 ပီႊ ပဵၼ်လုၵ်ႈယိင်း ဢူးဢေးတွင်း ယူႇဝၢၼ်ႈၸၶမ သေ ပဵၼ်တွင်ႉၵႅၼ်းတွင်ႉၸဵပ်း လႄႈ ၸဝ်ႈသြႃႇဢူၵ်ႉတမ ၸဝ်ႈၼင်ႈၵျွင်း လႆႈႁေႃႈၵႃးၸုမ်းပရႁိတ ႁွင်ႉပႃးၶႃႈ (ဢူးဢွင်ႇမဵဝ်းတွင်း) ပဵၼ်ၵေႃႉႁူမ်ႈဢွၵ်ႇၶၢဝ်းတၢင်း လႄႈ ၵႂႃႇသူင်ႇမဝိၼ်ႉဝႃႇဢေး တီႈႁိူၼ်းပွၵ်ႉ 7 ဝဵင်းမျိၼ်းၶျၢၼ်ႇ ဢၼ်ပဵၼ်ႁိူၼ်းပေႃႈၶဝ်ယဝ်ႉ ၶိုၼ်းပွၵ်ႈၶိုၼ်း တၢင်းဝၢၼ်ႈယူႇၼၼ်ႉ လႆႈထုၵ်ႇ ၸုမ်း PDF ပိုတ်းယိုဝ်းၸွမ်းတၢင်း ဝႃႈၼႆ။ တၢင်းၽၢႆႇသိုၵ်းမၢၼ်ႈတႄႉဝႃႈ မိူဝ်ႈၼႂ်းဝၼ်းထီႉ 23 June 2024 ယၢမ်းတဵင်ႈၶိုၼ်း 00:15 မူင်းၼၼ်ႉ လႆႈငိၼ်းၶၢဝ်ႇဝႃႈ မီးၵႃးလမ်းၼိုင်ႈ ထုၵ်ႇၺႃးယိုဝ်းၸွမ်းတၢင်းၼႆ လႄႈ တၢင်းၽၢႆႇၽူႈမီးပုၼ်ႈၽွၼ်း သိုၵ်းမၢၼ်ႈတင်းပလိၵ်ႈမၢၼ်ႈ လႆႈၽႅဝ်ၵႂႃႇ ဢွင်ႈတီႈပိူင်ပဵၼ် မိူဝ်ႈယၢမ်း 00:50 မူင်း ၼႆယဝ်ႉ၊ လွင်ႈၸုမ်း PDF ၶဝ်ပိုတ်းယိုဝ်းၵႃးၼၼ်ႉ ၶဝ်တေထၢင်ႇဝႃႈ ပဵၼ်ၵႃးၽၢႆႇႁူမ်ႇလူမ်ႈၼႆလႄႈ ယွၼ်ႉဝႃႈ ၵႃးပရႁိတၼၼ်ႉသမ်ႉ တၢင်းၼိူဝ်မၼ်းမီးဝႆႉၾႆးသွမ်ႇၾႆးလႅင် ဢၼ်မိူၼ်ၵၼ်တင်း ၵႃးပလိၵ်ႈမၢၼ်ႈ ၼႆယဝ်ႉ။ ၸဝ်ႈသြႃႇဢူၵ်ႉတမၼႆႉ မီးဢႃႇယု 50 ပီႊ ဝႃႇတေႃႇၸဝ်ႈ 12 ဝႃႇ လႄႈ လႆႈတိူဝ်ႉၸပ်း မၢၵ်ႇၵွင်ႈ 4 လုၵ်ႈသေ လႆႈလူႉလွၼ်ႇၵႂႃႇယူႇယဝ်ႉ၊ ဢူးဢွင်ႇမဵဝ်းတွင်း ဢႃႇယု 40 ပီႊ ပဵၼ်လုၵ်ႈဢူးဢွင်ႇတွင်း ၼၼ်ႉ လႆႈတိူဝ်ႉၸပ်းမၢၵ်ႇၵွင်ႈ 2 လုၵ်ႈ လႄႈ လႆႈတၢင်းမၢတ်ႇၸဵပ်းဝႆႉ ဝႃႈၼႆ။ မိူဝ်ႈဝၼ်းထီႉ 19 June 2024 ယၢမ်းၵၢင်ၶိုၼ်းၼၼ်ႉၵေႃႈ ၵႃးလမ်းၼိုင်ႈ ဢၼ်မီးသင်ႇၶၸဝ်ႈ လၢႆလၢႆပႃး ဢၼ်ပဵၼ်တီႈၵူၼ်းမိူင်းၼပ်ႉယမ် လႄႈ မီးလုၵ်ႈၼွင်ႉပွင်ႈပၢႆတင်းၼမ်တင်းလၢႆၼၼ်ႉ ထုၵ်ႇသိုၵ်းမၢၼ်ႈပိုတ်းယိုဝ်း တီႈၵႄႈၵၢင် မဵဝ်ႇတႃႇမဵဝ်ႇ − ဝၢၼ်ႈၵမ်ႇမႃႇ ၼႂ်းတိူင်းဝဵင်းလိူဝ်ႇသေ လွၼ်ႇၵႂႃႇၵမ်းလဵဝ် လႄႈ ၽၢႆႇသိုၵ်းမၢၼ်ႈ ၶိုၼ်းၼႄးဝႃႈ ပဵၼ်ႁွႆးမိုဝ်းၸုမ်း PDF ဝႃႈၼႆ။ သင်ႇၶၸဝ်ႈ ဢၼ်မီးၸွမ်းၼႂ်းဢွင်ႈတီႈပိူင်ပဵၼ်ၼၼ်ႉ ၶိုၼ်းလၢတ်ႈၼႄဝႃႈ ၵၢၼ်ပိုတ်းယိုဝ်းၼႆႉ ပဵၼ်ႁွႆးမိုဝ်းသိုၵ်းမၢၼ်ႈ ၼႆသေ ၵမ်းလိုၼ်းသိုၵ်းမၢၼ်ႈ ၸင်ႇပိၼ်ႇၵႂၢမ်းလၢတ်ႈလႄႈ ၸွမ်ႁၢၼ် ၸေႃႇမိၼ်းထုၼ်း ၽူႈၶၢၼ်ႇပၢၵ်ႇသိုၵ်းမၢၼ်ႈ ၸင်ႇမႃးသပ်းလႅင်းၸႅင်ႈၶၢဝ်ႇ ယွမ်းႁပ်ႉတၢင်းၽိတ်း လွင်ႈလႆႈပိုတ်းယိုဝ်းၺႃး သင်ႇၶၸဝ်ႈ ဝႃႈၼႆ။ ယွၼ်ႉၸုမ်းယိပ်းၵွင်ႈၵၢင်ႇၶဝ် မီးပၼ်ႁႃၵၼ်သေ ၵူၼ်းမိူင်းၼႂ်းပိုၼ်ႉတီႈ ပႃးၸဵမ်သင်ႇၶၸဝ်ႈ လႆႈထုၵ်ႇထၢင်ႇၽိတ်းထၢင်ႇထိူမ် လႄႈ ၺႃးႁႅမ်တၢႆၵေႃႈ မီးမႃးတင်းၼမ်ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-24T12:47:38

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%9a-9/

သိုၵ်းထႆး တီႉၺွပ်းလႆႈယႃႈမ တီႈလႅၼ်လိၼ် တႆး−ထႆး လၢၼ်ႉပၢႆ

ၸဝ်ႈၼႃႈတီႈသိုၵ်းထႆး ဢွၵ်ႇလဵပ်ႈယၢမ်း ၸွမ်းႁိမ်းလႅၼ်လိၼ် တႆး−ထႆး သေ တီႉၺွပ်းလႆႈ တင်းၵူၼ်းတင်းယႃႈ။ မိူဝ်ႈၼႆႉဝၼ်းထီႉ 24 June 2024 (လိူၼ်ၸဵတ်းလွင်ႈ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉမိူင်းပႆႇလႅင်း 03:30 မူင်းၼၼ်ႉ ယူႇတီႈ သိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းႁိမ်းႁွမ်းလႅၼ်လိၼ် တႆး−ထႆး ပိုၼ်ႉတီႈဢိူင်ႇ မွၼ်ႉပိၼ်ႇ ၸႄႈဝဵင်းမိူင်းၾၢင် ၸႄႈတွၼ်ႈၵဵင်းမႆႇၼၼ်ႉ လႆႈႁၼ်လူတ်ႉၶိူင်ႈႁေႃႈ ၼမ်းၼႃႈၵႃးလမ်းၼိုင်ႈ လႄႈ ၸင်ႇလႆႈလမ်းၸွမ်းတေႃႇထိုင်ႁိမ်းႁွမ်း ဝတ်ႉဝၢၼ်ႈ ႁူၺ်ႈၼမ်ႉၼု ဢိူင်ႇမွၼ်ႉပိၼ်ႇသေ ၵူၼ်းႁေႃႈၵႃးတႄႉပၢႆႈလွတ်ႈၵႂႃႇလႆႈၼႆသေတႃႉ ၽၢႆႇတၢင်းသိုၵ်းထႆး တီႉၺွပ်းလႆႈၵူၼ်းႁေႃႈလူတ်ႉၶိူင်ႈၼမ်းတၢင်း လႄႈ တီႉၺွပ်းလႆႈယႃႈမ ဢၼ်မီးယူႇၼိူဝ်ၵႃးၼၼ်ႉတင်းမူတ်း 1,600,000 မဵတ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေသိုပ်ႇၵူတ်ႇထတ်း ၵႂႃႇထႅင်ႈသေ ၸွမ်းသွၵ်ႈႁႃၵူၼ်းၸိူဝ်းၵဵဝ်ႇၶွင်ႈ တႃႇဢဝ်မႃးပၼ်တၢမ်ႇတၢင်းၽိတ်း ၵႂႃႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-24T12:19:52

https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%9a%e1%81%a2%e1%80%99%e1%80%ba%e1%80%b8%e1%81%bc%e1%80%bd%e1%81%bc%e1%80%ba%e1%80%b8-%e1%80%a2%e1%81%bc%e1%80%ba%e1%81%b5%e1%80%ad%e1%80%af%e1%80%84/

ၶၢဝ်းယၢမ်းၼွၼ်း ဢၼ်ၵိုင်ႇငၢမ်ႇၵၼ်တင်းဢႃႇယုၵူၼ်းႁဝ်း

ၵူၼ်းႁဝ်းၵမ်ႈၼမ်ၼႆႉ သင်ဝႃႈဢႃႇယုဢႃႈသၢၵ်ႈယႂ်ႇမႃးၸိုင် လွင်ႈၼွၼ်းၵေႃႈ တေဢေႇလူင်း ၵူၺ်းၵႃႈ ဝၼ်းလႂ်ၼွၼ်းၼမ်ၵႂႃႇပူၼ်ႉတီႈၵေႃႈ တေဢမ်ႇၸိုၼ်ႈပၢင်ႇႁူဝ်ပၢၵ်ႇတဵမ် ၼႆယူႇ။ ဢၼ်ၼႆႉ တေပဵၼ်ယွၼ်ႉဝႃႈ ဢႃႇယုဢႃႈသၢၵ်ႈယႂ်ႇၶိုၼ်ႈ လွင်ႈၼွၼ်းလပ်းၶွင်ၵူၼ်းႁဝ်းၼၼ်ႉၵေႃႈ တေလႅၵ်ႈလၢႆႈၵႂႃႇၸွမ်းဢႃႇယုႁဝ်း။ ယွၼ်ႉၼၼ် ႁဝ်းမႃးတူၺ်းၸွမ်းၵၼ် ၵဵဝ်ႇလူၺ်ႈၶၢဝ်းယၢမ်းၼွၼ်း ဢၼ်တေၵိုင်ႇငၢမ်ႇၵၼ်တင်းဢႃႇယုၵူၼ်းႁဝ်း။ ဢႃႇယုၵႃႈႁိုဝ် သမ်ႉထုၵ်ႇလီၼွၼ်းလၢႆၸူဝ်ႈမူင်း လုၵ်ႈဢွၼ်ႇလႅင် တႄႇၵိူတ်ႇ (ဢႃႇယု 0−3 လိူၼ်) ၼိုင်ႈဝၼ်းၼႆႉ ထုၵ်ႇလီၼွၼ်းပၼ် 14−17 ၸူဝ်ႈမူင်း။ လုၵ်ႈဢွၼ်ႇလဵၵ်ႉ ဢႃႇယု 4−5 လိူၼ် ၼိုင်ႈဝၼ်း ထုၵ်ႇလီၼွၼ်းပၼ် 12−15 ၸူဝ်ႈမူင်း။ လုၵ်ႈဢွၼ်ႇ ဢႃႇယု 1−2 ၶူပ်ႇ ၼိုင်ႈဝၼ်း ထုၵ်ႇလီၼွၼ်းပၼ် 11−14 ၸူဝ်ႈမူင်း။ လုၵ်ႈဢွၼ်ႇ ဢႃႇယု 3−5 ၶူပ်ႇ ထုၵ်ႇလီၼွၼ်းပၼ် 10−13 ၸူဝ်ႈမူင်း။ လုၵ်ႈဢွၼ်ႇ ဢႃႇယု 6−13 ၶူပ်ႇ ထုၵ်ႇလီၼွၼ်းပၼ် 9−11 ၸူဝ်ႈမူင်း။ ၵူၼ်းၼုမ်ႇ ဢႃႇယု 18−25 ပီႊ ထုၵ်ႇလီၼွၼ်း 7−9 ၸူဝ်ႈမူင်း။ ၵူၼ်းဢႃႇယု 26−64 ပီႊ ထုၵ်ႇလီၼွၼ်း 7−9 ၸူဝ်းမူင်း မိူၼ်ၵၼ်တင်းမိူဝ်ႉတိုၵ်ႉၼုမ်ႇ။ ၵူၼ်းထဝ်ႈ ဢႃႇယု 65 ပီႊၶိုၼ်ႈၼိူဝ် ထုၵ်ႇလီၼွၼ်း 7−8 ၸူဝ်ႈမူင်း။ ဢၼ်လၢတ်ႈမႃးၽၢႆႇၼိူဝ်ၸိူဝ်းၼႆႉ ပဵၼ်ၶၢဝ်းယၢမ်းဢၼ်လီ တွၼ်ႈတႃႇတူဝ်ၶိင်းၵူၼ်းႁဝ်း ၸွမ်းၼင်ႇဢႃႇယုသႅၼ်းလႂ်သႅၼ်းၼၼ်ႉ ၵူၺ်း သင်ဝႃႈပဵၼ်ၵူၼ်းၼုမ်ႇသႅၼ်းပၢၼ်ႁဵတ်းၵၢၼ်ၸိုင် ၶၢဝ်းယၢမ်းၼွၼ်းၼၼ်ႉ တိူဝ်း ဢမ်ႇၼၼ် ထွၼ် ပၼ်လႆႈမွၵ်ႈ 1 ၸူဝ်ႈမူင်းယူႇ ၼွၼ်းလႆႈ 6 ထိုင် 10 ၸူဝ်ႈမူင်း လူၺ်ႈတီႈဢမ်ႇလႆႈၼွၼ်းဢေႇပူၼ်ႉတီႈလႄႈ ၼမ်ပူၼ်ႉတီႈ။ မိူဝ်ႈဢွၼ်တၢင်းၼႆႉ တေဢွၼ်ၵၼ်ႁဵၼ်းႁူႉမႃးဝႃႈ ၼွၼ်းပၼ် 6−8 ၸူဝ်ႈမူင်း ၵူၺ်းၵေႃႈ ပဵင်းပေႃးယဝ်ႉၼႆယူႇ။ ၵူၺ်းၵႃႈ ၵူၼ်းဢၼ်ၼွၼ်းဢေႇလိူဝ် 6 ၸူဝ်ႈမူင်းယူႇတႃႇသေႇၼၼ်ႉ တေႁၼ်လႆႈဝႃႈ ၶဝ်ၼွၼ်းဢမ်ႇပဵင်းပေႃး ၼႆယဝ်ႉ။ သင်ဝႃႈၼွၼ်းဢမ်ႇပဵင်းပေႃး ထပ်းၵၼ်ၵႂႃႇပဵၼ်ၶၢဝ်းႁိုင်ပေႃးၼႆၸိုင် တေပၼ်ၽွၼ်းတုမ်ႉယွၼ်ႈတေႃႇတူဝ်ၶိင်းၼႂ်းၶၢဝ်းတၢင်းၼႃႈလႆႈၼၼ်ႉယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင် − Sanook

['ပၢႆးယူႇလီ', 'ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-06-24T11:36:19

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-10/

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး ထုၵ်ႇတီႉၺွပ်းဢမ်ႇထၢတ်ႇဢမ်ႇဝၢႆး

ၸဝ်ႈၼႃႈတီႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ တင်းၼမ်။ မိူဝ်ႈဝၼ်းထီႉ 23 June 2024 (လိူၼ်ၸဵတ်းလွင်ႈ 3 ၶမ်ႈ ပီႊတႆး 2118 ၼီႈ) ၽၢႆႇတၢင်း သိုၵ်းထႆး လႄႈ ပလိၵ်ႈထႆး ႁူမ်ႈပႃးၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ လႆႈဢွၵ်ႇလဵပ်ႈ ယၢမ်းၸွမ်းပိုၼ်ႉတီႈ ပွၵ်ႉ 4 ဝၢၼ်ႈဝင်းၵႅဝ်ႈ ဢိူင်ႇမႄႈပႃႇ ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇ ၼၼ်ႉသေ ၵူတ်ႇထတ်းတီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉလွမ် ၶဝ်ႈမိူင်း လူၺ်ႈၽိတ်းမၢႆမီႈ 24 ၵေႃႉ ပဵၼ် ၸၢႆး 18 ၵေႃႉ လႄႈ ယိင်း 6 ၵေႃႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းပလိၵ်ႈၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်း မိူင်းထႆး ယင်းတီႉၺွပ်းလႆႈထႅင်ႈ ၵူၼ်းမိူင်းႁူမ်ႈတုမ် တီႈလၢၼ်ႇၵူတ်ႇထတ်း ၼႂ်းဢိူင်ႇ ပႃႇလူႉရူး ၸႄႈဝဵင်းသူႇငႆပႃးတီး ၸႄႈတွၼ်ႈၼရႃးထိဝၢတ်ႉ ဢၼ်ဢၢၼ်းၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇ ၶဝ်ႈၵႂႃႇႁႃႁဵတ်းၵၢၼ်ၼႂ်းမိူင်းမလေးသျႃးတင်းမူတ်း 6 ၵေႃႉ ဢၼ်ယိပ်းဝႆႉ Passport ပွမ် ႁူမ်ႈပႃး ၵူၼ်းတေႃႉသူင်ႇ 1 ၵေႃႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၸိူဝ်းၶဝ် 6 ၵေႃႉလၢတ်ႈဝႃႈ လႆႈပႆၶၢမ်ႈလႅၼ်လိၼ်သေ ၵႂႃႇလိုဝ်ႈဝႆႉယူႇတီႈ ႁိူၼ်းၼၢႆးၼႃႈ ဢၼ်ပဵၼ်ၵူၼ်းမိူင်းႁူမ်ႈတုမ် လႄႈ ဢွၼ်တၢင်း တေသိုပ်ႇဢွၵ်ႇၶၢဝ်းတၢင်း 2 ဝၼ်းၼၼ်ႉၵေႃႈ ၼၢႆးၼႃႈလႆႈယွၼ်းၸိုဝ်ႈ တင်း ထၢႆႇႁၢင်ႈယဝ်ႉ ဢဝ် Passport ဢၼ်မီးၶေႃႈမုၼ်းႁူဝ်ယွႆႈမႃးပၼ်သေ ဢွၼ်ၵႂႃႇၶီႈ လူတ်ႉၾႆး တႃႇၵႂႃႇတီႈၼႂ်းၸႄႈတွၼ်ႈၼရႃးထိဝၢတ်ႉသေ ပူၼ်ႉၶဝ်ႈၵႂႃႇႁႃႁဵတ်းၵၢၼ်ၼႂ်းမိူင်းမလေးသျႃး ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းသေ ထုၵ်ႇတီႉၺွပ်းလႆႈ ၼၼ်ႉ ၽၢႆႇတၢင်းၸဝ်ႈၼႃႈတီႈ ၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-22T12:33:16

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%90%e1%80%b5%e1%81%b5%e1%80%ba%e1%80%b8%e1%80%9c%e1%80%ad%e1%80%af%e1%80%95%e1%80%ba%e1%82%88%e1%81%b5%e1%80%b0%e1%81%bc%e1%80%ba/

သိုၵ်း TNLA တဵၵ်းလိုပ်ႈၵူၼ်းပိုၼ်ႉတီႈ ၼႂ်းဝဵင်းမၢၼ်ႈတူင်ႈ

ဝၢႆးသေၸုမ်းသိုၵ်းပလွင်ႈ TNLA ၶဝ်ႈၵုမ်းထိင်း ၼႂ်းဝဵင်းမၢၼ်ႈတူင်ႈ ဝၢႆးလင်ပၢင်တိုၵ်း 1027 ယဝ်ႉၼၼ်ႉ ယၢမ်းလဵဝ်သမ်ႉ မီးလွင်ႈတဵၵ်းလိုပ်ႈၵူၼ်းမိူင်းပိုၼ်ႉတီႈၵမ်ႈၽွင်ႈ ဢၼ်ယူႇသဝ်းမႃးပီႊယၢဝ်းၶၢဝ်းႁိုင် ႁႂ်ႈၶၢႆႉဢွၵ်ႇၼႂ်းဝဵင်းမၢၼ်ႈတူင်ႈသေ ၵႂႃႇယူႇတၢင်ႇတီႈ ၼႆယဝ်ႉ။ မိူဝ်ႈၼႂ်းဝၼ်းထီႉ 20 June 2024 (လိူၼ်ၸဵတ်းမႂ်ႇ 14 ၶမ်ႈ ပီႊ 2118 ၼီႈ) သိုၵ်းပလွင်ႈ TNLA တဵၵ်းလိုပ်ႈၵူၼ်းမိူင်း ၵူၼ်းၸၢဝ်းမၢၼ်ႈလင်ၼိုင်ႈ ၼႂ်းဝဵင်းမၢၼ်ႈတူင်ႈ ႁႂ်ႈၶၢႆႉၵႂႃႇယူႇတၢင်ႇတီႈၼႆသေ ပၼ်ၶၢဝ်းယၢမ်းတေႃႇထိုင်ဝၼ်းထီႉ 22 June 2024 ၼႆႉ ပဵၼ်ဝၼ်းလိုၼ်းသုတ်းၼႆလႄႈ ႁဵတ်းႁႂ်ႈၸဝ်ႈၶွင်ႁိူၼ်းၼၼ်ႉပဵၼ်ၼမ်ႉႁူႉၼမ်ႉတႃ သေလၢႆတီႈယူႇတၼ်းသဝ်း ၼႆယဝ်ႉ။ ၵူၼ်းဢၼ်ယူႇႁိမ်းၵိၼ်ၸမ် ၸၢဝ်းမၢၼ်ႈၵေႃႉၼၼ်ႉလၢတ်ႈၼႄဝႃႈ “ၸႂ်ႈယဝ်ႉၶႃႈ ၶဝ်ၺႃးသိုၵ်းလွႆလိုပ်ႈႁႂ်ႈၶၢႆႉႁိူၼ်းသေ ၵႂႃႇပၵ်းတၢင်ႇတီႈၼႆဢေႃႈ သိုၵ်းလွႆၶဝ်တေလၢတ်ႈၵႂၢမ်းႁၢင်ႈလီၵူၺ်းတီႈၶဝ်ဝႃႈႁႂ်ႈၶၢႆႉႁိူၼ်းၼၼ်ႉ ႁိူၼ်းလူင်ပဵၼ်လင်တေႁဵတ်းႁိုဝ်ယွင်ႈၶၢႆႉ ၶဝ်ၶႂ်ႈလိုပ်ႈၸဝ်ႈမၼ်းၵႂႃႇသေ သိမ်းလၢႆၵူၺ်းၶႃႈ ၸၢဝ်းမၢၼ်ႈၶဝ်ပေႃႈမႄႈလုၵ်ႈၼၼ်ႉ တိုၼ်းပဵၼ်းၵူၼ်းယူႇတီႈမၢၼ်ႈတူင်ႈမႃး ပဵၼ်မိူဝ်ႈပၢၼ်လႂ်ပၢၼ်လီႇ ဢမ်ႇယွမ်း 30 ပီႊယဝ်ႉ ယူႇမႃးႁိုင်ယဝ်ႉဢေႃႈ” လၢတ်ႈၼႄၼင်ႇၼႆ။ ၵဵဝ်ႇလူၺ်ႈလွင်ႈၼႆႉ ၵေႃႉထုၵ်ႇသိုၵ်း TNLA လိုပ်ႈၶၢႆႉၼၼ်ႉ တႅမ်ႈတၢင်ႇဝႆႉ ၽၢႆႇမၢၼ်ႈတီႈၾဵတ်ႉသုၼ်ႇတူဝ်မၼ်းဝႃႈ “ၼႂ်းၶၢဝ်းတၢင်း 30 ပီႊပၢႆၼႆႉ တႃႇလႆႈမႃးႁိူၼ်းလင်ၼႆႉၵေႃႈဢမ်ႇငၢႆႈငၢႆႈ လႆႈႁိူဝ်ႉလႆႈၶတ်းၸႂ် ႁိူဝ်ႇလႆၶႆးယွႆႉသေ ၸင်ႇလႆႈမႃး၊ တင်းၵူၼ်းၼႂ်းဝၢၼ်ႈၼႂ်းသူၼ် လႄႈၽူႈယႂ်ႈၵူၼ်းလူင်ၼႂ်းဝၢၼ်ႈ လႆႈႁူမ်ႈဢဵၼ်ႁူမ်ႈႁႅင်းၵၼ်သေ ပူၵ်းပွင်မႃး တႃႇၼႂ်းဝၢၼ်ႈႁဝ်းပေႃးတေၶိုၼ်ႈယႂ်ႇ (ၽွင်းၼၼ်ႉတိုၵ်ႉပဵၼ်မူႇဝၢၼ်ႈ) ၵူၺ်းဝၼ်းမိူဝ်ႈၼႆႉ ဢိင်ၼိူဝ်ငဝ်လၢႆးသေ တေလႆႈၶၢႆႉယၢၼ်ၵႂႃႇယဝ်ႉလႄႈ တီႈလႆႈယူႇမႃးၶၢဝ်းတၢင်း 30 ပီႊပၢႆပူၼ်ႉမႃးၼၼ်ႉ ၵူၼ်းၸိူဝ်းႁဝ်းၶႃႈ ယၢမ်ႈလႆႈယူႇႁိမ်းၵိၼ်ၸမ်ၵၼ်ၵေႃႈလီ၊ ဢူၺ်းၵေႃႉဢူၺ်းသေႈၵေႃႈလီ၊ ဢၼ်ယၢမ်ႈႁူမ်ႈသၢင်ႈၵၢၼ်ငၢၼ်းမႃးၸွမ်းၵၼ်ၸိူဝ်းၼၼ်ႉ သင်ယၢမ်ႈမီးတီႈႁဵတ်းၽိတ်း လၢတ်ႈၽိတ်းတေႃႇၵၼ်မႃးၵေႃႈ ၶႅၼ်းတေႃႈပွႆႇဝၢင်းၶႂၢင်းပၼ်သေၵမ်း” ၼႆယဝ်ႉ။ ထႅင်ႈတၢင်းၼိုင်ႈၵေႃႈ ၵွပ်ႈပိူဝ်ႈသိုၵ်းပလွင်ႈ TNLA ၶဝ် ၵဵပ်းၶွၼ်ႇႁႅင်းၵေႃႈပိူင်ၼိုင်ႈ၊ မီးလွင်ႈတဵင်းတဵင်ၵူၼ်းမိူင်း ၼႂ်းပိုၼ်ႉတီႈလႄႈ ဢမ်ႇပၼ်ၵူၼ်းမိူင်းၵႂႃႇမႃး ၸွမ်းတႃႈၸွမ်းတၢင်း၊ ႁၢမ်ႈၵူၼ်းမိူင်းႁဵတ်းၵၢၼ်ၸိူဝ်းၼႆႉသေ မိူဝ်ႈၼႂ်းဝၼ်းထီႉ 21 June 2024 ယၢမ်းၵၢင်ၼႂ် 10 မူင်းထိုင် 11 မူင်းၶိုင်ႈ ၵူၼ်းဝၢၼ်ႈၼမ်ႉၶွႆႈ ၼႂ်းၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ ဢဵၼ်ႁႅင်းမွၵ်ႈ 50 ပၢႆၼႆႉ ဢွၵ်ႇၼႄၵၢင်ၸႂ်တေႃႇ တပ်ႉသိုၵ်းပလွင်ႈ TNLA မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-22T11:08:12

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-sspp-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad-2/

သိုၵ်း SSPP တီႉၺွပ်းၵူၼ်းမိူင်းဢမ်ႇမီးတၢင်းၽိတ်း ၼႂ်းၸႄႈဝဵင်းလၢႆးၶႃႈ

သိုၵ်းလေႃးလႄး ဢၼ်ၸႂ်ႉတိုဝ်းၶိူင်ႈမၢႆသိုၵ်း SSPP ဝၢၼ်ႈႁႆး ၸိူဝ်းဢၼ်တူင်ႉၼိုင် ပွတ်းၸႄႈဝဵင်းလၢႆးၶႃႈ ဢထမ်ႇမတီႉၺွပ်းဢဝ်ၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင်ၼၼ်ႉသေ မီးလွင်ႈလွၵ်ႇငိုတ်ႈတဵၵ်းတဵင်ပႃး ၼႆယဝ်ႉ။ မိူဝ်ႈၼႂ်းဝၼ်းထီႉ 20 June 2024 (လိူၼ်ၸဵတ်းမႂ်ႇ 14 ၶမ်ႈ ပီႊတႆး 2118 ၼီႈ) ၸုမ်းသိုၵ်း SSPP ဢၼ်ၸဝ်ႈၸေႃးၵ လႄႈ ၶုၼ်သိုၵ်းလူင် ၸၢႆးၼူႉ ဢွၼ်ႁူဝ်ဝႆႉၼၼ်ႉ ဢဝ်ႁႅင်းသိုၵ်းတင်းၼမ် ၶဝ်ႈတီႉၺွပ်းဢဝ်ၵူၼ်းမိူင်း ဝၢၼ်ႈထမ်ႈၶမ်း ဢိူင်ႇၼွင်ၵေႃႈ ၸႄႈဝဵင်းလၢႆးၶႃႈ ၵႂႃႇတင်းၼမ် တေႃႇထိုင်ယၢမ်းလဵဝ် ယင်းပႆႇပွႆႇပၼ်ၶိုၼ်းလႄႈ မီးလွင်ႈလွၵ်ႇငိုတ်ႈၵူၼ်းမိူင်းဝႃႈ သင်သဵင်ၵွင်ႈတႅၵ်ႇႁိမ်းၸမ်ဝၢၼ်ႈလႂ်ၵေႃႈ တေတီႉၺွပ်းၵူၼ်းဝၢၼ်ႈၼၼ်ႉ ၼႆယဝ်ႉ။ ၸွမ်းၼင်ႇၵူၼ်းၼႂ်းပိုၼ်ႉတီႈပွင်ႇၶၢဝ်ႇမႃးပၼ်ၼၼ်ႉ ၵူၼ်းမိူင်းၸိူဝ်းထုၵ်ႇ သိုၵ်းလေႃးလႄး SSPP တီႉၺွပ်းၵႂႃႇၼၼ်ႉ တေမီးမိူၼ်ၼင်ႇ 1. လုင်းၸၢႆးလဵၵ်ႉ ဢႃႇယု 52 ပီႊ ပဵၼ်လုင်းႁဵင်ၼႂ်းဢိူင်ႇၼွင်ၵေႃႈ၊ 2. လုင်းၸေႃးၵ ဢႃႇယု 57 ပီႊ ပဵၼ်လုင်းၵၢင်ႉ ဝၢၼ်ႈထမ်ႈၶမ်း၊ 3. လုင်းၸႃႇလိင်ႇ ဢႃႇယု 55 ပီႊ ၵူၼ်းဝၢၼ်ႈထမ်ႈၶမ်း၊ 4. လုင်းယႃႇၸိင်ႇ ဢႃႇယု 49 ပီႊ ၵူၼ်းဝၢၼ်ႈထမ်ႈၶမ်း၊ 5. ၸၢႆးၵူးၼ ဢႃႇယု 23 ပီႊ ၵူၼ်းဝၢၼ်ႈထမ်ႈၶမ်း၊ 6. ၸၢႆးမိူင်း ဢႃႇယု 24 ပီႊ ၵူၼ်းဝၢၼ်ႈထမ်ႈၶမ်း၊ 7. ၼၢႆးယူႉ ဢႃႇယု 58 ပီႊ၊ 8. ၼၢင်းဢွၼ်ႇ ဢႃႇယု 23 ပီႊ၊ 9. ၼၢႆးဢုတ်ႉ ဢႃႇယု 54 ပီႊ၊ 10. ၼၢင်းထွၼ်း ဢႃႇယု 20 ပီႊ ၸိူဝ်းၼႆႉ ဝႃႈၼႆ။ ၵူၼ်းပိုၼ်ႉတီႈလၢတ်ႈၼႄဝႃႈ “ၶဝ်လွၵ်ႇငိုတ်ႇၵူၼ်းမိူင်းဝႆႉဢေႃႈ သင်သဵင်ၵွင်ႈတႅၵ်ႇပေႃးၼႆ ၸမ်ဝၢၼ်ႈလႂ်ၵေႃႈ ၵူၼ်းဝၢၼ်ႈၼၼ်ႉတေၺႃးၺွပ်းၼႆၶႃႈ ၶဝ်သမ်ႉၵုမ်ႇဢဝ်သိုၵ်းၶဝ် သွၵ်ႈတဝ်တူင်ႉၼိုင်ၸိူင်ႉၼႆ ၽႂ်ႁိုဝ်တေႁူႉလႆႈဝႃႈ သဵင်ၵွင်ႈတေတႅၵ်ႇမိူဝ်ႈလႂ် ၼႆႉသမ်ႉမႃးပၼ်တၢင်းယၢပ်ႇၵူၼ်းမိူင်းၵူၺ်းဢေႃႈ” လၢတ်ႈၼႄၼင်ႇၼႆ။ တင်ႈတႄႇၼႂ်းလိူၼ်ထူၼ်ႈႁႃႈ (May 2024) မႃး ၸုမ်းသိုၵ်း SSPP ပူၼ်ႉပႅၼ်ၶေႃႈလႆႈၸႂ်ၵိုတ်းတိုၵ်း ဢၼ်သွင်ၽၢႆႇႁူမ်ႈလူင်းလၢႆးမိုဝ်း မိူဝ်ႈၼႂ်းဝၼ်းထီႉ 29 November 2023 ၼၼ်ႉသေ ဢွၼ်ၸုမ်းသိုၵ်းတၢင်ႇၸုမ်း ၽိူမ်ႉထႅမ်ႁႅင်းသိုၵ်းတူင်ႉၼိုင် ၶဵင်ႈၶႅင်ၸူး တပ်ႉသိုၵ်းၸိုင်ႈတႆး RCSS/SSA လၢႆလၢႆပိုၼ်ႉတီႈ မိူၼ်ၼင်ႇ ၼႂ်းၸႄႈဝဵင်းလွၵ်ႉၸွၵ်ႇ၊ မိူင်းၵိုင်၊ လၢႆးၶႃႈ၊ ၵုၼ်ႁဵင် ၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-22T10:19:47

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87%e1%80%9d%e1%82%83%e1%82%88-%e1%80%99%e1%80%ae%e1%80%b8%e1%80%9c%e1%80%bd%e1%80%84%e1%80%ba%e1%82%88%e1%81%b6%e1%80%b0%e1%80%84/

ပူႇတိၼ်ႇဝႃႈ မီးလွင်ႈၶူင်သၢင်ႈမၢၵ်ႇတႅၵ်ႇၼိဝ်းၶလီးယႃး ႁႅင်းဢမ်ႇယႂ်ႇ

မိူဝ်ႈဝၼ်းထီႉ 20 June 2024 ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ လၢတ်ႈ ဢွၼ်တၢင်း တေလုၵ်ႉဝႅတ်ႉၼၢမ်းပွၵ်ႈၶိုၼ်းရၢတ်ႉသျႃးၼၼ်ႉဝႃႈ ဝူၼ်ႉတႃႇတေလႅၵ်ႈလၢႆႈငဝ်းလၢႆးၵၢၼ်သိုၵ်း ႁႂ်ႈပဵၼ် ၸႂ်ႉတိုဝ်းၼိဝ်းၶလီးယႃးဢၼ်ႁႅင်းဢမ်ႇယႂ်ႇ ဢမ်ႇၼၼ် ၼိဝ်းၶလီးယႃး ဢၼ်မီးႁႅင်းယႃႉလူႉလႆႈဢေႇၼႃႇၼၼ်ႉ လႄႈ ၽွင်းၼႆႉၵေႃႈယင်းတိုၵ်ႉၶူင်သၢင်ႈႁဵတ်းယူႇ ၼႆယဝ်ႉ။ ၽူႈၼမ်းရၢတ်ႉသျႃး ယင်းပၼ်လွင်ႈတၢင်းဢၼ်ရၢတ်ႉသျႃး တေၸၢင်ႈပၼ်ၶိူင်ႈၵွင်ႈၵၢင်ႇ ဢၼ်မႅၼ်ႈယမ် တီႈၵူဝ်းရီးယႃးႁွင်ႇၼၼ်ႉ ၼင်ႇႁိုဝ်တေတုမ်ႉတွပ်ႇလွင်ႈႁဵတ်းသၢင်ႈမိူင်းဝၼ်းတူၵ်းၼၼ်ႉၶိုၼ်း ဝႃႈၼႆ။ မိူဝ်ႈႁူဝ်လိူၼ်ပူၼ်ႉမႃးၼၼ်ႉ ပူႇတိၼ်ႇပၼ်ၾၢင်ႉမိူင်းဝၼ်းတူၵ်းဝႃႈ ရၢတ်ႉသျႃးတေၸၢင်ႈတိတ်းတင်ႈၶိူင်ႈၵွင်ႈၵၢင်ႇ ပၼ်တီႈလၢႆလၢႆမိူင်း ဢၼ်ပဵၼ်ၽူႈၶဵၼ်ၵၼ်တင်းမိူင်းဝၼ်းတူၵ်း၊ ဝၢႆးသေမိူင်းဝၼ်းတူၵ်း လူတ်းယွၼ်ႇလွင်ႈႁႄႉႁၢမ်ႈ ဢမ်ႇပၼ်ယူႇၶရဵၼ်းၸႂ်ႉတိုဝ်းၶိူင်ႈၵွင်ႈၵၢင်ႇ ဢၼ်မိူင်းဝၼ်းတူၵ်းသူင်ႇပၼ်ၼၼ်ႉသေယဝ်ႉ လႆႈၶိုၼ်းပၼ်ႁႂ်ႈယူႇၶရဵၼ်း ၸႂ်ႉတိုဝ်းၶိူင်ႈၵွင်ႈၵၢင်ႇမိူင်းဝၼ်းတူၵ်းမႃးလႄႈ တိုၵ်းယိုဝ်းပဝ်ႉမၢႆၼႂ်းလႅၼ်လိၼ်ရၢတ်ႉသျႃးလႆႈၶိုၼ်းၼၼ်ႉ ၽၢႆႇတၢင်းယူႇၶရဵၼ်းၵေႃႈ လႆႈတႄႇၸႂ်ႉၶိူင်ႈၵွင်ႈၵၢင်ႇ ဢၼ်လႆႈႁပ်ႉမႃးတီႈမိူင်းဝၼ်းတူၵ်းသေ တိုၵ်းတေႃးပဝ်ႉမၢႆ ဢၼ်မီးယူႇၼႂ်းမိူင်းရၢတ်ႉသျႃးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-21T14:55:57

https://taifreedom.com/%e1%80%95%e1%80%bd%e1%80%90%e1%80%ba%e1%82%87%e1%80%90%e1%80%ad%e1%80%90%e1%80%ba%e1%80%b8%e1%81%b8%e1%80%95%e1%80%ba%e1%80%b8%e1%81%b8%e1%80%ad%e1%80%b0%e1%80%9d%e1%80%ba%e1%82%89%e1%80%99%e1%82%85/

ပွတ်ႇတိတ်းၸပ်းၸိူဝ်ႉမႅင်း

ပွတ်ႇတိတ်းၸပ်းၸိူဝ်ႉမႅင်း ဢၼ်ဝႃႈၼႆႉ ပဵၼ်ၸိူဝ်ႉမႅင်းတၢင်းပဵၼ်လၢႆလၢႆမဵဝ်း မိူၼ်ၼင်ႇ ပႅတ်ႉထီးရီးယႃး၊ ၸိူဝ်ႉမႅင်းဝၢႆးရၢတ်ႉ၊ ၸိူဝ်ႉမႅင်းတိူၵ်ႇ လႄႈ ၸိူဝ်ႉမႅင်းဢၼ်လုၵ်ႉမႃးတီႈၼဝ်ႈတီႈသႃး ဢိၵ်ႇၸိူဝ်ႉမႅင်းထႅင်ႈလၢႆလၢႆမဵဝ်း မႃးတိတ်းၸပ်းတီႈပွတ်ႇသေ ႁဵတ်းႁႂ်ႈပွတ်ႇၸဵပ်းယဵၼ်း၊ တွၼ်ႈတႃႇတၢင်းပဵၼ်ပွတ်ႇၵႂ်ႈၼၼ်ႉ တေပဵၼ်မႃးယွၼ်ႉ လွင်ႈပွတ်ႇတိတ်းၸပ်းၸိူဝ်ႉမႅင်းဢၼ်မႃးၸွမ်း Streptococcus pneumoniae ၼၼ်ႉယဝ်ႉ။ လွင်ႈႁၢႆႉႁႅင်းလွင်ႈပွတ်ႇတိတ်းၸပ်းၸိူဝ်ႉမႅင်းၼႆႉ မီးလၢႆလၢႆၶၵ်ႉတွၼ်ႈ ဢမ်ႇပေႃးပဵၼ်သင်တႄႉတႄႉ တေႃႇထိုင်ဢၼ်ႁၢႆႉႁႅင်းသုတ်းၵေႃႈ သဵင်ႈသၢႆၸႂ်လႆႈ ၼၼ်ႉယဝ်ႉ။ပွတ်ႇတိတ်းၸပ်းၸိူဝ်ႉမႅင်းၼႆႉ ပဵၼ်တၢင်းပဵၼ်မဵဝ်းဢၼ်တိတ်းၸပ်းၵၼ်လႆႈလူၺ်ႈ ၼမ်ႉလၢႆးလႄႈ ၶီႈတိူဝ်ႇ ဢၼ်ဢႆဢွၵ်ႇမႃးၼၼ်ႉယဝ်ႉ။ ပွတ်ႇတိတ်းၸပ်းၸိူဝ်ႉမႅင်း ပဵၼ်မႃးလႆႈၸိူင်ႉႁိုဝ်? ယွၼ်ႉၶိူင်ႈ Air Conditioner ဢၼ်ႁဵတ်းဢွၵ်ႇလူမ်း ဢမ်ႇလႆႈႁဵတ်းလွင်ႈမူတ်းသႂ်ပဵင်းပေႃး။ လွင်ႈတိတ်းၸပ်းၸိူဝ်ႉမႅင်းဢၼ်မႃးၸွမ်းတၢင်းပဵၼ်တၢင်ႇမဵဝ်း မိူၼ်ၼင်ႇ တၢင်းပဵၼ်ဢၼ်တိတ်းၸပ်းၵၼ်လူၺ်ႈလွင်ႈထူၺ်ႈၸႂ်၊ လွတ်ႇယဵဝ်ႈၸဵပ်းယဵၼ်း၊ ၸိူဝ်ႉမႅင်းတိူၵ်ႇ ၸႃႉၵႂႃႇ ၵူၼ်းဢၼ်ဢူၼ်ႈဢွၼ်ႇ ပၢႆးယူႇလီဢမ်ႇၵႅၼ်ႇၶႅင် ၸိူဝ်းၼႆႉ တေၸၢင်ႈႁဵတ်းႁႂ်ႈၸိူဝ်ႉမႅင်းၶဝ်ႈၵႂႃႇၼႂ်းတူဝ်လႆႈငၢႆႈသေ ၸိူဝ်ႉမႅင်းၸိူဝ်းၼၼ်ႉၵေႃႈ တေၶဝ်ႈၵႂႃႇၼႂ်းပွတ်ႇလႆႈငၢႆႈလႄႈ ထိုင်တီႈႁဵတ်းႁႂ်ႈ ပွတ်ႇၸိတ်းၸပ်းၸိူဝ်ႉမႅင်းလႆႈ ယူႇၼႂ်းပိုၼ်ႉတီႈဢၼ်ဢုပ်ႉဢၢပ်ႉ ဢမ်ႇမီးလူမ်းၶဝ်ႈလူမ်းဢွၵ်ႇလီ ဢမ်ႇၼၼ် တီႈဢၼ် ၸိူဝ်ႉမႅင်းဝၢႆးရၢတ်ႉ လႄႈ ပႅတ်ႉထီးရီးယႃး မီးယူႇၼမ် ၾၢင်ႁၢင်ႈၵူၼ်းပဵၼ်ပွတ်ႇတိတ်းၸပ်းၸိူဝ်ႉမႅင်း မီးလူမ်းၼၢဝ် ဢႆ မီးၶီႈတိူဝ်ႇ မီးၾၢင်ႁၢင်ႈ ႁိူဝ်ႉ၊ ၼင်ႈယူႇလၢႆလၢႆၵေႃႈထူၺ်ႈၸႂ်ဝႆး မိူၼ်ၼင်ႇထူၺ်ႈၸႂ်ႈၶဝ်ႈဢမ်ႇဢိမ်ႇ ဢမ်ႇတဵမ်ပွတ်ႇ သင်ဝႃႈပဵၼ်ၵူၼ်းထဝ်ႈသေ ထူၺ်ႈၸႂ်ဢမ်ႇပေႃးလႆႈပဵၼ်ၶၢဝ်းႁိုင်ၼႆ တေၸၢင်ႈႁဵတ်းႁႂ်ႈပဵၼ်ၽေး ထိုင်တီႈႁဵတ်းႁႂ်ႈဢမ်ႇထူၺ်ႈၸႂ်ဝႆးလႆႈလႄႈ လႆႈႁပ်ႉလူမ်းၶဝ်ႈၵႂႃႇၼႂ်းပွတ်ႇဢမ်ႇပဵင်းပေႃး ထိုင်တီႈႁဵတ်းႁႂ်ႈလူႉသဵင်ႈသၢႆၸႂ်လႆႈ။ လိူဝ်သေၼႆႉ သင်ဝႃႈပွတ်ႇတိတ်းၸပ်းၸိူဝ်ႉမႅင်း ထိုင်တီႈတုမ်ႉယွၼ်ႈထိုင် လွင်ႈႁဵတ်းၵၢၼ်ၶွင်ႁူဝ်ၸႂ်ပေႃးၼႆၸိုင် တေၸၢင်ႈပဵၼ်ၽေးထိုင်သၢႆၸႂ်လႆႈမိူၼ်ၵၼ်ၼၼ်ႉယဝ်ႉ။ ၾၢင်ႁၢင်ႈၶၢဝ်းတၢင်းပဵၼ် ပွတ်ႇတိတ်းၸပ်းၸိူဝ်ႉမႅင်း ၾၢင်ႁၢင်ႈတၢင်းပဵၼ်ဢၼ်တေပေႃႇပဵၼ်မႃးၼၼ်ႉ မၼ်းယူႇတီႈၸိူဝ်ႉမႅင်း ဢၼ်ႁဵတ်းႁႂ်ႈတိတ်းၸပ်း မိူၼ်ၼင်ႇ သင်ဝႃႈပွတ်ႇတိတ်းၸပ်းၸိူဝ်ႉမႅင်းဝၢႆးရၢတ်ႉၼႆ တေၸၢင်ႈမီးလူမ်းၼၢဝ် 1−2 ဝၼ်း လႄႈမီးၾၢင်ႁၢင်ႈထူၺ်ႈၸႂ်ႈဢမ်ႇဢိမ်ႇ တေၸၢင်ႈထိုင်ၶၵ်ႉလူႉသဵင်သၢႆၸႂ်လႆႈဝႆးလိူဝ်သေၸိူဝ်ႉမႅင်းတၢင်ႇမဵဝ်း။ သင်ဝႃႈပွတ်ႇတိတ်းၸိူဝ်ႉမႅင်း ဢၼ်လုၵ်ႉမႃးတီႈၼဝ်ႈတီႈသႃးၸိုင် တေၼႄဢွၵ်ႇၾၢင်ႁၢင်ႈမၼ်း ထိူင်းလိူဝ်သေၸိူဝ်ႉမႅင်းဝၢႆးရၢတ်ႉ။ သင်ဝႃႈပဵၼ် ၸိူဝ်ႉမႅင်း ပႅတ်ႉထီးရီးယႃးၼႆ ၾၢင်ႁၢင်ႈမၼ်းတေမီး တင်းဝႆးတင်းထိူင်း တႄႇဢဝ်ၼိုင်ႈဝူင်ႈ တေႃႇထိုင်ၼိုင်ႈလိူၼ် မၼ်းၵေႃႈယူႇတီႈမဵဝ်းၸိူဝ်ႉမႅင်းပႅတ်ႉထီးရီးယႃး ဢၼ်ႁဵတ်းႁႂ်ႈပွတ်ႇတိတ်းၸပ်းၼၼ်ႉၵူၺ်း။ လွင်ႈႁဵတ်းသၢင်ႈဢၼ်ႁဵတ်းႁႂ်ႈပွတ်ႇတိတ်းၸပ်းၸိူဝ်ႉမႅင်း လုတ်ႇလႅၼ်းယႃႈ ႁဵတ်းၵၢၼ်မဵဝ်းဢၼ်ပွတ်ႇတေတိတ်းၸိူဝ်ႉမႅင်းလႆႈငၢႆႈ မိူၼ်ၼင်ႇ ၵူၼ်းႁဵတ်းၵၢၼ် ၼႂ်းႁူင်းၵၢၼ်ၶုတ်းႁႄႈ၊ ထၢၼ်ႇႁိၼ်၊ ၵူၼ်းဢၼ်ဢဝ်မၢၵ်ႇႁိၼ်သေ မႃးၶႅၵ်းမႃးႁဵတ်းႁႂ်ႈပဵၼ်ႁၢင်ႈသေဢၼ်ဢၼ်၊ ၵူၼ်းႁဵတ်းပုၼ် ၸႃႉၵႂႃႇၸိူဝ်းၼႆႉ ယူႇၼႂ်းပိုၼ်ႉတီႈဢၼ်မီးၸိူဝ်ႉမႅင်းဝၢႆးရၢတ်ႉ ဢမ်ႇၼၼ် ၸိူဝ်ႉမႅင်းပႅတ်ႉထီးရီးယႃး။ လွင်ႈပွတ်ႇတိတ်းၸပ်းၸိူဝ်ႉမႅင်းၼႆႉ ပဵၼ်လႆႈၵူႈသႅၼ်းၵူႈပၢၼ် တႄႇၸဵမ်မိူဝ်ႈတႄႇၵိူတ်ႇ တေႃႇထိုင်ဢႃႇယုဢႃႈသၢၵ်ႈ 70−80 ပီႊ ၵူၺ်းၵႃႈ မိူဝ်ႈတိုၵ်ႉၼုမ်ႇ တိုၵ်ႉပဵၼ်ၽွင်းႁဵတ်းၵၢၼ်လႆႈယူႇၼၼ်ႉ သင်ဝႃႈပဵၼ်ၵူၼ်းဢၼ်မီးပၢႆးယူႇလီၵႅၼ်ႇၶႅင်ပေႃးၼႆၸိုင် တေမီးတိုဝ်ႉတၢင်းတိတ်းၸိူဝ်ႉမႅင်းလႆႈဢေႇလိူဝ်သေ ၵူႈသႅၼ်းပၢၼ်။ သမ်ႉဝႃႈလွင်ႈပွတ်ႇတိတ်းၸပ်းၸိူဝ်ႉမႅင်းၼႆႉ တေဢမ်ႇပဵၼ်ၵၼ်လႆႈငၢႆႈငၢႆႈ ဝႃႈၼႆသေတႃႉ ၵူၺ်းၵႃႈ လွင်ႈမီးသတိသေ ၾၢင်ႉတူဝ်ဝႆႉၼႆႉ တေလီလိူဝ်သေပိူၼ်ႈ မိူၼ်ၼင်ႇ တူၺ်းထိုင်ပၢႆးယူႇလီႁႂ်ႈၵႅၼ်ႇၶႅင်၊ ဢွၵ်ႇဢဵၼ်ႁႅင်းပၼ်ယူႇတႃႇသေႇ၊ လိုဝ်ႈႁိူဝ်ႉႁႂ်ႈတဵမ်ထူၼ်ႈ၊ ၵိၼ်တၢင်းၵိၼ်ဢၼ်မီးၽွၼ်းလီ၊ သုတ်ႇပၼ်လူမ်းၵတ်းလူမ်းယဵၼ် လူမ်းမူတ်းသႂ် ႁႂ်ႈပွတ်ႇလႆႈႁပ်ႉလူမ်းလီလီ ၸိူဝ်းၼႆႉၵူၺ်းၵေႃႈ တေၸၢင်ႈႁဵတ်းႁႂ်ႈႁၢင်ႇၵႆ လွင်ႈပွတ်ႇတိတ်းၸပ်းၸိူဝ်းမႅင်းလႆႈယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင် − Sanook

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်', 'ပၢႆးယူႇလီ']

2024-06-21T14:04:44

https://taifreedom.com/%e1%80%9c%e1%80%ad%e1%81%b5%e1%80%ba%e1%82%88%e1%80%9a%e1%80%ad%e1%80%af%e1%81%bc%e1%80%ba%e1%82%88%e1%81%bd%e1%81%a2%e1%81%bc%e1%80%ba%e1%82%87-%e1%80%90%e1%82%86%e1%80%b8%e1%80%9c%e1%80%bd-3/

လိၵ်ႈယိုၼ်ႈၽၢၼ်ႇ တႆးလွတ်ႈလႅဝ်း

မႂ်ႇသုင်ၶႃႈ ၶႃႈၸိုဝ်ႈႁွင်ႉ ၸၢႆးဢႅၼ် ယူႇပွၵ်ႉမၢၼ်ႈၸၢၵ်ႈ ဝဵင်းသီႇပေႃႉ လႄႈ ၵႂႃႇႁႃႁဵတ်းၵၢၼ်ၵိၼ်ၸၢင်ႈ တႅပ်းဢွႆႈ တၢင်းမိူင်းယႆသေ ဝၼ်းၼၼ်ႉ (ဢမ်ႇတွင်းဝၼ်းထီႉ တေပူၼ်ႉမႃးမွၵ်ႈ 20 ဝၼ်းၼႆႉယဝ်ႉ) ယၢမ်းဝၢႆးဝၼ်းမွၵ်ႈ 13:00 မူင်း ၽွင်းႁေႃႈလူတ်ႉၶိူင်ႈ ၼႂ်းၵႄႈၵၢင် မိူင်းယႆ တၢင်းၵႂႃႇဝၢၼ်ႈႁႆး လႄႈ ဢမ်ႇၽိတ်းပၵ်းပိူင်ၵၢၼ်ႁေႃႈလူတ်ႉသင်သေ လႆႈထုၵ်ႇၺႃးၵႃး ၽႃႇတၢင်းလင်ၶႃႈႁဝ်း၊ ၸဝ်ႈၵႃးၼၼ်ႉၵေႃႈ ဢမ်ႇႁပ်ႉဢဝ်ပုၼ်ႈၽွၼ်းသင်လႄႈ ႁေႃႈပၢႆႈပႅတ်ႈ။ ၶႃႈႁဝ်းလိုမ်းတူဝ်ယဝ်ႉ ပိူၼ်ႈဢဝ်ၶႃႈသူင်ႇယူတ်းယႃတူဝ်တီႈ ႁူင်းယႃဝဵင်းလႃႈသဵဝ်ႈ ၶႃႈလႆႈတၢင်းၸဵပ်းမၢတ်ႇ တီႈၵွၵ်းႁူဝ် တီႈမိုဝ်း ယဝ်ႉၵေႃႈၶႃၽၢႆႇၶႂႃလႆႈႁၵ်းၵႂႃႇ လႄႈ လႆႈယဵပ်ႉတင်းၼမ်သေ မိူဝ်ႈလဵဝ်လႆႈသႂ်ႇသတီးဝႆႉ၊ ၶႃႈၵေႃႈပဵၼ်ၵူၼ်းႁဵတ်းၵိၼ်ၵၢၼ် ၸဝ်ႉၶမ်ႈဝၼ်းၼႂ်ၵေႃႉၼိုင်ႈ ဢမ်ႇမီးငိုၼ်းသင် လႄႈ လႆႈၵူႈယိမ်ငိုၼ်းပိူၼ်ႈဝႆႉ 50 သႅၼ် ယူတ်းယႃတူဝ်ၶႃႈႁဝ်းဝႆႉ ငိုၼ်းဢၼ်ၵူႈယိမ်မႃးၼၼ်ႉၵေႃႈ သမ်ႉပေႃးၸၢႆႇ ၵႃႈယႃသေမူတ်းၵႂႃႇယဝ်ႉ၊ မိူဝ်ႈလဵဝ် ၶႃႈတူၵ်းတၢင်းယၢပ်ႇၽိုတ်ႇတႄႉတႄႉ၊ သင်ဝႃႈၸဝ်ႈၵႃးၵေႃႉဢၼ်ၽႃႇၶႃႈ တီႈၼႂ်းၵႄႈၵၢင် သဵၼ်ႈတၢင်းမိူင်းယႆ ၵႂႃႇဝၢၼ်ႈႁႆးၼၼ်ႉ လႆႈႁၼ်လိၵ်ႈၽိုၼ်ၼႆႉၼႆၸိုင် ၶႅၼ်းတေႃႈၸွႆႈထႅမ်ၶႃႈ ဢိတ်းၼိုင်ႈ လႄႈ လွင်ႈတၢင်းၽိတ်းတႄႉ ၶႃႈဢမ်ႇဢဝ်သင် ပွႆႇဝၢင်းၶႂၢင်ႉပၼ်ယူႇ။ မိူဝ်ႈလဵဝ်ၶႃႈမီးဝႆႉတီႈႁိူၼ်း ပွၵ်ႉမၢၼ်ႈၸၢၵ်ႈ လႄႈ လႆႈၵပ်းသိုပ်ႇဝႆႉၸုမ်းၸဝ်ႈၵႃး ပရႁိတ တႃႇၵႂႃႇၼႄႁွႆးၸဵပ်းတီႈႁူင်းယႃဝဵင်းလႃႈသဵဝ်ႈထႅင်ႈ၊ ပေႃးထိုင်ဝၼ်းထီႉ 23−24 June 2024 ပေႃးၸဝ်ႈၵႃးၶဝ်တၼ်းၼႆ တေၵႂႃႇသူင်ႇၼႆလႄႈ တွၼ်ႈတႃႇၵႃႈယႃႈယႃ ၵႃႈၵိၼ်ယႅမ်ႉၶႃႈၼၼ်ႉၵေႃႈ မီးလွင်ႈယၢပ်ႇၽိုတ်ႇဝႆႉတႄႉတႄႉ။ ထႅင်ႈလွင်ႈၼိုင်ႈၵေႃႈ ၶႂ်ႈတုၵ်းယွၼ်းၽူႈမီးၼမ်ႉၸႂ်ႁဝ်းၶႃႈ သင်ဝႃႈမီးၸႂ် မဵတ်ႉတႃႇသေ ၶႂ်ႈၸွႆႈထႅမ်ၵႃႈယႃႈယႃၶႃႈႁဝ်းၼႆၸိုင် ၵပ်းသိုပ်ႇမၢႆၾူၼ်းၶႃႈ ၸၢႆးဢႅၼ် 09 660 089 244 လႆႈယူႇဢေႃႈ။

['လိၵ်ႈယိုၼ်ႈၽၢၼ်ႇတႆးလွတ်ႈလႅဝ်း']

2024-06-21T12:00:40

https://taifreedom.com/%e1%80%9c%e1%80%bd%e1%81%b5%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%82%81%e1%82%82%e1%80%ba%e1%82%88%e1%81%b6%e1%80%ae%e1%82%88%e1%80%a2/

လွၵ်းလၢႆးႁဵတ်းႁႂ်ႈၶီႈဢိူဝ်ႉႁၢႆ ၼႂ်း 3 မိၼိတ်ႉ

ၶီႈဢိူဝ်ႉၼႆႉ ​​ပေႃႇပဵၼ်မႃးလႆႈတီႈၵူၼ်းႁဝ်းၵူႈ​​ၵေႃႉလႄႈ မိူဝ်ႈၽွင်းပဵၼ်မႃးၼၼ်ႉ လႆႈဝႃႈပဵၼ်လွင်ႈဢၼ်ယူႇယၢပ်ႇၼႃႇ ယွၼ်ႉၼၼ်ၼႂ်းဝၼ်းမိူဝ်ႈၼႆႉ​​ၵေႃႈ ၶႃႈႁဝ်းမီးလွၵ်းလၢႆးႁဵတ်းႁႂ်ႈၶီႈဢိူဝ်ႉႁၢႆ ၼႂ်းၶၢဝ်းယၢမ်း 3 မိၼိတ်ႉ ဢိၵ်ႇတင်း လွင်ႈၶီႈဢိူဝ်ႉၼႆႉ ​​ပေႃႇပဵၼ်မႃးယွၼ်ႉသင် ၼႆယူႇ ။ လွင်ႈတၢင်းဢၼ်ႁဵတ်းႁႂ်ႈၶီႈဢိူဝ်ႉ ႁူင်းၶဝ်ႈ ၶႂၢၵ်ႈယႂ်ႇၶိုၼ်ႈႁႅင်းပူၼ်ႉတီႈ လွင်ႈမႆႈလွင်ႈၵတ်းၼႂ်းႁွင်ႈၼွၼ်း လႅၵ်ႈလၢႆႈဝႆး ၵိၼ်ၶိူင်ႈမဝ်းမိင်းၼမ်ပူၼ်ႉတီႈ ပၼ်ႁႃၵဵဝ်ႇလူၺ်ႈပၢႆးၸႂ် မိူၼ်ၼင်ႇ ဝူၼ်ႉၼမ်၊ တိုၼ်ႇတဵၼ်ႈ၊ ၵူဝ်။ 4 လွင်ႈၼႆႉ ပဵၼ်ငဝ်ႈႁၢၵ်ႈ ဢၼ်ႁဵတ်းႁႂ်ႈၵူၼ်းႁဝ်းၶီႈဢိူဝ်ႉ။ ပေႃးၶီႈဢိူဝ်ႉၼႆ မၢင်ၵေႃႉပဵၼ်ႁိုင်ၼႃႇ ဢူၵ်းပေႃးၸဵပ်းၵေႃႈမီး ယွၼ်ႉၼၼ် ႁဝ်းမႃးတူၺ်းဝႃႈ ပေႃးပဵၼ်ၶီႈဢိူဝ်ႉမႃး လူဝ်ႇလႆႈၵႄႈလိတ်ႈ ၸိူင်ႉႁိုဝ်။ လွၵ်းလၢႆး ထီႉ 1 – ထူၺ်ႈၸႂ်ၶဝ်ႈလိုၵ်ႉလိုၵ်ႉသေ ၵၼ်ႈၸႂ်ဝႆႉ 10 ၸႅၵ်ႉၵၢၼ်ႉ – ထူၺ်ႈၸႂ်ဢွၵ်ႇယဝ်ႉ ၵိၼ်ၼမ်ႉၸွမ်းၵမ်းလဵဝ် လွၵ်းလၢႆး ထီႉ 2 – ႁႅၼ်ၼႃႈၶိုၼ်ႈယဝ်ႉ ၵၼ်ႈၸႂ်ဝႆႉ10 ၸႅၵ်ႉၵၢၼ်ႉ – ထူၺ်ႈၸႂ်ဢွၵ်ႇယၢဝ်းယၢဝ်း ယဝ်ႉၵိၼ်ၼမ်ႉၸွမ်းၵမ်းလဵဝ် လွၵ်းလၢႆး ထီႉ 3 – ဢူမ်ၼမ်ႉဝႆႉ၊ ၵူမ်ႈၼႃႈႁႂ်ႈၵၢင်းတိူဝ်ႉတီႈဢူၵ်း – ၶတ်းၸႂ်ဢိုၼ်ၼမ်ႉဢၼ်ဢူမ်ဝႆႉ လွၵ်းလၢႆး ထီႉ 4 – ထူၺ်ႈၸႂ်ၶဝ်ႈယဝ်ႉ ၵၼ်ႈၸႂ်ဝႆႉ10 ၸႅၵ်ႉၵၢၼ်ႉ – ဢိုၼ်ၼမ်ႉလၢႆး 3-4 ၵမ်း – ထူၺ်ႈၸႂ်ဢွၵ်ႇၵမ်းလဵဝ် လွင်ႈဢၼ်ထုၵ်ႇလီငိူဝ်ႉဝႄႈတွၼ်ႈတႃႇ​​တေ​​ႁႄႉၵင်ႈဢမ်ႇႁႂ်ႈၶီႈဢိူဝ်ႉ alcohol ဢမ်ႇၼၼ် ၶိူင်ႈမဝ်းမိင်းတင်းလၢႆ လွင်ႈလုတ်ႇလႅၼ်းယႃႈ လွင်ႈၵိၼ်တၢင်းၵိၼ်ၼမ်ပူၼ်ႉတီႈ ၵဵဝ်ႉတၢင်းၵိၼ်ဢမ်ႇယွႆႈ၊ တၢင်းၵိၼ်ဢၼ်ၽဵတ်း လွင်ႈၸႂ်ၸႃႉၸႂ်လမ်ငၢႆႈ ၸႃႉၵႂႃႇ။ ၽႂ်ပဵၼ်ၶီႈဢိူဝ်ႉၸိုင် ၸၢမ်းၸႂ်ႉတူၺ်းလွၵ်းလၢႆးဢၼ်လၢတ်ႈမႃးပႃႈၼိူဝ်ၼႆႉတူၺ်း ၵူၺ်းသင်ဝႃႈၵႆႉၵႆႉၶီႈဢိူဝ်ႉ မီးၾၢင်ႁၢင်ႈၸိူင်ႉၼႆယူႇ 2-3 ဝၼ်း ဢမ်ႇၼၼ် မီးၾၢင်ႁၢင်ႈတၢင်ႇမဵဝ်းႁူမ်ႈၸွမ်း မိူၼ်ၼင်ႇ ၶီႈဢိူဝ်ႉႁႅင်း ထိုင်တီႈ​​ၶေႃးၸဵပ်း၊ ၼႃႈဢူၵ်းၸဵပ်း ၸိူဝ်းၼႆႉပႃးၸိုင် ထုၵ်ႇလီၵႂႃႇႁူပ်ႉထူပ်း​​မေႃယႃတွၼ်ႈတႃႇ​​တေႁႃလွင်ႈတၢင်းမၼ်းၵႂႃႇထႅင်ႈၼႆယူႇယဝ်ႉ ။ ပိၼ်ႇတႅမ်ႈ − Jarm Lu တႆးလွတ်ႈလႅဝ်း ဢၢင်ႈဢိင် – www.sanook.com

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-06-21T11:55:19

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84%e1%82%87-%e1%80%95%e1%80%b5%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%81%bc%e1%80%ba/

မိူင်းၶႄႇ ပဵၼ်မိူင်းဢၼ်မီးတီႈသၢင်းႁႅင်းၵႃးၾႆးၾႃႉ ၼမ်လိူဝ်ပိူၼ်ႈၼႂ်းလုမ်ႈၾႃႉ

ၼင်ႇႁိုဝ်ၼႂ်းမိူင်းတေႁွင်းႁပ်ႉလႆႈ ၵႃးၾႆးၾႃႉ (EV) ၼမ်မႃးၼႂ်းမိူင်းၶႄႇထႅင်ႈၼၼ်ႉ လႆႈဝၢင်းတမ်းပၼ် တီႈသၢင်းႁႅင်းၾႆးၾႃႉဝႆႉတူဝ်ႈၼႂ်းမိူင်းၵူႈတီႈတီႈ ၼႆယဝ်ႉ။ ၽၢႆႇတၢင်းၶႄႇ ပိုတ်ႇလၢတ်ႈဝႃႈ ယၢမ်းလဵဝ် ၶႄႇ ပဵၼ်မိူင်းဢၼ်မီးတီႈသၢင်းႁႅင်းၵႃးၾႆးၾႃႉ ၼမ်လိူဝ်သေပိူၼ်ႈၼႂ်းလုမ်ႈၾႃႉယဝ်ႉလႄႈ တမ်းဝၢင်းဝႆႉပၼ်ၵူႈတီႈတီႈၼႂ်းမိူင်းသေယဝ်ႉ မီးပၼ်ႁႂ်ႈလိူၵ်ႈလႆႈမဵဝ်းမၼ်းလၢႆလၢႆမဵဝ်း၊ လွင်ႈၼႆႉၵေႃႈ ပဵၼ်ႁႅင်းဢီးတွၼ်ႈတႃႇပၼ်ႁႅင်း လွင်ႈၸႂ်ႉတိုဝ်းၵႃးၾႆးၾႃႉ၊ ၼင်ႇႁိုဝ်ပေႃးတေၸႂ်ႉတိုဝ်းလႆႈငၢႆႈလူမ်လႄႈ ႁွင်းႁပ်ႉလႆႈၵႃးၾႆးၾႃႉၼမ်မႃး ဝႃႈၼႆ။ ၸွမ်းၼင်ႇၶေႃႈမုၼ်းမိူဝ်ႈလိူၼ် May 2024 ပူၼ်ႉမႃးၼၼ်ႉ မိူင်းၶႄႇမီးႁူဝ်သၢင်းႁႅင်းၵႃးၾႆးၾႃႉ 9.2 လၢၼ်ႉဢၼ်၊ ၼမ်မႃးလိူဝ်သေပီႊၵၢႆထိုင် ႁူဝ်ပၢၵ်ႇႁႃႈသိပ်းႁူၵ်း 56% လႄႈ ၼႂ်း 3 လၢၼ်ႉဢၼ်ၼၼ်ႉ ပၼ်ၸႂ်ႉတိုဝ်းဢွင်ႈတီႈၵူၼ်းတင်းၼမ်၊ ၼႂ်း 6.9 လၢၼ်ႉဢၼ်ၼၼ်ႉ တွၼ်ႈတႃႇၸႂ်ႉတိုဝ်းပဵၼ်သုၼ်ႇတူဝ် ၸွမ်းႁိူၼ်းလႄႈၶွမ်ႇပၼီႇၸိူဝ်းၼႆႉ၊ ၼႂ်းပီႊၼႆႉ ၶႄႇၵေႃႈမီးယိူင်းဢၢၼ်းဝႃႈ တေႁဵတ်းဢွၵ်ႇႁူဝ်သၢင်းႁႅင်းၵႃးၾႆးၾႃႉမႃးထႅင်ႈ 3,000 ဢၼ် ဝႃႈၼႆ။ လွင်ႈဢွင်ႇမၢၼ်ၼႂ်းၵၢၼ်ၶူင်သၢင်ႈ ၶိူင်ႈသၢင်းႁႅင်းၵႃးၾႆးၾႃႉၶွင်ၶႄႇၼႆႉ လႆႈဝႃႈ ဝႆးလိူဝ်သေလၢႆလၢႆၸိုင်ႈမိူင်း ဢၼ်ဢမ်ႇႁဵတ်းဢွၵ်ႇမႃးလႆႈႁႂ်ႈပဵင်းပေႃး၊ ၼင်ႇႁိုဝ်တေလႅၵ်ႈလၢႆႈဢဝ်ၵႃးဢၼ်ၸႂ်ႉတိုဝ်းၼမ်ႉမၼ်းၼၼ်ႉ မႃးၸႂ်ႉတိုဝ်းၵႃးၾႆးၾႃႉ၊ မိူၼ်ၼင်ႇဢမေႇရိၵၢၼ်ႇၼၼ်ႉ ယၢမ်ႈပိုၼ်ၽၢဝ်ႇဝႃႈ တေသၢင်ႈပၼ်ဢွင်ႈတီႈ သၢင်းႁႅင်းၵႃးၾႆးၾႃႉ 500,000 တီႈ တူဝ်ႈမိူင်း၊ ၵူၺ်းၵႃႈ ဝၢႆးသေပူၼ်ႉမႃး 2 ပီႊ မီးပၼ်တီႈသၢင်းႁႅင်းၵႃးၾႆးၾႃႉ ဢၼ်ပိုတ်ႇၸႂ်ႉလႆႈတႄႉတႄႉၼၼ်ႉ 7 ဢွင်ႈတီႈၵူၺ်း ၸွမ်းၼင်ႇသိုဝ်ႇ Washington Post ဢွၵ်ႇဝႆႉ မိူဝ်ႈဝၼ်းထီႉ 29 March 2024 ၼၼ်ႉၼႆယဝ်ႉ။ ယွၼ်ႉလွင်ႈဢွင်ႇမၢၼ်ၽၢႆႇၵၢၼ် ၵႃးၾႆးၾႃႉၼႆႉသေ ႁဵတ်းႁႂ်ႈဢမေႇရိၵၢၼ်ႇ လႄႈ မိူင်းၼႂ်းယူးရူပ်ႇ ၶတ်းၸႂ်ၶိုၼ်ႈၵႃႈၶွၼ်ႇ ၵႃးၾႆးၾႃႉ ဢၼ်ဢဝ်ၼႂ်းမိူင်းၶႄႇၶဝ်ႈၵႂႃႇၼၼ်ႉ တိူဝ်းမႃးထႅင်ႈ၊ သမ်ႉဝႃႈထုၵ်ႇၶတ်းၶႂၢင်သေတႃႉ ၵႃးၾႆးၾႃႉၶႄႇၼၼ်ႉၵေႃႈ ယင်းတိုၵ်ႉတေသိုပ်ႇၵႂႃႇၼႃႈလႆႈလႄႈ မီးတိုဝ်ႉတၢင်းတွၼ်ႈတႃႇၶဝ်ႈၼႂ်းလွၵ်းၵၢတ်ႇထႅင်ႈ လၢႆလၢႆမိူင်းယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-21T11:48:16

https://taifreedom.com/nato-%e1%80%95%e1%80%b0%e1%81%bc%e1%80%ba%e1%82%89%e1%80%95%e1%82%85%e1%81%bc%e1%80%ba%e1%80%9c%e1%80%bd%e1%80%84%e1%80%ba%e1%82%88%e1%80%99%e1%81%bc%e1%80%ba%e1%82%88%e1%81%bc%e1%80%ad%e1%80%99/

NATO ပူၼ်ႉပႅၼ်လွင်ႈမၼ်ႈၼိမ်သဝ်းရၢတ်ႉသျႃး လႄႈ ၸိုင်ႈမိူင်းၼႂ်းဢေးသျႃး

ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ လၢတ်ႈဝႃႈ ၸုမ်း NATO သၢင်ႈၽေးပူၼ်ႉပႅၼ် ၽၢႆႇလွင်ႈမၼ်ႈၼိမ်သဝ်း ရၢတ်ႉသျႃး တင်း ၸိုင်ႈမိူင်းၼႂ်းၵုၼ်ဢေးသျႃး ၼႆယဝ်ႉ။ မိူဝ်ႈဝၼ်းထီႉ 20 June 2024 (လိူၼ်ၸဵတ်းမႂ်ႇ 14 ၶမ်ႈ ပီႊတႆး 2118 ၼီႈ) ၸွမ်ၸိုင်ႈ ရၢတ်ႉသျႃး ပူႇတိၼ်ႇ လႆႈသပ်းၸႅင်ႈၶၢဝ်ႇတီႈမိူင်းဝႅတ်ႉၼၢမ်းဝႃႈ ႁဝ်းလႆႈႁၼ် လွင်ႈဢၼ်ၵိူတ်ႇပဵၼ်မႃးၼႂ်းၵုၼ်ဢေးသျႃးၼႆႉ ယင်းတိုၵ်ႉၶွတ်ႇၽွတ်ႈၵေႃႇတင်ႈ ပဵၼ်ၸုမ်းယူႇ သေဢမ်ႇၵႃး ၸုမ်း NATO ၵေႃႈ လႆႈမုင်ႈၼႃႈမႃးတီႈဢေးသျႃးၼႆႉ မိူၼ်ပဵၼ်ပၢင်သဝ်းၶၢဝ်းယၢဝ်းသေ ပဵၼ်ၽေးပူၼ်ႉပႅၼ်တေႃႇ ၸိုင်ႈမိူင်းၼႂ်းဢေးသျႃးတင်းမူတ်း ႁူမ်ႈထိုင်ပႃး ရၢတ်ႉသျႃး ၵွပ်ႈၼၼ် ႁဝ်းတိုၼ်းတေလႆႈတုမ်ႉတွပ်ႇလွင်ႈၼႆႉ ဝႃႈၼႆ။ ၼႂ်းၵုၼ်ဢေးသျႃးၼႆႉ ယွၼ်ႉဢႃႇၼႃႇဢူၽုင်းၽၢႆႇၵၢၼ်သိုၵ်းၶႄႇ ၽႄႈလၢမ်းၼမ် ၶိုၼ်ႈမႃးတိၵ်းတိၵ်းသေ ႁဵတ်းႁႂ်ႈဢမေႇရိၵၢၼ်ႇ လႆႈဢီးႁႂ်ႈၸုမ်း NATO ၶဝ်ႈမႃးၸႅၵ်ႇ ၽႄတၢင်းႁူႉ လႄႈ သၢင်ႈလွင်ႈၸမ်ၸႂ်ၸွမ်းၸိုင်ႈမိူင်းၼႂ်းဢေးသျႃး မိူၼ်ၼင်ႇ ၵျႃႇပၢၼ်ႇ၊ ၵူဝ်းရီးယႃးၸၢၼ်း ဢိၵ်ႇပႃး ဢေႃးသတြေးလီးယႃး လႄႈ ၼိဝ်းသီႇလႅၼ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈ ၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈဢွၵ်ႇၶၢဝ်းတၢင်းၵႂႃႇ မိူင်းဝႅတ်ႉ ၼၢမ်းပွၵ်ႈၼႆႉ တင်းသွင်ၽၢႆႇတူၵ်းလူင်းလႆႈၸႂ်ၵၼ် လၢႆလၢႆလွင်ႈ တႄႇဢဝ်လွင်ႈ ပၢႆးပၺ်ႇၺႃႇ တေႃႇပေႃးထိုင် ၶူင်းၵၢၼ်ၼိဝ်းၶလီးယႃး ဝႃႈၼႆ။ ဢွၼ်တၢင်းၼႆႉ ၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈဢွၵ်ႇၶၢဝ်းတၢင်းၵႂႃႇ မိူင်းၵူဝ်းရီး ယႃးႁွင်ႇသေ တင်းသွင်ၽၢႆႇၵေႃႈ လႆႈမီးလွင်ႈတူၵ်းလူင်းႁၼ်လီၵၼ်လၢႆလၢႆလွင်ႈ ႁူမ်ႈပႃး လွင်ႈၸွႆႈထႅမ်ၵၼ် ၽွင်းယၢမ်းဢၼ်ၽၢႆႇလႂ်ၽၢႆႇၼိုင်ႈထုၵ်ႇပူၼ်ႉပႅၼ်သေ ႁဵတ်းႁႂ်ႈဢမေႇရိၵၢၼ်ႇ တင်း ၸိုင်ႈမိူင်းဢူၺ်းလီ ဢွၼ်ၵၼ်မႆႈၸႂ်ဝႃႈ လွင်ႈရၢတ်ႉသျႃး လႄႈ ၵူဝ်းရီးယႃးႁွင်ႇ မီးလွင်ႈႁူမ်ႈမိုဝ်းၵၼ်ပွၵ်ႈၵမ်းၼႆႉ တေႁဵတ်းႁႂ်ႈၵူဝ်းရီးယႃးႁွင်ႇ သူင်ႇၶိူင်ႈယိပ်းၵွင်ႈၵၢင်ႇၸွႆႈထႅမ်ပၼ်ရၢတ်ႉသျႃး တႃႇၵႂႃႇၸႂ်ႉတိုဝ်းၼႂ်းပၢင်တိုၵ်းယူႇၶရဵၼ်း လႆႈတိူဝ်းၼမ်ၶိုၼ်ႈမႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-21T10:59:23

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc/

မၢၵ်ႇတႅၵ်ႇသႂ်ႇလုၵ်ႈဢွၼ်ႇ 4 ၵေႃႉ တီႈလႃႈသဵဝ်ႈ

လုၵ်ႈဢွၼ်ႇ ၵဵပ်းလႆႈမၢၵ်ႇပွမ်းၶွင်သိုၵ်းမၢၼ်ႈ တီႈႁူးမူၼ်ႈ ဝဵင်းလႃႈသဵဝ်ႈ သမ်ႉၶိုၼ်းဢဝ်ၵႂႃႇလဵၼ်ႈၸွမ်းတၢင်း ဢွင်ႈတီႈၵူၼ်းၼမ် လႄႈ ဢဝ်မၢၵ်ႇၵိုင်ႉၵၢင်ႉတႅၵ်ႇသႂ်ႇ လႆႈတၢင်းၸဵပ်းမၢတ်ႇ 4 ၵေႃႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝႃးဝၼ်းထီႉ 20 June 2024 (လိူၼ်ၸဵတ်းမႂ်ႇ 14 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 12:00 မူင်းပၢႆၼၼ်ႉ လုၵ်ႈဢွၼ်ႇၵေႃႉၼိုင်ႈ ၵဵပ်းလႆႈမၢၵ်ႇပွမ်းသေ ဢဝ်ၵႂႃႇလဵၼ်ႈၸွမ်းတၢင်းလူင် ၼႂ်းပွၵ်ႉ 7 လႄႈ ၽွင်းၼၼ်ႉသမ်ႉ ပဵၼ်ၶၢဝ်းလုၵ်ႈႁဵၼ်း ပွၵ်ႈၵိၼ်ၶဝ်ႈဝၼ်းၵၼ်၊ ၵမ်းၼၼ်ႉ လုၵ်ႈဢွၼ်ႇၶိုၼ်းၵႂႃႇတုမ်ႁူဝ်လဵၼ်ႈၵေႃႉၵၼ်လႄႈ ဢဝ်ပဵၼ်ၽေးမၢၵ်ႇတႅၵ်ႇသႂ်ႇ လႆႈတၢင်းၸဵပ်းမၢတ်ႇ 4 ၵေႃႉ တႃႇၵေႃႉၼိုင်ႈတႄႉ မၢတ်ႇၸဵပ်းႁၢဝ်ႈႁႅင်းသေ ၸၢင်ႈထိုင်သၢႆၸႂ်လူးၵွၼ်ႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ငိၼ်းဝႃႈတႄႉ လုၵ်ႈဢွၼ်ႇၵေႃႉၼႆႉ ၵဵပ်းမၢၵ်ႇၵႂႃႇလဵၼ်ႈမီးမွၵ်ႈ 3 ဝၼ်းယဝ်ႉ၊ ဢၼ်ပႅၵ်ႇပိူင်ႈၸႂ်ၼႃႇၼႆႉ ယွၼ်ႉလွင်ႈတၢင်းသင်သေ ၵေႃႉပဵၼ်ပေႃႈမႄႈ သမ်ႉပေႃးဢမ်ႇတၼ်းတူၺ်း လုၵ်ႈလၢင်းၸဝ်ႈၵဝ်ႇ ဢဝ်မၢၵ်ႇမႃးလဵၼ်ႈပဵၼ် 3 ဝၼ်းၵမ်းလဵဝ်၊ လုၵ်ႈဢွၼ်ႇၸိူဝ်းလႆႈတၢင်းမၢတ်ႇၸဵပ်းၼၼ်ႉ ပဵၼ်ၸၢႆးတၢၼ်းလူႇ ဢႃႇယု 10 ၶူပ်ႇ၊ ၼၢင်းၶႂၢၼ်သႂ်လၢဝ် ဢႃႇယု 5 ၶူပ်ႇ၊ မွင်ႇတွႆႇလႃႇ ဢႃႇယု 12 ၶူပ်ႇ၊ မပွၵ်ႉရႃႇ ဢႃႇယု 11 ၶူပ်ႇ ဝႃႈၼႆ။ လုၵ်ႈဢွၼ်ႇၸိူဝ်းလႆႈတၢင်းမၢတ်ႇၸဵပ်းၼၼ်ႉ ၵူၼ်းမိူင်းၼႂ်းပိုၼ်ႉတီႈ ဢဝ်သူင်ႇၵႂႃႇ ယူတ်းယႃတူဝ်ဝႆႉတီႈ ႁူင်းယႃဝဵင်းလႃႈသဵဝ်ႈမူတ်းယဝ်ႉ လႄႈ ၼႂ်းလုၵ်ႈဢွၼ်ႇ 4 ၵေႃႉၼၼ်ႉ လႆႈႁူႉဝႃႈ မွင်ႇတွႆႇလႃႇ ပဵၼ်ၵေႃႉဢဝ်မၢၵ်ႇၵႂႃႇလဵၼ်ႈ လႄႈ မၢၵ်ႇၵိုင်ႉၵၢင်ႉတႅၵ်ႇသႂ်ႇမိုဝ်းပုတ်းၶၢတ်ႇၵႂႃႇ ၸွမ်းၼႃႈၸွမ်းဢူၵ်းၸိူဝ်းၼႆႉၵေႃႈ တိူဝ်ႉၸပ်းႁၢဝ်ႈႁႅင်းသေ တႃႇတေလွတ်ႈသၢႆၸႂ်ၼၼ်ႉၵေႃႈ မီးတိုဝ်ႉတၢင်းဢေႇႁႅင်းၼႃႇ ဝႃႈၼႆ။ ဝၢႆးသေမၢၵ်ႇတႅၵ်ႇယဝ်ႉ ၽၢႆႇသိုၵ်မၢၼ်ႈၵေႃႈၵႂႃႇၵူတ်ႇထတ်းလႄႈ ၵမ်းလိုၼ်းလႆႈႁူႉဝႃႈ မၢၵ်ႇဢၼ်လုၵ်ႈဢွၼ်ႇ ဢဝ်ၵႂႃႇလဵၼ်ႈၼၼ်ႉ ဢဝ်မႃးတီႈႁူးမူၼ်ႈ ဝႃႈၼႆ၊ ပွတ်းႁူးမူၼ်ႈၼၼ်ႉသမ်ႉ မီးသိုၵ်းမၢၼ်ႈပၵ်းသဝ်းဝႆႉ ၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-06-20T13:15:46

https://taifreedom.com/%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%82%85%e1%81%bc%e1%80%ba%e1%80%84%e1%80%ad%e1%80%af%e1%81%bc%e1%80%ba/

ၺွပ်းလႆႈၵူၼ်းလႅၼ်ငိုၼ်းဢွၼ်ႇလၢႆး တီႈတႃႈၶီႈလဵၵ်း

ႁွင်ႈၵၢၼ်ၽၢႆႇႁူမ်ႇလူမ်ႈၵူၼ်းမိူင်း မိူင်းၶႄႇ သပ်းလႅင်းၸႅင်ႈၶၢဝ်ႇဝႃႈ ၵူၼ်းမိူင်းၶႄႇ ဢၼ်ၵႂႃႇပိုတ်ႇ ႁူင်းၵၢၼ်လႅၼ်ငိုၼ်းတင်းဢွၼ်ႇလၢႆး (Online) ဢမ်ႇၼၼ် ၵျႃးၽႅၼ်ႉ တီႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၼၼ်ႉ ထုၵ်ႇတီႉၺွပ်းလႆႈ 150 ၵေႃႉယဝ်ႉ ဝႃႈၼႆ။ မိူဝ်ႈဝႃးဝၼ်းထီႉ 19 June 2024 (လိူၼ်ၸဵတ်းမႂ်ႇ 13 ၶမ်ႈ ပီႊတႆး 2118 ၼီႈ) တၢင်းၽၢႆႇ ႁွင်ႈၵၢၼ်ၽၢႆႇႁူမ်ႇလူမ်ႈၵူၼ်းမိူင်း မိူင်းၶႄႇ သပ်းလႅင်းၸႅင်ႈၶၢဝ်ႇၵႂႃႇဝႃႈ ၵူၼ်းမိူင်းၶႄႇ 150 ၵေႃႉ ဢၼ်မီးတီႈဝဵင်းတႃႈၶီႈလဵၵ်း လႄႈ ယွၵ်ႇလႅၼ်ငိုၼ်းၵူၼ်းတင်းၼမ် လူၺ်ႈၸႂ်ႉလၢႆး ဢွၼ်ႇလၢႆး (Online) ဢမ်ႇၼၼ် ၵျႃးၽႅၼ်ႉ ၼၼ်ႉ ပႃးဝႆႉၽူႈမီးတၢင်းၽိတ်း ဢၼ်ပၢႆႈဝႆႉ 14 ၵေႃႉ ၼႆယဝ်ႉ။ လွင်ႈၵူၼ်းမိူင်းၶႄႇ 150 ၵေႃႉထုၵ်ႇတီႉၺွပ်းၼၼ်ႉ ပဵၼ်ၶႄႇၶဝ်ႈၺွပ်းၵမ်းသိုဝ်ႈႁိုဝ် ဢမ်ႇၼၼ် ပဵၼ်သိုၵ်းမၢၼ်ႈၺွပ်းလႆႈသေ ၸင်ႇသူင်ႇပၼ်ၼႂ်းမိုဝ်းၶႄႇႁိုဝ်ၼႆၼၼ်ႉ ဢမ်ႇပႆႇလႆႈႁူႉၸွမ်း၊ ယွၼ်ႉမိူဝ်ႈဢွၼ်တၢင်းမီးၶၢဝ်ႇလိုဝ်းၵၼ်ဝႃႈ ၶႄႇၵေႃႉတေၶဝ်ႈၺွပ်း ၵူၼ်းလႅၼ်ငိုၼ်းတင်းဢွၼ်ႇလၢႆး ဢၼ်မီးတီႈ ဝဵင်းတႃႈၶီႈလဵၵ်း ဝႃႈၼႆ။ မိူဝ်ႈပူၼ်ႉမႃးဢမ်ႇပႆႇႁိုင်သင်ၼႆႉ ၸုမ်းသိုၵ်းမၢၼ်ႈ ဢဝ်ႁႅင်းသိုၵ်းသေ ၶဝ်ႈၵူတ်ႇထတ်းၼႂ်းပိုၼ်ႉတီႈ ဝဵင်းတႃႈၶီႈလဵၵ်းလႄႈ သိမ်းလႆႈႁူင်းၵၢၼ်လႅၼ်ငိုၼ်း 10 ဢွင်ႈတီႈ သေဢမ်ႇၵႃး တီႉၺွပ်းလႆႈပႃးၵူၼ်းတင်းၼမ် လႄႈ ၼႂ်းၼၼ်ႉ မီးၵူၼ်းမိူင်းၶႄႇ 60 ၵေႃႉ ဝႃႈၼႆ၊ ၽၢႆႇသိုၵ်းမၢၼ်ႈလႆႈဢဝ်တူဝ်ၵူၼ်းမိူင်းၶႄႇ 60 ၵေႃႉ ဢၢပ်ႈပၼ်တီႈၼႂ်းမိုဝ်း ၽူႈမီးပုၼ်ႈၽွၼ်း ၽၢႆႇၶႄႇၵႂႃႇယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ဝၢႆးသေသိုၵ်းမၢၼ်ႈၶဝ်ႈၺွပ်းၵူၼ်းႁဵတ်းၵၢၼ် လႅၼ်ငိုၼ်းတင်းဢွၼ်ႇလၢႆးယဝ်ႉ ၵူၼ်းမိူင်းၶႄႇၵေႃႈမိူၼ်ႁၢင်ႈလူတ်းယွမ်းၵႂႃႇသေ ပိၵ်ႉဝႆႉလွင်ႈလႅၼ်ငိုၼ်းတင်းဢွၼ်းလၢႆး ၵူၺ်းၼႃႇမၢင်ၸိူဝ်းၵေႃႈၶိုၼ်းဢၢင်ႈၸိုဝ်ႈ သဵင်ပၢင်တေႃႇပၢင်လွင်း သေၸိူဝ်ႉသေပိူင်သေ ၶိုၼ်းပိုတ်ႇထႅင်ႈၵေႃႈမီး၊ တေဝႃႈပိုတ်ႇႁူင်းၵၢၼ်ယႂ်ႇယႂ်ႇတႄႉဢမ်ႇၸႂ်ႈၼင်ႇၵဝ်ႇ ပဵၼ်ဢၼ်လဵၵ်ႉမၼ်းၵူၺ်း ၵူၼ်းဢၼ်သူင်လဵၼ်ႈသမ်ႉ ပဵၼ်ၵူၼ်းတၢင်းမိူင်းထႆး ၼႆယဝ်ႉ။ မိူဝ်ႈၼႂ်းပီႊ 2023 ၼၼ်ႉ ၽၢႆႇတၢင်းမိူင်းႁူမ်ႈတုမ် တီႉၺွပ်းလႆႈၵူၼ်းမိူင်းၶႄႇ 49,000 ၵေႃႉ ဢၼ်လႅၼ်ငိုၼ်းတင်းဢွၼ်ႇလၢႆးၼၼ်ႉသေ လွႆးဢၢပ်ႈပၼ်တီႈၼႂ်းမိုဝ်း ၽူႈမီးပုၼ်ႈၽွၼ်း ၽၢႆႇတၢင်းမိူင်းၶႄႇ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-20T12:50:48

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba-2/

ပူႇတိၼ်ႇဢွၵ်ႇၶၢဝ်းတၢင်းထိုင်ဝႅတ်ႉၼၢမ်း

မိူဝ်ႈၼႆႉဝၼ်းထီႉ 20 June 2024 (လိူၼ်ၸဵတ်းမႂ်ႇ 14 ၶမ်ႈ ပီႊတႆး 2118 ၼီႈ) ပူႇတိၼ်ႇ လုၵ်ႉတီႈၵူဝ်းရီးယႃးႁွင်ႇသေ လႆႈသိုပ်ႇဢွၵ်ႇၶၢဝ်းတၢင်း ၵႂႃႇတီႈ မိူင်းဝႅတ်ႉၼၢမ်းထႅင်ႈလႄႈ မီးၸဵမ်ၸွမ်ၽွင်းလူင်ဝႅတ်ႉၼၢမ်း၊ ဢိၵ်ႇၽူႈယႂ်ႇၵူၼ်းလူင်ဝႅတ်ႉၼၢမ်းထႅင်ႈတင်းၼမ် ဢွၵ်ႇမႃးႁပ်ႉတွၼ်ႈ ယူႇယဝ်ႉ။ ၶၢဝ်းတၢင်းဢၼ်ႁွတ်ႈထိုင်ဝႅတ်ႉၼၢမ်းပွၵ်ႈၼႆႉ တွၼ်ႈတႃႇသၢင်ႈလွင်ႈၸမ်ၸႂ် ဢၼ်မီးႁူမ်ႈၵၼ်မႃးၶၢဝ်းႁိုင် ၼႂ်းၵႄႈၵၢင်သွင်ၸိုင်ႈမိူင်းၼၼ်ႉ ၼႆယူႇ။ ၸွမ်းၼင်ႇဝႅပ်ႉသၢႆႉၶွင်လူင်ပွင်ၸိုင်ႈဝႅတ်ႉၼၢမ်းဢွၵ်ႇၼႄဝႆႉဝႃႈ ၵၢၼ်ဢွၵ်ႇၶၢဝ်းတၢင်း ၸွမ်ၸိုင်ႈပူႇတိၼ်ႇ မႃးဝႅတ်ႉၼၢမ်းပွၵ်ႈၼႆႉ ၼႄႁႂ်ႈႁၼ်ဝႃႈ ဝႅတ်ႉၼၢမ်းၼၼ်ႉ ပဵၼ်မိူင်းဢၼ်လွတ်ႈလႅဝ်းလႄႈ ပိုတ်ႇႁပ်ႉပၼ်ႁႅင်းလၢႆလၢႆၽၢႆႇ ဝႃႈၼႆ။ ၽူႈလူင်ႉလႅၼ်ႇၶဝ်ၵေႃႈဝႃႈ ဝႅတ်ႉၼၢမ်းၼၼ်ႉ ပိုင်ႈဢိင်ၶိူင်ႈၵွင်ႈၵၢင်ႇ တီႈရၢတ်ႉသျႃးမႃးႁိုင် မီးၸဵမ် ႁိူဝ်းမိၼ်၊ ႁိူဝ်းလမ်ၼမ်ႉ ၸိူဝ်းၼႆႉယူႇ။ ၵူၺ်းၵႃႈ ဝၢႆးသေရၢတ်ႉသျႃးပိုတ်ႇသိုၵ်းၶဝ်ႈတိုၵ်းၼႂ်းယူႇၶရဵၼ်းမႃး မိူဝ်ႈပီႊ 2022 ၼၼ်ႉ ဝႅတ်ႉၼၢမ်းၵေႃႈ လႆႈငိူင်ႉဝႄႈၵၢၼ်သိုဝ်ႉၶိူင်ႈၵွင်ႈၵၢင်ႇတီႈရၢတ်ႉသျႃးမႃး ၵွပ်ႈပိူဝ်ႈၵူဝ်ဝႃႈတေၸၢင်ႈထုၵ်ႇမိူင်းဝၼ်းတူၵ်းၶွမ်ႈသပိတ်ႈၼႆ ၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-20T12:43:42

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%9c%e1%80%b0%e1%80%99%e1%80%ba%e1%80%b8%e1%80%99%e1%80%ae%e1%80%b8%e1%81%b5%e1%80%bd%e1%80%84%e1%80%ba%e1%82%89%e1%80%9e%e1%80%b1-%e1%82%81%e1%80%b5/

ယွၼ်ႉလူမ်းမီးၵွင်ႉသေ ႁဵတ်းႁႂ်ႈလုၵ်ႈဢွၼ်ႇလူႉတၢႆ ၸမ် 2,000 ၵေႃႉတေႃႇဝၼ်း

လုၵ်ႈဢွၼ်ႇ ဢႃႇယု 5 ၶူပ်ႇ လူင်းတႂ်ႈ လူႉသဵင်ႈတၢႆ ၸမ်ၸမ် 2,000 ၵေႃႉတေႃႇဝၼ်း ယွၼ်ႉပၼ်ႁႃပၢႆးယူႇလီ ဢၼ်ၵဵဝ်ႇၶွင်ႈတင်း လူမ်းမီးၵွင်ႉ ဢမ်ႇၼၼ် လူမ်းဢမ်ႇမူတ်းသႂ် ၼႆယူႇယဝ်ႉ။ ၸွမ်းၼင်ႇလၢႆးငၢၼ်း ဢွၵ်ႇမႃးမိူဝ်ႈၼႂ်းဝၼ်းထီႉ 19 June 2024 (လိူၼ်ၸဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ယူႇတီႈ Health Effect Institute ႁူမ်ႈမိုဝ်းတင်း မုၵ်ႉၸုမ်း UNICEF သေ ႁဵတ်းဢွၵ်ႇမႃးလၢႆးငၢၼ်း State of Global Air report လၢတ်ႈထိုင်လွင်ႈဝႃႈ လုၵ်ႈဢွၼ်ႇၼၼ်ႉ ပဵၼ်ၸုမ်းၵူၼ်း ဢၼ်လူမ်းမီးၵွင်ႉပၼ်ၽွၼ်းတုမ်ႉယွၼ်ႈ လႆႈၼမ်လိူဝ်ပိူၼ်ႈ ၼႆယူႇယဝ်ႉ။ လွင်ႈဢၼ်လႆႈႁပ်ႉဢဝ်လူမ်းမီးၵွင်ႉ မိူဝ်ႈၼႂ်းပီႊ 2021 ၼၼ်ႉ ႁဵတ်းႁႂ်ႈမီးၵူၼ်းလူႉသဵင်ႈတၢႆၵႂႃႇမွၵ်ႈ 8.1 လၢၼ်ႉၵေႃႉ တေမီးယူႇႁူဝ်ပၢၵ်ႇသိပ်းသွင် 12% ၶွင်ၵူၼ်းလူႉသဵင်ႈတၢႆတူဝ်ႈလုမ်ႈၾႃႉ။ ယဝ်ႉၵေႃႈ လူမ်းမီးၵွင်ႉၼႆႉ ၽေးမၼ်းလႆႈႁၢႆႉႁႅင်းၼမ်လိူဝ်သေ လွင်ႈလုတ်ႇလႅၼ်းယႃႈ လႄႈ လွင်ႈၵိၼ်တၢင်းၵိၼ်ဢမ်ႇမႅၼ်ႈၸွမ်းပၢႆးယူႇလီၼၼ်ႉ ၵႂႃႇယဝ်ႉသေ ႁဵတ်းႁႂ်ႈၸၢင်ႈလူႉသဵင်ႈတၢႆ ဢွၼ်တၢင်းသႅၼ်းပၢၼ်ၵႂႃႇပဵၼ် မၢႆ 2 ၼႂ်းလုမ်ႈၾႃႉ ၸွမ်းလင်တၢင်းပဵၼ်လိူတ်ႈသုင် ဢၼ်ပဵၼ်မၢႆ 1 ၼႂ်းၵၢၼ်ႁဵတ်းႁႂ်ႈ ၵူၼ်းၼႂ်းလုမ်ႈၾႃႉလူႉသဵင်ႈတၢႆလႆႈ ယၢမ်းၼႆႉ ဝႃႈၼႆ။ ၽွၼ်းတုမ်ႉယွၼ်ႈလူမ်းမီးၵွင်ႉၼႆႉ ဢမ်ႇလႆႈသုတ်းသဵင်ႈၵႂႃႇတီႈပၢၼ်ႁဝ်းၼႆႉၵူၺ်း ပေႃးဝႃႈဢမ်ႇႁိပ်ႈၼႅတ်ႈၵႄႈၶႆၼႆၸိုင် ၽွၼ်းတုမ်ႉယွၼ်ႈမၼ်းၵေႃႈ တေသိုပ်ႇပဵၼ်ၵႂႃႇထႅင်ႈ ပၢၼ်သိုပ်ႇပၢၼ်။ ယင်းထူပ်းႁၼ်ဝႃႈ မၼ်းၵဵဝ်ႇၶွင်ႈၵၼ်တင်း ဢၼ်ႁဵတ်းႁႂ်ႈလုၵ်ႈဢွၼ်ႇဢႃႇယု 5 ပီႊလူင်းတႂ်ႈ လႆႈလူႉသဵင်ႈတၢႆ ဢမ်ႇယွမ်း 700,000 ၵေႃႉလႄႈ ၼမ်လိူဝ် 500,000 ၵေႃႉ ၼႂ်းၼၼ်ႉ လုၵ်ႉမႃးတီႈ လွင်ႈႁုင်မိုဝ်ႉၼႂ်းႁိူၼ်း လႆႈၸႂ်ႉၽိုၼ်းၾႆးဢမ်ႇမူတ်းသႂ်ၸုတ်ႇၽဝ် မိူၼ်ၼင်ႇ ထၢၼ်ႇႁိၼ်၊ မႆႉ ၸိူဝ်းၼႆႉသေ ၵမ်ႈၼမ်ထူပ်းၼႂ်းပွတ်းတွၼ်ႈၵုၼ်ဢႅပ်ႇၾရိၵ လႄႈ ဢေးသျႃး ဝႃႈၼႆ။ ၼႂ်းလၢႆးငၢၼ်းၼၼ်ႉယင်းမီးထႅင်ႈဝႃႈ ၵူၼ်းၼႂ်းလုမ်ႈၾႃႉၵမ်ႈၼမ်ၼၼ်ႉ လႆႈသုတ်ႇလူမ်းဢၼ်မီးၵွင်ႉၶဝ်ႈၵႂႃႇသေ ဢမ်ႇလွတ်ႈၽေး တွၼ်ႈတႃႇပၢႆးယူႇလီ ၵူႈဝၼ်းဝၼ်းယဝ်ႉ၊ ႁူဝ်ပၢၵ်ႇၵဝ်ႈသိပ်း 90% ၶွင်ၵူၼ်းလူႉသဵင်ႈတၢႆ ယွၼ်ႉလူမ်းမီးၵွင်ႉၼၼ်ႉ ၵဵဝ်ႇၶွင်ႈတင်း လူမ်းၽုၼ်ႇၵႂၼ်း PM2.5 သေ ပဵၼ်လွင်ႈတၢင်းဢၼ်ႁဵတ်းႁႂ်ႈၸၢင်ႈပဵၼ် ၵႅၼ်ႇသႃႇပွတ်ႇ၊ တၢင်းပဵၼ်ႁူဝ်ၸႂ်၊ တၢင်းပဵၼ်သဵၼ်ႈလိူတ်ႈၼႂ်းဢွၵ်းဢေႃ၊ တၢင်းပဵၼ်ယဵဝ်ႈဝၢၼ် လႄႈ ပၼ်ႁႃပၢႆးယူႇလီထႅင်ႈတၢင်ႇမဵဝ်းၸိူဝ်းၼႆႉ။ ၽူႈလူင်ႉလႅၼ်ႇၶဝ်ၵေႃႈၼႄဝႃႈ သဵၼ်ႈတၢင်းတႃႇၵႄႈၶႆငဝ်ႈၶၢမ်ႇပိုၼ်ႉမၼ်းၵေႃႈ ၸတ်းၵၢၼ်လွင်ႈႁဵတ်းၶဝ်ႈၽၵ်း ၼႂ်းဢွင်ႈတီႈဢၼ်ပိၵ်ႉ၊ လူတ်းယွမ်းၵၢၼ်ၸႂ်ႉတိုဝ်းၽိုၼ်းၾႆးဢၼ်ၽဝ်မႆႈ လူၺ်ႈဢမ်ႇမူတ်းသႂ်သေ ႁုင်ၶဝ်ႈမိုဝ်ႉၽၵ်း၊ ထူပ်းႁၼ်ဝႃႈ မီးၵူၼ်းဢမ်ႇယွမ်း 2,000 လၢၼ်ႉၵေႃႉ ဢၼ်ၸႂ်ႉတဝ်ထၢၼ်ႇလႄႈၸုတ်ႇၾႆးႁုင်ၶဝ်ႈမိုဝ်ႉၽၵ်း ႁဵတ်းႁႂ်ႈသုတ်ႇၼူမ်ၵႂၼ်းၾႆးၶဝ်ႈၵႂႃႇ မိူဝ်ႈႁုင်မိုဝ်ႉလႆႈ။ ၵွပ်ႈၼၼ် လီလႆႈၽိူမ်ႉပၼ်ၶိူင်ႈၶူဝ်းႁိူၼ်းၼႂ်းႁွင်ႈမိုဝ်ႉ ႁႂ်ႈပၼ်ၽွၼ်းလီတႃႇပၢႆးယူႇလီယူႇ၊ ၸွမ်းၼင်ႇသၢၵ်ႈသေႇဢၼ်ယၢမ်ႈမီးမႃးၼၼ်ႉ လွင်ႈလူႉသဵင်ႈတၢႆလုၵ်ႈဢွၼ်ႇ ယွၼ်ႉလူမ်းမီးၵွင်ႉ လူတ်းယွမ်းၵႂႃႇႁူဝ်ပၢၵ်ႇႁႃႈသိပ်း 50% ၼပ်ႉမႃးမိူဝ်ႈပီႊ 2000 ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-20T12:07:04

https://taifreedom.com/%e1%81%b6%e1%82%84%e1%82%87-%e1%80%9c%e1%82%84%e1%82%88-%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87-%e1%81%bd%e1%80%ad/

ၶႄႇ လႄႈ ၾီႇလိပ်ႇပိၼ်ႇ ၽိတ်းမေႃးၵၼ်ၼိူဝ်ႁိူဝ်း ၼႂ်းၵၢင်ပၢင်ႇလၢႆႇ

ၸဝ်ႈၼႃႈတီႈၶႄႇ ယိပ်းတင်းမိတ်ႈ ၶိုၼ်ႈၵႂႃႇၼိူဝ်ႁိူဝ်းၾီႇလိပ်ႇပိၼ်ႇသေ ႁိမ်ဢဝ် ၶိူင်ႈယိပ်းယဝ်ႉ ပေႃႉထုပ်ႇၶူဝ်းၶွင်ၼိူဝ်ႁိူဝ်း ၼႂ်းၵၢင်ပၢင်ႇလၢႆႇ။ မိူဝ်ႈဝၼ်းထီႉ 19 June 2024 (လိူၼ်ၸဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ၽွင်းဢၼ် ႁိူဝ်းတပ်ႉသိုၵ်း လႄႈ ႁိူဝ်းလႅပ်ႈယၢမ်းၾီႇလိပ်ႇပိၼ်ႇ တေႃႉၶူဝ်းၶွင် တႃႇၵႂႃႇသူင်ႇပၼ် ၵူၼ်းသိုၵ်းၾီႇလိပ်ႇပိၼ်ႇ ဢၼ်တူင်ႉၼိုင်ယူႇတီႈၵုၼ် Second Thomas Shoal ပိုၼ်ႉ တီႈပၢႆးမၢၵ်ႈမီးၾီႇလိပ်ႇပိၼ်ႇယူႇၼၼ်ႉ ၽၢႆႇတၢင်းၸဝ်ႈၼႃႈတီႈၶႄႇ လႆႈႁေႃႈႁိူဝ်း ၽႃႇသႂ်ႇႁိူဝ်းၾီႇလိပ်ႇပိၼ်ႇ ၼႂ်းပၢင်ႇလၢႆႇၶႄႇပွတ်းၸၢၼ်းယဝ်ႉ ယိပ်းတင်းမိတ်ႈ၊ လႅဝ်း လႄႈ ႁွၵ်ႇ ၶိုၼ်ႈၵႂႃႇၼိူဝ်ႁိူဝ်းၾီႇလိပ်ႇပိၼ်ႇသေ ႁိမ်ဢဝ်ၵွင်ႈ လႄႈ ပေႃႉထုပ်ႇ ၶူဝ်းၶွင်ၼိူဝ်ႁိူဝ်း ႁူမ်ႈပႃး Motor ႁိူဝ်းသေ ဢဝ်မိတ်ႈတႅင်းႁိူဝ်းယၢင် ႁဵတ်းႁႂ်ႈသိုၵ်း ၾီႇလိပ်ႇပိၼ်ႇ လႆႈတေႃႇသူႈလိုပ်ႈလမ်း ၸဝ်ႈၼႃႈတီႈၶႄႇ လူၺ်ႈမိုဝ်းပဝ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၾီႇလိပ်ႇပိၼ်ႇ လႆႈလၢတ်ႈဝႃႈ လွင်ႈဢၼ်ပဵၼ် ၵႂႃႇၼၼ်ႉ မိူၼ်ၵၼ်တင်းၸူၼ် လႄႈ ၸိူဝ်းၶဝ်ဢမ်ႇမီးသုၼ်ႇ ဢမ်ႇၼၼ် ဢႃႇၼႃႇ တႃႇလွၵ်ႇငိူတ်ႈၵူၼ်းသိုၵ်း တင်း ယႃႉၵဝ်းႁိူဝ်းၾီႇလိပ်ႇပိၼ်ႇ ဢၼ်ဢွၵ်ႇတူင်ႉၼိုင် ၼႂ်းပိုၼ်ႉတီႈပၢႆးမၢၵ်ႈမီးၾီႇလိပ်ႇပိၼ်ႇ လႄႈ ၽွင်းဢၼ်ႁိူဝ်းၶႄႇ ၶဝ်ႈမႃးၽႃႇႁိူဝ်း ၾီႇလိပ်ႇပိၼ်ႇၼၼ်ႉၵေႃႈ ၵူၼ်းသိုၵ်းၾီႇလိပ်ႇပိၼ်ႇၵေႃႉၼိုင်ႈ လႆႈသုမ်းႁူဝ်မႄႈမိုဝ်း ၵႂႃႇ ဝႃႈၼႆ။ တေႃႈၼင်ႇၼၼ် ၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ လႆႈဢွၵ်ႇမႃး ပၢၵ်ႈပႅတ်ႈၶေႃႈၵၢဝ်ႇၼႄးၾီႇလိပ်ႇပိၼ်ႇသေ လၢတ်ႈဝႃႈ ၸဝ်ႈၼႃႈတီႈၶႄႇ ၶတ်းၸႂ် ၵႅတ်ႇပႅတ်ႈ လွင်ႈတေႃႉသူင်ႇၶူဝ်းမဵဝ်းၽိတ်းမၢႆမီႈ လႄႈ ဢမ်ႇလႆႈၸႂ်ႉတိုဝ်းပိူင်ၵၢၼ် တေႃႉ သိုၵ်းၾီႇလိပ်ႇပိၼ်ႇသင်သေမဵဝ်း ၼႆယဝ်ႉ။ ဢွၼ်တၢင်းၼႆႉၵေႃႈ ၶႄႇလႆႈလၢတ်ႈဝႃႈ သိုၵ်းၾီႇလိပ်ႇပိၼ်ႇ တေလႆႈပဵၼ်ၽၢႆႇႁပ်ႉ ဢဝ်ပုၼ်ႈၽွၼ်း လွင်ႈဢၼ်လႆႈပဵၼ်မႃးၸိူဝ်းၼၼ်ႉတင်းမူတ်း ယွၼ်ႉပိူဝ်ႈၸိူဝ်းၶဝ် ဢမ်ႇသူၼ်ၸႂ် ၶေႃႈပၼ်ၾၢင်ႉသေ ႁေႃႈႁိူဝ်းၶဝ်ႈမႃးၸမ်ႁိူဝ်းၶႄႇ ဢၼ်တိုၵ်ႉ ဢွၵ်ႇလဵပ်ႈယၢမ်းၼၼ်ႉလႄႈ ၸင်ႇႁဵတ်းႁႂ်ႈႁိူဝ်းၽႃႇၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-20T11:50:01

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%81%b6%e1%81%a2%e1%82%86%e1%81%b6%e1%80%ad%e1%80%b0%e1%80%84%e1%80%ba%e1%82%88%e1%80%9a%e1%80%ad/

ဢမေႇရိၵၢၼ်ႇ ၶၢႆၶိူင်ႈယိပ်းပၼ်ထႆႇဝၼ်ႇ

ၸွမ်ၸိုင်ႈထႆႇဝၼ်ႇ တေဢမ်ႇယွမ်းၵူမ်ႈႁူဝ်ပၼ်ၶႄႇသေ ၶွပ်ႈၸႂ်ထိုင်ဢမေႇရိၵၢၼ်ႇ ဢၼ်ၶၢႆၶိူင်ႈယိပ်းပၼ်ထႆႇဝၼ်ႇ ၼႆယဝ်ႉ။ မိူဝ်ႈဝၼ်းထီႉ 19 June 2024 (လိူၼ်ၸဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸွမ်ၸိုင်ႈထႆႇဝၼ်ႇ လႆႉ ၶျိင်းတိူဝ် လႆႈသပ်းၸႅင်ႈၶၢဝ်ႇဝႃႈ ၶႄႇၼၼ်ႉ လိူဝ်သေတေ ၸႂ်ႉဢဵၼ်ႁႅင်းသိုၵ်းယဝ်ႉ ယင်းၸႂ်ႉလွၵ်းလၢႆးမႂ်ႇမႂ်ႇ လွၵ်ႇငိူတ်ႈ တႃႇႁႂ်ႈထႆႇဝၼ်ႇယွမ်း ႁူမ်ႈႁွမ်းၸွမ်း ၵူၺ်းၸိူင်ႉႁိုဝ်ၵေႃႈလီ ထႆႇဝၼ်ႇ တေဢမ်ႇမီးဝၼ်းယွမ်းပၼ်ၶႄႇသေ ၵူၼ်းမိူင်းထႆႇဝၼ်ႇၵေႃႈ တေၵႅတ်ႇၶႄႁႄႉၵင်ႈလႄႈ ယိပ်းတိုဝ်းပိူင်ဢုပ်ႇပိူင်ႇ တီႇမူဝ်ႇၶရေႇသီႇ ၸႂ်ႉၸၢတ်ႈပၢၼ်လွတ်ႈလႅဝ်း ၸွမ်းၼင်ႇပိူင်ဢုပ်ႉပိူင်ႇၽွင်းငမ်း ၼၼ်ႉ ဝႃႈၼႆ။ မိူင်းထႆႇဝၼ်ႇၼႆႉ ၽၢႆႇတၢင်းၶႄႇ ဢၢင်ႈဝႃႈ ပဵၼ်ၸႄႈတွၼ်ႈ ပွတ်းဢွၼ်ႇတွၼ်ႈၼိုင်ႈ ၶွင်မိူင်းၶႄႇၵူၺ်းလႄႈ ဢမ်ႇဝႃႈလႆႈ လွင်ႈၶႄႇတေဢမ်ႇၸႂ်ႉဢဵၼ်ႁႅင်းသိုၵ်း တႃႇႁႂ်ႈထႆႇဝၼ်ႇယွမ်းယူႇၽၢႆႇတႂ်ႈၵၢၼ်ဢုပ်ႉပိူင်ႇ လူင်ပွင်ၸိုင်ႈၶႄႇ လႄႈ မိူဝ်ႈပူၼ်ႉ မႃးၸိူဝ်းၼၼ်ႉၵေႃႈ ၽၢႆႇတၢင်းၶႄႇ လႆႈမိပ်ႇဢီးၽၢႆႇၵၢၼ်သိုၵ်း တင်း ၵၢၼ်မိူင်း တေႃႇ ထႆႇဝၼ်ႇ မႃးတႃႇသေႇ ၼႆယဝ်ႉ။ ၽွင်းယၢမ်းဢၼ်ၶႄႇ ၽိူမ်ႉႁႅင်းမိပ်ႇဢီးတေႃႇထႆႇဝၼ်ႇၼၼ်ႉ ၽၢႆႇတၢင်းထႆႇဝၼ်ႇ ၵေႃႈ လႆႈဝၢႆႇႁႃသၢင်ႈလွင်ႈၸမ်ၸႂ် ၽၢႆႇပၢႆးမၢၵ်ႇမီးၸွမ်း ၸိုင်ႈမိူင်းဢူၺ်းလီ လႄႈ သိုဝ်ႉၶိူင်ႈယိပ်းတီႈ ဢမေႇရိၵၢၼ်ႇ ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 18 June 2024 ၼၼ်ႉ ၽၢႆႇတၢင်းႁွင်ႈၵၢၼ်လူင် ၽၢႆႇၵႅတ်ႇၶႄဢမေႇရိၵၢၼ်ႇ ပိုၼ်ၽၢဝ်ႇပၼ်ၶႂၢင်ႉ ၶၢႆတရူၼ်းပၼ်ထႆႇဝၼ်ႇ တႃႇသၢင်ႉ ငိုၼ်း 300 လၢၼ်ႉတေႃႇလႃႇဢမေႇရိၵၢၼ်ႇ လႄႈ ၶိူင်ႈၵမ်ႉၵႅမ် ႁူမ်ႈပႃး မၢၵ်ႇမိတ်ႉသႆး သႅၼ်းလဵၵ်ႉ ပဵၼ်တႃႇသၢင်ႉငိုၼ်း 60.2 လၢၼ်ႉတေႃႇလႃႇထႅင်ႈ ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈႁူဝ်လိူၼ် June 2024 ၼႆႉၵူၺ်း ၽၢႆႇတၢင်းဢမေႇရိၵၢၼ်ႇ ယင်းလႆႈပၼ်ၶႂၢင်ႉၶၢႆၶိူင်ႈၵမ်ႉၵႅမ်ႁိူဝ်းမိၼ်လိုပ်ႈလမ်း F-16 ပၼ်ထႆႇဝၼ်ႇ ပဵၼ်တႃႇ သၢင်ႉငိုၼ်းမွၵ်ႈ 300 လၢၼ်ႉတေႃႇလႃႇဢမေႇရိၵၢၼ်ႇ မိူၼ်ၵၼ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းထႆႇဝၼ်ႇၵေႃႈ ဢွၵ်ႇမႃးယိၼ်းၸူမ်းၶွပ်ႈၸႂ် ဢမေႇရိၵၢၼ်ႇ ဢၼ်ပၼ်ၶႂၢင်ႉၶၢႆၶိူင်ႈယိပ်း လႄႈ ၵမ်ႉထႅမ်ထႆႇဝၼ်ႇ ၼႆယဝ်ႉ။ ၸွမ်ၸိုင်ႈထႆႇဝၼ်ႇ လႆႉ ၶျိင်းတိူဝ် ၼႆႉ ၽၢႆႇတၢင်းၶႄႇၶဝ်လၢတ်ႈဝႃႈ ပဵၼ်ၸုမ်းၸႅၵ်ႇ ၽႄလိၼ်လႅၼ် လႄႈ မီးပၢႆးဝူၼ်ႉမိူၼ်ၵၼ်တင်း ၸွမ်ၸိုင်ႈထႆႇဝၼ်ႇၵေႃႉၵဝ်ႇ သၢႆ ဢိၼ်းဝၼ် (Tsai Ing-wen) ၼၼ်ႉၵူၺ်း ဝႃႈၼႆ။ ၸိူင်ႉႁိုဝ်ၵေႃႈလီ ဝၼ်းဢၼ် လႆႉ ၶျိင်းတိူဝ် ပၼ်ၶေႃႈၵိၼ်ၵႅၼ်ႇၶဝ်ႈႁပ်ႉတၼ်းႁဵင်း ပဵၼ်ၸွမ်ၸိုင်ႈထႆႇဝၼ်ႇၼၼ်ႉ မၼ်းလႆႈလၢတ်ႈဝႃႈ ထႆႇဝၼ်ႇၽွမ်ႉတႃႇဢုပ်ႇဢူဝ်း ၸွမ်းၶႄႇ ဝႃႈၼႆသေတႃႉ မိူၼ်တေဢမ်ႇလႆႈၶေႃႈတွပ်ႇသင်တီႈၶႄႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-20T10:59:11

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-18/

သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈၼႂ်းဝၢၼ်ႈပၢႆႈၽေး

ဢွင်ႈတီႈယူႇသဝ်းၵူၼ်းပၢႆႈၽေးပၢင်တိုၵ်း ဢၼ်မီးတီႈၼႂ်းၵႄႈၵၢင် ၸႄႈဝဵင်းပၢင်လွင်း လႄႈ ၸႄႈဝဵင်းၽၢႆၶုၼ်ႇ ၸႄႈတွၼ်ႈတူၼ်ႈတီးၼၼ်ႉ ထုၵ်ႇသိုၵ်းမၢၼ်ႈယိုဝ်းမၢၵ်ႇလူင်သႂ်ႇလႄႈ မီးလုၵ်ႈဢွၼ်ႇလႆႈတိူဝ်ႉၸပ်းၸၢၵ်ႇမၢၵ်ႇ။ မိူဝ်ႈဝႃးဝၼ်းထီႉ 19 June 2024 (လိူၼ်ၸဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇ ၼႂ်းဢွင်ႈတီႈယူႇသဝ်းၵူၼ်းပၢႆႈၽေး (သွင်ႇလၢၼ်ႇ) သေ ၵမ်းၼၼ်ႉ ၸၢၵ်ႇမၵ်ႇတႅၵ်ႇတိူဝ်ႉၸပ်းလုၵ်ႈဢွၼ်ႇ 2 ၵေႃႉ လႆႈတၢင်းမၢတ်ႇၸဵပ်းႁၢဝ်ႈႁႅင်း၊ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇထႅင်ႈ တီႈၼႂ်းဝၢၼ်ႈပၢၼ်းမွၵ်ႉ ဢၼ်မီးၼႂ်းၵႄႈၵၢင် ဝဵင်းပၢင်လွင်း လႄႈ ဝဵင်းၽၢႆၶုၼ်ႇ ၼၼ်ႉသေ ၸၢၵ်ႇမၢၵ်ႇတိူဝ်ႉၸပ်းၺႃးၶႃၼၢင်းယိင်းၵေႃႉၼိုင်ႈ လႆႈတၢင်းမၢတ်ႇၸဵပ်းႁၢဝ်ႈႁႅင်းမိူၼ်ၵၼ် ဝႃႈၼႆ။ လုၵ်ႈဢွၼ်ႇ 2 ၵေႃႉ လႄႈ ၼၢင်းယိင်းၵေႃႉၼိုင်ႈ ဢၼ်လႆႈတိူဝ်ႉၺႃးၸၢၵ်ႇမၢၵ်ႇ သိုၵ်းမၢၼ်ႈၼႆႉ ယွၼ်ႉလႆႈတၢင်းမၢတ်ႇၸဵပ်းႁၢဝ်ႈႁႅင်းသေ ၽူႈမီးပုၼ်ႈၽွၼ်းၶဝ် ဢဝ်သူင်ႇယူတ်းယႃတူဝ်ဝႆႉတီႈ ႁူင်းယႃဝဵင်းတူၼ်ႈတီးဝႆႉ ၼႆယဝ်ႉ။ မိူဝ်ႈဝၼ်းထီႉ 18 June 2024 ၸုမ်းယိပ်းၵွင်ႈၵၢင်ႇ မီးလွင်ႈၶဵင်ႇၶႅင်ၵၢၼ်သိုၵ်းၵၼ် လႄႈ ပဵၼ်ပၢင်တိုၵ်းၵၼ်ၼႂ်းပိုၼ်ႉတီႈ ၸႄႈဝဵင်းပၢင်လွင်းသေ မီးၵူၼ်းၼုမ်ႇၵေႃႉၼိုင်ႈ လႆႈတၢႆၸွမ်းၼႂ်းပၢင်တိုၵ်းယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-19T13:03:35

https://taifreedom.com/%e1%80%99%e1%82%81%e1%82%83%e1%82%87%e1%80%a2%e1%81%a2%e1%80%99%e1%80%ba%e1%80%b8%e1%81%bc%e1%81%a2%e1%80%90%e1%80%ba%e1%82%88-%e1%81%b8%e1%82%82%e1%80%ba%e1%82%89%e1%80%84%e1%80%ad%e1%80%af%e1%81%bc/

မႁႃႇဢၢမ်းၼၢတ်ႈ ၸႂ်ႉငိုၼ်းၸမ်သႅၼ်လၢၼ်ႉတေႃႇလႃႇ တိူဝ်းၼမ်ႉၵတ်ႉၼိဝ်းၶလီးယႃး

ၸိုင်ႈမိူင်း ဢၼ်ဢုပ်ႉပိူင်ႇၼိဝ်းၶလီးယႃး တိူဝ်းၽိူမ်ႉငိုၼ်း တႃႇၸႂ်ႉတိုဝ်း ၵဵဝ်ႇလူၺ်ႈလွင်ႈၶိူင်ႈလၢၵ်ႈၼၢၵ်ႈၼိဝ်းၶလီးယႃး ၼႂ်းပီႊ 2023 ၼၼ်ႉ တိူဝ်းၼမ်မႃးလိူဝ်သေ ပီႊ 2022 ပဵၼ် 10,700 လၢၼ်ႉတေႃႇလႃႇဢမေႇရိၵၢၼ်ႇ ၼႆယူႇယဝ်ႉ။ မုၵ်ႉၸုမ်းသၢၼ်ၶတ်းၶိူင်ႈလၢၵ်ႈၼၢၵ်ႈၼိဝ်းၶလီးယႃး ၵူႈမိူင်းမိူင်း International Campaign to Abolish Nuclear Weapons: ICAN ပိုၼ်ၽႄႈလၢႆးငၢၼ်းမိူဝ်ႈၼႂ်းဝၼ်းထီႉ 17 June 2024 ၼၼ်ႉဝႃႈ မိူဝ်ႈၼႂ်းပီႊ 2023 ပူၼ်ႉမႃးၼႆႉ 9 ၸိုင်ႈမိူင်း ဢၼ်မီးၶိူင်ႈလၢၵ်ႈၼၢၵ်ႈၼိဝ်းၶလီးယႃး ဢုပ်ႉပိူင်ႇဝႆႉၼၼ်ႉ ပေႃးမႃးႁူမ်ႈၵၼ်ၼႆၸိုင် ၸႂ်ႉတိုဝ်းငိုၼ်းဢမ်ႇယွမ်း 91,400 လၢၼ်ႉတေႃႇလႃႇ တႃႇၽိူမ်ႉထႅမ်ၼမ်ႉၵတ်ႉ ႁႂ်ႈၶိုတ်းၵၢပ်ႈမႃးထႅင်ႈလႄႈ ၵမ်ႈၽွင်ႈၵေႃႈ ၽိူမ်ႉႁူဝ်တိုၵ်းၼိဝ်းၶလီးယႃးထႅင်ႈ ဝႃႈၼႆ။ လၢႆးငၢၼ်း ICAN ၼၼ်ႉ ၼႄဝႃႈ ၼႂ်းပီႊ 2023 ၼၼ်ႉ ဢမေႇရိၵၢၼ်ႇ ဝႆႉငိုၼ်း 51,500 လၢၼ်ႉတေႃႇလႃႇ ၼမ်လိူဝ်သေမိူင်းဢၼ်မီးၼိဝ်းၶလီးယႃး တူဝ်ႈလုမ်ႈၾႃႉမႃးႁူမ်ႈၵၼ်၊ သိုပ်ႇသေၼၼ်ႉ ၶႄႇ 11,800 လၢၼ်ႉတေႃႇလႃႇ၊ ရၢတ်ႉသျႃး 8,300 လၢၼ်ႉတေႃႇလႃႇ၊ ဢင်းၵိတ်ႉ 8,100 လၢၼ်ႉတေႃႇလႃႇ လႄႈ ယင်းမီးထႅင်ႈ မိူင်းဢၼ်ဢုပ်ႉပိူင်ႇၼိဝ်းၶလီးယႃး ၸိူင်ႉၼင်ႇ ၾရင်ႇသဵတ်ႈ၊ ဢိၼ်းတီယႃး၊ ဢိတ်ႇသရေး၊ ပႃႇၵိတ်ႉသ်တၢၼ်ႇ လႄႈ ၵူဝ်းရီးယႃးႁွင်ႇ မႃးႁူမ်ႈၵၼ်ယဝ်ႉ တေမီးယူႇမွၵ်ႈ 11,600 လၢၼ်ႉတေႃႇလႃႇၼႆႉယူႇယဝ်ႉ။ ၽူႈႁူမ်ႈတႅမ်ႈလၢႆးငၢၼ်းၵေႃႈဝႃႈ ငိုၼ်း 91,400 လၢၼ်ႉတေႃႇလႃႇ တေႃႇပီႊၼႆႉ ၸၢင်ႈဢဝ်ၵႂႃႇပဵၼ်ငိုၼ်းတိုၼ်း ႁဵတ်းၶူင်းၵၢၼ်ၾႆးၾႃႉႁႅင်းလူမ်းလႄႈႁိူၼ်း လႆႈပဵၼ် 12 လၢၼ်ႉတီႈ တႃႇၸွႆႈတေႃႇသူႈၸွမ်းပၼ်ႁႃလုမ်ႈၾႃႉလိူတ်ႇမႆႈ၊ ဢမ်ႇၼၼ်ၵေႃႈ ၸႂ်ႉပဵၼ်ၵွင်တိုၼ်းၸွႆႈလုမ်ႈၾႃႉလႆႈပဵၼ် 27% တႃႇတေႃႇသူႈၸွမ်းၾိင်ႈၾႃႉလႅၵ်ႈလၢႆႈလႄႈ ၽေးသၽႃႇဝ၊ ႁႄႉၵင်ႈလူတ်းယွမ်းလွင်ႈပွႆႇလူမ်းမီးၵွင်ႉ ၸိူဝ်းၼႆႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ငိုၼ်းၵွၼ်ႈၼႆႉၼၼ်ႉ မိူၼ်တင်းဝႃႈပႅတ်ႈလၢႆၵူၺ်း သင်ဢဝ်ၸွမ်းၼင်ႇဢၼ်ထတ်းသၢင်တူၺ်းဝႃႈ ပၢင်တိုၵ်းၼိဝ်းၶလီးယႃးၼၼ်ႉ တေဢမ်ႇၸၢင်ႈဢွင်ႇပေႉလႄႈ ဢမ်ႇထုၵ်ႇလီမီးၵၢၼ်တိုၵ်းတေႃးၵၼ်လူးၵွၼ်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ']

2024-06-19T12:06:59

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba/

ပူႇတိၼ်ႇဢွၵ်ႇၶၢဝ်းတၢင်းထိုင်ၵူဝ်းရီးယႃးႁွင်ႇ ၵမ်ႉထႅမ်တႃႇသၢၼ်ၶတ်းဢမေႇရိၵၢၼ်ႇ

ၵၢၼ်ဢွၵ်ႇၶၢဝ်းတၢင်း ပူႇတိၼ်ႇ တိူဝ်းသၢင်ႈလွင်ႈၸမ်ၸႂ် ၽၢႆႇၵၢၼ်ၵႃႉၶၢႆ လႄႈ လွင်ႈမၼ်ႈၼိမ်သဝ်းတင်းၵူဝ်းရီးယႃးႁွင်ႇ ဢိၵ်ႇတင်း ႁူမ်ႈပၼ်ႁႅင်းၵမ်ႉထႅမ် တႃႇသၢၼ်ၶတ်းဢမေႇရိၵၢၼ်ႇ ၼႆယူႇ။ မိူဝ်ႈၼႆႉ ဝၼ်းထီႉ 19 June 2024 (လိူၼ်ၸဵတ်းမႂ်ႇ 13 ၶမ်ႈ ပီႊတႆး 2118 ၼီႈ) ၸွမ်ၸိုင်ႈရၢတ်ႉသျႃး ဝလႃႇတီႇမီႇရ် ပူႇတိၼ်ႇ လႆႈဢွၵ်ႇၶၢဝ်းတၢင်းထိုင်ဝဵင်းလူင်ပဵင်းယၢင် မိူင်းၵူဝ်းရီးယႃးႁွင်ႇ ယဝ်ႉလႄႈ ပဵၼ်ၶၢဝ်းတၢင်းၼႂ်းႁွပ်ႈ 24 ပီႊၼႆယူႇယဝ်ႉ။ ၸွမ်းၼင်ႇသိုဝ်ႇၶၢဝ်ႇၵူဝ်းရီးယႃးႁွင်ႇဢွၵ်ႇဝႆႉၼၼ်ႉ ပူႇတိၼ်ႇ လႆႈယုၵ်ႉယွင်ႈၶိမ်းၵျွင်းဢိုၼ်းလႄႈ ပၼ်ၵႂၢမ်းမၼ်ႈဝႃႈ တေႁူမ်ႈသၢၼ်ၶတ်း လွင်ႈဢၼ်ႁႄႉႁၢမ်ႈဝႃႈၽိတ်းမၢႆမီႈယူႇၽၢႆႇလဵဝ်၊ တႃႇပူၵ်းပွင်ၵၢၼ်ၵႃႉၶၢႆ ဢိၵ်ႇတင်း သၢင်ႈလွင်ႈမၼ်ႈၼိမ်သဝ်း၊ ရၢတ်ႉသျႃးၼၼ်ႉ တေၵမ်ႉထႅမ်လႄႈပၼ်ႁႅင်းၵူဝ်းရီးယႃးႁွင်ႇ ၼႂ်းလွင်ႈသၢၼ်ၶတ်းတေႃႇၽူႈၶဵၼ် ဝႃႈၼႆ။ ဢမေႇရိၵၢၼ်ႇလႄႈ မိူင်းဢူၺ်းလီဢၼ်ယူႇၼႂ်းဢေးသျႃးၼၼ်ႉၵေႃႈ ဢွၵ်ႇမႃးထတ်းသၢင်တူၺ်းဝႃႈ ရၢတ်ႉသျႃးၼၼ်ႉ တေၵႂႃႇလႆႈၵႆထိုင်တၢၼ်ႇႁိုဝ် ၼႂ်းၵၢၼ်ၵမ်ႉထႅမ်ပၼ်ႁႅင်းၵူဝ်းရီးယႃးႁွင်ႇၼၼ်ႉ ဝႃႈၼႆ။ ၽၢႆႇတၢင်းႁိူၼ်းႁေႃၶၢဝ် ဢမေႇရိၵၢၼ်ႇၵေႃႈ ဢွၵ်ႇမႃးလၢတ်ႈမိူဝ်ႈဝၼ်းထီႉ 17 June 2024 ၼၼ်ႉဝႃႈ မီးလွင်ႈမႆႈၸႂ်ၼိူဝ်လွင်ႈၸမ်ၸႂ် ၼႂ်းၵႄႈၵၢင် ၵူဝ်းရီးယႃးႁွင်ႇ လႄႈ ရၢတ်ႉသျႃးၼႆႉယူႇ၊ လၢတ်ႈလႆႈဝႃႈ ပူႇတိၼ်ႇၼၼ်ႉ ၶႂ်ႈလႆႈဢဵၼ်ႁႅင်းတႃႇၵမ်ႉထႅမ်ၶိူင်ႈၵွင်ႈၵၢင်ႇ ၼႂ်းၵၢၼ်ႁဵတ်းပၢင်တိုၵ်းတင်းယူႇၶရဵၼ်း၊ ၵဵဝ်ႇလူၺ်ႈလွင်ႈၼႆႉ ၽၢႆႇတၢင်းရၢတ်ႉသျႃး လႄႈ ၵူဝ်းရီးယႃးႁွင်ႇၵေႃႈ လႆႈပၢၵ်ႈပႅတ်ႈၵႂႃႇယူႇ ၵူၺ်းၵႃႈ လႆႈပၼ်ၵႂၢမ်းမၼ်ႈ ၼႂ်းၵၢၼ်တိူဝ်းသၢင်ႈလွင်ႈၸမ်ၸႂ်ၽၢႆႇၵၢၼ်သိုၵ်းမႃးၼၼ်ႉၵေႃႈ တေၸၢင်ႈပဵၼ်လႆႈဝႃႈ ၵၢၼ်ၽိုၵ်းၽွၼ်ႉသိုၵ်းႁူမ်ႈၵၼ် ၼႆၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-19T11:15:34

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%a2%e1%80%9d%e1%80%ba/

ႁႅင်းၵၢၼ်ယၢၼ်မိူင်း ဢဝ်ၵွင်ႈယိုဝ်းမႃတၢႆ ထုၵ်ႇၺႃးတီႉၺွပ်း

ယွၼ်ႉႁႅင်းၵၢၼ်ယၢၼ်မိူင်း ဢၼ်ပဵၼ်ပီႈၼွင်ႉတႆး ဢဝ်ၵွင်ႈယိုဝ်းမႃဢၼ်ၶဝ်ႈ ၵႂႃႇလၵ်ႉၵိၼ်ၵႆႇၼႂ်းသူၼ်ၼၼ်ႉတၢႆလႄႈ ထုၵ်ႇပလိၵ်ႈထႆးတီႉၺွပ်း။ သိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝၼ်းထီႉ 18 June 2024 (လိူၼ်ၸဵတ်းမႂ်ႇ 12 ၶမ်ႈ ပီႊတႆး 2118 ၼီႈ) ဝၢႆးသေ ၸုမ်းႁၵ်ႉသႃထိင်းသိမ်းၸၢင်ႉ လႄႈ သိင်ႇဝႅတ်ႉလွမ်ႉ လႆႈပွင်ႇပၼ် တီႈပလိၵ်ႈထႆးၶဝ်ဝႃႈ ၵူၼ်းႁဵတ်းၵၢၼ်သူၼ် ဢၼ်ပဵၼ်ပီႈၼွင်ႉတႆး လႆႈယိုဝ်းမႃၶဝ် ဢဝ်ၵႂႃႇယၢင်ႈၵိၼ် လႄႈ ယူႇတီႈၸုမ်း Watchdog Thailand Foundation တင်း ပလိၵ်ႈ ထႆး ၸင်ႇလႆႈၶဝ်ႈၵႂႃႇၵူတ်ႇထတ်းတီႈႁွင်ႈလိုဝ်ႈႁႅင်းၵၢၼ် ဢၼ်မီးၼႂ်း ဝၢၼ်ႈမႄႈတမၢၼ်း ဢိူင်ႇၵိုတ်းၶျၢင်ႉ ၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇ လႆႈထူပ်းႁၼ်ႁူဝ် လႄႈ ၼင် မႃမႄႈသေ ၽၢႆႇတၢင်းၽူႈမီးပုၼ်ႈၽွၼ်းၶဝ် ၸင်ႇလႆႈယိုတ်းသိမ်းၵွင်ႈ 1 လဝ်း တင်း မၢၵ်ႇၵွင်ႈထႅင်ႈၵမ်ႈၽွင်ႈ ၼႆယဝ်ႉ။ ႁႅင်းၵၢၼ်ယၢၼ်မိူင်း ပီႈၼွင်ႉတႆး ဢၼ်ယိုဝ်းမႃ ၸုမ်းႁၵ်ႉသႃထိင်းသိမ်းၸၢင်ႉ လႄႈ သိင်ႇဝႅတ်ႉလွမ်ႉတၢႆၼၼ်ႉ ၸိုဝ်ႈႁွင်ႉ ၸၢႆးဢွင်ႇထုၼ်း ဢႃႇယု 30 ပီႊ မၼ်းၸၢႆး ယွမ်းႁပ်ႉဝႃႈ လႆႈၶႃႈႁႅမ်မႃတႄႉယူႇသေ လၢတ်ႈဝႃႈ ယွၼ်ႉမႃၵူၼ်းႁဵတ်းၵၢၼ်သူၼ် ဢၼ်ယူႇၸပ်းၵၼ်ၼၼ်ႉ ၶဝ်ႈမႃးလမ်းၵိၼ်ၵႆႇၶႃႈ၊ ႁဝ်းၵေႃႈၵႆႉၵႆႉမီးလွင်ႈထဵင် မေႃးၵၼ် ဢၼ်ပဵၼ်ၸဝ်ႈၶွင်မႃၼၼ်ႉၵေႃႈ လၢတ်ႈဝႃႈ ပေႃးမႃမၼ်းၶဝ်ႈၵႂႃႇၵိၼ်ၵႆႇ ထႅင်ႈၼႆ ႁႂ်ႈၸတ်းၵၢၼ်လႆႈယူႇ ၵွပ်ႈၼၼ် ပေႃးၶႃႈတေလမ်းမႃၼၼ်ႉၵေႃႈ တေလမ်းဢမ်ႇၶိုတ်းလႄႈ ၸင်ႇလႆႈဢဝ်ၵွင်ႈယိုဝ်း ထိုင်တီႈမႃၼၼ်ႉလႆႈတၢႆၵႂႃႇ ဝၢႆးၼၼ်ႉ ၶႃႈၸင်ႇဢဝ်ၼိူဝ်ႉမႃၼၼ်ႉ ၵႂႃႇလဵင်ႉပႃလုၵ်းၼႂ်းၼွင်သေ လႆႈဢဝ်ႁူဝ် တင်း ၼင်မၼ်း ၵႂႃႇၽင်လိၼ် ဝႃႈၼႆ။ တေႃႈၼင်ႇၼၼ် ဢၼ်ပဵၼ်ၸဝ်ႈၶွင်မႃၼၼ်ႉၵေႃႈ လႆႈလၢတ်ႈဝႃႈ မႃၼၼ်ႉ ထုၵ်ႇ ယိုဝ်းတၢႆတီႈၼႂ်းသူၼ်ၶႃႈ ဢမ်ႇၸႂ်ႈၼႂ်းသူၼ်ဢၼ် ၸၢႆးဢွင်ႇထုၼ်း လုမ်းလႃးယူႇ၊ ၶႃႈၵေႃႈတိုၵ်ႉႁူႉ မိူဝ်ႈလႆႈငိၼ်းၵူၼ်းႁဵတ်းၵၢၼ်ၶဝ်လၢတ်ႈဝႃႈ မႃၶႃႈ ထုၵ်ႇၸၢႆးဢွင်ႇ ထုၼ်းယိုဝ်းတၢႆယဝ်ႉသေ ၶႃႈၸင်ႇလႆႈၵႂႃႇၶုတ်းဢဝ်ႁူဝ် တင်း ၼင်မၼ်းယဝ်ႉ သိုပ်ႇၾူၼ်းပွင်ႇပၼ်ၽူႈမီးပုၼ်ႈၽွၼ်းၶဝ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ဢၼ်ပဵၼ်ႁႅင်းၵၢၼ်ယၢၼ်မိူင်းၼၼ်ႉ ထုၵ်ႇၺႃးဢမူႉ လွင်ႈၶီႇၼဵၵ်းတဵၵ်းတဵင်သတ်း၊ ႁဵတ်းႁႂ်ႈဢမူၺ်ႇၶူဝ်းၶွင်လူႉသုမ်း၊ လွင်ႈပူၼ်ႉပႅၼ်ၶဝ်ႈၼႂ်းပိုၼ်ႉတီႈ လႄႈ ၵဵဝ်ႈလူၺ်ႈၶိူင်ႈယိပ်းၵွင်ႈၵၢင်ႇသေ လွင်ႈဝႃႈမၼ်းၸၢႆး လႆႈယိုဝ်းၼႂ်းသူၼ် ဢၼ်ၸဝ်ႈၵဝ်ႇလုမ်းလႃးယူႇၼႆၼၼ်ႉၵေႃႈ တေလႆႈႁႃသၢၵ်ႈသေႇလၵ်းထၢၼ်သေ တေႃႇသူႈၵၼ်ၵႂႃႇထႅင်ႈဝႃႈ ၸွင်ႇလႆႈပူၼ်ႉပႅၼ်ၶဝ်ႈၼႂ်းပိုၼ်ႉတီႈတႄႉယူႇႁိုဝ် ၼႆယဝ်ႉ။ ၼွၵ်ႈလိူဝ်သေၼႆႉ ၽၢႆႇတၢင်းၽူႈမီးပုၼ်ႈၽွၼ်း Watchdog Thailand Foundation လႄႈ ပလိၵ်ႈထႆးၶဝ်ၵေႃႈ လႆႈၶဝ်ႈၵူတ်ႇထတ်းတူၺ်းတီႈၼႂ်းႁွင်ႈလိုဝ်ႈသဝ်း ၸၢႆးဢွင်ႇထုၼ်း တႃႇႁႃသၢၵ်ႈသေႇ ဢၼ်ပဵၼ်ၼိူဝ်ႉမႃ ၵူၺ်းဢမ်ႇထူပ်းႁၼ်သေ ၼွင်ႉယိင်း ၸၢႆးဢွင်ႇထုၼ်း ၵေႃႈလၢတ်ႈဝႃႈ ပီႈဢၢႆႈမၼ်းဢဝ်ၼိူဝ်ႉမႃ လဵင်ႉပႃလုၵ်းၼႂ်းၼွင်မူတ်းယဝ်ႉ ဢမ်ႇလႆႈဢဝ်မႃးၵိၼ်သေဢိတ်း ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းပလိၵ်ႈထႆးၶဝ် လႆႈဢဝ်တၢင်းၽိတ်း ၸၢႆးဢွင်ႇထုၼ်း ဝႆႉတီႈႁူင်းပလိၵ်ႈမႄႈတႅင်ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-18T13:55:47

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%90%e1%80%b0%e1%80%84%e1%80%ba%e1%82%88-%e1%80%9a/

ၵူၼ်းမိူင်းမၢၼ်ႈတူင်ႈ ယဵပ်ႇၺႃးမၢၵ်ႇတၢႆထင်တီႈ

ၼၢင်းယိင်းၵေႃႉၼိုင်ႈ ၵႂႃႇႁႃႁဵပ်းသေယဵပ်ႇၺႃးမၢၵ်ႇၼႂ်းသူၼ်ၼဵင်ႈ ႁိမ်းတပ်ႉၵဝ်ႇ သိုၵ်မၢၼ်ႈ ၶလယ 130 ဝဵင်းမၢၼ်ႈတူင်ႈလႄႈ လႆႈလူႉတၢႆထင်တီႈၵႂႃႇၵမ်းလဵဝ် ၼႆယဝ်ႉ။ မိူဝ်ႈဝႃးဝၼ်းထီႉ 17 June 2024 (လိူၼ်ၸဵတ်းမႂ်ႇ 11 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 09:00 မူင်းပၢႆ ယႃဢီႇသေး ဢႃႇယု 34 ပီႊ ၵႂႃႇႁႃႁဵပ်း ဢွင်ႈတီႈဢၼ် ၵူၼ်းလူင်ၼႂ်းပွၵ်ႉႁၢမ်ႈၶဝ်ႈၵႂႃႇၼၼ်ႉသေ လႆႈၵိုင်ႉၵၢင်ႉၵႂႃႇယဵပ်ႇၺႃးမၢၵ်ႇ တႂ်ႈတူၼ်ႈမႆႉလႄႈ လႆႈတၢႆထင်တီႈၵမ်းလဵဝ် ၼႆယဝ်ႉ။ ၵူၼ်းမိူင်းလၢတ်ႈတီႈသိုဝ်ႇၶၢဝ်ႇၼႂ်းပိုၼ်ႉတီႈဝႃႈ ၼႂ်းသူၼ်ၼဵင်ႈ ႁိမ်းတပ်ႉၵဝ်ႇ သိုၵ်းမၢၼ်ႈၼၼ်ႉ ဢမ်ႇမီးလွင်ႈလွတ်ႈၽေးလႄႈ ၵူၼ်းလူင်ၼႂ်းပွၵ်ႉ ဝဵင်းမၢၼ်ႈတူင်ႈ ႁၢမ်ႈၵူၼ်းမိူင်းၶဝ်ႈၵႂႃႇၼႂ်းၼၼ်ႉ၊ ၵမ်းၼၼ်ႉမၼ်းၼၢင်းၵႂႃႇႁၼ်ႁဵပ်း တႂ်ႈတူၼ်ႈမႆႉ သမ်ႉၵႂႃႇဢဝ်လႄႈ လႆႈၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ၊ ၼႂ်းၶၢဝ်းတၢင်းသွင်ဝူင်ႈၵူၺ်း မီးၵူၼ်းမိူင်းယဵပ်ႇၺႃးမၢၵ်ႇ 3 ၵေႃႉယဝ်ႉ တီႈၼႂ်းသူၼ်ၼဵင်ႈၼႆႉ ဝႃႈၼႆ။ မိူဝ်ႈဝၼ်းထီႉ 11 June 2024 ၼၼ်ႉ မၢႆးယႃႇလေး ဢႃႇယု 16 ပီႊ ၵႂႃႇႁႃႁဵပ်းတီႈႁိမ်း တပ်ႉၵဝ်ႇသိုၵ်းမၢၼ်ႈ ၶလယ 130 လႄႈ ယဵပ်ႇၺႃးမၢၵ်ႇယဵပ်ႇ ၶႃပုတ်းၵႂႃႇၶွၼ်ၼိုင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-06-18T11:26:17

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%80%b5%e1%80%95%e1%80%ba%e1%82%87%e1%81%ba%e1%82%83%e1%80%b8%e1%80%99%e1%81%a2-12/

ၵူၼ်းမိူင်းယဵပ်ႇၺႃးမၢၵ်ႇ ၶႃပုတ်းသွင်ၶွၼ်

ၼၢင်းယိင်းၵေႃႉၼိုင်ႈ ဢၼ်ယူႇသၢင်ႈၵိၼ်သဝ်း ၼႂ်းၸႄႈဝဵင်းသႅၼ်ဝီ ၸိုင်ႈတႆးပွတ်းႁွင်ႇ ၵႂႃႇတီႇၽဵဝ်ႈသူၼ်သေ ယဵပ်ႇၺႃးမၢၵ်ႇယဵပ်ႇလႄႈ ၶႃပုတ်းၵႂႃႇတင်းသွင်ၶွၼ် ထိုင်တီႈလႆႈသုတ်းသဵင်ႈသၢႆၸႂ်ၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉ မိူဝ်ႈဝၼ်းထီႉ 15 June 2024 (လိူၼ်ၸဵတ်းမႂ်ႇ 9 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၼၼ်ႉ မီးၼၢင်းယိင်းၵေႃႉၼိုင်ႈ ၵႂႃႇတီႇၽဵဝ်ႈသူၼ် ဢၼ်မီးတီႈၽၢႆႇၼႃႈတပ်ႉမၢၼ်ႈ ၶလယ 240 တီႈဝၢၼ်ႈပၢင်ၸူင် ဢိူင်ႇပဵင်းသႃႇ ၸႄႈဝဵင်းသႅၼ်ဝီသေ လႆႈပဵၼ်ၽေး ၵႂႃႇယဵပ်ႇၺႃးမၢၵ်ႇလႄႈ ၶႃလႆႈပုတ်းၵႂႃႇ တင်းသွၼ်ၶွၼ် ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵေႃႉယဵပ်ႇၺႃးမၢၵ်ႇၼၼ်ႉ ၸိုဝ်ႈႁွင်ႉ ပႃႈမျႃႉတၢၼ်း ဢႃႇယုမွၵ်ႈ 50 ပီႊ ပဵၼ်ၵူၼ်းဝၢၼ်ႈပၢင်ၸူင်ၵူၺ်းၶႃႈ၊ ငိၼ်းဝႃႈမၼ်းတေၽုၵ်ႇသွမ်ႈသေမဵဝ်းမဵဝ်း လႄႈ ၵႂႃႇတီႇၽဵဝ်ႈသူၼ်မၼ်းသေ ဢဝ်ၵိုင်ႉၵၢင်ႉယဵပ်ႇၺႃးမၢၵ်ႇ ၶႃလႆႈပုတ်းၵႂႃႇတင်းသွၼ်ၶွၼ်ၶႃႈ၊ ယွၼ်ႉလိူတ်ႈဢွၵ်ႇၼမ်ႁႅင်းၼႃႇလႄႈ ပႃႈမျႃႉတၢၼ်း လႆႈလူႉသဵင်ႈသၢႆၸႂ်ၵႂႃႇယဝ်ႉ ဝႃႈၼႆ။ ဝၢႆးသေပဵၼ်ပၢင်တိုၵ်း 1027 ယဝ်ႉၼၼ်ႉ ၵူၼ်းမိူင်းၼႂ်းပိုၼ်ႉတီႈ ပႃးၸဵမ်လုၵ်ႈဢွၼ်ႇ ဢၼ်ယူႇသၢင်ႈၵိၼ်သဝ်း ၼႂ်းၸႄႈဝဵင်းၵူတ်ႉၶၢႆ လႄႈ ၸႄႈဝဵင်းသႅၼ်ဝီ ၵႆႉယဵပ်ႇၺႃး/ၽႃႇၺႃးမၢၵ်ႇ သေ လႆႈမၢတ်ႇၸဵပ်းတင်းၼမ် လႄႈ ၵမ်ႈၽွင်ႈၵေႃႈ လူႉသဵင်ႈသၢႆၸႂ်ယွၼ်ႉမၼ်း ၼႆယဝ်ႉ။ မိူဝ်ႈလဵဝ်တီႈဝဵင်းသႅၼ်ဝီၼၼ်ႉ ၸုမ်းသိုၵ်းၵူဝ်းၵၢင်ႉ MNDAA တမ်းၵၢၼ်ဢုပ်ႉပိူင်ႇ ၽွင်းငမ်းဝႆႉ လႄႈ တဵၵ်းႁွင်ႉႁႂ်ႈၵူၼ်းပၢႆႈၽေးပွၵ်ႈၶိုၼ်းႁိူၼ်းၽႂ်မၼ်း ဝႃႈၼၼ်သေတႃႉ ၽၢႆႇသိုၵ်းသမ်ႉ ဢမ်ႇယွမ်းၵူတ်ႇထတ်းပၼ်မၢၵ်ႇ ဢၼ်ဢမ်ႇပႆႇတႅၵ်ႇၸိူဝ်းၼၼ်ႉလႄႈ ၵူၼ်းမိူင်းဢွၼ်ၵၼ်မႆႈၸႂ်ထႅင်ႈ လွင်ႈၽေးမၢၵ်ႇမႅင်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-06-18T11:30:30

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0/

သိုၵ်းထႆး တီႉၺွပ်းလႆႈၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်း 19 ၵေႃႉ

ၸဝ်ႈၼႃႈတီႈသိုၵ်းထႆး ဢွၵ်ႇလဵပ်ႈယၢမ်းသေ ၵူတ်ႇထတ်းတီႉၺွပ်းလႆႈၵူၼ်းမိူင်းႁူမ်ႈ တုမ်လၵ်ႉလွမ်ၶဝ်ႈမိူင်းလူၺ်ႈၽိတ်းမၢႆမီႈတင်းမူတ်း 19 ၵေႃႉ။ မိူဝ်ႈဝႃးဝၼ်းထီႉ 17 June 2024 (လိူၼ်ၸဵတ်းမႂ်ႇ 11 ၶမ်ႈ ပီႊတႆး 2118 ၼီႈ) သိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းပိုၼ်ႉတီႈ ဝၢၼ်ႈမိုၼ်ႇလိုဝ်းၶျႆး ၸႄႈဝဵင်းၽူပ်းၽရႃႉ ၸႄႈတွၼ်ႈတၢၵ်ႇၼၼ်ႉ ၵူတ်ႇထတ်းတီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉလွမ်ၶဝ်ႈ မိူင်းလူၺ်ႈၽိတ်းမၢႆမီႈတင်းမူတ်း 19 ၵေႃႉ၊ ပဵၼ်ၸၢႆး 8 ၵေႃႉ၊ ယိင်း 11 ၵေႃႉ ႁူမ်ႈပႃး ၵႃး 1 လမ်း ၼႆသေတႃႉ ၵူၼ်းတေႃႉသူင်ႇတႄႉတၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းသေ ထုၵ်ႇတီႉၺွပ်းပွၵ်ႈၵမ်းၼႆႉ ၽၢႆႇတၢင်း ၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇၸွမ်းၼင်ႇမၢႆမီႈ ၸိုင်ႈမိူင်းမီးၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 17 June 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၽၢႆႇတၢင်းၽူႈမီးပုၼ်ႈၽွၼ်းထႆးလၢႆလၢႆၽၢႆႇ ႁူမ်ႈပႃး ၽူႈမီးပုၼ်ႈၽွၼ်းၼႂ်းလုမ်း ၽွင်းတၢင်မိူင်းႁူမ်ႈတုမ် ဢၼ်မီးယူႇၼႂ်းမိူင်းထႆးၼၼ်ႉ ႁူမ်ႈၵၼ်ပဵၼ်သၢၵ်ႈသေႇ သေ သူင်ႇၵူၼ်းမိူင်းႁူမ်ႈတုမ် ဢၼ်ထုၵ်ႇတီႉၺွပ်းၵုမ်းၶၢင်ဝႆႉၼႂ်းမိူင်းထႆးၼၼ်ႉ တႃႇ 120 ၵေႃႉ ပွၵ်ႈၶိုၼ်းၼႂ်းမိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-18T10:56:46

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%90%e1%82%83%e1%80%9c%e1%82%85%e1%80%84%e1%80%ba-%e1%80%a2%e1%81%bc%e1%80%ba%e1%80%99%e1%82%83%e1%80%b8%e1%81%b8/

တၢင်းပဵၼ်တႃလႅင် ဢၼ်မႃးၸွမ်းၶၢဝ်းႁိုဝ်ႉၶၢဝ်းၾူၼ်

ၶဝ်ႈမႃးၼႂ်းၶၢဝ်းႁိုဝ်ႉၶၢဝ်းၾူၼ်ယဝ်ႉလႄႈ ပဵၼ်ၶၢဝ်းဢၼ်ယမ်းမိုၵ်း ယဝ်ႉၵေႃႈၵတ်းယဵၼ်လီ။ မၢင်ၸိူဝ်းဢၼ်ပၢႆးယူႇလီဢမ်ႇၵႅၼ်ႇၶႅင်ၼၼ်ႉ တေၸၢင်ႈပဵၼ်တၢင်းပဵၼ် ၸဵပ်း ၶႆႈ ၼၢဝ် မိူၼ်ၼင်ႇတၢင်းပဵၼ်တႃလႅင်ၼႆႉၵေႃႈ ပဵၼ်တၢင်းပဵၼ်ဢၼ်ၼိုင်ႈ ဢၼ်ၵႆႉပဵၼ်ၼႂ်းၶၢဝ်းႁိုဝ်ႉၶၢဝ်းၾူၼ် ၵူၺ်းၵႃႈ တေၸၢင်ႈမီးၶေႃႈထၢမ်မႃးယူႇဝႃႈ ယွၼ်ႉသင်လႄႈ တေလႆႈပဵၼ်ၼႂ်းၶၢဝ်းႁိုဝ်ႉၶၢဝ်းၾူၼ်ၵူၺ်း တၢင်ႇၶၢဝ်းလူးပဵၼ်ဢမ်ႇလႆႈႁႃႉ ၼႆယူႇယဝ်ႉ။ လွင်ႈတႄႉမၼ်းယဝ်ႉ တၢင်းပဵၼ်တႃလႅင်ၼႆႉ ပဵၼ်မႃးလႆႈၵူႈၶၢဝ်း ၵူၺ်းၵႃႈ ၼႂ်းၶၢဝ်းၾူၼ်ၼႆႉသမ်ႉ မိူၼ်ၼင်ႇၸွမ်းသဵၼ်ႈတႃႈသၢႆတၢင်းၸိူဝ်းၼႆႉ တေမီးၼမ်ႉၶၢင်ႉ ၼမ်ႉဝူၺ်ႇႁင်ႈ ဝႆႉယူႇ သင်ဝႃႈၵႂႃႇၵႂႃႇမႃးမႃးၼႆ တေၸၢင်ႈႁဵတ်းႁႂ်ႈၼမ်ႉၸိူဝ်းၼၼ်ႉ ၽူင်ႉၶဝ်ႈတႃလႆႈလိူဝ်သေတၢင်ႇၶၢဝ်းလႄႈ ဢၼ်လွင်ႈယႂ်ႇသမ်ႉ မိူၼ်ၼင်ႇ ပႅတ်ႉထီးရီးယႃး ဢၼ်မီးၸိုဝ်ႈဝႃႈ Adenovirus ၼႆႉ တေၸဵဝ်းယႂ်ႇလႆႈလီၼႂ်းၶၢဝ်းၾူၼ်၊ တူဝ်မၼ်းၼၼ်ႉ တေယူႇဝႆႉၸွမ်း ၼမ်ႉဢၼ်ဝူၺ်ႇႁင်ႈ ဢမ်ႇၼၼ် ၽုၼ်ႇဢၼ်ပိဝ်ၶဝ်ႈတႃသေ တေၸၢင်ႈႁဵတ်းႁႂ်ႈပဵၼ်မႃး တၢင်းပဵၼ်တႃလႅင် Pink Eye ဢမ်ႇၼၼ် Conjunctivitis လႆႈၼၼ်ႉယဝ်ႉ။ တႃလႅင်ၼႆႉပဵၼ်သင် တႃလႅင် Pink Eye ဢမ်ႇၼၼ် Conjunctivitis တၢင်းပဵၼ်ဢၼ်ၽိတ်းပိူင်ႈတီႈတႃ ႁဵတ်းႁႂ်ႈမၢၵ်ႇတႃပဵၼ်သီလႅင် ယွၼ်ႉဝႃႈ သဵၼ်ႈလိူတ်ႈဢၼ်လဵၵ်ႉလဵၵ်ႉၸိူဝ်းၼၼ်ႉ ယႂ်ႇၶိုၼ်ႈ။ ပေႃးဝႃႈပဵၼ်တႃလႅင်ယူဝ်းယူဝ်းၼႆ တေႁၢႆၵႂႃႇၼႂ်းၶၢဝ်းတၢင်း 1−2 ဝၼ်း ၵူၺ်းသင်ဝႃႈဢမ်ႇတူၺ်းထိုင်တူဝ်ၵဝ်ႇသေ ဢမ်ႇယူတ်းယႃၸွမ်းတၢင်းပဵၼ် ဢၼ်ပဵၼ်ယူႇၼၼ်ႉပေႃးၼႆၸိုင် တၢင်းပဵၼ်တႃလႅင်ၼၼ်ႉ တေၸၢင်ႈမီးလွင်ႈၽိတ်းပိူင်ႈၼမ် လွင်ယူတ်းယႃမၼ်းၵေႃႈတေယၢပ်ႇၵႂႃႇၸွမ်း ၼၼ်ႉယဝ်ႉ ။ တၢင်းပဵၼ်တႃလႅင်တေမီးယူႇလၢႆမဵဝ်း ပဵၼ်ယူဝ်းယူဝ်း မိူၼ်ၼင်ႇ တႃသႅပ်ႇ၊ ၼမ်ႉတႃလႆ၊ မီးၶီႈတႃၼမ်သေၵဝ်ႇ၊ မိူၼ်ဝႃႈတႃသႅပ်ႇတႃလႅင်။ တၢင်းပဵၼ်ဢၼ်ပဵၼ်မႃးၸွမ်း ၸိူဝ်ႉမႅင်းဝၢႆးရၢတ်ႉ မိူၼ်ၼင်ႇ တူၺ်းသၢႆႁိူဝ်ႈလႅင်းဢမ်ႇလႆႈ၊ ၼင်တႃၵႂ်ႈ၊ တုမ်ႇၼမ်ႉလိူင်တီႈလင်ႁူၵႂ်ႈ ပေႃးၼဵၵ်းတူၺ်းတေၸဵပ်း လႄႈတေမီးတၢင်းပဵၼ်တၢင်ႇမဵဝ်းပဵၼ်ၸွမ်း မိူၼ်ၼင်ႇ ဢႆ၊ ၶေႃးၸဵပ်း၊ ပဵၼ်ဝတ်း ၸႃႉၵႂႃႇ။ တၢင်းပဵၼ်ဢၼ်ပဵၼ်မႃး ယွၼ်ႉဝႃႈတိတ်းၸိူဝ်ႉမႅင်းပႅတ်ႉထီးရီးယႃး မိူၼ်ၼင်ႇ ၼမ်ႉတႃလႆ ဢမ်ႇၼၼ် မီးၶီႈတႃသီၶဵဝ်ၶဵဝ် လႄႈ သီလိူင် ၼမ်၊ မၢင်ပွၵ်ႈမိုၼ်းတႃလႆႈသေတႃႉ ၵူၺ်းၵႃႈတူၺ်းဢမ်ႇႁၼ်ၸႅင်ႈလီ ၾၢင်ႁၢင်ႈတၢင်းပဵၼ် တေငၢႆးၵၼ်တင်း လွင်ႈတိတ်းၸိူဝ်ႉမႅင်းဝၢႆးရၢတ်ႉ ၼၼ်ႉၵူၺ်း ။ တၢင်းပဵၼ်ဢၼ်ပဵၼ်မႃးယွၼ်ႉ ၸဵပ်းသႅပ်ႇ ဢမ်ႇၼၼ် ဢမ်ႇမႅၼ်ႈသေမဵဝ်းမဵဝ်း။ သမ်ႉဝႃႈၾၢင်ႁၢင်ႈတၢင်းပဵၼ်တေဢမ်ႇႁၢႆႉႁႅင်း ၵူၺ်းၵႃႈ တႃတေသႅပ်ႇ တေၶူမ်းၸွမ်းၼင်တႃလႄႈႁူဝ်တႃ ယဝ်ႉၵေႃႈၼမ်ႉတႃတေၵႆႉလႆ။ လိူဝ်သေလွင်ႈတၢင်းဢၼ်ဝႃႈ ၼမ်ႉဝူၺ်ႇႁင်ႈၶဝ်ႈတႃ၊ ၽုၼ်ႇဢၼ်မီးၸိူဝ်ႉမႅင်းၶဝ်ႈတႃ ယဝ်ႉၼၼ်ႉ ယင်းမီးထႅင်ႈလွင်ႈတၢင်းမၼ်း လၢႆလၢႆလွင်ႈယူႇ ဢၼ်ႁဵတ်းႁႂ်ႈတႃလႅင်လႆႈ ယွၼ်ႉၼၼ် ထုၵ်ႇလီငိူင်ႉဝႄႈ ၼင်ႇပႃႈတႂ်ႈၼႆႉ- ငိူင်ႉဝႄႈလွင်ႈတိူဝ်ႉၼမ်ႉဢၼ်ဝူၺ်ႇႁင်ႈ၊ ဢမ်ႇၵႂႃႇလဵၼ်ႈၼမ်ႉ ဢၼ်ပဵၼ်ၼမ်ႉထူမ်ႈယဝ်ႉသေၶၢင်ႉၶင်ဝႆႉ ဢမ်ႇၼၼ် ၵႂႃႇလုၺ်းၼမ်ႉၸွမ်းၵူၼ်းဢၼ်ပဵၼ်တႃလႅင်။ မိူဝ်ႈၽွင်းၺႃးၼမ်ႉဢမ်ႇမူတ်းသႂ်ၶဝ်ႈတႃၼၼ်ႉ ထုၵ်ႇလီၼႅတ်ႈသုၵ်ႈလၢင်ႉ ဢွၵ်ႇၵမ်းလဵဝ် ဢမ်ႇထုၵ်ႇလီပွႆႇဝႆႉ ယွၼ်ႉဝႃႈ တေၸၢင်ႈႁဵတ်းႁႂ်ႈ ၸိူဝ်ႉမႅင်းၶဝ်ႈၵႂႃႇႁဵတ်းႁၢႆႉတႃသေ တေၸၢင်ႈပဵၼ်တၢင်းပဵၼ်လႆႈ။ ဢမ်ႇယူႇၸမ်ၵူၼ်းဢၼ်ပဵၼ်ဝႆႉတၢင်းပဵၼ်တႃလႅင် ယွၼ်ႉတေၸၢင်ႈႁဵတ်းႁႂ်ႈတိတ်းၸပ်းၵၼ်လႆႈငၢႆႈ လႄႈဢမ်ႇၸႂ်ႉၶူဝ်းၶွင်ႁူမ်ႈၵၼ်တင်းၵူၼ်းပဵၼ် မိူၼ်ၼင်ႇ ၽႃႈၸဵတ်ႉတူဝ် ၽႃႈၸဵတ်ႉၼႃႈ ၸႃႉၵႂႃႇ။ ႁဵတ်းလွင်ႈမူတ်းသႂ် လွႆးၽႃႈႁူမ်ႇၶူဝ်းၼွၼ်း လႄႈ သုၵ်ႈလၢင်ႉသီမိုဝ်း ႁႂ်ႈမူတ်းသႂ်ယူႇတႃႇသေႇသေ ငိူင်ႉဝႄႈလွင်ႈဢဝ်မိုဝ်းၵမ်းၵမ်းၵႂႃႇတိူဝ်ႉ တီႈတႃ။ ဢမ်ႇယူႇတီႈဢုပ်ႉဢပ်ႉ တုမ်ႉယွၼ်ႈတေႃႇလွင်ႈထူၺ်ႈၸႂ်၊ ဢႆ၊ မီးၵူၼ်းၶီႈၸၢမ် မိူၼ်ၼင်ႇတီႈၵူၼ်းၵိုၼ်းၶွၼ်ႈ။ သင်ဝႃႈပဵၼ်တၢင်းပဵၼ်တႃလႅင်ယဝ်ႉ ထုၵ်ႇလီႁဵတ်းၸိူင်ႉႁိုဝ် ထုၵ်ႇလီလိုဝ်ႈႁိူဝ်ႉသၢႆတႃ လႄႈ ထုၵ်ႇလီယွၼ်းၶႂၢင်ႉလိုဝ်ႈၵၢၼ် ဢၼ်တူဝ်ၸဝ်ႈၵဝ်ႇႁဵတ်းယူႇၼၼ်ႉ တွၼ်ႈတႃႇလူတ်းယွမ်းလွင်ႈ ၽႄႈတၢင်းပဵၼ်ၵႂႃႇတီႈၵူၼ်းတၢင်ႇၵေႃႉ။ သင်ဝႃႈၼမ်ႉတႃဢွၵ်ႇၼႆ ထုၵ်ႇလီၸႂ်ႉၽႃႈၸဵတ်ႉၼမ်ႉတႃ လႄႈဢမ်ႇထုၵ်ႇလီၸႂ်ႉၽႃႈၸဵတ်ႉၼမ်ႉတႃၽိုၼ်ၵဝ်ႇၽိုၼ်လဵဝ်ၵူႈပွၵ်ႈ။ ၸႂ်ႉယႃယွတ်ႇတႃဢၼ်မေႃယႃပၼ် ယွတ်ႇပၼ် မိူဝ်ႈၽွင်းယၢမ်းတႃၶူမ်း သင်ဝႃႈတၢင်းပဵၼ်ဢမ်ႇၶႅၼ်းမႃးၼႆ ထုၵ်ႇလီၵႂႃႇၸူးမေႃယႃ တွၼ်ႈတႃႇယူတ်းယႃၵႂႃႇထႅင်ႈ။ တွၼ်ႈတႃႇၵူၼ်းဢၼ်ပဵၼ်တႃလႅင်ယူႇၼၼ်ႉ ထုၵ်ႇလီၵႂႃႇထူပ်းမေႃယႃ တွၼ်ႈတႃႇယူတ်းယႃ ဢမ်ႇႁႂ်ႈတၢင်းပဵၼ်ၽႄႈၵႂႃႇတၢင်ႇတီႈ။ မိူဝ်ႈႁူႉၸိူင်ႉၼႆယဝ်ႉ ထုၵ်ႇလီတူၺ်းထိုင်တူဝ်ၸဝ်ႈၵဝ်ႇ ႁႂ်ႈပၢႆးယူႇလီၶႅမ်ႉလႅပ်ႈ၊ သင်ဝႃႈပၢႆးယူႇလီၶႅမ်ႉလႅပ်ႈၸိုင် တၢင်းပဵၼ်တၢင်ႇမဵဝ်းၵေႃႈ တေဢမ်ႇၶဝ်ႈမႃးၸူးတူဝ်ႁဝ်းလႆႈငၢႆႈငၢႆႈ လႄႈ မိူၼ်ၼင်ႇ လွင်ႈၵိၼ်ဢႃႇႁႃႇရဢၼ်မီးၽွၼ်းလီ ၵိၼ်ၽၵ်းယိူဝ်ႈၼၢင်းၶဵဝ်ႁႂ်ႈလႆႈ ၼိုင်ႈဝၼ်း 400 ၵရမ်ႇ၊ ဢွၵ်ႇဢဵၼ်ႁႅင်းပၼ်တႃႇသေႇ၊ ၵိၼ်ၼမ်ႉဢၼ်မူတ်းသႂ်၊ ဢမ်ႇလုတ်ႇလႅၼ်းယႃႈ ဢမ်ႇၵိၼ် Alcohol ၼႆၸိူဝ်းၼႆႉ ပဵၼ်လွင်ႈဢၼ် တူၺ်းထိုင်ပၢႆးယူႇလီတူဝ်ၶိင်းၸဝ်ႈၵဝ်ႇၼၼ်ႉယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင် − Sanook

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်', 'ပၢႆးယူႇလီ']

2024-06-18T10:49:37

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%87/

ႁႅင်းၵၢၼ်ယၢၼ်မိူင်း လႄႇႁႃမဵတ်းပႃ ၸူမ်ၼမ်ႉတၢႆၼႂ်းၼွင်

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၵႂႃႇႁဵတ်းၵၢၼ်ႁႃလဵင်ႉတွင်ႉၼႂ်းမိူင်းထႆး ၼၼ်ႉ လႆႈဝႅၼ်တူၵ်းၼမ်ႉ လူင်းဢဝ်မဵတ်းဢၼ်ပႃၵိၼ်ယိူဝ်ႇၼၼ်ႉလႄႈ လႆႈၸူမ်ၼမ်ႉတၢႆၼႂ်းၼွင် ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 17 June 2024 (လိူၼ်ၸဵတ်းမႂ်ႇ 11 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 16:30 မူင်း (ၶၢဝ်းယၢမ်းမိူင်းထႆး) ၼၼ်ႉ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢွၼ်ၵၼ်ၵႂႃႇလႄႇႁႃမဵတ်းပႃ တီႈၼႂ်းၼွင်မဵတ်း ပႃတီႈၼိုင်ႈ ၼႂ်းပွၵ်ႉ 13 ဢိူင်ႇၶလွင်းသွင် ၸႄႈဝဵင်းၶလွင်းလူင် ၸႄႈတွၼ်ႈပထုမ်း ထႃးၼီးသေ ပႃသမ်ႉမႃးၵိၼ်ယိူဝ်ႇလႄႈၸၼ်မဵတ်းၵႂႃႇပႃး ၵမ်းၼၼ်ႉ ႁႅင်းၵၢၼ် ယၢၼ်မိူင်းၵေႃႉၼၼ်ႉ လႆႈဝႅၼ်တူၵ်းၼမ်ႉဢၢၼ်းၵႂႃႇဢဝ်မဵတ်း လႄႈ ၸင်ႇလႆႈၸူမ်ၼမ်ႉတၢႆ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ႁႅင်းၵၢၼ်ယၢၼ်မိူင်း ဢၼ်ၶဝ်ၵႂႃႇၸွမ်းၵၼ်ၼၼ်ႉ လၢတ်ႈဝႃႈ ၸိူဝ်းႁဝ်းမႃးမဵတ်းပႃၸွမ်းၵၼ် 3 ၵေႃႉ ၽွင်းယၢမ်းၵေႃႉဢၼ်ၸူမ် ၼမ်ႉတၢႆ မဵတ်းပႃယူႇၼၼ်ႉ သမ်ႉမီးပႃမႃးၵိၼ်ယိူဝ်ႇသေ ၸၼ်လၢၵ်ႈပႃးမဵတ်းၵႂႃႇ မၼ်းၸၢႆးၸင်ႇဢၢၼ်းဝႅၼ်တူၵ်းၼမ်ႉ ၵႂႃႇဢဝ်မဵတ်းမၼ်းၶိုၼ်း၊ ၵမ်းၼၼ်ႉ ၶႃႈၵေႃႈဝႃႈ ဢမ်ႇတၢပ်ႈလူဝ်ႇလူင်းဢဝ်လေႃႇ ဝႃႈၼႆသေတႃႉ ၵူၺ်းမၼ်းၸၢႆးသမ်ႉဝႅၼ်လူင်းၵႂႃႇၵေႃႉလဵဝ် ဝၢႆးၼၼ်ႉမၼ်းၸင်ႇႁွင်ႉဝႃႈ ဢမ်ႇလႆႈယဝ်ႉၼႆ ၶႃႈၵေႃႈၶိုၼ်းလူင်းၵႂႃႇၸွႆႈမၼ်းယူႇ ၵူၺ်းၵႃႈ ၶႃႈၵေႃႈဢဝ်မၼ်းဢမ်ႇပေႉလႄႈ မၼ်းၸၢႆးၸင်ႇၸူမ်ၼမ်ႉႁၢႆလၢႆၵႂႃႇ ၼႆယဝ်ႉ။ ႁႅင်းၵၢၼ်ယၢၼ်မိူင်း ဢၼ်ၸူမ်ၼမ်ႉတၢႆၼႂ်းၼွင်မဵတ်းပႃၼၼ်ႉ ၸိုဝ်ႈႁွင်ႉ ၸေႃးၵျီႇလုၼ်ႇ (Saw Kyi Lwin) ဢႃႇယု 42 ပီႊ လႄႈ ၼွင်ပႃဢၼ်ၸိူဝ်းၶဝ်ဢွၼ်ၵၼ်ၵႂႃႇမဵတ်းပႃၼၼ်ႉ မီးတၢင်းလိုၵ်ႉယူႇတီႈ 5−6 မီႇတိူဝ်ႇ လႄႈ ၽၢႆႇတၢင်းၽူႈမီးပုၼ်ႈၽွၼ်းၶဝ် လႆႈၸႂ်ႉၶၢဝ်းယၢမ်းလမ်ႁႃမွၵ်ႈ 10 မိၼိတ်ႉၼႆႉ ၸင်ႇထူပ်းႁၼ်ၶၢပ်ႈတူဝ်မၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ', 'ၶၢဝ်ႇ']

2024-06-18T10:10:41

https://taifreedom.com/%e1%81%b6%e1%82%84%e1%82%87-%e1%80%9c%e1%82%84%e1%82%88-%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87-%e1%81%bc%e1%82%84/

ၶႄႇ လႄႈ ၾီႇလိပ်ႇပိၼ်ႇ ၼႄးၵၼ်ၵႂႃႇမႃး လွင်ႈႁိူဝ်းၽႃႇၺႃးၵၼ်ၼႂ်းပၢင်ႇလၢႆႇ

မိူဝ်ႈၼႂ်းဝၼ်းထီႉ 17 June 2024 (လိူၼ်ၸဵတ်းမႂ်ႇ 11 ၶမ်ႈ ပီႊတႆး 2118 ၼီႈ) ၶႄႇလႄႈတင်းၾီႇလိပ်ႇပိၼ်ႇ လႆႈဢဝ်ႁိူဝ်းၽႃႇၵၼ်ထႅင်ႈယဝ်ႉလႄႈ ၽၢႆႇလႂ်ၵေႃႈဢမ်ႇယွမ်းႁပ်ႉဝႃႈ ပဵၼ်ၽၢႆႇပူၼ်ႉပႅၼ်သေ ၼႄးၵၼ်ၵႂႃႇၵႂႃႇမႃးမႃး ယူႇယဝ်ႉ။ ၽၢႆႇတၢင်းၾီႇလိပ်ႇပိၼ်ႇၵေႃႈလၢတ်ႈဝႃႈ ငဝ်းလၢႆးဢၼ်လႆႈမီးပၼ်ႁႃၵၼ်ထႅင်ႈၼႆႉ ၵိူတ်ႇပဵၼ်မႃးၼႂ်းပိုၼ်ႉတီႈႁဵတ်းၵၢၼ်ပၢႆးမၢၵ်ႈမီး လႄႈ ၵၢဝ်ႇၼႄးၶႄႇဝႃႈ ၶႄႇၼၼ်ႉပဵၼ်ၽၢႆႇတႄႇဢွၼ်တၢင်းၼႆယူႇ။ ၽၢႆႇတပ်ႉၼမ်ႉၶႄႇၼၼ်ႉၵေႃႈဝႃႈ ႁိူဝ်းတေႃႉသူင်ႇၶူဝ်းၶွင် ၾီႇလိပ်ႇပိၼ်ႇ လႆႈတႄႇႁဵတ်းလွင်ႈဢၼ်ပဵၼ်ၽေး လူၺ်ႈမုင်ႈၼႃႈမႃးၸူးတၢင်းႁိူဝ်းၶႄႇလႄႈ ဢမ်ႇသူၼ်ၸႂ် လွင်ႈဢၼ်ၶႄႇပၼ်ၾၢင်ႉၸူး ႁဵတ်းႁႂ်ႈမီးႁိူဝ်းၽႃႇၺႃးၵၼ်မႃး ၸွမ်းႁိမ်းၵုၼ် Spratly ဢၼ်တင်းသွင်ၽၢႆႇဢၢင်ႈဝႃႈပဵၼ်ၸဝ်ႈၶွင်ၼၼ်ႉ ၼႆယဝ်ႉ။ ၽၢႆႇတၢင်းၾီႇလိပ်ႇပိၼ်ႇၵေႃႈ ဢမ်ႇလႆႈဢွၵ်ႇမႃးလၢတ်ႈၵဵဝ်ႇၵပ်းလွင်ႈၼႆႉၵမ်းသိုဝ်ႈ ၵူၺ်းၵႃႈ လၢတ်ႈတုမ်ႉတွပ်ႇၶိုၼ်းဝႃႈ လွင်ႈဢၼ်ၶႄႇလၢတ်ႈၼၼ်ႉဢမ်ႇထုၵ်ႇမႅၼ်ႈလႄႈ ယိုၼ်ယၼ်ဝႃႈ လွင်ႈႁဵတ်းသၢင်ႈၶႄႇၼၼ်ႉ ပဵၼ်လွင်ႈတၢင်းဢၼ်သၢင်ႈပၼ် လွင်ႈသုၵ်ႉယုင်ႈၼႂ်းပွတ်းတွၼ်ႈၼႆႉ ႁႂ်ႈတိူဝ်းၶိုၼ်ႈမႃးထႅင်ႈ ဝႃႈၼႆ။ ၽၢႆႇႁဵတ်းၵၢၼ်ႁႃလဵင်ႉတွင်ႉၾီႇလိပ်ႇပိၼ်ႇၼၼ်ႉၵေႃႈ လၢတ်ႈဝႃႈ ႁိူဝ်းၶွင်တပ်ႉသိုၵ်းၶႄႇလႄႈ ႁိူဝ်းလဵပ်ႈယၢမ်းၸွမ်းၽင်ႇပၢင်ႇလၢႆႇၶွင်ၶႄႇ လႆႈပုင်ႈၸူးႁိူဝ်းၾီႇလိပ်ႇပိၼ်ႇ ထိုင်တီႈလႆႈႁပ်ႉလွင်ႈလူႉသုမ်း ဝႃႈၼႆ။ လွင်ႈတၢင်းဢၼ်ၵိူတ်ႇပဵၼ်မႃးၼႂ်းဝၼ်းထီႉ 17 June 2024 ၼၼ်ႉ ၵိူတ်ႇပဵၼ်မႃး ၽွင်းဢၼ်ၶႄႇတႄႇၸႂ်ႉတိုဝ်းပိူင်မႂ်ႇ ပိုၼ်ႉတီႈဢၼ်ၶႄႇဢၢင်ႈဝႃႈပဵၼ်ၸဝ်ႈၶွင် ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉသေ တႄႇၸႂ်ႉမႃးမိူဝ်ႈဝၼ်းထီႉ 15 June 2024 ၼၼ်ႉယဝ်ႉလႄႈ ၼႂ်းပၵ်းပိူင်ၼၼ်ႉ မီးပႃး ၵၢၼ်ပၼ်ၶႂၢင်ႉႁႂ်ႈတပ်ႉၼမ်ႉၼႂ်းပၢင်ႇလၢႆႇၶႄႇ ၸႂ်ႉလွင်ႈႁုၵ်ႉႁၢႆႉတေႃႇႁိူဝ်းၼွၵ်ႈမိူင်း ၼႂ်းၼႃႈၼမ်ႉၼၼ်ႉလႆႈ ႁူမ်ႈပႃး တီႉၺွပ်းၵူၼ်းဢၼ်ထၢင်ႇထိူမ်ဝႃႈ ပူၼ်ႉပႅၼ်ၼႂ်းပိုၼ်ႉတီႈၶႄႇၼၼ်ႉလႆႈ ၼႂ်းၶၢဝ်းတၢင်း 60 ဝၼ်း လူၺ်ႈဢမ်ႇမီးတၢင်းၽိတ်းသင်ၼႆယူႇယဝ်ႉ။ ၽၢႆႇတၢင်းၾီႇလိပ်ႇပိၼ်ႇၵေႃႈ လႆႈဢွၵ်ႇမႃးတုမ်ႉတွပ်ႇၶိုၼ်း လူၺ်ႈဢွၵ်ႇလဵပ်ႈယၢမ်းၼႂ်းပၢင်ႇလၢႆႇ တိူဝ်းၼမ်ၶိုၼ်ႈမႃး ၸွမ်းၸိူဝ်းပိုၼ်ႉတီႈသွၼ်ႉ တႃႇတူၺ်းထိုင်လွင်ႈႁူမ်ႇလူမ်ႈ ႁိူဝ်းတမ်ႇငႃႈၾီႇလိပ်ႇပိၼ်ႇၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-17T13:34:53

https://taifreedom.com/%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad%e1%80%84%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%81%bc%e1%80%ad%e1%80%af%e1%80%84%e1%80%ba%e1%82%88%e1%80%9a%e1%80%b5-2/

ၼၢင်းယိင်းၵေႃႉၼိုင်ႈယဵပ်ႇၺႃးမၢၵ်ႇ

ၼၢင်းယိင်းၵေႃႉၼိုင်ႈ ၽွင်းႁႃလႅင်းၾူၼ်းတႃႇၵပ်းသိုပ်ႇႁႃၸူး ပီႈပီႈၼွင်ႉၼွင်ႉ တၢင်းမိူင်းထႆးယူႇၼၼ်ႉ ဢဝ်ၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ တီႈၼွၵ်ႈဝၢၼ်ႈၼွင်ယိၼ်း ၸႄႈဝဵင်းသီႇသႅင်ႇ ၼႆယဝ်ႉ။ လွင်ႈတၢင်းပိူင်ပဵၼ်မၼ်းသမ်ႉ မိူဝ်ႈဝၼ်းထီႉ 13 June 2024 (လိူၼ်ၸဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ၵူၼ်းမိူင်းၸိုဝ်ႈႁွင်ႉ ၼၢင်းထႃးထႃးယီႇ ၵူၼ်းဝၢၼ်ႈၼွင်ယိၼ်း လၢတ်ႈတေႃႇပီႈၼွင်ႉမၼ်း ဢၼ်မီးတၢင်းမိူင်းထႆး လႄႈ ၵမ်းၼၼ်ႉ ၼႂ်းဝၢၼ်ႈသမ်ႉ လႅင်းၾူၼ်းဢမ်ႇပေႃးလီသေ မၼ်းၼၢင်းဢွၵ်ႇၵႂႃႇႁႃ တီႈလႅင်းၾူၼ်းလီလီ တၢင်းၽၢႆႇၼွၵ်ႈဝၢၼ်ႈ ၵမ်းၼၼ်ႉ ဢဝ်ၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ ၶွင်ၸုမ်းယိပ်းၵွင်ႈၵၢင်ႇ လႄႈ ၶႃလႆႈပုတ်းၵႂႃႇၽၢႆႇၼိုင်ႈ ဝႃႈၼႆ။ ၵပ်းၵၢႆႇလူၺ်ႈလွင်ႈၼႆႉသေ ၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇမိူဝ်ႈဝႃးဝၼ်းထီႉ 16 June 2024 ၼႆႉဝႃႈ ၽွင်းမၼ်းၼၢင်းလၢတ်ႈၾူၼ်းတီႈ ၽၢႆႇဢွၵ်ႇဝၢၼ်ႈၼွင်ယိၼ်း ယဝ်ႉသေ ပွၵ်ႈၶိုၼ်းတၢင်းႁိူၼ်းယူႇၼၼ်ႉ လႆႈၵႂႃႇယဵပ်ႇၺႃးမၢၵ်ႇယဵပ်ႇ ဢၼ်ၸုမ်းသိုၵ်းမၢၼ်ႈ ၽင်လိၼ်ဝႆႉၸွမ်းတၢင်းၵူၼ်းမိူင်းၵႂႃႇမႃး လႄႈ လႆႈတၢင်းၸဵပ်းမၢတ်ႇႁၢဝ်ႈႁႅင်းဝႆႉ ၼႆယဝ်ႉ။ မိူဝ်ႈပူၼ်ႉမႃးၼၼ်ႉၵေႃႈ ၵူၼ်းဝၢၼ်ႈၼွင်ယိၼ်း ၵႂႃႇႁႃဢၢပ်ႇၼမ်ႉ ၸွမ်းၼွၵ်ႈဝၢၼ်ႈသေ ယဵပ်ႇၺႃးမၢၵ်ႇၽွင်းတိုၵ်ႉပွၵ်ႈၶိုၼ်းႁိူၼ်းမိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-17T11:58:36

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8%e1%81%b8/

သိုၵ်းမၢၼ်ႈႁၢင်ႈႁႅၼ်းၸတ်းႁဵတ်းပၢင်လိူၵ်ႈတင်ႈ ၼႂ်းပီႊ 2025

ၼႂ်းပီႊ 2025 ဢၼ်တေထိုင်ၼႆႉ ၸုမ်းသိုၵ်းမၢၼ်ႈယိုတ်းမိူင်း ႁၢင်ႈႁႅၼ်းတေၸတ်းႁဵတ်းပၢင်လိူၵ်ႈတင်ႈ လႄႈ တေတႄႇၵဵပ်းသၢႆမၢႆ ၵူၼ်းမိူင်းႁူမ်ႈတုမ် ၼႂ်းလိူၼ် October 2024 ၼႆႉ ဝႃႈၼႆ။ မိူဝ်ႈဝၼ်းထီႉ 15 June 2024 (လိူၼ်ၸဵတ်းမႂ်ႇ 9 ၶမ်ႈ ပီႊတႆး 2118 ၼီႈ) ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလႅင်ႇ ၵႂႃႇတီႈဝဵင်းမဵၵ်ႉထီႉလႃႇ ႁူပ်ႉထူပ်း ၶႃႈႁၢပ်ႇၵၢၼ်ၶုၼ် လႄႈ ၽူႈၵဵဝ်ႇၶွင်ႈလၢႆလၢႆႁွင်ႈၵၢၼ်သေ လၢတ်ႈၵႂႃႇဝႃႈ ၼႂ်းပီႊ 2025 ဢၼ်တေထိုင်ၼႆႉ တေၸတ်းႁဵတ်းပၢင်လိူၵ်ႈတင်ႈ၊ ၼင်ႇႁိုဝ်ပေႃးတေပဵၼ် ၸတ်းႁဵတ်းပၢင်လိူၵ်ႈတင်ႈၼၼ်ႉၵေႃႈ လူဝ်ႇလႆႈတႄႇၵဵပ်းသၢႆမၢႆၵူၼ်းမိူင်းၵႂႃႇယဝ်ႉ ဝႃႈၼႆ။ မိူဝ်ႈပၢင်လိူၵ်ႈတင်ႈ ပီႊ 2020 ၸုမ်းပႃႇတီႇၼူၵ်ႉယုင်း NLD ဢၼ်မီး တေႃႇဢွင်ႇသၢၼ်းသုၵျီႇ ဢွၼ်ႁူဝ်ဝႆႉၼၼ်ႉ ဢွင်ႇပႄႉပၢင်လိူၵ်ႈတင်ႈ လႄႈ ၸုမ်းသိုၵ်းမၢၼ်ႈၶိုၼ်းၵၢဝ်ႇၼႄးဝႃႈ ထူပ်းႁၼ်ၶႅပ်းၵၢင်ၸႂ် ဢၼ်ဢမ်ႇၸွမ်းပၵ်းပိူင် ပၢင်လိူၵ်ႈတင်ႈၼႆသေ ၶိုၼ်းယိုတ်းဢၢမ်းၼၢတ်ႈၸိုင်ႈမိူင်းမႃး ၶၢဝ်းတၢင်း 3 ပီႊပၢႆ ႁၢၼ်ႉတေႃႇယၢမ်းလဵဝ်၊ ၽူႈဢွၼ်ႁူဝ်ၸၼ်ႉသုင် ၼႂ်းပႃႇတီႇၼူၵ်ႉယုင်း NLD ၵေႃႈ လႆႈတူၵ်းၶွၵ်ႈတင်းၼမ်တင်းလၢႆ ပႃးၸဵမ်ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸုၵျီႇ လႄႈ ၸွမ်ၸိုင်ႈ ဢူးဝိၼ်းမျိၼ်ႉ ယူႇယဝ်ႉ။ ၵူၼ်းထတ်းသၢင်ႈၵၢၼ်မိူင်းၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇ RFA ဝႃႈ ၽွင်းယၢမ်းမိူဝ်ႈလဵဝ်ၼႆႉ ၼႂ်းမိူင်းလၢႆလၢႆပိုၼ်ႉတီႈ ပဵၼ်ပၢင်တိုၵ်းႁၢဝ်ႈႁၢဝ်ႈႁႅင်းႁႅင်း ယူႇလႄႈ တွၼ်ႈတႃႇတေၸတ်းႁဵတ်းပၢင်လိူၵ်ႈတင်ႈၼၼ်ႉ ဢမ်ႇပဵၼ်လႆႈ ဝႃႈၼႆ။ တၢင်းၽၢႆႇၸုမ်း PDF ဢၼ်ယူႇၽၢႆႇတႂ်ႈၵုမ်းၵမ် လူင်ပွင်ၸိုင်ႈၽွမ်ႉႁူမ်ႈၸိူဝ်ႉၸၢတ်ႈ NUG လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းမၢင်ၸုမ်း ပိုၼ်ၽၢဝ်ႇဝႆႉဝႃႈ သိုၵ်းမၢၼ်ႈဢထမ်ႇမယိုတ်းဢဝ်ဝၢၼ်ႈမိူင်း လႄႈ လွင်ႈပၢင်လိူၵ်ႈတင်ႈၼၼ်ႉၵေႃႈ တေဢမ်ႇပၼ်ပဵၼ်ၸတ်းႁဵတ်းၼႂ်းပိုၼ်ႉတီႈ ဝႃႈၼႆ။ မိူဝ်ႈပီႊ 2023 ၼၼ်ႉၵေႃႈ သိုၵ်းမၢၼ်ႈပိုၼ်ၽၢဝ်ႇဝႃႈ တေၸတ်းႁဵတ်းပၢင်လိူၵ်ႈတင်ႈ လႄႈ ၼႂ်းၶၢဝ်းတၢင်း 60 ဝၼ်း ၸုမ်းပႃႇတီႇၵၢၼ်မိူင်း ႁႂ်ႈသူင်ႇၸိုဝ်ႈသဵင်ၸုမ်းပႃႇတီႇ တႃႇၶဝ်ႈၶႄႉၶဵင်ႇပၢင်ႇလိူၵ်ႈတင်ႈဝႃႈၼႆသေတႃႉ ဢမ်ႇပဵၼ်ၸတ်းႁဵတ်း။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2024-06-17T11:55:23

https://taifreedom.com/%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8-%e1%81%bd%e1%80%bd%e1%80%99%e1%80%ba%e1%82%89%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d/

ယူႇၶရဵၼ်း ၽွမ်ႉဢုပ်ႇဢူဝ်းဢဝ်ငမ်းယဵၼ်ၸွမ်းရၢတ်ႉသျႃး

သင်ၸိူဝ်ႉရၢတ်ႉသျႃး ထွၼ်သိုၵ်းဢွၵ်ႇၼႂ်းမိူင်းယူႇၶရဵၼ်းတင်းမူတ်းၸိုင် ၽၢႆႇတၢင်းယူႇၶရဵၼ်း ၽွမ်ႉတႃႇဢုပ်ႇဢူဝ်းဢဝ်ငမ်းယဵၼ် ၼႆယဝ်ႉ။ မိူဝ်ႈဝႃးဝၼ်းထီႉ 16 June 2024 (လိူၼ်ၸဵတ်းမႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈလၢတ်ႈၵႂႃႇတီႈၼႂ်းပၢင်ၵုမ် လွင်ႈငမ်းယဵၼ်ၼႂ်းမိူင်းယူႇၶရဵၼ်း ဢၼ်မီးတူဝ်တႅၼ်မွၵ်ႈ 100 ၸိုင်ႈမိူင်းၶဝ်ႈႁူမ်ႈ ၼၼ်ႉဝႃႈ ပေႃးရၢတ်ႉသျႃးထွၼ်သိုၵ်းဢွၵ်ႇ ၼႂ်းမိူင်းယူႇၶရဵၼ်းတင်းမူတ်းၸိုင် ရၢတ်ႉသျႃးၶဝ်ႈမႃးဢုပ်ႇဢူဝ်းၸွမ်းယူႇၶရဵၼ်းလႆႈၵမ်းသိုဝ်ႈ ဢမ်ႇတၢပ်ႈလူဝ်ႇပႂ်ႉသင် ထႅင်ႈ ၵူၺ်းၵႃႈ ၸိူင်ႉႁိုဝ်ၵေႃႈလီ ၸုမ်းၽူႈဢွၼ်ႁူဝ်ရၢတ်ႉသျႃး ဢမ်ႇၽွမ်ႉတႃႇဢဝ် ငမ်းယဵၼ် ဢၼ်ထုၵ်ႇမႅၼ်ႈၸွမ်းထမ်းတြႃးၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈပၢင်ၵုမ်ပွၵ်ႈၵမ်းၼႆႉ လႆႈၸတ်းႁဵတ်းမိူဝ်ႈဝၼ်းထီႉ 15−16 June 2024 တီႈၼႂ်းမိူင်းသဝိတ်ႇသိူဝ်ႇလႅၼ်ႇ လႄႈ ဢမ်ႇလႆႈၽိတ်းမွၵ်ႇပႃးရၢတ်ႉသျႃး ၼႆသေ ၽၢႆႇတၢင်းၶႄႇ ဢၼ်ပဵၼ်ဢူၺ်းလီရၢတ်ႉသျႃးၼၼ်ႉၵေႃႈ ဢမ်ႇလႆႈၶဝ်ႈႁူမ်ႈၸွမ်း ဝႃႈၼႆ။ ၼႂ်းပၢင်ၵုမ်ၼၼ်ႉ မီးလွင်ႈတူၵ်းလူင်းလႆႈၸႂ်ၵၼ် 3 ၶေႃႈ ၵဵဝ်ႇလူၺ်ႈလွင်ႈလွတ်ႈၽေး ၼိဝ်းၶလီးယႃး၊ လွင်ႈမၼ်ႈၼိမ်သဝ်းၽၢႆႇၵၢၼ်သိုၵ်း လႄႈ လွင်ႈလႅၵ်ႈၵူၼ်းၵၼ် ဢၼ်ၽၢႆႇလႂ်ၽၢႆႇၼၼ်ႉၵုမ်းၶင်ဝႆႉသေ ၵူၺ်း မီးမိူင်းဢိၼ်းတီးယႃး၊ သေႃႇတီႇဢႃႇရေးပီးယႃး လႄႈ မိူင်း UAE ၸိူဝ်းၼႆႉ ဢမ်ႇလႆႈႁူမ်ႈလူင်းလၢႆးမိုဝ်းၸွမ်း ၼႆယဝ်ႉ။ ၽၢႆႇတၢင်းၸွမ်ၽွင်းလူင်ဢီႇတလီႇ လၢတ်ႈဝႃႈ ၶေႃႈတူၵ်းလူင်း 3 ၶေႃႈၼၼ်ႉ မၼ်းဢေႇၼႃႇ တႃႇတေဢုပ်ႇဢူဝ်းၸွမ်းရၢတ်ႉသျႃး ၵွပ်ႈၼၼ်ႁဵတ်းႁႂ်ႈႁၼ်ဝႃႈ ၼႂ်းၵႄႈၵၢင်ရၢတ်ႉသျႃး တင်း ယူႇၶရဵၼ်းၼၼ်ႉၵေႃႈ မီးလၢႆလွင်ႈဢၼ်မီးတၢင်းႁၼ် ထိုင်ဢမ်ႇမိူၼ်ၵၼ် ဝႃႈၼႆ။ ၼွၵ်ႈလိူဝ်သေၼႆႉ တီႈၼႂ်းပၢင်ၵုမ်ၼၼ်ႉ ယင်းလႆႈတုၵ်းယွၼ်းႁႂ်ႈရၢတ်ႉသျႃး ပွႆႇတူဝ် လုၵ်ႈဢွၼ်ႇယူႇၶရဵၼ်း ဢၼ်ထုၵ်ႇတီႉၺွပ်းၵႂႃႇၼၼ်ႉ လႄႈ ၽၢႆႇတၢင်းယူႇၶရဵၼ်း ၵေႃႈ လၢတ်ႈဝႃႈ မီးလုၵ်ႈဢွၼ်ႇမွၵ်ႈ 19,546 ၵေႃႉ ထုၵ်ႇတီႉၺွပ်းသေ ႁၢမ်းတီႈယူႇ တၼ်းသဝ်း ၼႆယဝ်ႉ။ ဢွၼ်တၢင်းၼႆႉၵေႃႈ ၽၢႆႇတၢင်းၶွမ်ႇမသျိၼ်ႇၽၢႆႇသုၼ်ႇလႆႈလုၵ်ႈဢွၼ်ႇမိူင်း ရၢတ်ႉသျႃး လႆႈလၢတ်ႈဝႃႈ လုၵ်ႈဢွၼ်ႇယူႇၶရဵၼ်းဢမ်ႇယွမ်း 2,000 ၵေႃႉ ထုၵ်ႇတီႉ ၺွပ်းဢွၵ်ႇမႃးတီႈႁူင်းသဝ်းလုၵ်ႈဢွၼ်ႇၽၼ်ပေႃႈမႄႈ ဝႃႈၼႆ။ မိူဝ်ႈဝၼ်းထီႉ 16 June 2024 ၼႂ်းဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ၽၢႆႇတၢင်း ရၢတ်ႉသျႃး ဢွၵ်ႇမႃးလၢတ်ႈဝႃႈ ယူႇၶရဵၼ်း ထုၵ်ႇလီႁဵတ်းသၢင်ႈၸွမ်းၶေႃႈတုၵ်း ယွၼ်းၸွမ်ၸိုင်ႈရၢတ်ႉသျႃး ပူႇတိၼ်ႇ ဢၼ်ႁႂ်ႈယူႇၶရဵၼ်းထွၼ်တူဝ် လွင်ႈယွၼ်းၶဝ်ႈပဵၼ်လုၵ်ႈၸုမ်း NATO လႄႈ ဢဝ်ပွတ်းတွၼ်ႈ တူဝ်းၼႅတ်ႇသ်ၶ်၊ လူႇႁၢၼ်ႇသ်ၶ်၊ သႃႇပေႃႇရိတ်ႉသ်သျႃး ဢိၵ်ႇတင်း ၶိူဝ်ႇသၼ်ႇ မိူင်းယူႇၶရဵၼ်း ဢၼ်ရၢတ်ႉသျႃးယိုတ်းသိမ်းလႆႈၼၼ်ႉ ပၼ်ရၢတ်ႉသျႃး ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းရၢတ်ႉသျႃး ယင်းလႆႈလၢတ်ႈထႅင်ႈဝႃႈ တပ်ႉသိုၵ်း ရၢတ်ႉသျႃး ၶဝ်ႈယိုတ်းသိမ်းလႆႈ ဝၢၼ်ႈ Zagrin မိူင်းယူႇၶရဵၼ်းပွတ်းၸၢၼ်း လႄႈ တီႈတႅဝ်းၼႃႈပၢင်တိုၵ်းၼၼ်ႉၵေႃႈ သိုၵ်းရၢတ်ႉသျႃး လူမ်ႇတိုၵ်းၶဝ်ႈႁိမ်လႆႈထႅင်ႈ လၢႆလၢႆပိုၼ်ႉတီႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-17T11:50:06

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%81%a2%e1%80%84%e1%80%ba%e1%82%88%e1%81%b5%e1%80%ad%e1%80%b0%e1%80%90%e1%80%ba%e1%82%87%e1%81%b6/

ပၢင်တိုၵ်းၸၢင်ႈၵိူတ်ႇပဵၼ်ၶိုၼ်းလႄႈ သိုၵ်းမၢၼ်ႈတတ်းသဵၼ်ႈတႃႈသၢႆတၢင်း

ယွၼ်ႉၸုမ်းသိုၵ်းဢူၺ်းလီၶဝ် ၶိုၼ်းမီးလွင်ႈတူင်ႉၼိုင်သိုၵ်းမႃးလႄႈ ၼႂ်းၶၢဝ်းတၢင်း လၢႆဝၼ်းမႃးၼႆႉၵူၺ်း ၸုမ်းသိုၵ်းမၢၼ်ႈၶဝ်ဢဝ်ၵႃးၸၢၵ်ႈထုၺ်လိၼ် ၶုတ်းႁွင်ႈ တတ်းပႅတ်ႈသဵၼ်ႈတႃႈသၢႆတၢင်း ၼႂ်းၸိုင်ႈတႆးပွတ်းႁွင်ႇ လၢႆလၢႆပိုၼ်ႉတီႈသေ ၵူၼ်းမိူင်းၼႂ်းပိုၼ်ႉတီႈ မီးလွင်ႈယၢပ်ႇၸႂ်တႃႇၵႂႃႇမႃးလႄႈ မႆႈၸႂ်ပႃးၵူဝ်ပၢင်တိုၵ်းၵိူတ်ႇၶိုၼ်ႈ ၼႆယဝ်ႉ။ တင်ႈတႄႇၼႂ်းဝၼ်းထီႉ 12 June 2024 (လိူၼ်ၸဵတ်းမႂ်ႇ 6 ၶမ်ႈ ပီႊတႆး 2118 ၼီႈ) မႃးၼႆႉ ၸုမ်းသိုၵ်းမၢၼ်ႈဢဝ်ၵႃးၶုတ်းလိၼ်သေ ၶုတ်းႁွင်ႈတတ်းသဵၼ်ႈတၢင်း လၢႆလၢႆပိုၼ်ႉတီႈ ၼႂ်းၸိုင်ႈတႆးပွတ်းႁွင်ႇ မိူၼ်ၼင်ႇၵႄႈၵၢင် သီႇပေႃႉ− ၼမ်ႉတူႈ၊ လႃႈသဵဝ်ႈ − သႅၼ်ဝီ၊ လႃႈသဵဝ်ႈ − သီႇပေႃႉ၊ လႃႈသဵဝ်ႈ – ၵွင်းႁုင်း – မိူင်းယၢင်း၊ ၼမ်ႉသၼ်ႇ – ၼမ်ႉတူႈ – မၢၼ်ႈၸၢမ် − လႃႈသဵဝ်ႈ ၸိူဝ်းၼႆႉသေ လူတ်ႉၵႃးၵူၼ်းမိူင်းဢမ်ႇၸၢင်ႈၵႂႃႇမႃး ၼင်ႇမိူဝ်ႈဢွၼ်တၢင်းယဝ်ႉ ဝႃႈၼႆ။ ၵူၼ်းဝဵင်းလႃႈသဵဝ်ႈၵေႃႉၼိုင်ႈလၢတ်ႈၼႄသိုဝ်ႇၶၢဝ်ႇတႆးလွတ်ႈလႅဝ်းဝႃႈ “ၸႂ်ႈၶႃႈဢေႃႈ သိုၵ်းမၢၼ်ႈၶဝ်ဢဝ်ၵႃးပႅၵ်ႉၶူဝ်း မႃးၶုတ်းႁွင်ႈတတ်းတၢင်းပႅတ်ႈ တၢင်းၶဝ်ႈဢွၵ်ႇဝဵင်းလႃႈသဵဝ်ႈၵူႈၽၢႆႇယဝ်ႉၶႃႈ၊ လူတ်ႉၵႃးၵူၼ်းမိူင်းဢမ်ႇၸၢင်ႈၵႂႃႇမႃးမိူၼ်ၵဝ်ႇယဝ်ႉ တႃႇတေလုၵ်ႉတၢင်ႇတီႈ ၶဝ်ႈမႃးဝဵင်းလႃႈသဵဝ်ႈၵေႃႈလီ၊ တႃႇတေလုၵ်ႉဝဵင်းလႃႈသဵဝ်ႈၵႂႃႇတၢင်ႇဝဵင်းၵေႃႈလီ ဢမ်ႇၸၢင်ႈသေဢိတ်းယဝ်ႉဢေႃႈ။ တၢင်းလတ်းၵေႃႈတေမီးယူႇ ၵူၺ်းတၢင်းယၢပ်ႇႁႅင်း လႄႈ ပေႃးဢမ်ႇၸႂ်ႈၵူၼ်းမိူင်းပိုၼ်ႉတီႈ ယင်းတေဢမ်ႇႁူႉၵွၼ်ႇၶႃႈ” လၢတ်ႈၼႄၼင်ႇၼႆ။ ၵူၼ်းမိူင်းၵမ်ႈၽွင်ႈၵေႃႈဝႃႈ ဢၼ်သိုၵ်းမၢၼ်ႈတတ်းပႅတ်ႈသဵၼ်ႈတၢင်းၼႆႉ ယွၼ်ႉၸုမ်းဢူၺ်းလီပွတ်းႁွင်ႇ မိူၼ်ၼင်ႇ သိုၵ်းပလွင်ႈ TNLA လႄႈသိုၵ်းၵူဝ်းၵၢင်ႉ MNDAA ၶဝ် ဢဝ်ဢဵၼ်ႁႅင်းတင်းၼမ် ၽိူမ်ႉဢဵၼ်ႁႅင်းၸွမ်းသၢပ်ႇဝဵင်းလႃႈသဵဝ်ႈ လႄႈလၢႆလၢႆပိုၼ်ႉတီႈသေ သိုၵ်းမၢၼ်ႈၶဝ်ၸင်ႇတတ်းတၢင်းဝႆႉ သဵၼ်ႈတၢင်းမၢင်တီႈ ၶဝ်တေၶုတ်းပဵၼ်ႁွင်ႈ၊ မၢင်တီႈသမ်ႉ တေဢဝ်လိၼ်မႃးၵွင်ႁေႉဝႆႉ တၢင်းလတ်းမၢင်တီႈၵေႃႈ သိုၵ်းမၢၼ်ႈၶဝ်တတ်းပႅတ်ႈမိူၼ်ၵၼ် ၼႆယဝ်ႉ။ ၽူႈလဵပ်ႈႁဵၼ်းၵၢၼ်သိုၵ်း ဢၼ်ယူႇဝဵင်းလႃႈသဵဝ်ႈၵေႃႉၼိုင်ႈၵေႃႈလၢတ်ႈၼႄဝႃႈ “ပၢင်တိုၵ်းၼႆႉ လႅပ်ႈတေဢမ်ႇလွတ်ႈလႆႈ ၸၢင်ႈပဵၼ်ၶိုၼ်းယူႇ ၵွပ်ႈၽၢႆႇၸုမ်းဢူၺ်းလီ လႄႈသိုၵ်းမၢၼ်ႈၼႆႉ မီးလွင်ႈတူင်ႉၼိုင်ထႅမ်ႁႅင်းသိုၵ်းၼင်ႇၵၼ် တီႈဝဵင်းလႃႈသဵဝ်ႈၼႆႉ ၵွပ်ႈပဵၼ်တိူင်းသိုၵ်းယႂ်ႇၼႂ်းၸိုင်ႈတႆးပွတ်းႁွင်ႇဢၼ်ၼိုင်ႈလႄႈ ၽၢႆႇသိုၵ်းမၢၼ်ႈတိုၼ်းဢမ်ႇဝႆႉမဝ်မၢင်။ ၼႂ်းလိူၼ် June ၼႆႉၵူၺ်း လႆႈငိၼ်းဝႃႈသိုၵ်းမၢၼ်ႈၶဝ်ထႅမ်ႁႅင်းသိုၵ်းတင်းၼမ် သူင်ႇ Drone ဢၼ်သိုဝ်ႉမႃးတီႈမိူင်းၶႄႇ ဢမ်ႇယွမ်း 400 ပၢႆသေ ႁၢင်ႈႁႅၼ်းၶွတ်ႇၽွတ်ႈဝႆႉတပ်ႉႁင်းမၼ်းၶေႃၶေႃဝႃႈၼႆဝႆႉ” လၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ယူႇတီႈၽူႈၼမ်းသုင်သုတ်းသိုၵ်းမၢၼ်ႈ မိၼ်းဢွင်ႇလႅင်ႇၵေႃႈ လၢတ်ႈၵႂႃႇၼႂ်းပၢင်ၵုမ် တပ်ႉသိုၵ်းလႄႈ ႁွင်ႈၵၢၼ်ၾၢႆႇၵႅတ်ႇၶႄဝႃႈ ၼႂ်းမိူင်းတႆးပွတ်းႁွင်ႇ ပိုၼ်ႉတီႈဢၼ်ၸုမ်းဢူၺ်းလီၶဝ် ယိုတ်းသိမ်းလႆႈသေ ဢုပ်ႉပိူင်ႇဝႆႉၸိူဝ်းၼၼ်ႉ ယူႇတီႈသိုၵ်းမၢၼ်ႈ တေႁူမ်ႈမိုဝ်းတင်းမိူင်းႁိမ်းႁွမ်းသေ တေၶိုၼ်းႁႂ်ႈမႃးယူႇတႂ်ႈၵုမ်းၵမ်သိုၵ်းမၢၼ်ႈၶိုၼ်းႁႂ်ႈလႆႈ ၼႆယဝ်ႉ။ ယွၼ်ႉၼၼ် ၵူၼ်းမိူင်းၼႂ်းပိုၼ်ႉတီႈမီးလွင်ႈမႆႈၸႂ် ၵူဝ်ပၢင်တိုၵ်းၵိူတ်ႇၶိုၼ်ႈယွၼ်ႉတေတုမ်ႉတိူဝ်ႉၵၢၼ်ငၢၼ်း ၵွပ်ႈၶၢဝ်းၼႆႉပဵၼ်ၶၢဝ်းၵူၼ်းမိူင်း လူဝ်ႇလူင်းတူင်ႈႁႆႈတူင်ႈၼႃး တႃႇၽုၵ်ႇသွမ်ႈလဵင်ႉတွင်ႉ၊ ယွၼ်ႉပၢင်တိုၵ်း 1027 ဢၼ်ပူၼ်ႉမႃးၼႆႉသေ ၵူၼ်းမိူင်းလႆႈမၢတ်ႇၸဵပ်းလူႉတၢႆၸွမ်းတင်းၼမ် သေဢမ်ႇၵႃး ဢၼ်လႆႈပၢႆႈၽေးပၢင်တိုၵ်းၵေႃႈမီးတင်းၼမ် တေႃႇထိုင်ယၢမ်းလဵဝ် ၵူၼ်းပၢႆႈၽေးၵမ်ႈၽွင်ႈ ယင်းပႆႇလႆႈပွၵ်ႈၶိုၼ်းႁိူၼ်းယေးၵေႃႈမီးတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း', 'ၵူႈလွင်ႈလွင်ႈ']

2024-06-17T11:50:15

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%81%b6%e1%82%86%e1%82%88%e1%80%9d%e1%80%90%e1%80%ba%e1%80%b8%e1%81%b8%e1%81%a2%e1%80%84%e1%80%ba%e1%82%89-chikunguny/

တၢင်းပဵၼ်ၶႆႈဝတ်းၸၢင်ႉ Chikungunya

ၽွင်းၶၢဝ်းႁိုဝ်ႉၶၢဝ်းၽူၼ်ၸိူင်ႉၼႆ ယုင်းၵေႃႈလိူင်ႇၼမ်မႃးလႄႈ ၽႄႈတိူၼ်းလႆႈငၢႆႈ သေဢမ်ႇၵႃး ယင်းဢွၼ်ဢဝ် တၢင်းပဵၼ်ၶႆႈၸဵပ်းၼၢဝ် မႃးၸပ်းတီႈၵူၼ်းႁဝ်းလႆႈထႅင်ႈလူးၵွၼ်ႇ ဢမ်ႇဝႃႈတေပဵၼ်ၶႆႈလိူတ်ႈဢွၵ်ႇ၊ ၼၢဝ်ၼူၵ်ႉ ၸိူဝ်းၼႆႉသေဢမ်ႇၵႃး ယင်းမီးထႅင်ႈ တၢင်းပဵၼ်ၶႆႈဝတ်းၸၢင်ႉ (ၶျိၶုၼ်ၵုၼ်ယႃႉ) Chikungunya ၼႆယူႇယဝ်ႉ။ တၢင်းပဵၼ်ၶႆႈဝတ်းၸၢင်ႉၼႆႉ ပဵၼ်တၢင်းပဵၼ်ဢၼ်ၸပ်းမႃးၸွမ်းယုင်းယဝ်ႉ၊ တိတ်းၸပ်းမႃးတီႈ ၵုၼ်ဢႅပ်ႇၾရိၵ ပွၵ်ႈဢွၼ်တၢင်းသုတ်းသေ ၽႄႈလၢမ်းတူဝ်ႈၵႂႃႇၼႂ်းဢေးသျႃး၊ ယူးရူပ်ႇ၊ ဢမေႇရိၵ ၸိူဝ်းၼႆႉမႃးယဝ်ႉ။ တၢင်းပဵၼ်ၶႆႈဝတ်းၸၢင်ႉၼႆႉ ၶႂ်ႈငၢႆးတင်းတၢင်းပဵၼ်ၶႆႈလိူတ်ႈဢွၵ်ႇ လႄႈ ၶႆႈ Zika သေတႃႉ ၵူၺ်းၵႃႈ ၽၢင်ႁၢင်ႈတၢင်းပဵၼ်ၵေႃႈတေပိူင်ႈၵၼ်ၵႂႃႇ မိူဝ်ႈၸႅၵ်ႇၽႄတၢင်းပဵၼ်မၼ်းဢွၵ်ႇမႃး၊ ၵွပ်ႈၼၼ် လီလႆႈၵူတ်းထတ်းၸႅတ်ႈတူၺ်း ယူႇယဝ်ႉ။ ၸိူဝ်ႉမႅင်းတၢင်းပဵၼ်ၶႆႈဝတ်းၸၢင်ႉၼႆႉ တေဢမ်ႇတိတ်းၸပ်းၵၼ်တီႈ ၵူၼ်းတေႃႇၵူၼ်းၵမ်းသိုဝ်ႈ တေမီးလၢႆးတိတ်းၸပ်းလႆႈ မိူၼ်ၼင်ႇ− တီႈယုင်း မႃးၸူးၵူၼ်း – မိူဝ်ႈယုင်းမႃးၶူပ်းၵူၼ်းဢၼ်တိတ်းၸပ်းၸိူဝ်ႉမႅင်း ၶႆႈဝတ်းၸၢင်ႉ ဢမ်ႇၼၼ် ၶျိၶုၼ်ၵုၼ်ယႃႉ ၼႆႉယဝ်ႉ ယုင်းတူဝ်ၼၼ်ႉၵေႃႈ တေတိတ်းၸပ်းၸိူဝ်ႉမၼ်းဝႆႉသေ ယဵၼ်းပဵၼ် တူဝ်တေႃႉသူင်ႇပၼ်ၸိူဝ်ႉမႅင်းတၢင်းပဵၼ်မႃးၼၼ်ႉယဝ်ႉ၊ ၵွပ်ႈၼၼ် ထုၵ်ႇလီႁႄႉၵင်ႈ ဢမ်ႇပၼ်ႁႂ်ႈယုင်းၶူပ်း၊ ၵူၼ်းတိတ်းၸပ်းၸိူဝ်ႉမႅင်းမႅင်း ၼၼ်ႉၵေႃႈ လီလႆႈႁႄႉၵင်ႈတူဝ်ၵဝ်ႇ ယႃႇႁႂ်ႈယုင်းၶူပ်း ၼင်ႇႁိုဝ်ၸိူဝ်ႉမႅင်း ပေႃးတေဢမ်ႇၵႂႃႇတိတ်းၸပ်းလႆႈထႅင်ႈတၢင်ႇၵေႃႉ။ တိတ်းၸပ်းၸိူဝ်ႉမႅင်းတီႈမႄႈ ၵႂႃႇၸူးလုၵ်ႈဢၼ်တိုၵ်ႉယူႇၼႂ်းတွင်ႉ လႄႈ မိူဝ်ႈၵိူတ်ႇလုၵ်ႈ ၸိူဝ်းၼႆႉၵေႃႈ ၸၢင်ႈတိတ်းၸပ်းလႆႈယူႇ။ ၵူၺ်းၵႃႈ သင်ဝႃႈလဵင်ႉၼူမ်းလုၵ်ႈတႄႉၵေႃႈ ဢမ်ႇၸၢင်ႈတိတ်းၸပ်းလႆႈတီႈၼမ်ႉၼူမ်းၵမ်းသိုဝ်ႈ သမ်ႉဝႃႈယူႇၼႂ်းဢွင်ႈတီႈ ဢၼ်မီးၵူၼ်းတိတ်းၸပ်းတၢင်းပဵၼ်ၶႆႈဝတ်းၸၢင်ႉၼႆႉသေတႃႉ မႄႈလဵင်ႉၼူမ်းလုၵ်ႈၼၼ်ႉၵေႃႈ လူဝ်ႇလႆႈလဵင်ႉၼူမ်းလုၵ်ႈယူႇ ယွၼ်ႉၽွၼ်းလီၼူမ်းမႄႈၼၼ်ႉ မီးၼမ်လိူဝ်သေ တိုဝ်ႉတၢင်းဢၼ်တေတိတ်းၸပ်းတၢင်းပဵၼ်လႆႈ ၼၼ်ႉယဝ်ႉ။ ၵၢၼ်ၵႂႃႇတိူဝ်ႉၺႃးလိူတ်ႈ ဢၼ်တိတ်းၸပ်းၸိူဝ်ႉမႅင်းဝႆႉယူႇၼၼ်ႉၵေႃႈ ၸၢင်ႈၸပ်းလႆႈ၊ ၵမ်ႈၼမ်ၵေႃႈတေပဵၼ်တီႈၽၢႆႇမေႃယႃ ဢၼ်ႁဵတ်းၵၢၼ်ၸွမ်းၼႂ်းႁူင်းယႃၸိူဝ်း ၼၼ်ႉယဝ်ႉ။ ၽၢင်ႁၢင်ႈတၢင်းပဵၼ် ဝၢႆးသေၺႃးယုင်းဢၼ်တိတ်းၸပ်းၸိူဝ်ႉမႅင်း မႃးၶူပ်းယဝ်ႉ တေလိုဝ်ႈဝႆႉမွၵ်ႈ 3-7 ဝၼ်း ၸင်ႇတေႁၼ်ၽၢင်ႁၢင်ႈတၢင်းပဵၼ်မႃး မိူၼ်ၼင်ႇ- မီးလူမ်းၼၢဝ်ၶိုၼ်ႈသုင် ၸဵပ်းၵႂ်ႈၸွမ်းၶေႃႈတေႃႇ ၵူၼ်ႉၵူၼ်ႉၶိုၼ်ႈၶိုၼ်ႈၸွမ်းၵၢမ်ႈၼိူဝ်ႉ ႁူဝ်ၶႆႈႁူဝ်မဝ်း ၶႂ်ႈႁၢၵ်ႈ တႃလႅင် ဢွၵ်ႇတုမ်ႇ ၽၢင်ႁၢင်ႈတၢင်းပဵၼ်မၼ်းတေႁၢႆၸိုၼ်ႈၶႅၼ်းၵႂႃႇ ၼႂ်းၶၢဝ်းတၢင်းၼိုင်ႈဝူင်ႈ လိူဝ်သေၸဵပ်းၶိုၼ်ႈၸွမ်းၶေႃႈတေႃႇလႄႈၵၢမ်ႈၼိူဝ်ႉၼၼ်ႉ ၸၢင်ႈမီးၽၢင်ႁၢင်ႈႁၢႆႉႁႅင်းလႄႈ ပဵၼ်ၵႂႃႇၶၢဝ်းႁိုင် ၼပ်ႉႁူဝ်လိူၼ်ၵေႃႈ ပဵၼ်လႆႈယူႇယဝ်ႉ။ ၸွမ်းလူၺ်ႈတၢင်းပဵၼ်ၶႆႈဝတ်းၸၢင်ႉၼႆႉ တေဢမ်ႇႁဵတ်းႁႂ်ႈႁၢႆႉႁႅင်းထိုင်သၢႆၸႂ်လႆႈ လိူဝ်သေဝႃႈမိူဝ်ႈမီး တၢင်းပဵၼ်လိူတ်ႈသုင်၊ တၢင်းပဵၼ်ယဵဝ်ႈဝၢၼ်၊ တၢင်းပဵၼ်ႁူဝ်ၸႂ်၊ ၵူၼ်းဢႃႇယု 65 ၶိုၼ်ႈၼိူဝ် ၸိူဝ်းၼႆႉတႄႉ ၸၢင်ႈႁဵတ်းႁႂ်ႈၽၢင်ႁၢင်ႈတၢင်းပဵၼ်ႁၢႆႉႁႅင်းမႃးယူႇယဝ်ႉ။ သင်ၸိူဝ်ႉဝႃႈယူႇၼႂ်းဢွင်ႈတီႈဢၼ်တိတ်းၸပ်းၸိူဝ်ႉမႅင်းလႄႈ ထၢင်ႇဝႃႈလႅပ်ႈတေတိတ်းၸပ်းၸိူဝ်ႉမႅင်းယဝ်ႉသေ မီးၽၢင်ႁၢင်ႈတၢင်းပဵၼ် ၸိူင်ႉၼင်ႇလၢတ်ႈမႃးပႃႈၼိူဝ်ၼႆႉပေႃးၼႆၸိုင် ထုၵ်ႇလီလႆႈၵႂႃႇႁႃမေႃယႃၵမ်းလဵဝ် ၼင်ႇႁိုဝ်တေၵူတ်ႇထတ်းတူၺ်းဝႃႈ ဢၼ်ပဵၼ်ယူႇၼၼ်ႉ ၸွင်ႇမၼ်းၸႂ်ႈ တၢင်းပဵၼ်ၶႆႈဝတ်းၸၢင်ႉတႄႉယူႇႁိုဝ် ဢမ်ႇၼၼ်ၵေႃႈ တေပဵၼ်တၢင်းပဵၼ်ၶႆႈလိူတ်ႈဢွၵ်ႇ၊ ၶႆႈZika ႁိုဝ် ဢၼ်ဝႃႈၼၼ်ႉယဝ်ႉ။ သင်ၸိူဝ်ႉဝႃႈတိတ်းၸပ်းၸိူဝ်ႉမႅင်းယဝ်ႉၼႆၸိုင် တႃႇယူတ်းယႃႁႂ်ႈၸိူဝ်ႉမႅင်း ၶႆႈဝတ်းၸၢင်ႉ (ၶျိၶုၼ်ၵုၼ်ယႃႉ) ႁႂ်ႈၸိုၼ်ႈၶႅၼ်းႁၢႆလီၵႂႃႇၶိုၼ်းတႄႉ ဢမ်ႇပႆႇမီးယႃမၼ်းၵမ်းသိုဝ်ႈ ၵူၺ်းၵႃႈ လွၵ်းလၢႆးယူတ်းယႃဢၼ်လီလိူဝ်သေပိူၼ်ႈၵေႃႈ လိုဝ်ႈႁိူဝ်ႉၼမ်ၼမ် ၵိၼ်ယႃႈယႃတႃႇလူတ်းယွမ်း လွင်ႈၸဵပ်းၸဵပ်းၶိုၼ်ႈၶိုၼ်ႈ လႄႈ လူမ်းၼၢဝ်ၶိုၼ်ႈ မိူၼ်ၼင်ႇ Paracetamol လႄႈ acetaminophen ၸိူဝ်းၼႆႉ။ လွၵ်းလၢႆးႁႄႉၵင်ႈ ယွၼ်ႉပိူဝ်ႈတၢင်းပဵၼ်ၶႆႈဝတ်းၸၢင်ႉၼႆႉ ဢမ်ႇပႆႇမီးယႃႁႄႉၵင်ႈမၼ်းလႄႈ ၼင်ႇႁိုဝ်တေဢမ်ႇၸၢင်ႈတိတ်းၸပ်း တၢင်းပဵၼ်ၶႆႈဝတ်းၸၢင်ႉလႆႈၼႆႉၵေႃႈ ယႃႇပၼ်ႁႂ်ႈယုင်းၶူပ်းၼၼ်ႉ လီလိူဝ်ပိူၼ်ႈယဝ်ႉ၊ သင်ဝႃႈတေလႆႈဢွၵ်ႇၶၢဝ်းတၢင်းၵႂႃႇ ဢွင်ႈတီႈဢၼ်မီးၸိူဝ်ႉမႅင်းၽႄႈလၢမ်းၼၼ်ႉၼႆၸိုင် လီလႆႈႁႄႉၵင်ႈတူဝ်ၵဝ်ႇ ၼုင်ႈသိူဝ်ႈၶူဝ်း ၶႅၼ်ၶႃယၢဝ်း၊ တႃးယႃႁႄႉၵင်ႈယုင်းဢၼ်ႁႄႉၵင်ႈလႆႈလီ၊ ၸႂ်ႉတိုဝ်းသုတ်းၵၢင်ယုင်း၊ ၽဵဝ်ႈပႅတ်ႈၼမ်ႉၶင်ႇ ၼမ်ႉၵူမ်ႇၼမ်ႉဢုင် ႁိမ်းႁိူၼ်း၊ သင်ပဵၼ်ၵူၼ်းမီးတၢင်းပဵၼ်ယဵဝ်ႈဝၢၼ်၊ တၢင်းပဵၼ်လိူတ်ႈသုင်၊ တၢင်းပဵၼ်ႁူဝ်ၸႂ် လႄႈ ၵူၼ်းဢႃႇယု 65 ပီႊ ၶိုၼ်ႈၼိူဝ်ပေႃးၼႆၸိုင် ဢမ်ႇထုၵ်ႇလီၵႂႃႇၼႂ်းဢွင်ႈတီႈ ဢၼ်တိတ်းၸပ်းၸိူဝ်ႉမႅင်းဝႆႉယူႇ ၼၼ်ႉယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-06-17T10:44:01

https://taifreedom.com/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87%e1%81%ba-2/

ႁွင်ႈၵၢၼ်လူင်ပၢႆးပၺ်ႇၺႃႇ RCSS ၸတ်းပၢင်လူင်းၵၢၼ်သွၼ် ႁူင်းႁဵၼ်းပူၵ်းပွင်ၼမ်ႉၵတ်ႉၶူး ၸုပ်ႈ 1 တီႈငဝ်ႈၸိုင်ႈလွႆတႆးလႅင်း

ၼင်ႇႁိုဝ်ပေႃးတေပဵၼ်ၵၢၼ်ၽိူမ်ႉထႅမ် ၼမ်ႉၵတ်ႉၶူးသွၼ်မေႃသွၼ်ၶဝ် လႄႈ ၽူႈႁၢပ်ႇၵၢၼ်ၶဝ်ၼႆၼၼ်ႉ ယူႇတီႈႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸင်ႇလႆႈၸတ်းပၼ် ၵၢၼ်သွၼ် ႁူင်းႁဵၼ်းပူၵ်းပွင်ၼမ်ႉၵတ်ႉၶူး ၸုပ်ႈ 1 တီႈငဝ်ႈၸိုင်ႈလွႆတႆးလႅင်း တႄႇဢဝ်ဝၼ်းထီႉ 11 December 2023 တေႃႇထိုင်ဝၼ်းထီႉ 11 June 2024 ၶၢဝ်းတၢင်း 6 လိူၼ်ပၢႆၼၼ်ႉ ပဵၼ်ဢၼ်ယဝ်ႉတူဝ်ႈလီငၢမ်းလႄႈ ၸင်ႇလႆႈၸတ်းႁဵတ်းပၢင်လူင်းၵၢၼ်သွၼ် ၼႆယဝ်ႉ။ မိူဝ်ႈဝၼ်းထီႉ 16 June 2024 (လိူၼ်ၸဵတ်းမႂ်ႇ 10 ၶမ်ႈ ပီႊတႆး 2118 ၼီႈ) ၶူးသွၼ် ႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ဢွၼ်ႁူဝ်ၸတ်းႁဵတ်း ပၢင်လူင်းၵၢၼ်သွၼ် ႁူင်းႁဵၼ်းပူၵ်းပွင်ၼမ်ႉၵတ်ႉၶူး ၸုပ်ႈ 1 တီႈငဝ်ႈၸိုင်ႈလွႆတႆးလႅင်းသေ မီးၽူႈယႂ်ႇၵူၼ်းလူင် ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၶိုၼ်ႈႁွတ်ႈပၼ်ႁႅင်းတင်းၼမ် ၼႆယဝ်ႉ။ ၼႂ်းပၢင်လူင်းၵၢၼ်သွၼ်ၼၼ်ႉ ၸွမ်ႁၢၼ် ၶိူဝ်းငိုၼ်း ၵႅမ်ႁူဝ်ပဝ်ႈ 2 / ၽူႈပွင်ၵၢၼ်သိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး လႆႈမွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်လုၵ်ႈႁဵၼ်းၶဝ်ၵႂႃႇဝႃႈ “ၶေႃႈယိူင်းဢၢၼ်းဢၼ်တႄႇတင်ႈမႃးႁူင်းႁဵၼ်းၸိူဝ်ႉၸၢတ်ႈ ဢၼ်ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆးႁဝ်းၶႃႈ ဢွၼ်တႄႇတင်ႈမႃးၼၼ်ႉ မီးယိူင်းဢၢၼ်း 5 ၶေႃႈ မုၵ်ႉၸုမ်းမီးၶေႃႈယိူင်းဢၢၼ်းယဝ်ႉ ၼင်ႇႁိုဝ် လုၵ်ႈႁဵၼ်းႁဝ်းၶႃႈတေမေႃႁၵ်ႉၸိူဝ်ႉၸၢတ်ႈၼၼ်ႉ လုၵ်ႈႁဵၼ်းႁဝ်းလူဝ်ႇႁူႉပိုၼ်းႁဝ်းၵွၼ်ႇ ၶဝ်ၸင်ႇတေမေႃႁၵ်ႉၵၢၼ်ၸိူဝ်ႉၸၢတ်ႈ ဢမ်ႇဝႃႈ ၸဵမ်ၾိင်ႈငႄႈၾိင်ႈထုင်း လွင်ႈယဵၼ်ႇငႄႈ ၸႃႉၵႂႃႇၸိူဝ်းၼႆႉ ႁဝ်းလူဝ်ႇမေႃသွၼ်ပၼ်ၵႂႃႇၸွမ်း ဢမ်ႇၸႂ်ႈလိၵ်ႈလၢႆးၵူၺ်း မိူၼ်ၼင်ႇလွင်ႈဢၼ်လုၵ်ႈႁဵၼ်းၶဝ် ၼပ်ႉထိုဝ်ၶူးသွၼ်ၼၼ်ႉၵေႃႈ လူဝ်ႇႁဵတ်းသၢင်ႈၸွမ်းႁႂ်ႈတဵမ်ထူၼ်ႈ၊ ၶူးၵေႃႈပဵၼ်ၸၼ်ႉသုင် ပၢႆးဝူၼ်ႉႁဝ်းၵေႃႈလူဝ်ႇလႆႈပဵၼ်ၸၼ်ႉသုင် ၶူးသွၼ်ႁဝ်းၵူႈၸၼ်ႉၸၼ်ႉ ၵေႃႉလႂ်ႁပ်ႉပုၼ်ႈၽွၼ်းဢၼ်လႂ်ၵေႃႈ ႁဝ်းၶႃႈၵိုင်ႇလီဢဝ် မႄး၊ ႁၵ်ႉ၊ ၽွမ်ႉ၊ ၸွႆႈ ၼၼ်ႉ ႁဵတ်းၵၢၼ်ႁူမ်ႈၵၼ်ၵႂႃႇ ၼင်ႇႁိုဝ်ယိူင်းဢၢၼ်းႁဝ်းၶႃႈ 5 ပိူင်ၼၼ်ႉ တေယိုၼ်းဢဝ်လႆႈ လႄႈ ဢွင်ႇပူၼ်ႉၽၢၼ်ႇပေႉၵႂႃႇလႆႈ ” ၼႆယဝ်ႉ။ ၼွၵ်ႈလိူဝ်သေၼၼ်ႉ ၶူးပူင်သွၼ် ဢိၵ်ႇပႃးၽူႈယႂ်ႇၵူၼ်းလူင် ၼႂ်းၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ထႅင်ႈလၢႆလၢႆၸဝ်ႈ လႆႈမွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်လုၵ်ႈႁဵၼ်းၶဝ်ၵႂႃႇသေ ဝၢႆးၼၼ်ႉၵေႃႈ မီးပၢင်ယိုၼ်ႈဢၢပ်ႈပၼ်ဝႂ်လုၵ်ႈႁဵၼ်း ဢိၵ်ႇတင်း မွပ်ႈဢၢပ်ႈပၼ်ၶူဝ်းၶွင်ၸႂ်ႉတိုဝ်း တႃႇလုၵ်ႈႁဵၼ်းသေ လိူဝ်ၼၼ်ႉ ၽူႈယႂ်ႇၵူၼ်းလူင်၊ ၶူးပူင်သွၼ် လႄႈ လုၵ်ႈႁဵၼ်း လႆႈထၢႆႇၶႅပ်းႁၢင်ႈ ႁူမ်ႈၵၼ်ပဵၼ်တီႈမၢႆတွင်းၵႂႃႇ ၼႆယဝ်ႉ။ ၵၢၼ်သွၼ် ႁူင်းႁဵၼ်းပူၵ်းပွင်ၼမ်ႉၵတ်ႉၶူးၼႆႉ မိူဝ်းၼႃႈမႃး ၼင်ႇႁိုဝ်ပေႃးတေ ၸတ်းႁဵတ်းလႆႈထႅင်ႈၼၼ်ႉၵေႃႈ ယူႇတီႈႁွင်ႈၵၢၼ်လူင်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး တေသိုပ်ႇၶတ်းၸႂ်ၵႂႃႇထႅင်ႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2024-06-15T11:56:09

https://taifreedom.com/%e1%80%90%e1%80%b5%e1%81%bc%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87-%e1%80%9e%e1%80%ad%e1%80%99%e1%80%ba%e1%80%b8%e1%81%b6%e1%80%ad%e1%80%af%e1%81%bc%e1%80%ba%e1%80%b8-%e1%81%b6/

တဵၼ်းမၢၵ်ႇ သိမ်းၶိုၼ်း ၶဝ်ႈသွႆးဢေႃႇတေႃႇၵူဝ်းရီးယႃး ယွၼ်ႉၸၢင်ႈပဵၼ်ၽေး

မိူဝ်ႈၼႂ်းဝၼ်းထီႉ 11 June 2024 ၼၼ်ႉ ၽၢႆႇၵဵဝ်ႇၶွင်ႈ တီႈၼႂ်းမိူင်းတဵၼ်းမၢၵ်ႇ သင်ႇၵဵပ်းသိမ်းၶိုၼ်း ၶဝ်ႈသွႆးဢေႃႇတေႃႇၵူဝ်းရီးယႃး ဢၼ်ပဵၼ်မိၵ်ႈမၢႆ Samyang ၼၼ်ႉတင်းၼမ် ယွၼ်ႉၽဵတ်းႁႅင်းပူၼ်ႉတီႈလႄႈ ၸၢင်ႈပဵၼ်ၽေးလႆႈ ၼႆယူႇယဝ်ႉ။ ၸွမ်းလူၺ်ႈၵူတ်ႇၸႅတ်ႈထူပ်းႁၼ်ဝႃႈ ထၢတ်ႈ Capsaicin ဢၼ်ႁဵတ်းႁႂ်ႈၽဵတ်းၼၼ်ႉ မၼ်းထိုင်ၶၵ်ႉမီးၽွၼ်းတုမ်ႉယွၼ်ႈ တေႃႇၵူၼ်းၵိၼ်လႆႈၼႆလႄႈ ၽၢႆႇလွင်ႈၵိၼ်ယႅမ်ႉ မိူင်းတဵၼ်းမၢၵ်ႇၼၼ်ႉ လႆႈဢွၵ်ႇမႃးပိုၼ်ၽၢဝ်ႇတုၵ်းယွၼ်း ၵဵပ်းသိမ်းၶိုၼ်း ၶဝ်ႈသွႆးဢေႃႇတေႃႇၵူဝ်းရီးယႃးၸၢၼ်း ဢၼ်မီးဢရသႃႇသၢမ်မဵဝ်း မိူၼ်ၼင်ႇ Buldak 3x Spicy & Hot Chicken 2x ၊ Spicy & Hot Chicken လႄႈ Hot Chicken Stew သေယဝ်ႉ တုၵ်းယွၼ်းႁႂ်ႈၽူႈၸိူဝ်းဢၼ်ၵိၼ်ၶဝ်ႈသွႆးၼၼ်ႉ ဢမ်ႇထုၵ်ႇလီၵိၼ် ၼႂ်းဢရသႃႇသၢမ်မဵဝ်းၼႆႉ ၼႆယူႇ။ ၵူၺ်းၵႃႈလွင်ႈၼႆႉၵေႃႈ ဢမ်ႇလႆႈမီးလွင်ႈတၢင်းၸီႉၼႄၸႅင်ႈလႅင်းဝႃႈ လွင်ႈလႂ်တႄႉတႄႉ ဢၼ်ပဵၼ်ၽေးတေႃႇၵူၼ်းၵိၼ်လႄႈ ႁဵတ်းႁႂ်ႈၽၢႆႇၵဵဝ်ႇၶွင်ႈ ၼႂ်းမိူင်းတဵၼ်းမၢၵ်ႇ ပေႃးလႆႈသင်ႇၵဵပ်းၶိုၼ်းၵုၼ်ႇၵႃႉၸိူင်ႉၼႆ။ ၵူၺ်းၵႃႈ ၽၢႆႇတၢင်းမေႃယႃ လႄႈ ၽၢႆႇလွင်ႈၵိၼ်ယႅမ်ႉတဵၼ်းမၢၵ်ႇ ပိုတ်ႇလၢတ်ႈၼႄဝႃႈ ၸွမ်းၼင်ႇဢၼ်ၵူတ်ႇထတ်းၸႅတ်ႈတူၺ်း Capsaicin တေႃႇၶဝ်ႈသွႆးၼိုင်ႈထူင်ၼၼ်ႉ မၼ်းမီးၼမ်ပူၼ်ႉတီႈၼႃႇလႄႈ ႁဵတ်းႁႂ်ႈၵူၼ်းၵိၼ်ၵိုင်ႉၵၢင်ႉပဵၼ်ၽေးၵႂႃႇလႆႈ ၵမ်းလဵဝ် ဝႃႈၼႆ။ လွင်ႈၼႆႉၵေႃႈပဵၼ်လွင်ႈဢၼ်ၽႄႈၸွတ်ႇတူဝ်ႈၵႂႃႇၼိူဝ်ဢွၼ်ႇလၢႆးသေ ၵူၼ်းဢၼ်သူင်ၵိၼ်ၼၼ်ႉၵေႃႈဝႃႈ ပဵၼ်လွင်ႈလီၶႂ်ႈၶူဝ်လႄႈ လၢတ်ႈထိုင်ၵူၼ်းမိူင်းတဵၼ်းမၢၵ်ႇဝႃႈ ပဵၼ်ၵူၼ်းဢၼ်ဢမ်ႇမၵ်ႉၽဵတ်း ၼႆယူႇ။ ၸိူင်ႉႁိုဝ်ၵေႃႈယဝ်ႉ လိူဝ်သေတဵၼ်းမၢၵ်ႇယဝ်ႉ ဢမ်ႇပႆႇမီးမိူင်းလႂ် ဢွၵ်ႇမႃးပိုၼ်ၽၢဝ်ႇပၼ်ၾၢင်ႉၼိူဝ်လွင်ႈၼႆႉၼင်ႇၵဝ်ႇ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-15T11:20:05

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%82%85%e1%80%84%e1%80%ba%e1%80%b8%e1%80%9c%e1%80%ad%e1%80%84-2/

တၢင်းပဵၼ်မၢၵ်ႇလႅင်းလိင်းၽႄႈလၢမ်း မီးၵူၼ်းလူႉတၢႆ ၼႂ်းမိူင်းဢႅပ်ႇၾရိၵၸၢၼ်း

ၼႂ်းႁူဝ်ပီႊ 2024 ၼႆႉ မီးၵူၼ်းတိတ်းၸပ်းတၢင်းပဵၼ်မၢၵ်ႇလႅင်းလိင်း ၼပ်ႉႁူဝ်မိုၼ်ႇ လႄႈ လူႉတၢႆၼပ်ႉႁူဝ်ပၢၵ်ႇ ဝႃႈၼႆ။ မိူဝ်ႈဝႃးဝၼ်းထီႉ 14 June 2024 (လိူၼ်ၸဵတ်းမႂ်ႇ 8 ၶမ်ႈ ပီႊတႆး 2118 ၼီႈ) ၼၼ်ႉ သိုဝ်ႇၶၢဝ်ႇ TNN World ဢွၵ်ႇဝႆႉဝႃႈ ထူပ်းႁၼ်ၵူၼ်းလူႉသဵင်ႈတၢႆ ယွၼ်ႉတၢင်းပဵၼ် မၢၵ်ႇလႅင်းလိင်း တီႈၼႂ်းမိူင်းဢႅပ်ႇၾရိၵၸၢၼ်းယဝ်ႉ 2 ၵေႃႉ လႄႈ မိူဝ်ႈလိူၼ် January -April 2024 ၼႂ်း 117 ၸိုင်ႈမိူင်းၼႂ်းလုမ်ႈၾႃႉ မီးၵူၼ်းတိတ်းၸပ်းတၢင်းပဵၼ်မၢၵ်ႇ လႅင်းလိင်းဢမ်ႇယွမ်း 97,000 ၵေႃႉ၊ လူႉသဵင်ႈတၢႆ 186 ၵေႃႉ ၼႆယဝ်ႉ။ ၵူၼ်းလူႉသဵင်ႈတၢႆၼႂ်းမိူင်းဢႅပ်ႇၾရိၵၸၢၼ်း ၵေႃႉလိုၼ်းသုတ်း ပဵၼ်မိူဝ်ႈၼႂ်း ဝၼ်းထီႉ 13 June 2024 ၼၼ်ႉသေ မီးၽၢင်ႁၢင်ႈတၢင်းပဵၼ် ႁူဝ်ၶႆႈႁူဝ်ၸဵပ်း၊ ႁိူဝ်ႉဢူၼ်ႈ၊ မီးႁွႆးၸဵပ်းၼႂ်းပၢၵ်ႇၼႂ်းသူပ်း၊ ၸဵပ်းၸွမ်းၵၢမ်ႈၼိူဝ်ႉ၊ ၶေႃးၸဵပ်း လႄႈ မီးႁွႆးၸဵပ်း ဝႃႈၼႆ။ တႄႇၸဵမ်မိူဝ်ႈပီႊ 2022 ၼၼ်ႉ တီႈၼႂ်းမိူင်းဢႅပ်ႇၾရိၵၸၢၼ်း ထူပ်းႁၼ်ၵူၼ်းတိတ်း ၸပ်းတၢင်းပဵၼ်မၢၵ်ႇလႅင်းလိင်း 6 ၵေႃႉ ပွၵ်ႈဢွၼ်တၢင်းသုတ်း ၼႆယဝ်ႉ။ တၢင်းပဵၼ်မၢၵ်ႇလႅင်းလိင်းၼႆႉ ပဵၼ်တၢင်းပဵၼ်ဢၼ်ပဵၼ်မႃးယွၼ်ႉၸိူဝ်ႉမႅင်း ဝၢႆးရၢတ်ႉသေ တေၸၢင်ႈတိတ်းၸပ်းမႃးလႆႈ လူၺ်ႈလွင်ႈယူႇၸမ် ၵူၼ်း လႄႈ သတ်း ၸိူဝ်းတိတ်းၸပ်းၸိူဝ်ႉမႅင်းတၢင်းပဵၼ် ဢိၵ်ႇတင်း လွင်ႈၵႂႃႇယိပ်းတိူဝ်ႉၺႃးၶူဝ်းမဵဝ်းမီး ၸိူဝ်းမႅင်းဢိူၵ်ႇဝၢၵ်ႈ ဝႃႈၼႆ။ လွၵ်းလၢႆးႁႄႉၵင်ႈတၢင်းပဵၼ်မၢၵ်ႇလႅင်းလိင်းၸမ်း သႂ်ႇတိုဝ်းၽႃႈပူၵ်ႉသူပ်း၊ ၵႆႉသုၵ်ႈလၢင်ႉသီမိုဝ်းႁႂ်ႈမူတ်းသႂ်၊ ငိူင်ႉဝႄႈလွင်ႈဢဝ်မိုဝ်းၵႂႃႇယိပ်းလုပ်ႈၸွမ်းၼႃႈ တႃ ၶူႈၼင် လႄႈ သူပ်း သေ ၾၢင်ႉလွင်ႈၺႃးတူဝ်သတ်းၶူပ်း ဢမ်ႇၼၼ် ယၢႆး ဢိၵ်ႇတင်း ဢမ်ႇၸႂ်ႉတိုဝ်းၶူဝ်းၶွင်ႁူမ်ႈၵၼ်တင်းၵူၼ်းတၢင်ႇၵေႃႉ လႄႈ ဢမ်ႇယူႇၸမ်ၵူၼ်းပဵၼ် တၢင်းပဵၼ်မၢၵ်ႇလႅင်းလိင်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ပၢႆးယူႇလီ']

2024-06-14T13:16:01

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88%e1%80%91%e1%80%af%e1%81%b5%e1%80%ba%e1%82%87%e1%82%81%e1%82%85%e1%80%99%e1%80%ba%e1%80%90%e1%81%a2/

ပလိၵ်ႈမၢၼ်ႈထုၵ်ႇႁႅမ်တၢႆတီႈၵဵင်းတုင်ၼၼ်ႉ ပဵၼ်ႁွႆးမိုဝ်းသိုၵ်းမၢၼ်ႈ

ပလိၵ်ႈမၢၼ်ႈ ၽၢႆႇၵုမ်းထိင်းလူတ်ႉၵႃး (မေႃႇတေႃႇပီႇၵႄႇ) လႄႈ ၵူၼ်းႁေႃႈၵႃး 2 လမ်း ထဵင်မေႃးၵႂၢမ်းၼမ်ၵၼ် ၸွမ်းတၢင်းၼႂ်းဝဵင်းၵဵင်းတုင်သေ ပလိၵ်ႈမၢၼ်ႈ ထုၵ်ႇၺႃးႁႅမ်တၢႆ လႄႈ ၵမ်းလိုၼ်းလႆႈႁူႉဝႃႈ ၵေႃႉႁႅမ်တၢႆၼၼ်ႉ ပဵၼ်သိုၵ်းမၢၼ်ႈ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ မိူဝ်ႈဝၼ်းထီႉ 9 June 2024 (လိူၼ်ၸဵတ်းမႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းတဵင်ႈၶိုၼ်းၸမ်တေထိုင် 23:59 မူင်း မိၼ်းၸေႃႇထုၼ်း၊ ၸိၼ်ႇမဵဝ်းထုၼ်း၊ ၸၢႆးဝေႇထုၼ်း ၶဝ်သၢမ်ၵေႃႉ ႁေႃႈလူတ်ႉၶိူင်ႈ 2 လမ်း လုၵ်ႉတီႈလၢၼ်ႉၶဝ်ႈၽၵ်းသူၺ်ႇၼၵႃးသေ ပွၵ်ႈမိူဝ်းၶိုၼ်းတီႈ ဝၢၼ်ႈဝေႃႇၶူၵ်ႉၼၼ်ႉ လႆႈၵႂႃႇမီးပၼ်ႁႃၵၼ်တင်း ၵူၼ်းမဝ်းလဝ်ႈ ဢၼ်ၶီႇၵႃး Toyota Wish လႄႈ Toyota Crown (သီၶၢဝ်) လႄႈ လႆႈၽိတ်းမေႃးၵၼ်သေ ပလိၵ်ႈမၢၼ်ႈ မိၼ်းၸေႃႇထုၼ်း ထုၵ်ႇၺႃးဢဝ်မိတ်ႈတႅင်း တၢႆထင်တီႈၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵပ်းၵၢႆႇလူၺ်ႈလွင်ႈၼႆႉ မိူဝ်ႈလဵဝ်လႆႈႁူႉဝႃႈ ၵူၼ်းၸိူဝ်းၶီႇၵႃးသေ ထဵင်မေႃးၵၼ်တင်း ပလိၵ်ႈမၢၼ်ႈၼၼ်ႉ မီး 4 ၵေႃႉ လႄႈ တႃႇ 2 ၵေႃႉပဵၼ် ၽၢႆႇၵပ်းသိုပ်ႇၸၼ်ႉသုင် မၢႆ − 4 ၼႂ်းတပ်ႉသိုၵ်းမၢၼ်ႈ ငဝ်ႈငုၼ်းတိူင်းသိုၵ်းသၢမ်ၸဵင်ႇ ၵဵင်းတုင်၊ ၵွပ်ႈပိူဝ်ႈပဵၼ်ၽၢႆႇသိုၵ်းမၢၼ်ႈ ၶႃႈႁႅမ်တၢႆၵူၼ်းလႄႈ သိုၵ်းမၢၼ်ႈ ပိၵ်ႉဢိုတ်းၶၢဝ်ႇဝႆႉသေ ဢမ်ႇယွမ်းဢဝ် ၵေႃႉမီးတၢင်းၽိတ်း သူင်ႇပၼ်ၼႂ်းမိုဝ်း ပလိၵ်ႈမၢၼ်ႈ၊ ၵူၼ်းလူင်ၽၢႆႇသိုၵ်း တင်း ပလိၵ်ႈမၢၼ်ႈ တေၵႄႈလိတ်ႈၵၼ်ၸိူင်ႉႁိုဝ်တႄႉဢမ်ႇႁူႉ၊ ပေႃးၵဵဝ်ႇလူၺ်ႈလွင်ႈၸိူဝ်းၶဝ်ၼႆႉတႄႉ ၶဝ်တေဝႃႈပဵၼ်ၵၢၼ်လပ်ႉ လႄႈ ဢမ်ႇသူႈပွႆႇၶေႃႈမုၼ်းဢွၵ်ႇမႃးတင်းၼွၵ်ႈ ဝႃႈၼႆ။ ပလိၵ်ႈမၢၼ်ႈၵေႃႉထုၵ်ႇ ၽၢႆႇသိုၵ်းမၢၼ်ႈႁႅမ်တၢႆၼၼ်ႉ ၸိုဝ်ႈႁွင်ႉ မိၼ်းၸေႃႇထုၼ်း မီးၸၼ်ႉႁူဝ်ႁၢၼ်လႄႈ တူၵ်းပုၼ်ႈၽွၼ်းတီႈ ဝဵင်းၼေႇပျီႇတေႃႇသေ ပွၵ်ႈမႃးယူႇၶိုၼ်းတီႈၵဵင်းတုင်ၸူဝ်ႈၶၢဝ်းၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-06-14T12:50:08

https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%81%b5%e1%80%b0%e1%82%88%e1%80%9c%e1%80%bd%e1%80%84%e1%80%ba%e1%82%88%e1%80%9c%e1%80%bd%e1%80%84-3/

ၽူႈၼမ်းၼႂ်းၵူႈလွင်ႈလွင်ႈ NATO လၢတ်ႈ ယူႇၶရဵၼ်း တိုၵ်းယိုဝ်း ပဝ်ႉမၢႆၼႂ်းရၢတ်ႉသျႃးလႆႈ

ယူႇၶရဵၼ်းၼၼ်ႉ မီးသုၼ်ႇတႃႇၵႅတ်ႇၶႄတူဝ်ၵဝ်ႇလႆႈလႄႈ မီးသုၼ်ႇပိုတ်းယိုဝ်းၶဝ်ႈၼႂ်းလႅၼ်လိၼ်ရၢတ်ႉသျႃးလႆႈ ဝႃႈၼႆ။ မိူဝ်ႈဝၼ်းထီႉ 13 June 2024 (လိူၼ်ၸဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ၽူႈၼမ်းၼႂ်းၵူႈလွင်ႈလွင်ႈ ၸုမ်း NATO လႆႈလၢတ်ႈတီႈပၢင်ၵုမ် Ukraine Defense Contact Group (UDCG) ၼၼ်ႉဝႃႈ ယူႇၶရဵၼ်း မီးသုၼ်ႇတႃႇတိုၵ်းတေႃး ပဝ်ႉမၢႆၽၢႆႇၵၢၼ်သိုၵ်း ၼႂ်းမိူင်းရၢတ်ႉသျႃးလႆႈ ယွၼ်ႉမၼ်းပဵၼ်သုၼ်ႇလႆႈတႃႇၵႅတ်ႇၶႄမိူင်းတူဝ်ၵဝ်ႇ လႄႈ ၽၢႆႇႁဝ်းၵေႃႈ မီးသုၼ်ႇတႃႇၵမ်ႉထႅမ်ပၼ် လွင်ႈၵၢၼ်ၵႅတ်ႇၶႄမိူင်းၶဝ်ၼၼ်ႉယူႇ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ တႃႇၵႅတ်ႇၶႄမိူင်းတူဝ်ၵဝ်ႇၼၼ်ႉ ဢမ်ႇၸႂ်ႈပဵၼ်ၵၢၼ်ယုၵ်ႉၸၼ်ႉ လွင်ႈသုၵ်ႉယုင်ႈ၊ သုၼ်ႇလႆႈယူႇၶရဵၼ်း တႃႇတိုၵ်းယိုဝ်းၶၢမ်ႈလႅၼ်လိၼ်ၼၼ်ႉ ၼႄပၼ်ႁႂ်ႈႁၼ်မႃးလႆႈၸႅင်ႈလႅင်း ၸဵမ်မိူဝ်ႈရၢတ်ႉသျႃးပိုတ်ႇသိုၵ်းၶဝ်ႈၼႂ်းမိူင်းယူႇၶရဵၼ်းၶိုၼ်းထႅင်ႈ ပွတ်းႁွင်ႇ ပိုၼ်ႉတီႈဢုပ်ႉပိူင်ႇၼႂ်းဝဵင်း Kharkiv ဢၼ်ထုၵ်ႇတိုၵ်းယိုဝ်း မႃးတၢင်းၽင်ႇရၢတ်ႉသျႃးၼၼ်ႉ ဝႃႈၼႆ။ မိူဝ်ႈဢမ်ႇႁိုင်သင်ၼၼ်ႉၵေႃႈ ဢမေႇရိၵၢၼ်ႇလႆႈပၼ်ၶႂၢင်ႉႁႂ်ႈ ယူႇၶရဵၼ်း ၸႂ်ႉၶိူင်ႈၵွင်ႈၵၢင်ႇဢၼ်ဢၢပ်ႈပၼ်ၼၼ်ႉ တိုၵ်းယိုဝ်းသႂ်ႇၼႂ်းလႅၼ်လိၼ်ရၢတ်ႉသျႃးလႆႈ တႃႇႁႄႉၵင်ႈတူဝ်ၵဝ်ႇ တီႈဢၼ်ထုၵ်ႇပိုတ်းယိုဝ်း ၶၢမ်ႈလႅၼ်လိၼ်ၶဝ်ႈမႃးၼႂ်းမိူင်းယူႇၶရဵၼ်းၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-14T12:45:49

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%80%9a%e1%80%b0%e1%82%87%e1%81%b6%e1%80%9b%e1%80%b5%e1%81%bc%e1%80%ba%e1%80%b8%e2%88%92%e1%80%9b%e1%81%a2/

ပၢင်တိုၵ်း ယူႇၶရဵၼ်း−ရၢတ်ႉသျႃး ပွႆႇလူမ်းဝူၺ်ႇႁင်ႈ 175 လၢၼ်ႉတၢၼ်ႇ

ပၢင်တိုၵ်း ယူႇၶရဵၼ်းလႄႈရၢတ်ႉသျႃးၼၼ်ႉ ပဵၼ်လွင်ႈတၢင်းဢၼ် ပွႆႇ Carbon dioxide (CO2) မီးသုၼ်ႇၵဵဝ်ႇၶွင်ႈတင်း ပၼ်ႁႃလုမ်ႈၾႃႉလိူတ်ႇမႆႈ ၼႆယဝ်ႉ။ မိူဝ်ႈဝၼ်းထီႉ 13 June 2024 (လိူၼ်ၸဵတ်းမႂ်ႇ 7 ၶမ်ႈ ပီႊတႆး 2118 ၼီႈ) မီးလၢႆးငၢၼ်းဢွၵ်ႇမႃး လူၺ်ႈၸုမ်းသိင်ႇဝႅတ်ႉလွမ်ႉယူႇၶရဵၼ်း ႁူမ်ႈတင်း NGO ၽၢႆႇငဝ်းလၢႆးၾိင်ႈၾႃႉ လႆႈဢွၼ်ၵၼ်ၼပ်ႉသၢင်ႈတူၺ်း Carbon dioxide ဢၼ်ထုၵ်ႇပွႆႇဢွၵ်ႇၵႂႃႇ ႁူမ်ႈပႃး လွင်ႈတေပဵၼ်မႃးၼႂ်းမိူဝ်းၼႃႈ ဝၢႆးသေယူႇၶရဵၼ်း မႄးမိူင်းၶိုၼ်းၼၼ်ႉ ၼႆယူႇ။ ၸွမ်းၼင်ႇလၢႆးငၢၼ်းၼၼ်ႉမီးဝႃႈ ၼမ်ႉမၼ်းတင်းၼမ်တင်းလၢႆ လႆႈဢဝ်ၵႂႃႇၸႂ်ႉတိုဝ်း တွၼ်ႈတႃႇ ၶိူင်ႈတေႃႉသူင်ႇၽၢႆႇသိုၵ်း၊ ပၢင်ႇယိူဝ်ႈလႄႈပႃႇမႆႉထုၵ်ႇၾႆးမႆႈ ၸမ် 1 လၢၼ်ႉ ဢေႇၵ၊ ၶူင်ႉသၢင်ႈပိုၼ်ႉထၢၼ် ၽၢႆႇၼမ်ႉမၼ်းလႄႈၵႅတ်ႉသ် ၺႃးမၢၵ်ႇတႅၵ်ႇလူႉၵွႆၵႂႃႇ လၢႆပၢၵ်ႇတီႈ၊ လဵၵ်းလႄႈပုၼ်ၵေႃႈ လႆႈဢဝ်ၵႂႃႇႁဵတ်းတီႈတင်ႈတပ်ႉ တေႃႇထိုင်တပ်ႉၼႅဝ်းၼႃႈ ၵိၼ်ၶၢဝ်းတၢင်းလၢႆပၢၵ်ႇမီႇတိူဝ်ႇ ၼႆယူႇယဝ်ႉ။ Carbon dioxide 175 လၢၼ်ႉတၢၼ်ႇၼၼ်ႉ မိူၼ်ၵၼ်တင်း ၵႅတ်ႉသ်ဢၼ်ထုၵ်ႇပွႆႇဢွၵ်ႇမႃးတီႈၵႃး 90 လမ်း ၼႂ်းၶၢဝ်းတၢင်း 1 ပီႊ ၼၼ်ႉ ၼႆယဝ်ႉ။ ပၢင်တိုၵ်းရၢတ်ႉသျႃးလႄႈယူႇၶရဵၼ်းၼႆႉ လိူဝ်သေႁဵတ်းႁႂ်ႈမီးၵူၼ်းတၢႆ ၼပ်ႉႁူဝ်မိုၼ်ႇယဝ်ႉ၊ ႁဵတ်းႁႂ်ႈၵူၼ်းမိူင်းယူႇၶရဵၼ်းၼပ်ႉလၢၼ်ႉ လႆႈပၢႆႈၽေးပၢင်တိုၵ်း သေဢမ်ႇၵႃး ယင်းတုမ်ႉတိူဝ်ႉတေႃႇ သိင်ႇဝႅတ်ႉလွမ်ႉပႃးထႅင်ႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-14T11:27:33

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%80%b8%e1%81%be%e1%80%b0/

သိုၵ်းထႆး တီႉၺွပ်းလႆးၾူၼ်း ဢၼ်တေသူင်ႇပၼ်ၸုမ်းၵျႃးၽႅၼ်ႉ ၼႂ်းမိူင်းႁူမ်ႈတုမ်

ၸဝ်ႈၼႃႈတီႈသိုၵ်းထႆး ဢွၵ်ႇၵူတ်ႇထတ်းတီႉၺွပ်းလႆႈၾူၼ်း(Smart phone) တင်းၼမ် တီႈလႅၼ်လိၼ်ထႆး−မျႃႉဝတီႇ ဢၼ်တေသူင်ႇၵႂႃႇပၼ်ၸုမ်းၵျႃးၽႅၼ်ႉ ၼၼ်ႉ ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 13 June 2024 (လိူၼ်ၸဵတ်းမႂ်ႇ 7 ၶမ်ႈ ပီႊတႆး 2118 ၼီႈ) ၼၼ်ႉ သိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းလႅၼ်လိၼ် ထႆး−မျႃႉဝတီႇသေ ပႂ်ႉၵူတ်ႇထတ်းၸွမ်းႁိမ်းႁွမ်း ဝၢၼ်ႈထႃႉဢၢတ်ႇ ပွၵ်ႉ 3 ဢိူင်ႇထေႉသၢႆလူတ်ႉ ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇၼၼ်ႉ ထူပ်းႁၼ်တိူၵ်ႈ ဢၼ်မီးလွင်ႈထၢင်ႇထိူမ် 8 တိူၵ်ႈ လႄႈ မီးလိၵ်ႈတႅမ်ႈဝႆႉၼိူဝ်မၼ်းဝႃႈ KLK-T108 တင်း လိၵ်ႈၶႄႇသေ မိူဝ်ႈပိုတ်ႇတူၺ်းၼႂ်းတိူၵ်ႈၼၼ်ႉ ထူပ်းႁၼ်ၾူၼ်း မိၵ်ႈမၢႆ HUAWEI မိုဝ်းသွင်တင်းမူတ်း 1,062 လုၵ်ႈ ၵူၺ်းဢမ်ႇထူပ်းႁၼ်ၸဝ်ႈၶွင်မၼ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၸဝ်ႈၼႃႈတီႈသိုၵ်းထႆး လၢတ်ႈဝႃႈ ၾူၼ်းၸိူဝ်း ၼၼ်ႉ လႅပ်ႈတေသူင်ႇၵႂႃႇပၼ်ၸုမ်းပႅတ်ႉလႅၼ်ၼိူဝ်ဢွၼ်ႇလၢႆး (ၵျႃးၽႅၼ်ႉ) ၼႂ်းမိူင်းႁူမ်ႈတုမ် လႄႈ ဢမ်ႇမီးၽႂ်ဢွၵ်ႇမႃးယွမ်းႁပ်ႉပဵၼ်ၸဝ်ႈၶွင် ဢမ်ႇၼၼ် တေၸၢင်ႈလႅၼ်ႈပၢႆႈၽွင်းမိူဝ်ႈႁၼ်ၸဝ်ႈၼႃႈတီႈၶဝ် ၼႆယဝ်ႉ။ ၸိူင်ႉႁိုဝ်ၵေႃႈလီ ၽၢႆႇတၢင်းၸဝ်ႈၼႃႈတီႈထႆးၶဝ် တေသိုပ်ႇၵူတ်ႇထတ်းၵႂႃႇထႅင်ႈ လႄႈ ႁဵတ်းသၢင်ႈၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-13T13:30:50

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%81%a2%e1%82%86%e1%80%99%e1%81%a2%e1%82%86%e1%80%90%e1%82%83%e1%82%87%e1%82%81%e1%81%a2%e1%80%95/

ၵူၼ်းၵဵပ်းသၢႆမၢႆတႃႇႁၢပ်ႇၵၢၼ်သိုၵ်းမၢၼ်ႈ ၺႃးယိုဝ်းတၢႆ 82 ၵေႃႉ

ဝၢႆးသေသိုၵ်းမၢၼ်ႈပိုၼ်ၽၢဝ်ႇၵဵပ်းသိုၵ်း တႃႇပိုတ်ႇပၢင်တိုၵ်းၸူး ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လႄႈ ၸုမ်း PDF ၼႆသေ ၽၢႆႇဢုပ်ႉပိူင်ႇမၢၼ်ႈ လူင်းၵဵပ်းသၢႆမၢႆၵူၼ်းၼုမ်ႇ တႃႇႁၢပ်ႇထၢမ်းၵၢၼ်သိုၵ်းၼၼ်ႉ ၺႃးယိုဝ်းတၢႆတင်းၼမ်။ သိုဝ်ႇၶၢဝ်ႇ RFA ဢွၵ်ႇဝႆႉမိူဝ်ႈဝႃးဝၼ်းထီႉ 12 June 2024 (လိူၼ်ၸဵတ်းမႂ်ႇ 6 ၶမ်ႈ ပီႊတႆး 2118 ၼီႈ) ဝႆႉဝႃႈ ၼႂ်းၶၢဝ်းတၢင်း 4 လိူၼ်ၼႆႉ ၽၢႆႇဢုပ်ႉပိူင်ႇမၢၼ်ႈ ၸိူဝ်းႁဵတ်းသၢင်ႈၵၢၼ်ငၢၼ်း တႃႇၽေႃႇၼမ်ႉၼႄတူဝ် လႄႈ လူင်းၵဵပ်းသၢႆမၢႆၵူၼ်းၼုမ်ႇ တီႈၼႂ်းမိူင်းတႆး၊ မိူင်းမွၼ်း၊ မိူင်းရၶႅင်ႇ ႁူမ်ႈပႃး တိူင်းၸႄႈၵႅင်း၊ တိူင်းဝဵင်းလိူဝ်ႇ၊ တိူင်းမၵူၺ်း၊ တိူင်းတႃႈၵုင်ႈ၊ တိူင်းပၵူဝ်း၊ တိူင်းဢေႇရႃႇဝတီႇ တႃႇႁဵတ်းသိုၵ်းမႂ်ႇၼႆသေ ထုၵ်ႇၺႃးၸုမ်းလုၵ်ႉၽိုၼ်ႉ ယိုဝ်းတၢႆၵႂႃႇ 82 ၵေႃႉ ယူႇယဝ်ႉ။ ၽၢႆႇဢုပ်ႉပိူင်ႇမၢၼ်ႈ ၸိူဝ်းထုၵ်ႇၸုမ်းလုၵ်ႉၽိုၼ်ႉႁႅမ်တၢႆပႅတ်ႈၼၼ်ႉ ပဵၼ်ၽူႈၵွၼ်းပွၵ်ႉ၊ ၽူႈၵွၼ်းဝၢၼ်ႈ/ဢိူင်ႇ လႄႈ ၽူႈမၢႆၼႂ်းၵၢၼ်လုမ်းၸိူဝ်းၼႆႉ ဝႃႈၼႆ။ ပၵ်းပိူင်ၵဵပ်းသိုၵ်းမႂ်ႇၶွင်သိုၵ်းမၢၼ်ႈ မီးဝႆႉဝႃႈ ၸဵမ်ၸၢႆးတင်းယိင်း တေလႆႈႁဵတ်းသိုၵ်းၼၼ်ႉ ၵူၼ်းၸၢႆး ဢႃႇယု ၼႂ်းၵႄႈ 18 ပီႊထိုင် 35 ပီႊ သင်မီးပၺ်ႇၺႃႇတၢင်းမေႃသေလွင်ႈလွင်ႈ တေဢဝ်ၼႂ်းၵႄႈ 18 ပီႊထိုင် 45 ပီႊ၊ တွၼ်ႈၼၢင်းယိင်းၵေႃႈ တေဢဝ်ၼႂ်းၵႄႈ 18 ပီႊထိုင် 27 ပီႊ သင်မီးပၺ်ႇၺႃႇ တၢင်းမေႃသေလွင်ႈလွင်ႈၸိုင် တေဢဝ်ၼႂ်းၵႄႈ 18 ပီႊထိုင် 35 ပီႊ၊ သင်ဝႃႈ ၽူႈလႂ်ၵေႃႈယဝ်ႉ ဢမ်ႇၶႂ်ႈႁၢပ်ႇထၢမ်းၵၢၼ်သိုၵ်း ၼႂ်းတပ်ႉသိုၵ်းမၢၼ်ႈ ပေႃးၼႆၸိုင် တၵ်းတေလႆႈၺႃးတၢမ်ႇၶွၵ်ႈ 3 ပီႊ ၼႆယဝ်ႉ။ တီႈၼႂ်းမိူင်းတႆးၼႆႉ မီးဝႆႉႁူင်းႁဵၼ်းသွၼ်ပၼ်ၵၢၼ်သိုၵ်းမႂ်ႇ 3 ႁူင်းႁဵၼ်း ပဵၼ်တီႈ တပ်ႉပထူး ႁူင်းႁဵၼ်းၽူႈမီးၸၼ်ႉၵၢင် (ယၵတ) မၢႆ −1 လႄႈ တပ်ႉသိုၵ်းမၢၼ်ႈ ဝဵင်းႁူဝ်ပူင်း ဢိၵ်ႇပႃး ႁူင်းႁဵၼ်းၽၢႆႇသိုၵ်း မၢႆ − 3 ဝဵင်းၵဵင်းတုင် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-06-13T13:12:15

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9a%e1%81%a2%e1%80%99%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc/

ၵူၼ်းယၢမ်ႈပဵၼ်တၢင်းပဵၼ် COVID-19 ၸၢင်ႈမီးႁႅင်းၶၢမ်ႇတူဝ်ႁႄႉၵင်ႈၶႆႈဝတ်းလႆႈလီ

ၸွမ်းၼင်ႇၽူႈၶူၼ်ႉၶႂႃႉၶဝ်ထူပ်းႁၼ်ဝႃႈ ၵူၼ်းၵေႃႉဢၼ်ယၢမ်ႈတိတ်းၸပ်းၸိူဝ်ႉမႅင်း Coronaviruses ဢၼ်ႁဵတ်းႁႂ်ႈပဵၼ်တၢင်းပဵၼ် COVID-19 ၼၼ်ႉယဝ်ႉၼႆ တေၸၢင်ႈလူတ်းယွမ်းတိုဝ်ႉတၢင်း တၢင်းပဵၼ်ၶႆႈဝတ်းလႆႈ လႄႈ ၶႆႈဝတ်းမဵဝ်းဢၼ်မီးသၢႆၽၼ်း ငၢႆးၵၼ်တင်း Coronaviruses ၼၼ်ႉ ဝႃႈၼႆ။ မိူဝ်ႈၼႂ်းဝၼ်းထီႉ 12 June 2024 (လိူၼ်ၸဵတ်းမႂ်ႇ 6 ၶမ်ႈ ပီႊတႆး 2118 ၼီႈ) ၽူႈလူင်ႉလႅၼ်ႇၵေႃႉၼိုင်ႈ တီႈႁူင်းယႃလူင်ပွတ်ႉသ်တၼ်ႇ Boston ၼႂ်းမိူင်းဢမေႇရိၵၢၼ်ႇ လႆႈဢွၵ်ႇမႃးပိုတ်ႇၼႄဝႃႈ ယုမ်ႇယမ်ဝႃႈ မိူဝ်းၼႃႈမႃးၼႆႉ တေၸၢင်ႈႁဵတ်းႁႂ်ႈ Coronaviruses ၽႄႈလၢမ်းလႆႈထႅင်ႈ၊ ၵွပ်ႈၼၼ် ၸင်ႇလႆႈ ၶူင်သၢင်ႈႁႂ်ႈမီးယႃႁႄႉၵင်ႈ ဢၼ်လီလိူဝ်ၵဝ်ႇမႃးထႅင်ႈ လူၺ်ႈၵၢၼ်လဵပ်ႈႁဵၼ်း ဝႃႈၼႆ။ ၸွမ်းၼင်ႇဢၼ်လႆႈလဵပ်ႈႁဵၼ်းမႃး တီႈၵူၼ်း 4,900 ၵေႃႉ ဢၼ်ပဵၼ် ၵူၼ်းယၢမ်ႈတိတ်းၸပ်း COVID-19 ၼႂ်းလိူၼ် November 2020 ထိုင် October 2021 ၼၼ်ႉ ထူပ်းႁၼ်ဝႃႈ ၵူၼ်းဢၼ်ယၢမ်ႈတိတ်းၸပ်း COVID-19 မႃးယဝ်ႉၼၼ်ႉ ပေႃးတႅၵ်ႈၼိူင်းၵၼ်တင်း ၵူၼ်းဢၼ်ဢမ်ႇယၢမ်ႈပဵၼ် COVID-19 ၸိုင် မီးတိုဝ်ႉတၢင်းတိတ်းၸပ်းၸိူဝ်ႉမႅင်း Coronaviruses ႁူဝ်ပၢၵ်ႇႁႃႈသိပ်း 50% ၵူၺ်း ၼႆယူႇယဝ်ႉ။ တၢင်းပဵၼ်ၶႆႈဝတ်းၼၼ်ႉ ၵိူတ်ႇပဵၼ်မႃးယွၼ်ႉ ၸိူဝ်ႉမႅင်းလၢႆမဵဝ်းယူႇ လၢမ်းၶၢတ်ႈဝႃႈ Coronaviruses ၼၼ်ႉ ပဵၼ်လွင်ႈတၢင်းဢၼ်ႁဵတ်းႁႂ်ႈၵူၼ်းၸပ်းၶႆႈဝတ်းလႆႈၼႂ်း 5 ပုၼ်ႈ 1 ပုၼ်ႈ ဝႃႈၼႆ။ တႆးလွတ်ႈလႅဝ်း

['ပၢႆးယူႇလီ', None]

2024-06-13T13:06:38

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%90%e1%80%ad/

ရၢတ်ႉသျႃးသူင်ႇႁိူဝ်းတိုၵ်းၶဝ်ႈၽိုၵ်းၽွၼ်ႉသိုၵ်းၸွမ်း ၶိဝ်းပႃး

မိူဝ်ႈၼႂ်းဝၼ်းထီႉ 12 June 2024 (လိူၼ်ၸဵတ်းမႂ်ႇ 6 ၶမ်ႈ ပီႊတႆး 2118 ၼီႈ) တပ်ႉၼမ်ႉရၢတ်ႉသျႃး လႆႈဢွၵ်ႇၶၢဝ်းတၢင်းၵႂႃႇထိုင်ၼႃႈၼမ်ႉ ၼႂ်းမိူင်းၶိဝ်းပႃး (Cuba) ယဝ်ႉသေ မီးတင်းႁိူဝ်းတိုၵ်း 3 လမ်း လႄႈ ႁိူဝ်းဢွၼ်ႇထႅင်ႈလၢႆလၢႆလမ်း ၼႆယဝ်ႉ။ ၽၢႆႇတၢင်းတပ်ႉသိုၵ်းဢမေႇရိၵၢၼ်ႇၵေႃႈ လၢမ်းၶၢတ်ႈဝႃႈ ႁိူဝ်းတိုၵ်းၶွင်ရၢတ်ႉသျႃးၼၼ်ႉ တေၶဝ်ႈၽိုၵ်းၽွၼ်ႉသိုၵ်းတင်း ၶိဝ်းပႃး (Cuba) လႄႈ ဝေႇၼေႇၸွႆးလႃး (Venezuela) ဢၼ်ပဵၼ်ဢူၺ်းလီၵၼ်တင်းရၢတ်ႉသျႃးမႃးၶၢဝ်းႁိုင်၊ တီႈၼႂ်းပၢင်ႇလၢႆႇၶႃႇရေႇပီႇယၼ်ႇ (Caribbean) တီႈဢမ်ႇပေႃးၵႆၵၼ်တင်းၽင်ႇဢမေႇရိၵၢၼ်ႇၼၼ်ႉ ၼႆယဝ်ႉ။ လၢမ်းၶၢတ်ႈဝႃႈ တေၸၢင်ႈမီးႁိူဝ်းလမ်ၼမ်ႉၼိဝ်းၶလီးယႃးၶွင်ရၢတ်ႉသျႃး မႃးၶဝ်ႈႁူမ်ႈၸွမ်းထႅင်ႈ၊ သမ်ႉဝႃႈတေမီးႁိူဝ်းလမ်ၼမ်ႉ ၼိဝ်းၶလီးယႃးရၢတ်ႉသျႃး ၶဝ်ႈႁူမ်ႈၼႂ်းပၢင်ၽိုၵ်းၽွၼ်ႉသိုၵ်းပွၵ်ႈၼႆႉသေတႃႉ ၽၢႆႇတၢင်းၽူႈမီးပုၼ်ႈၽွၼ်း ဢမေႇရိၵၢၼ်ႇၵေႃႉၼိုင်ႈ လႆႈလၢတ်ႈၵႂႃႇတီႈသိုဝ်ႇၶၢဝ်ႇ AP ဝႃႈ ၸွမ်းၼင်ႇသၢႆၶၢဝ်ႇလပ်ႉ လႆႈပွင်ႇလႅင်းမႃး ႁိူဝ်းၵူႈလမ်းၶွင်ရၢတ်ႉသျႃးၼၼ်ႉ ဢမ်ႇလႆႈမီးၶိူင်ႈၵွင်ႈၵၢင်ႇၼိဝ်းၶလီးယႃး ပႃးမႃးၸွမ်းလႄႈ လွင်ႈတူင်ႉၼိုင်ရၢတ်ႉသျႃးပွၵ်ႈၼႆႉ ဢမ်ႇလႆႈသၢင်ႈပၼ်ၽွၼ်းတုမ်ႉယွၼ်ႈတေႃႇ ဢမေႇရိၵၢၼ်ႇၵမ်းသိုဝ်ႈ ဝႃႈၼႆ။ လၢႆလၢႆၽၢႆႇတူၺ်းဝႃႈ ပၢင်ၽိုၵ်းၽွၼ်ႉသိုၵ်းပွၵ်ႈၼႆႉ ပဵၼ်ၵၢၼ်တုမ်ႉတွပ်ႇၶိုၼ်း ဢၼ်ဢမေႇရိၵၢၼ်ႇ ပၼ်ၶႂၢင်ႉတႃႇၸွႆႈထႅမ် ၽၢႆႇၵၢၼ်သိုၵ်းတီႈယူႇၶရဵၼ်း မိူဝ်ႈဝူင်ႈပူၼ်ႉမႃးၼၼ်ႉ ၼႆယူႇ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-13T12:01:32

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%81%bc%e1%80%ba%e1%80%a2%e1%81%bc%e1%80%ba%e1%80%99%e1%80%ae%e1%80%b8%e1%81%bd%e1%80%bd%e1%81%bc%e1%80%ba%e1%80%b8%e1%80%9c%e1%80%ae-2/

တၢင်းၵိၼ်ဢၼ်မီးၽွၼ်းလီတေႃႇ ၵူၼ်းၼုမ်ႇၸၢႆးသႅၼ်းႁဵတ်းၵၢၼ် လႄႈ ၵူၼ်းလူတ်းၼမ်ႉၼၵ်း

ၵူၼ်းၸၢႆးၼႆႉ တေလူဝ်ႇပရူဝ်ႇတိၼ်း (Protein) ၼမ်လိူဝ်သေၼၢင်းယိင်း ၼႂ်းၵၢၼ်သၢင်ႈၵၢမ်ႈၼိူဝ်ႉ။ ယွၼ်ႉၼၼ် လွင်ႈၵၢၼ်ၵိၼ်ပရူဝ်ႇတိၼ်း ဢၼ်ဢမ်ႇမီးၶႆမၼ်း လႄႈထႅင်ႈလွင်ႈၼိုင်ႈသမ်ႉလူဝ်ႇၶႆမၼ်းဢၼ်လီ တွၼ်ႈတႃႇႁဵတ်းဢွၵ်ႇ ႁေႃႇမူၼ်း ႁူမ်ႈထိုင်ပႃးလွင်ႈၵိၼ်ၽၵ်းယိူဝ်ႈၼၢင်းၶဵဝ် လႄႈမၢၵ်ႇမႆႉမၢၵ်ႇတွၵ်ႇ ဢၼ်မီး Vitamin ၊ Minerals ၊ Antioxidants ၸိူဝ်းၼႆႉ ဢၼ်တေၸွႆႈႁႄႉၵင်ႈတၢင်းပဵၼ်ၶၢဝ်းယၢဝ်းၼၼ်ႉလႆႈလႄႈ တေၸွႆႈလွင်ႈၵုမ်းထိင်းၼမ်ႉၼၵ်း ၼၼ်ႉတေမီးယူႇ ဢႃႇႁႃႇရတၢင်းၵိၼ် 6 မဵဝ်း ထူဝ်ႇဢၼ်ပိူၵ်ႇၶႅင် ထူဝ်ႇၼႆႉ ပဵၼ်မဵဝ်းဢၼ်မီး Protein ၊ fiber လႄႈဢၼ်မီးၽွၼ်းလီၼမ် ဢဝ်မႃးႁဵတ်းတၢင်းၵိၼ် ၵိၼ်လဵၼ်ႈၵေႃႈလႆႈ လႄႈ လီတွၼ်ႈတႃႇၵူၼ်းလူတ်းၼမ်ႉၼၵ်းတႄႉတႄႉ ယဝ်ႉၵေႃႈသမ်ႉပၢႆမီးပႃး သၢၼ်ထၢတ်ႈဢၼ်တူဝ်ၶိင်းၵူၼ်းႁဝ်းလူဝ်ႇ မိူၼ်ၼင်ႇ Vitamin E ၊ magnesium လႄႈ ထၢတ်ႈတွင်း ပဵၼ်ဢၼ်မီးၽွၼ်းလီလၢႆလၢႆ ၼၼ်ႉယဝ်ႉ။ ၽၢႆႇၶူၼ်ႉၶႂႃႉၶဝ်ထူပ်းႁၼ်ဝႃႈ ထူဝ်ႇ Almond ၼႆႉ ၸွႆႈလူတ်းၶႆမၼ်းၼႃႈတွင်ႉလႆႈ လူတ်းယွမ်းပႃးတၢင်းပဵၼ်ႁူဝ်ၸႂ်လႄႈ တၢင်းပဵၼ်ယဵဝ်ႈဝၢၼ် သႅၼ်းထီႉ 2 လႆႈ။ ယွၼ်ႉၼၼ် ၸင်ႇပဵၼ်တၢင်းၵိၼ်တွၼ်ႈတႃႇပၢႆးယူႇလီထႅင်ႈမဵဝ်းၼိုင်ႈ ဢၼ်ၵူၼ်းၸၢႆးဢမ်ႇထုၵ်ႇလီတူၺ်းၶၢမ်ႈပႅတ်ႈ။ ၽၵ်းဝႂ်သီၶဵဝ် ၽၵ်းဝႂ်သီၶဵဝ်ၼႆႉ တေမီးသဵၼ်ႈယႂ်းဢႃႇႁႃႇရ Vitamin A ၊ Vitamin C ၊ Vitamin K ၊ ႁူမ်ႈထိုင်ပႃး Folate လႄႈ Calcium လိူဝ်သေၼႆႉယင်းမီးပႃး Calorie လႄႈ ၶႆမၼ်းတႅမ်ႇ ပဵၼ်ဢၼ်ၸွႆႈလႆႈလီတွၼ်ႈတႃႇၵူၼ်းလူတ်းၼမ်ႉၼၵ်း။ လိူဝ်သေၼၼ်ႉ Antioxidants ၼႂ်းၽၵ်းၶဵဝ်ၼၼ်ႉ ယင်းၸွႆႈလူတ်းယွမ်းလွင်ႈ တၢင်းပဵၼ်ႁူဝ်ၸႂ် ၊ တၢင်းပဵၼ်ၵႅၼ်ႇသႃႇ လႄႈ တၢင်းပဵၼ်ၶၢဝ်းယၢဝ်း ထႅင်ႈလၢႆလၢႆမဵဝ်း။ ယွၼ်ႉၼၼ် ၽၵ်းဝႂ်သီၶဵဝ် ပဵၼ်ဢၼ်လွင်ႈယႂ်ႇ တွၼ်ႈတႃႇၵူၼ်းဢၼ်တူၺ်းထိုင်တူဝ်ၶိင်း ႁႂ်ႈၵႅၼ်ႇၶႅင်၊ ၽိဝ်ၼင်ၸိုၼ်ႈသႂ် လႄႈ ၶူင်ႉၶိုတ်ႈယိူဝ်ႇႁဵတ်းၵၢၼ်လႆႈလီ။ ၼူမ်းသူမ်ႈ ၼူမ်းသူမ်ႈၼႆႉ မီးၽွၼ်းလီတွၼ်ႈတႃႇၵူၼ်းၸၢႆးတင်းၼမ် ၸွႆႈၽိူမ်ႉလွင်ႈၵႅၼ်ႇၶႅင်တီႈၵၢမ်ႈၼိူဝ်ႉ ၸွႆႈႁဵတ်းႁႂ်ႈမီးၵၢမ်ႈၼိူဝ်ႉ လႄႈ ပဵၼ်တူဝ်လိူၵ်ႈဢၼ်လီတွၼ်ႈတႃႇၵူၼ်းဢၼ်ဢွၵ်ႇဢဵၼ်ႁႅင်း။ လိူဝ်သေၼၼ်ႉ ၼူမ်းသူမ်ႈယင်းမီး biotic ဢၼ်လီတေႃႇလွင်ႈၵႂႃႇမႃးဢႃႇႁႃႇရ လႄႈလူတ်းယွမ်းလွင်ႈတေပဵၼ်တၢင်းပဵၼ်ၶၢဝ်းယၢဝ်းလႆႈၼၼ်ႉယဝ်ႉ။ ပႃ Salmon ပႃ Salmon ၼႆႉ ပဵၼ်ပႃမဵဝ်းဢၼ်မီးၶႆမၼ်း Omega 3 သုင် ဢၼ်ၸွႆႈလူတ်းယွမ်း လိူတ်ႈသုင်၊ Triglycerides ၊ တၢင်းပဵၼ်ႁူဝ်ၸႂ် ၊ တၢင်းပဵၼ်သဵၼ်ႈလိူတ်ႈၼႂ်းဢွၵ်းဢေႃ လႄႈ ယင်းၸွႆႈတေႃႇသူႈပၼ်လွင်ႈတိတ်းၸိူဝ်ႉမႅင်းၼႂ်းတူဝ်ၶိင်း ဢၼ်လုၵ်ႉမႃတီႈတၢင်းပဵၼ်လၢႆလၢႆမဵဝ်း မိူၼ်ၼင်ႇ တၢင်းပဵၼ်မွင်ၶေႃႈ လႄႈ တၢင်းပဵၼ်ၽိဝ်ၼင်။ လိူဝ်သေၼၼ်ႉ ပႃ Salmon ယင်းၸွႆႈလွင်ႈႁဵတ်းၵၢၼ်ၶွင်ဢွၵ်းဢေႃ ယွၼ်ႉဝႃႈပဵၼ် Protein လႄႈ Vitamin ။ ဢၼ်လွင်ႈယႂ်ႇ တေမီးၽွၼ်းလီတွၼ်ႈတႃႇၵူၼ်းဢၼ်တူၺ်းထိုင်ပၢႆးယူႇလီတူဝ်ၶိင်း ၵူၼ်းဢၼ်လူတ်းၼမ်ႉၼၵ်း။ ၶႆႇၵႆႇ ၶႆႇၵႆႇၼႆႉ ပဵၼ် Protein လႄႈ VitaminD ၊ selenium ဢၼ်မီးၽွၼ်းလီတေႃႇတူဝ်ၶိင်း ၼၼ်ႉယဝ်ႉ ။ Choline ဢၼ်မီးၽွၼ်းလီ တွၼ်ႈတႃႇလွင်ႈႁဵတ်းၵၢၼ်ဢွၵ်းဢေႃ လႄႈ ဢၼ်လွင်ႈယႂ်ႇတွၼ်ႈတႃႇလွင်ႈႁဵတ်းၵၢၼ်ဢွၵ်းဢေႃ။ Choline ၼႆႉ ၸွႆႈလွင်ႈႁဵတ်းဢွၵ်ႇသၢၼ် ဢၼ်ႁွင်ႉဝႃႈ Acetylcholine မီးၼႃႈၵၢၼ်ၸွႆႈလွင်ႈႁဵၼ်းႁူႉ၊ လွင်ႈတွင်းမၢႆ၊ လွင်ႈတူင်ႉၼိုင်ၵၢမ်ႈၼိူဝ်ႉ၊ လွင်ႈတဵၼ်ႈတွတ်ႇၶွင်ႁူဝ်ၸႂ် လႄႈလွင်ႈၼွၼ်းလပ်းၼႆၸိူဝ်းၼႆႉယဝ်ႉ။ ၶႆႇၵႆႇၼႆႉ လႆႈဝႃႈပဵၼ်တူဝ်လိူၵ်ႈဢၼ်ၼိုင်ႈ ယွၼ်ႉဝႃႈမီး Protein သုင် လႄႈမီးၽွၼ်းလီတေႃႇပၢႆးယူႇလီတူဝ်ၶိင်း တွၼ်ႈတႃႇၵူၼ်းလူတ်းၼမ်ႉၼၵ်းလႄႈၽိူမ်ႉၵၢမ်ႈၼိူဝ်ႉ။ မၢၵ်ႇၶိူဝ်သူမ်ႈ မၢၵ်ႈၶိူဝ်သူမ်ႈၼႆႉ ပဵၼ်မဵဝ်းဢၼ်မီး Vitamin ၼမ် ဢၼ်မီးၽွၼ်းလီတွၼ်ႈတႃႇၵူၼ်းၸၢႆး မိူၼ်ၼင်ႇ Vitamin A ၊ Vitamin C ၊ Vitamin K ႁူမ်ႈထိုင်ပႃး Lycopene ယွၼ်ႉပဵၼ်သၢၼ်ထၢတ်ႈ Antioxidants ဢၼ်မီးၽွၼ်းလီ ၸွႆႈလူတ်းလွင်ႈတၢင်းပဵၼ်ႁူဝ်ၸႂ်လႄႈတၢင်းပဵၼ်ၵႅၼ်ႇသႃႇ သမ်ႉထႅင်ႈတၢင်းပဵၼ်ၵႅၼ်ႇသႃႇလုၵ်ႈမၢၵ်ႇ ဢွၼ်တၢင်းသုတ်း ။ တႃႇႁႂ်ႈလႆႈႁပ်ႉၽွၼ်းလီတဵမ်ထူၼ်ႈ တီႈ Lycopene ၼၼ်ႉ ၼႄႉၼမ်းႁႂ်ႈၵိၼ်ႁူမ်ႈၵၼ်တင်းၶႆမၼ်းဢၼ်လီ လႄႈမၢၵ်ႇၶိူဝ်သူမ်ႈၼႆႉ သမ်ႉပဵၼ်မဵဝ်းဢၼ်မီး Calorie တႅမ်ႇ ထႅင်ႈၼၼ်ႉယဝ်ႉ။ ၼွၵ်ႈလိူဝ်သေလွင်ႈၵိၼ်ဢႃႇႁႃႇရတၢင်းၵိၼ် မိူၼ်ၼင်ႇဢၼ်လၢတ်ႈမႃးၼၼ်ႉယဝ်ႉ ယင်းမီးထႅင်ႈလၢႆလၢႆလွင်ႈမိူၼ်ၵၼ် ဢၼ်ႁဵတ်းႁႂ်ႈမီးပၢႆးယူႇလီၶႅမ်ႉလႅပ်ႈ တူၺ်းႁၼ်ၼုမ်ႇလိူဝ်သေသႅၼ်းပၢၼ်တူဝ်ၵဝ်ႇ ၼၼ်ႉၵေႃႈတေပဵၼ်လွင်ႈၵိၼ် မိူၼ်ၼင်ႇၼမ်ႉမဵဝ်းဢၼ်မီးၵိူဝ်ဝၢၼ်ၼမ်၊ ၼိူဝ်ႉလႅင် တၢင်းၵိၼ်မၢင်မဵဝ်းၸိူဝ်းၼႆႉ ထုၵ်ႇလီၵိၼ်ႁႂ်ႈၵိုင်ႇတၢၼ်ႇၵူၺ်း လႄႈလွင်ႈဢွၵ်ႇဢဵၼ်ႁႅင်းႁႂ်ႈပုင်ႇမၢၼ်ႇ လိုဝ်ႈႁိူဝ်ႉႁႂ်ႈတဵမ်ထူၼ်ႈ ငိူင်ႉဝႄႈလွင်ႈၼွၼ်းလိုၵ်း၊ ငိူင်ႉဝႄႈလွင်ႈလုတ်ႇလႅၼ်းယႃႈ၊ ငိူင်ႉဝႄႈလွင်ႈၵိၼ် Alcohol ၊ ၶူၼ်ႉႁႃလွၵ်းလၢႆး တွၼ်ႈတႃႇတေၵႄႈၶၢႆႁႂ်ႈလွင်ႈဝူၼ်ႉၼမ်၊ တူၺ်းၸွမ်းလွင်ႈပၢႆးယူႇလီတူဝ်ၶိင်းတႃႇသေႇ လႄႈၵႂႃႇထတ်းတူၺ်းပၢႆးယူႇလီၸွမ်းၵူႈပီႊပီႊ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင် − https://www.sanook.com/men/88197/

['ပိုၼ်ႉႁူႉပၢႆးႁၼ်', 'ပၢႆးယူႇလီ', 'ပိုၼ်ႉႁူႉလီသူၼ်ၸႂ်']

2024-06-11T13:50:28

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%80%95%e1%81%a2%e1%80%84%e1%80%ba%e1%82%87%e1%80%9c%e1%80%b1%e1%82%83%e1%82%89-%e1%81%b8%e1%82%84%e1%82%88/

ၵူၼ်းဝၢၼ်ႈပၢင်ႇလေႃႉ ၸႄႈဝဵင်းၵျွၵ်းမႄး ယဵပ်ႇၺႃးမၢၵ်ႇ

ၵူၼ်းမိူင်းၵေႃႉၼိုင်ႈ ၵႂႃႇႁႃႁဵပ်းၸွမ်းပိုၼ်ႉတီႈ ဝၢၼ်ႈပၢင်ႇလေႃႉ ၸႄႈဝဵင်းၵျွၵ်းမႄးသေ ယဵပ်ႇၺႃးမၢၵ်ႇယဵပ်ႇႁိမ်းတပ်ႉမၢၼ်ႈ လႄႈ ၶႃပုတ်းၵႂႃႇၽၢႆႇၼိုင်ႈ ၼႆယဝ်ႉ။ မိူဝ်ႈဝၼ်းထီႉ 8 June 2024 (လိူၼ်ၸဵတ်းမႂ်ႇ 2 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈ 17:00 မူင်း ၽွင်း ၸၢႆးတၢၼ်းဢူး ဢႃႇယု 41 ပီႊ တိုၵ်ႉႁႃႁဵပ်းၸွမ်းႁိမ်းတပ်ႉမၢၼ်ႈ ၶမယ 501 ယူႇၼၼ်ႉ ၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ လႄႈ ၶႃၽၢႆႇၶႂႃလႆႈပုတ်းၵႂႃႇ တင်ႈတႄႇပွတ်းႁူဝ်ၶဝ်ႈလူင်းၵႂႃႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၶႂ်ႈပၼ်ၾၢင်ႉထိုင်ၵူၼ်းမိူင်းႁဝ်းတႄႉ ဢမ်ႇထုၵ်ႇလီၵႂႃႇ ၸွမ်းၸိူဝ်းႁိမ်းတပ်ႉမၢၼ်ႈ ယွၼ်ႉဝႃႈငဝ်းလၢႆးဝၢၼ်ႈမိူင်းၵေႃႈ ဢမ်ႇၼိမ်ဢမ်ႇသဝ်းလႄႈ တၢင်းၽၢႆႇသိုၵ်းမၢၼ်ႈၵေႃႈ တေၵူဝ်ၸုမ်းယိပ်းၵွင်ႈၵၢင်ႇ ၶဝ်ႈယိုဝ်းၶဝ်ႈသိမ်းတပ်ႉသေ ႁၢင်ႈၵၢင်မၢၵ်ႇၸွမ်းတပ်ႉပၢင်သဝ်းဝႆႉတင်းၼမ် ဝႃႈၼႆ။ ၸၢႆးတၢၼ်းဢူး ၶႃၽၢႆႇၶႂႃလႆႈပုတ်းၵႂႃႇ သေဢမ်ႇၵႃး ၸၢၵ်ႇမၢၵ်ႇၽူင်ႉတိူဝ်ႉၺႃး ၸွမ်းၸိူဝ်းမိုဝ်းလႄႈ တူဝ်ၶိင်းဢိတ်းဢီႈသေ မိူဝ်ႈလဵဝ်လႆႈယူတ်းယႃတူဝ်ဝႆႉတီႈ ႁူင်းယႃဝဵင်းၵျွၵ်းမႄး ၼႆယဝ်ႉ။ မိူဝ်ႈၼႂ်းဝၼ်းထီႉ 6 June 2024 ၼၼ်ႉၵေႃႈ မီးမႄႈထဝ်ႈၵေႃႉၼိုင်ႈ ဢႃႇယု 71 ပီႊ ယဵပ်ႇၺႃးမၢၵ်ႇယဵပ်ႇ တီႈၼႂ်းပွၵ်ႉမျႃႉၵၢၼ်ႇတႃႇ ဝဵင်းသီႇသႅင်ႇလႄႈ ၶႃၽၢႆႇၶႂႃလႆႈပုတ်းၵႂႃႇမိူၼ်ၵၼ် ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-11T13:46:39

https://taifreedom.com/%e1%80%99%e1%80%b0%e1%82%87%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba-4/

မူႇၸုမ်းၽွမ်ႉႁူမ်ႈထုင်ႉမၢဝ်း ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA

ၼင်ႇႁိုဝ်တေပဵၼ်လွင်ႈပၼ်ႁႅင်းၸႂ်လႄႈ လွင်ႈၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA ၼႆၼၼ်ႉ ယူႇတီႈမူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်းထိုင် ၽူႈမီးၼမ်ႉၸႂ်လၢႆလၢႆၸဝ်ႈသေ ၸွႆႈထႅမ်ပၼ်ၵေႃႉသိုၵ်းၵေႃႉႁၢၼ်ၶဝ် ဝႃႈၼႆ။ မိူဝ်ႈၼႂ်းဝၼ်းထီႉ 28 May 2024 ၼၼ်ႉ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်းထိုင် ၽူႈမီးၼမ်ႉၸႂ်ၸေႇတၼႃႇ မိူၼ်ၼင်ႇ 1. ၶိင်းၵျွင်းသႂ် ၶဝ်တင်းႁိူၼ်း မိူင်းမၢဝ်း 200 ယွၼ်ႇ၊ 2. ၸၢႆးႁၵ်ႉၶိူဝ်း ၶဝ်တင်းႁိူၼ်း မိူင်းၶွၼ် 100 ယွၼ်ႇ၊ 3. ၸၢႆးဢွင်ႇလိုၼ်း + ၼၢင်းဢွင်ႇပၢၼ်း ၶဝ်တင်းႁိူၼ်း မၢၼ်ႈႁူဝ်မုၼ်ႇ/မိူင်းမၢဝ်း 100 ယွၼ်ႇ၊ 4. သိူဝ်ႁၢႆႉ ထုင်ႉမၢဝ်း 50 ယွၼ်ႇ၊ 5. ၸၢႆးသၢမ်ပၢၼ်း ၶဝ်တင်းႁိူၼ်း မိူင်းမၢဝ်းလူင် 100 ယွၼ်ႇ၊ 6. ၼၢင်းမျႃႉႁၢၼ်ႇ ၶဝ်တင်းႁိူၼ်း ဝဵင်းလႃႈသဵဝ်ႈ ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ 7. ၼၢင်းဝုၼ်းၸိင်ႇ ၶဝ်တင်းႁိူၼ်း ဝဵင်းၼမ်ႉၶမ်း ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ 8. ၼၢႆးငိုၼ်းသွႆႈမူး ၶဝ်တင်းႁိူၼ်း မၢၼ်ႈပၢင်ႇပုင်ႇ မိူင်းမၢဝ်း 100 ယွၼ်ႇ၊ 9. လုင်းသၢင်ႇသႆႇ ၶဝ်တင်းႁိူၼ်း ဢိူင်ႇၼွင်တဝ်း 50 ယွၼ်ႇ၊ 10. ၼၢႆးမႆၶမ်းတိၼ်ႇ ၶဝ်တင်းႁိူၼ်း ထုင်ႉမၢဝ်း 50 ယွၼ်ႇ၊ 11. ၸၢႆးသၢင်ႇမၢဝ်းဢွင်ႇ ၶဝ်တင်းႁိူၼ်း ၼွင်တဝ်း မိူင်းမၢဝ်း 100 ယွၼ်ႇ၊ 12. ၼၢႆးယႃႈၶမ်းပၼ်း ၶဝ်တင်းႁိူၼ်း ၼွင်တဝ်းမိူင်းမၢဝ်း 50 ယွၼ်ႇ၊ 13. ၼၢင်းယိင်းတႆးသွင်ၵေႃႉ ၶဝ်တင်းႁိူၼ်း ၼွင်တဝ်း မိူင်းမၢဝ်း 200 ယွၼ်ႇ၊ 14. ၼၢင်းမျႃႉဢူင်း ၶဝ်တင်းႁိူၼ်း ၼွင်တဝ်း မိူင်းမၢဝ်း 100 ယွၼ်ႇ၊ 15. ပီႈၼၢင်းမုင်ႉ ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ 16. ၸၢႆးဢူး+ၼၢင်းယဵၼ်ႇ ၶဝ်တင်းႁိူၼ်း ဝဵင်းမူႇၸေႊ 50 ယွၼ်ႇ ၸိူဝ်းၼႆႉသေ ၸွႆႈထႅမ်ပၼ်ၵေႃႉသိုၵ်းၵေႃႉႁၢၼ် RCSS/SSA ၵႂႃႇၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၼႂ်းတပ်ႉသိုၵ်းၸိုင်ႈတႆး RCSS/SSA ၵေႃႈပဵၼ်ဢၼ်ငိၼ်းၸူမ်း ၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇႁဝ်းၶဝ်ၵူႈၸဝ်ႈယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-11T12:14:11

https://taifreedom.com/%e1%80%95%e1%81%a2%e1%80%84%e1%80%ba%e1%80%95%e1%80%ad%e1%80%af%e1%80%90%e1%80%ba%e1%82%87%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc%e1%80%ba%e1%80%b8%e1%81%b8%e1%80%ad/

ပၢင်ပိုတ်ႇႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း ၼႂ်းပီႊၵၢၼ်ႁဵၼ်း 2024−2025

ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS တႄႇပိုတ်ႇၽုၺ်ႇႁူင်းႁဵၼ်းၵႂႃႇ ပုၼ်ႈတႃႇပီႊၵၢၼ်ႁဵၼ်း 2024−2025 ၼႆသေ ၼႂ်းပၢင်ပိုတ်ႇႁူင်းႁဵၼ်းၼၼ်ႉ မီးသင်ႇၶႃႇၸဝ်ႈ လႄႈၽူႈယႂ်ႇၵူၼ်းလူင်ၼႂ်းမုၵ်ႉၸုမ်း ဢိၵ်ႇပေႃႈမႄႈလုၵ်းႁဵၼ်း ၶိုၼ်ႈႁွတ်ႈတင်းၼမ် ဝႃႈၼႆ။ မိူဝ်ႈဝႃးၼႂ်းဝၼ်းထီႉ 10 June 2024 (လိူၼ်ၸဵတ်းမႂ်ႇ 4 ၶမ်ႈ ပီႊတႆး 2118 ၼီႈ) ယူႇတီႈၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ၸတ်းႁဵတ်းပၢင်ႇပိုတ်ႇႁူင်းႁဵၼ်း ၸၼ်ႉငဝ်ႈ၊ ၸၼ်ႉၵၢင်၊ ၸၼ်ႉသုင် ၼႆသေ ၸတ်းႁဵတ်းၵႂႃႇတီႈ ႁူင်းႁေႃးမွၵ်ႇၵွၼ် ႁူင်းႁဵၼ်းၸိူဝ်ႉၸၢတ်ႈ ၸၼ်ႉၵၢင် ငဝ်ႈၸိုင်ႈလွႆတႆးလႅင်း ၼႆယဝ်ႉ။ ၼႂ်းပၢင်ၵႅဝ်ႈ ပၢင်ပိုတ်ႇႁူင်းႁဵၼ်းၼၼ်ႉ မီးၸဝ်ႈၶူး ဢုတ်ႉတမ ၸဝ်ႈသြႃႇၵွၼ်းဝတ်ႉလႅင်းႁၢၼ်တႆး လႄႈ ၸဝ်ႈသိုၵ်းလူင် ဢွင်ႇမျႃႉ ၽူႈၼမ်းသိုၵ်း တပ်ႉသိုၵ်းၸိုင်ႈတႆး (RCSS/SSA) ဢိၵ်ႇပႃးၽူႈယႂ်ႇၵူၼ်းလူင်ထႅင်ႈလၢႆလၢႆၸဝ်ႈ လႄႈၶူးသွၼ်မေႃသွၼ်ၶဝ် လႆႈမွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်လုၵ်ႈႁဵၼ်းလႄႈ တိုၵ်းသူၼ်းထိုင်ပႃး ပေႃႈမႄႈလုၵ်ႈႁဵၼ်းၶဝ် ႁႂ်ႈမေႃပၼ်ႁႅင်းလုၵ်းလၢင်း ၼႂ်းၵၢၼ်ႁဵၼ်းၵၢၼ်သွၼ်ၸိူဝ်းၼႆႉ ဝႃႈၼႆ။ ႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈ လွႆတႆးလႅင်းၼႆႉ ဝၢႆးသေလုၵ်ႈႁဵၼ်းၶဝ်တွပ်ႇလိၵ်ႈ ၼႂ်းပီႊၵၢၼ်ႁဵၼ်း 2023−2024 ယဝ်ႉတူဝ်ႈၼၼ်ႉ လႆႈပၼ်ၶၢဝ်းယၢမ်းလိုဝ်ႈလုၵ်ႈႁဵၼ်း တင်ႈတႄႇၼႂ်းလိူၼ်းထူၼ်ႈသၢမ် (March 2024) မႃး တေႃႇထိုင်ၼႂ်းလိူၼ်ထူၼ်ႈႁူၵ်း (June 2024) ပဵၼ်ၶၢဝ်းတၢင်း 3 လိူၼ်သေ ၸင်ႇၶိုၼ်းပိုတ်ႇႁူင်းႁဵၼ်းၵႂႃႇ ပုၼ်ႈတႃႇပီႊၵၢၼ်ႁဵၼ်း 2024−2025 ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2024-06-11T11:59:10

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%9c%e1%82%84%e1%82%88-%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%80%9a-2/

သိုၵ်းထႆး လႄႈ ၵူၼ်းၵႃႉယႃႈ ပိုတ်းယိုဝ်းၵၼ်တီႈလႅၼ်လိၼ် တႆး−ထႆး

သိုၵ်းထႆး ဢွၵ်ႇလဵပ်ႈယၢမ်းၵူတ်ႇထတ်းထူပ်းႁၼ်ၵူၼ်းၵႃႉယႃႈ လႄႈ သွင်ၽၢႆႇ မီးလွင်ႈပိုတ်းယိုဝ်းၵၼ် တီႈႁိမ်းလႅၼ်လိၼ် တႆး−ထႆး ဝႃႈၼႆ။ မိူဝ်ႈဝႃးဝၼ်းထီႉ 10 June 2024 (လိူၼ်ၸဵတ်းမႂ်ႇ 4 ၶမ်ႈ ပီႊတႆး 2118 ၼီႈ) ယၢမ်းၵၢင် ၶိုၼ်းလိုၵ်း မွၵ်ႈ 22:30 မူင်း (ၶၢဝ်းယၢမ်းမိူင်းထႆး) ၼၼ်ႉ သိုၵ်းထႆး ဢၼ်ဢွၵ်ႇလဵပ်ႈ ယၢမ်းၸွမ်းလႅၼ်လိၼ် တႆး−ထႆး ႁိမ်းႁွမ်းပိုၼ်ႉတီႈဝၢၼ်ႈမႄႈမေႃႉ ပွၵ်ႉ 7 ဢိူင်ႇထိူဝ်ႉထႆး ၸႄႈဝဵင်းမႄႈၾႃႉလူင် ၸႄႈတွၼ်ႈၵဵင်းႁၢႆးၼၼ်ႉ လႆႈမီးလွင်ႈပိုတ်း ယိုဝ်းၸွမ်းၵူၼ်းတေႃႉယႃႈမဝ်းၵမ်းမွၵ်ႈ 5 မိၼိတ်ႉၼႆႉသေ တီႉၺွပ်းလႆႈယႃႈမ တင်းမူတ်း 2,000,000 မဵတ်ႉ ၵူၺ်းၵူၼ်းတေႃႉသူင်ႇတႄႉ ပၢႆႈလွတ်ႈၵႂႃႇလႆႈ ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 9 June 2024 တီႈဝၢၼ်ႈသၢႆးငၢမ်း ပွၵ်ႉ 13 ဢိူင်ႇသူပ်ႇ ပူင်ႈ ၸႄႈဝဵင်းၽူးသၢင်း ၸႄႈတွၼ်ႈၽယဝ်း လႅၼ်လိၼ် ထႆး−လၢဝ်း ၼၼ်ႉၵေႃႈ ၽၢႆႇတၢင်းၸဝ်ႈၼႃႈတီႈသိုၵ်းထႆး တီႉၺွပ်းလႆႈယႃႈမ 7,650,000 မဵတ်ႉ ဝႃႈၼႆ။ ၼႂ်းဝၼ်းထီႉ 8 June 2024 ၽၢႆႇတၢင်းပလိၵ်ႈထႆး လႆႈၵူတ်ႇထတ်းၵႃးလမ်းၼိုင်ႈ တီႈၼႂ်းၸႄႈဝဵင်းမႄႈၽိၵ်း ၸႄႈတွၼ်ႈလမ်းပၢင်းသေ တီႉၺွပ်းလႆႈယႃႈမ 2,000,000 မဵတ်ႉ ႁူမ်ႈၵူၼ်းတေႃႉသူင်ႇ 2 ၵေႃႉ သေဢမ်ႇၵႃး တီႈၼိူဝ်သဵၼ်ႈတၢင်းမၢႆ 11 ပွၵ်ႉ 4 ဢိူင်ႇႁူၺ်ႈရႆႉ ၸႄႈဝဵင်းတဵၼ်ႇၶျႆး ၸႄႈတွၼ်ႈၽႄႉၼၼ်ႉၵေႃႈ ၽၢႆႇတၢင်းပလိၵ်ႈ ထႆး ၵူတ်ႇထတ်းတီႉၺွပ်းလႆႈယႃႈမ 1,900,000 မဵတ်ႉ ႁူမ်ႈၵူၼ်းတေႃႉသူင်ႇ 3 ၵေႃႉ မိူၼ်ၵၼ် ၼႆယဝ်ႉ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 7 June 2024 ၼၼ်ႉၵေႃႈ ၽၢႆႇတၢင်းပလိၵ်ႈထႆး ၵူတ်ႇထတ်းၵႃးလမ်းၼိုင်ႈ ဢၼ်မီးၵူၼ်းၼႂ်းပိုၼ်ႉတီႈ ၸႄႈဝဵင်းမႄႈသွတ်ႇ ၸႄႈ တွၼ်ႈတၢၵ်ႇ ပဵၼ်ၵူၼ်းႁေႃႈၵႃး တေႃႉသူင်ႇယႃႈမတင်းမူတ်း 8,000,000 မဵတ်ႉ ဝႃႈၼႆ။ ၸွမ်းၼင်ႇၸဝ်ႈၼႃႈတီႈထႆးၶဝ် လႆႈၵူတ်ႇထတ်းယဝ်ႉသေ လၢတ်ႈဝႃႈ ယႃႈမဝ်းၵမ် ၸိူဝ်းဢၼ်တီႉၺွပ်းလႆႈၼႆႉ လုၵ်ႉမႃးတီႈၼႂ်းမိူင်းတႆး လႄႈ ဢၼ်ပဵၼ်ၵူၼ်းတေႃႉ သူင်ႇသမ်ႉ တေယူႇၸွမ်းလႅၼ်လိၼ် ထႆး−လၢဝ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်']

2024-06-11T12:05:58

https://taifreedom.com/%e1%80%95%e1%80%b1%e1%82%87%e1%80%9c%e1%82%83%e1%82%87%e1%80%9b%e1%80%af%e1%80%90%e1%80%ba%e1%82%89-%e1%81%b6%e1%80%9d%e1%80%ba%e1%82%88%e1%82%81%e1%80%b0%e1%80%99%e1%80%ba%e1%82%88-%e1%80%95%e1%81%a2/

ပေႇလႃႇရုတ်ႉ ၶဝ်ႈႁူမ်ႈ ပၢင်ၽိုၵ်းၽွၼ်ႉသိုၵ်းၼိဝ်းၶလီးယႃး ၸွမ်းရၢတ်ႉသျႃး

မိူဝ်ႈဝၼ်းထီႉ 10 June 2024 (လိူၼ်ၸဵတ်းမႂ်ႇ 4 ၶမ်ႈ ပီႊတႆး 2118 ၼီႈ) ပေႇလႃႇရုတ်ႉ ဢွၵ်ႇမႃးလၢတ်ႈဝႃႈ လႆႈၶဝ်ႈႁူမ်ႈၽိုၵ်းၽွၼ်ႉၵၢၼ်သိုၵ်းတင်းရၢတ်ႉသျႃး ၸွမ်းၼင်ႇၶေႃႈၸီႉသင်ႇ ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ တွၼ်ႈတႃႇၽိုၵ်းၽွၼ်ႉသိုၵ်းၵဵဝ်ႇလူၺ်ႈ ၶိူင်ႈၵွင်ႈၵၢင်ႇၼိဝ်းၶလီးယႃး ဝႃႈၼႆ။ ၽွင်းလူင်ၽၢႆႇၵႅတ်ႇၶႄပေႇလႃႇရုတ်ႉ လၢတ်ႈဝႃႈ ၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ တွၼ်ႈတႃႇႁၢင်ႈႁႅၼ်းႁႂ်ႈတူဝ်ႈတၼ်း ဢၼ်ႁွင်ႉဝႃႈၸႂ်ႉၶိူင်ႈၵွင်ႈၵၢင်ႇတုမ်ႉတွပ်ႇ လႄႈ ယၢမ်းၼႆႉ ႁဝ်းၵေႃႈမီးလွင်ႈၶတ်းၸႂ်မႃးလိူဝ်သေၵဝ်ႇတႄႉတႄႉ ၼင်ႇႁိုဝ်ပေႃးတေတုမ်ႉတွပ်ႇၶိုၼ်း ၽေးဢၼ်ၸၢင်ႈမႃးပၼ်ၽွၼ်းတုမ်ႉယွၼ်ႈ မိူင်းႁဝ်းဢိၵ်ႇတင်းမိူင်းရၢတ်ႉသျႃး ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ဢမ်ႇလႆႈမီးပဝ်ႉမၢႆတႃႇသၢင်ႈပၼ်လွင်ႈသုၵ်ႉယုင်ႈဢူၼ်ၵဝ်း ၵဵဝ်ႇလူၺ်ႈလွင်ႈမၼ်ႈၼိမ်သဝ်းတၢင်ႇၸိုင်ႈမိူင်း လႄႈ ႁဝ်းပဵၼ်မိူင်းဢၼ်ႁၵ်ႉလွင်ႈၵတ်းယဵၼ် ဢမ်ႇၶႂ်ႈပူၼ်ႉပႅၼ်ႁႃတၢင်းႁူပ်ႉၼႃႈတင်းၽႂ် လႄႈ တေထိင်းသိမ်းၵွင်ႈၵၢင်ႇႁဝ်းဝႆႉ ဝႃႈၼႆ။ ပေႇလႃႇရုတ်ႉၼႆႉ မီးလႅၼ်လိၼ်တိတ်းၸပ်းတင်း မိူင်းဢူၺ်းလီၸုမ်း NATO သၢမ်ၸိုင်ႈမိူင်း မိူၼ်ၼင်ႇ ပူဝ်ႇလႅၼ်ႇ၊ လီထူဝ်းၼီးယႃး၊ လၢတ်ႉသ်ဝီးယႃး ယူႇယဝ်ႉ။ ပၢင်ၽိုၵ်းၽွၼ်ႉသိုၵ်းပွၵ်ႈၼႆႉတႄႉ ဢမ်ႇလႆႈလၢတ်ႈပႃးဝႃႈပဵၼ်တီႈလႂ် ၵဵဝ်ႇၶွင်ႈၸွမ်းၶိူင်ႈၵွင်ႈၵၢင်ၸိူင်ႉႁိုဝ်ၽွင်ႈ။ ၽၢႆႇတၢင်းရၢတ်ႉသျႃးၵေႃႈ ဢမ်ႇပႆႇပၼ်ၶေႃႈမုၼ်း ၵဵဝ်ႇလူၺ်ႈၵၢၼ်ၽိုၵ်းၽွၼ်ႉသိုၵ်းပွၵ်ႈၼႆႉ ၵူၺ်းၵႃႈ ရၢတ်ႉသျႃးယၢမ်ႈလၢတ်ႈမိူဝ်ႈဢွၼ်တၢင်းဝႃႈ တေမီးပၢင်ၽိုၵ်းၽွၼ်ႉသိုၵ်းႁူမ်ႈၵၼ်တင်း ပေႇလႃႇရုတ်ႉၼႆယူႇ။ ၽူႈထတ်းသၢင်ၸွမ်းငဝ်းလၢႆး ၽၢႆႇၼိဝ်းၶလီးယႃးၶဝ်ၵေႃႈလၢတ်ႈဝႃႈ ပဵၼ်ၵၢၼ်ပၼ်ၾၢင်ႉလူၺ်ႈပူႇတိၼ်ႇ တွၼ်ႈတႃႇႁႄႉၵင်ႈမိူင်းဝၼ်းတူၵ်း ဢၼ်ၶဝ်ႈယုင်ႈၵဝ်းၸွမ်းယူႇၶရဵၼ်းႁႅင်းၼႃႇၼၼ်ႉ ဝႃႈၼႆ။ မိူဝ်ႈၼႂ်းလိူၼ် May 2024 ပူၼ်ႉမႃးၼၼ်ႉၵေႃႈ ရၢတ်ႉသျႃး လႄႈ ပေႇလႃႇရုတ်ႉ လႆႈမီးလွင်ႈၽိုၵ်းၽွၼ်ႉသိုၵ်းႁူမ်ႈၵၼ်မႃးယဝ်ႉပွၵ်ႈၼိုင်ႈ။ မိူဝ်ႈပီႊပူၼ်ႉမႃးၼၼ်ႉ ရၢတ်ႉသျႃးၵေႃႈ လႆႈၶၢႆႉၶိူင်ႈၵွင်ႈၵၢင်ႇၼိဝ်းၶလီးယႃး tactical ၵမ်ႈၽွင်ႈ ၶဝ်ႈၵႂႃႇပၵ်းဝႆႉတီႈ ၼႂ်းမိူင်းပေႇလႃႇရုတ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-11T11:37:41

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%95%e1%81%bc%e1%80%ba%e1%81%be%e1%81%a2%e1%80%84/

ၵူဝ်းရီးယႃးႁွင်ႇ ပၼ်ၾၢင်ႉ တေတုမ်ႉတွပ်ႇ လွင်ႈၵူဝ်းရီးယႃးၸၢၼ်း ပိုတ်ႇၶိူင်ႈသဵင်

သင်ၸိူဝ်ႉၵူဝ်းရီးယႃးၸၢၼ်း ဢမ်ႇၵိုတ်းလိုဝ်ႈ လွင်ႈပိုတ်ႇၶိူင်ႈသဵင်သေႃႇသူၼ်းၼႆ ၸိုင် ၽၢႆႇတၢင်းၵူဝ်းရီးယႃးႁွင်ႇ တေသိုပ်ႇတုမ်ႉတွပ်ႇၵႂႃႇၶိုၼ်း ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 11 June 2024 (လိူၼ်ၸဵတ်းမႂ်ႇ 5 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈ ၶိမ်း ယူဝ်းၵျွင်း ၵေႃႉပဵၼ်ၼွင်ႉယိင်း ၽူႈၼမ်း သုင်သုတ်းၵူဝ်းရီးယႃးႁွင်ႇ ၶိမ်း ၵျွင်းဢိုၼ်း ဢွၵ်ႇမႃးပၼ်ၾၢင်ႉလၢတ်ႈဝႃႈ ပေႃးၵူဝ်း ရီးယႃးၸၢၼ်း ယင်းတိုၵ်ႉသိုပ်ႇပိုတ်ႇၶိူင်ႈသဵင်သေႃႇသူၼ်း လႄႈ ၸႅၵ်ႇဝႂ်ပိဝ် သူၼ်း ၵဝ်းၸွမ်းလႅၼ်လိၼ်ထႅင်ႈၼႆၸိုင် ၵူဝ်းရီးယႃးၸၢၼ်းၵေႃႈ တေလႆႈႁၼ်ၵၢၼ်တုမ်ႉ တွပ်ႇၵူဝ်းရီးယႃးႁွင်ႇထႅင်ႈ ၼႆယဝ်ႉ။ တပ်ႉသိုၵ်းၵူဝ်းရီးယႃးၸၢၼ်း လႆႈတႄႇပိုတ်ႇၶိူင်ႈသဵင်သေႃႇသူၼ်းထႅင်ႈပွၵ်ႈၼိုင်ႈ မိူဝ်ႈၼႂ်းဝၼ်းထီႉ 9 June 2024 ၼၼ်ႉမႃး တႃႇပဵၼ်ၵၢၼ်တုမ်ႉတွပ်ႇ လွင်ႈၵူဝ်းရီးယႃး ႁွင်ႇ ပွႆႇမၢၵ်ႇပွင်းလူမ်းလူင် တေႃႉယုၵ်းယၵ်း ၶဝ်ႈၼႂ်းမိူင်းၵူဝ်းရီးယႃးၸၢၼ်းၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈၼႂ်းဝၼ်းထီႉ 10 June 2024 ၼၼ်ႉၵေႃႈ ၽၢႆႇတၢင်း ၵူဝ်းရီးယႃးၸၢၼ်း ထူပ်းႁၼ်မၢၵ်ႇပွင်းလူမ်းလူင် 310 လုၵ်ႈ ဢၼ်ၵူဝ်းရီးယႃးႁွင်ႇ ပွႆႇၶၢမ်ႈလႅၼ်လိၼ်မႃးသေ ၼႂ်းၼၼ်ႉမီးတႃႇ 70 လုၵ်ႈ တူၵ်းၸွမ်းလႅၼ်လိၼ် ၼႆယဝ်ႉ။ ၵူဝ်းရီးယႃးႁွင်ႇ လႆႈတႄႇပွႆႇမၢၵ်ႇပွင်းလူမ်းလူင် တေႃႉယုၵ်းယၵ်း ၶွင်မဵဝ်းဝူၺ်ႇႁင်ႈ ၶဝ်ႈၵႂႃႇၼႂ်းမိူင်းၵူဝ်းရီးယႃးၸၢၼ်း မိူဝ်ႈၼႂ်းလိူၼ် May 2024 လူၺ်ႈလၢတ်ႈဝႃႈ တႃႇပဵၼ်ၵၢၼ်တုမ်ႉတွပ်ႇ လွင်ႈၵူၼ်းတူင်ႉၼိုင်ၵၢၼ်မိူင်းၵူဝ်းရီးယႃးၸၢၼ်း ၸႅၵ်ႇဝႂ်ပိဝ်သၢၼ်ၶတ်းလူင်ပွင်ၸိုင်ႈၵူဝ်းရီးယႃးႁွင်ႇ ၶဝ်ႈၵႂႃႇၼႂ်းမိူင်းရီးယႃးႁွင်ႇ ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-11T10:40:14

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88%e1%80%99%e1%80%9d%e1%80%ba%e1%80%b8%e1%80%9c%e1%80%9d%e1%80%ba%e1%82%88-%e1%81%ba%e1%82%83%e1%80%b8/

ပလိၵ်ႈမၢၼ်ႈမဝ်းလဝ်ႈ ၺႃးတႅင်းတၢႆၸွမ်းတၢင်း

ပလိၵ်ႈမၢၼ်ႈ လႄႈ ၵူၼ်းဢမ်ႇႁူႉၸၵ်းၸိုဝ်ႈ မဝ်းလဝ်ႈၼင်ႇၵၼ်သေ ၵႂၢမ်းၼမ်ၵၼ်ၸွမ်းတၢင်း တီႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇလႄႈ ပလိၵ်ႈမၢၼ်ႈ ၺႃးဢဝ်မိတ်ႈတႅင်းတၢႆ ၼႆယဝ်ႉ။ မိူဝ်ႈဝၼ်းထီႉ 9 June 2024 (လိူၼ်ၸဵတ်းမႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းတဵင်ႈၶိုၼ်း ၸမ်တေထိုင် 23:59 မူင်း မိၼ်းၸေႃႇထုၼ်း၊ ၸိၼ်ႇမဵဝ်းထုၼ်း၊ ၸၢႆးဝေႇထုၼ်း ၶဝ်သၢမ်ၵေႃႉ ႁေႃႈလူတ်ႉၶိူင်ႈ 2 လမ်း လုၵ်ႉတီႈလၢၼ်ႉၶဝ်ႈၽၵ်းသူၺ်ႇၼၵႃးသေ ပွၵ်ႈမိူဝ်းၶိုၼ်းတီႈ ဝၢၼ်ႈဝေႃႇၶူၵ်ႉၼၼ်ႉ လႆႈၵႂႃႇမီးပၼ်ႁႃၵၼ်တင်း ၵူၼ်းမဝ်းလဝ်ႈ ဢၼ်ၶီႇၵႃး Toyota Wish လႄႈ Toyota Crown (သီၶၢဝ်) သေ သွင်ၽၢႆႇၽိတ်းမေႃးၵၼ်လႄႈ ၵေႃႉပဵၼ်မိၼ်းၸေႃႇထုၼ်း ထုၵ်ႇၺႃးမိတ်ႈတႅင်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၶဝ်တေမဝ်းၼင်ႇၵၼ်သေၵေႃႈ တေမီးပၼ်ႁႃၵၼ် လွင်ႈၵႂႃႇမႃးၸွမ်းသဵၼ်ႈတၢင်း၊ မိၼ်းၸေႃႇထုၼ်း ၵေႃႉထုၵ်ႇၺႃးမိတ်ႈတႅင်းတၢႆၼၼ်ႉ ပဵၼ်ပလိၵ်ႈမၢၼ်ႈ ၸၼ်ႉႁူဝ်ႁၢၼ် ပဵၼ်ပလိၵ်ႈၽၢႆႇထိင်းလူတ်ႉၵႃး (မေႃႇတေႃႇပီႇၵႄႇ) တူၵ်းပုၼ်ႈၽွၼ်းတီႈ ဝဵင်းၼေႇပျီႇတေႃႇသေ သမ်ႉၶိုၼ်းပွၵ်ႈမႃးတီႈ ဝဵင်းၵဵင်းတုင် ၸူဝ်ႈၶၢဝ်း၊ တႆးၵေႃႉမၼ်း 2 ၵေႃႉၼၼ်ႉတႄႉ လႆႈတၢင်းၸဵပ်းမၢတ်ႇမိူၼ်ၵၼ် ဝႃႈၼႆ။ ၵူၼ်းၵေႃႉဢမ်ႇႁူႉၸိုဝ်ႈ/ၸုမ်း ဢဝ်မိတ်ႈတႅင်း ပလိၵ်ႈမၢၼ်ႈတၢႆၼၼ်ႉ မိူဝ်ႈလဵဝ်ပၢႆႈလွတ်ႈဝႆႉလႄႈ ၼင်ႇႁိုဝ်ပေႃးတေတီႉၺွပ်းလႆႈ ၵူၼ်းၸိူဝ်းႁဵတ်းႁၢႆႉ ပလိၵ်ႈမၢၼ်ႈၼၼ်ႉ ယူႇတီႈပလိၵ်ႈမၢၼ်ႈၵဵင်းတုင် လႆႈပွႆႇၽူႈၸွပ်ႇ သွၵ်ႈႁႃတူဝ်ဝႆႉယူႇ ၼႆယဝ်ႉ။ တီႈဝဵင်းၵဵင်းတုင်ၼႆႉ မီးငဝ်ႈငုၼ်းတိူင်းသိုၵ်းသၢမ်ၸဵင်ႇ (တတၶ) ပၵ်းသဝ်းဝႆႉသေတႃႉ ဢမ်ႇဝႃႈၼႂ်းၶူးၼႂ်းဝဵင်းႁိုဝ်ၼွၵ်ႈဝဵင်း မီးၵူၼ်းႁၢႆႉၵူၼ်းၸူၼ် လိူင်ႇၼမ်တႄႉတႄႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-06-10T14:16:39

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b1%e1%82%83%e1%82%88%e1%80%9c%e1%80%b0%e1%80%90%e1%80%ba%e1%82%89%e1%81%b6%e1%80%ad%e1%80%b0%e1%80%84%e1%80%ba%e1%82%88-%e1%81%bd%e1%82%83/

ၵူၼ်းႁေႃႈလူတ်ႉၶိူင်ႈ ၽႃႇၸဝ်ႈသၢင်ႇၶႃႁၵ်းယဝ်ႉပၢႆႈပႅတ်ႈ

ၵူၼ်းမိူင်းၵေႃႉၼိုင်ႈ ဢမ်ႇႁူႉၸၵ်းၸိုဝ်ႈလႄႈတီႈယူႇ ႁေႃႈလူတ်ႉၶိူင်ႈၽႃႇၸဝ်ႈသၢင်ႇ တီႈဝၢၼ်ႈၼွင်ပိင် ဢိူင်ႇၼွင်ပိင် ၸႄႈဝဵင်းၵျွၵ်းမႄး ထိုင်တီႈၶႃၸဝ်ႈသၢင်ႇႁၵ်းသေ သမ်ႉဢမ်ႇႁပ်ႉဢဝ်ပုၼ်ႈၽွၼ်း လႄႈ ႁေႃႈလူတ်ႉၶိူင်ႈပၢႆႈပႅတ်ႈ ဝႃႈၼႆ။ မိူဝ်ႈဝႃးဝၼ်းထီႉ 9 June 2024 (လိူၼ်ၸဵတ်းမႂ်ႇ 3 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈ 17:00 မူင်း ၽွင်းၸဝ်ႈသၢင်ႇ ဢဝ်ၵႅင်ႉသွႆးၵႂႃႇဢၢပ်ႈပၼ်တီႈ ၸဝ်ႈလႄႉသွမ်း တႃႇၼႂ်းဝၼ်းထီႉ 10 June 2024 ယဝ်ႉသေ မိူဝ်ႈပွၵ်ႈႁွတ်ႈထိုင်တီႈ ႁိမ်းၵျွင်းၼၢမ်ႇမိူင်းၼၼ်ႉ လႆႈထုၵ်ႇၺႃးလူတ်ႉၶိူင်ႈၽႃႇ ထိုင်တီႈၶႃႁၵ်း သေဢမ်ႇၵႃး လႆႈတၢင်းၸဵပ်းမၢတ်ႇပႃး ၸွမ်းၵွၵ်းႁူဝ်ထႅင်ႈ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵူၼ်းႁေႃႈလူတ်ႉၶိူင်ႈၽႃႇၸဝ်ႈသၢင်ႇၼၼ်ႉ ပဵၼ်ၽႂ်ၵေႃႈဢမ်ႇတၼ်းႁူႉဢမ်ႇတၼ်းႁၼ်၊ မၼ်းၽႃႇယဝ်ႉၵေႃႈၼႅတ်ႈႁေႃႈ ပၢႆႈပႅတ်ႈၸိူင်ႉၼၼ်ၶႃႈဢေႃႈ၊ ၸဝ်ႈသၢင်ႇၼႆႉ တိုၵ်ႉမီးဢႃႇယု 7 ၶူပ်ႇၵူၺ်း ၶႃၽၢႆႇၶႂႃႁၵ်းၵႂႃႇလႄႈ ၸုမ်းပရႁိတ ၼွင်ပိင် ၸွႆႈဢဝ်တူဝ်ၸဝ်ႈသၢင်ႇၵႂႃႇယူတ်းယႃ တီႈႁူင်းယႃဝဵင်းၵျွၵ်းမႄးယဝ်ႉ ဝႃႈၼႆ။ တၢင်းၽၢႆႇၸုမ်းပရႁိတ ၼွင်ပိင် ပိုၼ်ၽၢဝ်ႇဝႆႉဝႃႈ ၸဝ်ႈသၢင်ႇဢွၼ်ႇ လႆႈၶႃႁၵ်း လႆႈတၢင်းၸဵပ်းမၢတ်ႇတီႈၵွၵ်းႁူဝ်သေ မိူဝ်ႈလဵဝ်လူဝ်ႇၵႃႈယူတ်းယႃၸဝ်ႈသၢင်ႇဢွၼ်ႇ လႄႈ သင်ဝႃႈ ၵူၼ်းၵေႃႉႁေႃႈလူတ်ႉၶိူင်ႈ ဢၼ်ၽႃႇၸဝ်ႈသၢင်ႇဢွၼ်ႇ လႆႈႁၼ်ၶႅပ်းႁၢင်ႈ/ၶၢဝ်ႇယဝ်ႉၼႆၸိုင် ၶႅၼ်းတေႃႈႁႂ်ႈၵႂႃႇႁပ်ႉဢဝ်ပုၼ်ႈၽွၼ်းပၼ် ၸဝ်ႈသၢင်ႇဢွၼ်ႇသေၵမ်း ဝႃႈၼႆ။ သင်ဝႃႈ ၵူၼ်းမိူင်းၼႂ်းဢိူင်ႇၼွင်ပိင် မီးလွင်ႈတၢင်းလူဝ်ႇတၢင်းၸွႆႈထႅမ် ၵႂႃႇႁူင်းယႃလႄႈ မီးလွင်ႈသေၸိူဝ်ႉသေပိူင်ၼႆၸိုင် ၵပ်းသိုပ်ႇယွၼ်းတၢင်း ၸွႆႈထႅမ်လႆႈတီႈ ၽူႈမီးပုၼ်ႈၽွၼ်း ၸုမ်းပရႁိတ ၼွင်ပိင် လႆႈယူႇၼႆယဝ်ႉ။ မၢႆၾူၼ်း ၵူၼ်းႁဵတ်းၵၢၼ်ၼႂ်းၸုမ်းပရႁိတ ၼွင်ပိင် 09-772227161 09-772227161, 09-792227171, 09-792538189, 09-671440242, 09-776699496 ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-10T14:25:40

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%9c/

ၽူႈမီးၼမ်ႉၸႂ် ၸွႆႈထႅမ်လဵၵ်းမုင်း တီႈၵေႃႉသိုၵ်းၵေႃႉႁၢၼ် RCSS/SSA

ႁႂ်ႈလႆႈပဵၼ်ႁႅင်းၸႂ် ပုၼ်ႈတႃႇၵေႃႉသိုၵ်းၵေႃႉႁၢၼ် ၼႆသေ ယူႇတီႈမူႇၸုမ်းႁၵ်ႉၽႅၼ်ႇလိၼ်မႄႈမိူင်းတႆး ထုင်ႉမၢဝ်း လႄႈတင်း မူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်းၽူႈမီးၼမ်ႉၸႂ် ၸွႆႈငိုၼ်းၸိူဝ်ႉၸၢတ်ႈ တႃႇၵေႃႉသိုၵ်းၵေႃႉႁၢၼ် ၼႆယူႇယဝ်ႉ။ မိူဝ်ႈၼႂ်းဝၼ်းထီႉ 3 June 2024 ယူႇတီႈမူႇၸုမ်းႁၵ်ႉၽႅၼ်ႇလိၼ်မႄႈမိူင်းတႆး ထုင်ႉမၢဝ်း လႆႈၸွႆႈထႅမ် ၽႅၼ်ႇလဵၵ်းတႃႇမုင်းသုမ်ႉလႅင်းၼွၼ်း ပၼ်ၵေႃႉသိုၵ်းၵေႃႉႁၢၼ် RCSS/SSA တီႈငဝ်ႈၸိုင်ႈလွႆတႆးလႅင်း တႃႇငိုၼ်းၶႄႇ 1,100 ယွၼ်ႇလႄႈ တေမီးၸဝ်ႈၸေႇတၼႃႇ မိူၼ်ၼင်ႇ ၸၢႆးသႅင်ႁၢၼ်ၸွမ် ဝဵင်းၵဵင်းတုင် 100 ယွၼ်ႇ၊ ၸၢႆးလၢဝ်လႅင်း ဝဵင်းၵဵင်းတုင် 100 ယွၼ်ႇ၊ ၸၢႆးလႅင်းပၢင်ႇ ဝဵင်းတူၼ်ႈတီး 100 ယွၼ်ႇ၊ ယိင်းႁၵ်ႉသၢႆလိူတ်ႈတႆး ဝၢၼ်ႈႁၢင်းသႃႇ မိူင်းမၢဝ်း 100 ယွၼ်ႇ၊ ၼၢႆးမႆငိုၼ်းဢွင်ႇသိုဝ်ႉ ဝၢၼ်ႈၵွင်းထေး မိူင်းမၢဝ်း 50 ယွၼ်ႇ၊ ၼၢႆးမၢႆငိုၼ်းယဵၼ်ႇ ဝၢၼ်ႈႁၢင်းသႃႇ မိူင်းမၢဝ်း 50 ယွၼ်ႇ၊ ၸၢႆးယီႈၶမ်း+ၼၢင်းဢေၶမ်း ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ ၸၢႆးသၢင်ႇယီႈ+ၼၢင်းသူၺ်ႇပိင်း ဝၢၼ်ႈၸေႈၵဝ်ႇ မိူင်းမၢဝ်း 50 ယွၼ်ႇ၊ ၼၢႆးငိုၼ်းဝႃႇလႄႈၸုမ်းၼၢႆးၵႃႈ(6) ၵေႃႉ ဝၢၼ်ႈၸေႈၵဝ်ႇ မိူင်းမၢဝ်း 150 ယွၼ်ႇ၊ လုင်းထုၼ်း+ပႃႈၶမ်းၶွင်ႇ ဝၢၼ်ႈၸေႈၵဝ်ႇ မိူင်းမၢဝ်း 100 ယွၼ်ႇ၊ ၸၢႆးဢၢႆႈၸွမ်ႁၢၼ် ဝၢၼ်ႈၸေႈၵဝ်ႇ မိူင်းမၢဝ်း 100 ယွၼ်ႇ၊ ၸၢႆးဢၢႆႈၸွမ်ၶိူဝ်း ဝၢၼ်ႈၸေႈၵဝ်ႇ မိူင်းမၢဝ်း 100 ယွၼ်ႇ ၼႆယူႇယဝ်ႉ။ မိူဝ်ႈၼႂ်းဝၼ်းထီႉ 25 May 2024 ၼၼ်ႉၵေႃႈ ယူႇတီႈ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ် ၸွႆႈငိုၼ်းၸိူဝ်ႉၸၢတ်ႈတႃႇၵေႃႉသိုၵ်းၵေႃႉႁၢၼ် RCSS/SSA ထႅင်ႈ မိူၼ်ၼင်ႇ သိူဝ်ထိူၼ်ႇ ဝဵင်းၼမ်ႉၶမ်း 150 ယွၼ်ႇ၊ ၸၢႆးသၢမ်မူၼ်ႇ ဢဵမ်ႇၸဵမ်ႈ ၽၢႆႇတႂ်ႈ မိူင်းမၢဝ်း 100 ယွၼ်ႇ၊ ၸၢႆးႁၵ်ႉၶိူဝ်း ၶဝ်တင်းႁိူၼ်း မိူင်းၶွၼ် 100 ယွၼ်ႇ၊ လုင်းသၢင်ႇသႆႇ ၶဝ်တင်းႁိူၼ်း ၼွင်တဝ်း မိူင်းမၢဝ်း 50 ယွၼ်ႇ၊ ပီႈၼၢင်းမုင်ႉ ၶဝ်တင်းႁိူၼ်း မိူင်းမၢဝ်း 200 ယွၼ်ႇ၊ ၼၢႆးမႆသႅင်သႃႇ ၶဝ်တင်းႁိူၼ်း မၢၼ်ႉပၢင်ႇပုင်ႇ မိူင်းမၢဝ်း 50 ယွၼ်ႇ၊ ၼၢင်းၸူဝ်းႁၢၼ်ႇ ၶဝ်တင်းႁိူၼ်း ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ ၸၢႆးယွတ်ႈႁၢၼ်ၶိူဝ်း ၶဝ်တင်းႁိူၼ်း ဝၢၼ်ႈၶေးၶုၼ်ႇ မိူင်းမၢဝ်း 50 ယွၼ်ႇ၊ ၼၢင်းတဵင်းယဵၼ်ႇ ၶဝ်တင်းႁိူၼ်း ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ ပႃႈမျႃႉၸၢမ်ႇ ၶဝ်တင်းႁိူၼ်း ၽၢႆႇၸၢၼ်း ဝၢၼ်ႈၼွင်ဢၢင်ႇ မိူင်းမၢဝ်း 50 ယွၼ်ႇ၊ ၶိင်းၵျွင်းသႂ် ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ ယိင်းထေး ၶဝ်တင်းႁိူၼ်း မၢၼ်ႈႁူဝ်လွၼ်ႊ မိူင်းမၢဝ်း 50 ယွၼ်ႇ၊ ၸၢႆးတိုၼ်းသႅင်ဢွၼ်ႇ ၶဝ်တင်းႁိူၼ်း ၽၢႆႇၸၢၼ်း မၢၼ်ႈၵွင်းၼႃး မိူင်းမၢဝ်း 100 ယွၼ်ႇ၊ ၸၢႆးသၢမ်လိုၼ်း ၶဝ်တင်းႁိူၼ်း မၢၼ်ႈတႅၼ်ႈလူင် မိူင်းမၢဝ်း 100 ယွၼ်ႇ၊ ၸၢႆးၶမ်း ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ မူႇၸုမ်းႁူမ်ႈႁွမ်း မၢႆ-2 မိူင်းမၢဝ်း 300 ယွၼ်ႇ၊ တႆးယၢၼ်မိူင်းမိူင်းၶႄႇ ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ 100 ယွၼ်ႇ၊ ယွတ်ႈၵျွင်းမွင်ႇ ၶဝ်တင်းႁိူၼ်း ၵုၼ်ႁႆး မၢၼ်ႈတိုင်းၶူဝ် 100 ယွၼ်ႇ၊ မူႇၸုမ်းပႃႈယွတ်ႈၶမ်းလႃႉ ၶဝ်တင်းႁိူၼ်း ၽၢႆႇၸၢၼ်း ၼွင်ဢၢင်ႇ မိူင်းမၢဝ်း 500 ယွၼ်ႇ၊ သႅင်မွၵ်ႇသႅင် ၶဝ်တင်းႁိူၼ်း မိူင်းႁိုမ်း 200 ယွၼ်ႇ၊ ယိင်းသႅင်သႂ် မိူင်းၼွင် ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ ၼၢင်းၶိၼ်ႇဝုၼ်း ၸူဝ်ႈၶၢဝ်းမိူင်းၶႄႇ သၢၼ်ႊတူင်ႈ 100 ယွၼ်ႇ ႁူမ်ႈသၢင်ႉငိုၼ်းၶႄႇတင်းမူတ်း 2,700 ယွၼ်ႇ။ သင်ၸိူဝ်ႉဝႃႈ ၽူႈမီးၼမ်ႉၸႂ်ၸေႇတၼႃႇႁဝ်းၶဝ် ပွတ်းထုင်ႉမၢဝ်းၼၼ်ႉ ၶႂ်ႈႁူမ်ႈႁွမ်း ၸွႆႈထႅမ်ၵေႃႉသိုၵ်းၵေႃႉႁၢၼ်လႄႈသင်၊ ၶႂ်ႈၸွႆႈထႅမ်ၼႂ်းတွၼ်ႈၵၢၼ်သႃႇသၼႃႇ တင်းပၢႆးပၺ်ႇၺႃႇ လႄႈ ပၢႆးယူႇလီ ပေႃးၼႆၸိုင် ၵပ်းသိုပ်ႇလႆႈတီႈ ၸၢႆးႁၵ်ႉၶိူဝ်း မိူင်းၶွၼ် မၢႆၾူၼ်းၶႄႇ 159 117 570 49၊ ၸၢႆးသၢမ်ပၢၼ်း မိူင်းမၢဝ်း မၢႆၾူၼ်းၶႄႇ 137 592 385 93၊ ၸၢႆးသီဝၼ်း မိူင်းမၢဝ်း မၢႆၾူၼ်းမၢၼ်ႈ 094 731 4495 ၼႆႉလႆႈယူႇၶႃႈ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-10T13:09:42

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%80%9c%e1%82%84%e1%82%88%e1%80%9c%e1%81%a2%e1%80%9d%e1%80%ba%e1%80%b8%e1%80%95/

သိုၵ်းပလွင်ႈ TNLA လႄႈလၢဝ်းပၢၼ်းၶႄႇ တေပိုတ်ႇၵၢတ်ႇမႂ်ႇတီႈဝဵင်းၼမ်ႉၶမ်း

ဝၢႆးသေသိုၵ်းပလွင်ႈ TNLA ၵုမ်းထိင်းလႆႈ ဝဵင်းၼမ်ႉၶမ်းယဝ်ႉ ယၢမ်းလဵဝ် ၵူၼ်းမိူင်းၶႄႇမႃးႁၢင်ႈႁႅၼ်းတႃႇတေပိုတ်ႇၵၢတ်ႇမႂ်ႇမၢႆ − 2 တီႈပွၵ်ႉဢွင်ႇမႅတ်ႉတႃႇ ဝဵင်းၼမ်ႉၶမ်း ၼႆသေ ၵူၼ်းမိူင်းၼႂ်းပိုၼ်ႉတီႈမီးလွင်ႈမႆႈၸႂ်ဝႃႈ သင်ၶႄႇမႃးပိုတ်ႇၵၢတ်ႇယဝ်ႉ ၵၢတ်ႇတီႈၵူၼ်းမိူင်းၶၢႆမႃးၸဵမ်လႂ်ၼၼ်ႉ တေဢမ်ႇၶၢႆလီ ၵူၼ်းၵမ်ႈၼမ် တေဢွၼ်ၵၼ်ၵႂႃႇၶဝ်ႈတီႈၵၢတ်ႇၶႄႇ ဝႃႈၼႆ။ မိူဝ်ႈၼႂ်းဝၼ်းထီႉ 9 June 2024 (လိူၼ်ၸဵတ်းမႂ်ႇ 3 ၶမ်ႈ ပီႊတႆး 2118 ၼီႈ) ၵူၼ်းမိူင်းၼႂ်းပိုၼ်ႉတီႈ လၢတ်ႈၼႄဝႃႈ “တီႈပွၵ်ႉဢွင်ႇမႅတ်ႉတႃႇ ဝဵင်းၼမ်ႉၶမ်းၼႆႉ မိူဝ်ႈလဵဝ်ၽၢႆႇတၢင်းမိူင်းၶႄႇၶဝ် မႃးႁၢင်ႈႁႅၼ်းတႃႇတေပိုတ်ႇၵၢတ်ႇမႂ်ႇမၢႆသွင်ၼႆဢေႃႈ ငိၼ်းဝႃႈ ၶႄႇမႃးသိုဝ်ႉ 16 လၢၼ်ႉယွၼ်ႇၼႆၶႃႈ ၶဝ်တေတင်ႈၸိုဝ်ႈၵၢတ်ႇၶဝ်ဝႃႈ ဝဵင်းၶႄႇ (中国城 China Town) ၼႆၶႃႈဢေႃႈ ၵူၼ်းမိူင်းတႄႉ ဢွၼ်ၵၼ်ၼၵ်းၸႂ်ဝႆႉယဝ်ႉ သင်ဝႃႈၶႄႇမႃးပိုတ်ႇၵၢတ်ႇၶဝ်ယဝ်ႉၼႆ ၵူၼ်းၵမ်ႉၼမ်တေဢွၼ်ၵၼ်ၶဝ်ႈၵၢတ်ႇၶႄႇ ၵွပ်ႈၸမ်မိူင်းၶႄႇၶဝ်လႄႈ ၶဝ်တေဢဝ်ၵုၼ်ႇမိူင်းၶဝ်သေ မႃးၶၢႆၵႃႈၶၼ်ထုၵ်ႇ ၵၢတ်ႇတီႈႁဝ်းၶႃႈယၢမ်ႈၶၢႆၼၼ်ႉ တေဢမ်ႇၵိုၼ်းယဝ်ႉ” လၢတ်ႈၼႄၼင်ႇၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၵမ်ႈၽွင်ႈတႄႉၵေႃႈလၢတ်ႈဝႃႈ သိုၵ်းပလွင်ႈ TNLA ၵေႃႉၶၢႆတီႈလိၼ်ပၼ် လၢဝ်းပၢၼ်းမိူင်းၶႄႇ ၵွပ်ႈပိူဝ်ႈၽွင်းပၢင်တိုၵ်း 1027 ၼၼ်ႉ သိုၵ်း TNLA ၶဝ် ဢဝ်ၶိူင်ႈၵွင်ႈၵၢင်ႇတီႈမိူင်းၶႄႇမႃးၸႂ်ႉတိုဝ်းၼမ်လႄႈ ထုၵ်ႇၼီႈမိူင်းၶႄႇသေ ၸင်ႇလႆႈပၼ်ၶႄႇ မႃးတႄႇၵၢတ်ႇမႂ်ႇတီႈၼမ်ႉၶမ်း ၼႆယဝ်ႉ။ ဝဵင်းၼမ်ႉၶမ်းၼႆႉ သိုၵ်းပလွင်ႈ TNLA လႄႈ ၸုမ်းဢူၺ်းလီၶဝ် ယိုတ်းသိမ်းလႆႈ မိူဝ်ႈၽွင်းပၢင်တိုၵ်း 1027 ပုၼ်ႉသေ ယၢမ်းလဵဝ်ၽၢႆႇတၢင်းသိုၵ်းပလွင်ႈ လိုပ်ႈသိုၵ်းတၢင်ႇၸုမ်းဢွၵ်ႇသေ ၵုမ်းၵမ်ဢုပ်ႉပိူင်ႇဝႆႉၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-10T13:06:42

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%81%a2%e1%82%86%e1%82%89-%e1%80%a2%e1%81%bc%e1%80%ba%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%82%81%e1%82%85%e1%80%84%e1%80%ba/

ၵူၼ်းႁၢႆႉ ဢၼ်ယိုဝ်းႁႅင်းၵၢၼ်ယၢၼ်မိူင်းတၢႆၼႂ်းႁူင်းယႃၼၼ်ႉ ပဵၼ်ပလိၵ်ႈထႆး

ၵူၼ်းႁၢႆႉၶဝ်ႈယိုဝ်းႁႅင်းၵၢၼ်ယၢၼ်မိူင်း ၼႂ်းႁူင်းယႃၶွၼ်ၵႅၼ်ႇ ၸႄႈတွၼ်ႈၶွၼ်ၵႅၼ်ႇ မိူဝ်ႈၼႂ်းဝၼ်းထီႉ 7 June 2024 ၼၼ်ႉ ပဵၼ်ပလိၵ်ႈထႆး လႄႈ ယၢမ်းလဵဝ် ထုၵ်ႇတီႉၺွပ်းယဝ်ႉ ဝႃႈၼႆ။ သိုဝ်ႇၶၢဝ်ႇထႆး ဢွၵ်ႇဝႆႉဝႃႈ မိူဝ်ႈဝၼ်းထီႉ 8 June 2024 (လိူၼ်ၸဵတ်းမႂ်ႇ 2 ၶမ်ႈ ပီႊတႆး 2118 ၼီႈ) ၵူၼ်းႁၢႆႉ ဢၼ်ယိုဝ်းႁႅင်းၵၢၼ်ယၢၼ်မိူင်း ၸိုဝ်ႈ ၵျေႃႇၸႂႃႇဢွင်ႇ ဢႃႇယု 29 ပီႊ တီႈၼႂ်းႁူင်းယႃၶွၼ်ၵႅၼ်ႇ ၸႄႈတွၼ်ႈၶွၼ်ၵႅၼ်ႇၼၼ်ႉ ပဵၼ်ပလိၵ်ႈထႆး ၸၼ်ႉႁူဝ်သိုၵ်းလူင် ၸိုဝ်ႈႁွင်ႉ ဝီးရႃႉၽူင်း ပူဝ်းယဵၼ်ႈ ႁွင်ႉ တဵၵ်ႇ ဢႃႇယု 35 ပီႊ ၼၼ်ႉ လႆႈၵႂႃႇယွမ်းတူဝ်တီႈႁူင်းပလိၵ်ႈယဝ်ႉ ဝႃႈၼႆ။ မိူဝ်ႈၽွင်း ဝီးရႃႉၽူင်း ပူဝ်းယဵၼ်ႈ ၶဝ်ႈယွမ်းတူဝ်တီႈႁူင်းပလိၵ်ႈၼၼ်ႉၵေႃႈ မၼ်းၸၢႆး ယွမ်းႁပ်ႉဝႃႈ လႆႈယိုဝ်းႁႅင်းၵၢၼ်ယၢၼ်မိူင်းတႄႉယူႇသေ လၢတ်ႈဝႃႈ မၼ်းလႆႈႁၼ် ႁႅင်းၵၢၼ်ယၢၼ်မိူင်းၵေႃႉၼၼ်ႉ ပဵၼ်ပွၵ်ႈဢွၼ်တၢင်းသုတ်း ၵူၺ်းမိူၼ်မၼ်းၶတ်းႁူၶတ်းတႃဝႆႉလႄႈ ဢမ်ႇလႆႈၸႂ်ၼႃႈတႃမၼ်းသေ ၸင်ႇလႆႈယိုဝ်းၶဝ်ႈတီႈၵွၵ်းႁူဝ်မၼ်း 1 ၵမ်း လူၺ်ႈဢမ်ႇႁူႉတူဝ်ဝႃႈ ယိုဝ်းၵႂႃႇႁဵတ်းသင် ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈတွင်ႈထၢမ်တီႈပီႈၼွင်ႉမၼ်းၸၢႆးၼၼ်ႉ လၢတ်ႈဝႃႈ မၼ်းၸၢႆးလႅပ်ႈတေလႆႈငိၼ်း ပေႃႈမၼ်းလၢတ်ႈဝႃႈ ႁႅင်းၵၢၼ်ယၢၼ်မိူင်းၵေႃႉဢၼ် ၼွၼ်းႁိမ်းၶၢင်ႈၵၼ်ၼၼ်ႉ ၼွၼ်းၶူၼ် ထိုင်တီႈဢမ်ႇလႆႈၼွၼ်းလိုဝ်ႈႁိူဝ်ႉလီလီ၊ ဢွၼ်တၢင်း ႁႅင်းၵၢၼ်ယၢၼ်မိူင်းၵေႃႉၼၼ်ႉ တေၵႂႃႇပႂ်ႉၽႃႇတတ်း လႄႈ မၼ်းၸၢႆးၸင်ႇၵႂႃႇၸွမ်းႁႃ ဢဝ်ၵွင်ႈယိုဝ်းသႂ်ႇ ထိုင်တီႈပေႃးလူႉသဵင်ႈတၢႆၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ယွၼ်ႉ ဝီးရႃႉၽူင်း ပူဝ်းယဵၼ်ႈ ပဵၼ်ပလိၵ်ႈ ၶႃႈႁၢပ်ႇၵၢၼ်ၶုၼ်လႄႈ တေထုၵ်ႇလိုပ်ႈဢွၵ်ႇၼႂ်းၶႃႈႁၢပ်ႇၵၢၼ်ၶုၼ်ယဝ်ႉသေ သိုပ်ႇႁဵတ်းသၢင်ႈပၼ်တၢမ်ႇ တၢင်းၽိတ်းၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-10T12:34:47

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%80%95%e1%80%ad%e1%80%af%e1%80%90%e1%80%ba%e1%82%87/

ၵူဝ်းရီးယႃးၸၢၼ်း ပိုတ်ႇၶိူင်ႈသဵင်ၸွမ်းလႅၼ်လိၼ်တိတ်းၸပ်း ၵူဝ်းရီးယႃးႁွင်ႇ

တႃႇတုမ်ႉတွပ်ႇလွင်ႈၵူဝ်းရီးယႃးႁွင်ႇ ပွႆႇမၢၵ်ႇပွင်းလူမ်းလူင် တေႃႉယုၵ်းယၵ်းၶၢမ်ႈ လႅၼ်လိၼ်ၼၼ်ႉၼႆသေ ၵူဝ်းရီးယႃးၸၢၼ်း လႆႈပိုတ်ႇၶိူင်ႈသဵင်သေႃႇသူၼ်း ၸွမ်းလႅၼ်လိၼ်ဢၼ်တိတ်းၸပ်းၵူဝ်းရီးယႃးႁွင်ႇထႅင်ႈပွၵ်ႈၼိုင်ႈ ဝႃႈၼႆ။ သိုဝ်ႇၶၢဝ်ႇၼွၵ်ႈမိူင်းလၢႆးငၢၼ်းဝႃႈ မိူဝ်ႈဝၼ်းထီႉ 9 June 2024 (လိူၼ်ၸဵတ်းမႂ်ႇ 3 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၵူဝ်းရီးယႃးၸၢၼ်း လႆႈပိုတ်ႇၶိူင်ႈသဵင် ပိုၼ်ၽၢဝ်ႇ သေႃႇသူၼ်း သၢၼ်းၶတ်းလူင်ပွင်ၸိုင်ႈၵူဝ်းရီးယႃးႁွင်ႇ ထႅင်ႈပွၵ်ႈၼိုင်ႈ ဝၢႆးသေ မိူဝ်ႈဝၼ်းထီႉ 8 June 2024 ၵူဝ်းရီးယႃးႁွင်ႇ လႆႈသူင်ႇမၢၵ်ႇပွင်းလူမ်းလူင် တေႃႉယုၵ်း ယၵ်းဢမ်ႇယွမ်း 330 လုၵ်ႈ ၶဝ်ႈၵႂႃႇၼႂ်းမိူင်းၵူဝ်းရီးယႃးၸၢၼ်းထႅင်ႈၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ယူႇတီႈသၽႃးၽၢႆႇလွင်ႈမၼ်ႈၼိမ်သဝ်းၵူဝ်းရီးယႃးၸၢၼ်း လႆႈလၢတ်ႈဝႃႈ လွင်ႈၵူဝ်းရီးယႃးၸၢၼ်းပိုတ်ႇၶိူင်ႈသဵင် တေၸၢင်ႈပဵၼ်လွင်ႈဢၼ် လူင်ပွင်ၸိုင်ႈၵူဝ်းရီးယႃးႁွင်ႇ ယိူၼ်ႉၵၼ်ႈယွမ်းႁပ်ႉဢမ်ႇလႆႈ ၼႆသေတႃႉ ၵူၺ်းမၼ်း ပဵၼ်လွင်ႈသူင်ႇၶေႃႈၵႂၢမ်း ဢၼ်ပၼ်တၢင်းမုင်ႈမွင်းတပ်ႉသိုၵ်း လႄႈ ၵူၼ်းမိူင်း ၵူဝ်းရီးယႃးႁွင်ႇ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းၽူႈလူင်ႉလႅၼ်ႇၶဝ် လႆႈလၢတ်ႈဝႃႈ လွင်ႈၵူဝ်းရီးယႃး ၸၢၼ်း ပိုတ်ႇၶိူင်ႈသဵင်သေႃႇသူၼ်းၼႆႉ တေၸၢင်ႈႁဵတ်းႁႂ်ႈၵူဝ်းရီးယႃးႁွင်ႇ ဢမ်ႇပဵင်း ပေႃးႁၢၼ်ႉၸႂ်သေ တေၸၢင်ႈမီးၵၢၼ်တုမ်ႉတွပ်ႇလူၺ်ႈၵၢၼ်သိုၵ်းလႆႈ ၼႆယဝ်ႉ။ မိူဝ်ႈၼႂ်းပီႊ 2015 ပူၼ်ႉမႃးၼၼ်ႉ ၽၢႆႇတၢင်းၵူဝ်းရီးယႃးၸၢၼ်း လႆႈပိုတ်ႇၶိူင်ႈသဵင် သေႃႇသူၼ်းၼႂ်းႁွပ်ႈ 11 ပီႊ လႄႈ ႁဵတ်းႁႂ်ႈၵူဝ်းရီးယႃးႁွင်ႇ လႆႈယိုဝ်းမၢၵ်ႇလူင်ၶၢမ်ႈ လႅၼ်လိၼ် ဢွၼ်တၢင်းသေ သွင်ၽၢႆႇလႆႈမီးၵၢၼ်ပိုတ်းယိုဝ်းတုမ်ႉတွပ်ႇၵၼ် ဝႃႈၼႆ။ တႃႇၽွမ်ႉတူဝ်ႈတၼ်းႁပ်ႉမိုဝ်း လွင်ႈၵူဝ်းရီးယႃးႁွင်ႇ တေတုမ်ႉတွပ်ႇ လွင်ႈၵူဝ်းရီးယႃး ၸၢၼ်း ပိုတ်ႇၶိူင်ႈသဵင်သေႃႇသူၼ်း လူၺ်ႈၽၢႆႇၵၢၼ်သိုၵ်းၼၼ်ႉၵေႃႈ ယူႇတီႈၽွင်းလူင်ၽၢႆႇၵႅတ်ႇၶႄၵူဝ်းရီးယႃးၸၢၼ်း လႆႈသင်ႇလၢတ်ႈႁႂ်ႈတပ်ႉသိုၵ်း ႁၢင်ႈႁႅၼ်းတူဝ်ႈတၼ်းဝႆႉယဝ်ႉမိူၼ်ၵၼ် ၼႆယဝ်ႉ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈၵူဝ်းရီးယႃးၸၢၼ်း ပိုတ်ႇၶိူင်ႈသဵင်သေႃႇသူၼ်းပွၵ်ႈၵမ်း ၼႆႉ လႆႈဢဝ်တင်းၼိူဝ်ႉၵႂၢမ်းသင်သေ ပိုၼ်ၽၢဝ်ႇၼႆၼၼ်ႉတႄႉ ဢမ်ႇလႆႈလၢတ်ႈပႃး ၵူၺ်းမိူဝ်ႈပူၼ်ႉမႃးၸိူဝ်းၼၼ်ႉ လႆႈပိုၼ်ၽၢဝ်ႇသဵင်ၵူႈၸိူဝ်ႉၵူႈလွင်ႈ ဢမ်ႇဝႃႈ ၽဵင်း ၵႂၢမ်း K-pop လႄႈ ၶၢဝ်ႇငၢဝ်းၼွၵ်ႈမိူင်းၸိူဝ်းၼႆႉ တႃႇႁႂ်ႈၵူၼ်းမိူင်းၵူဝ်းရီးယႃးႁွင်ႇ လႆႈထွမ်ႇငိၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-10T11:42:30

https://taifreedom.com/%e1%80%95%e1%81%a2%e1%82%86%e1%82%87%e1%80%90%e1%82%85%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%80%99%e1%82%83%e1%80%b8%e1%81%b6%e1%80%9b%e1%80%b0%e1%80%84%e1%80%ba%e1%80%b8/

ပၢႆႇတႅၼ်ႇ လႄႈ မႃးၶရူင်း ပၼ်ၵႂၢမ်းမၼ်ႈ တေသိုပ်ႇၵမ်ႉထႅမ်ယူႇၶရဵၼ်းၵႂႃႇထႅင်ႈ

မိူဝ်ႈဝၼ်းထီႉ 8 June 2024 (လိူၼ်ၸဵတ်းမႂ်ႇ 2 ၶမ်ႈ ပီႊတႆး 2118 ၼီႈ) ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ တင်း ၸွမ်ၸိုင်ႈၾရင်ႇသဵတ်ႇ ဢဵမ်မႃၼူဢေႈလ် မႃးၶရူင်း (Emmanuel Macron) ႁူမ်ႈၵၼ်သပ်းၸႅင်ႈၵႂႃႇဝႃႈ တေသိုပ်ႇၵမ်ႉၸွႆႈထႅမ်ယူႇၶရဵၼ်းၵႂႃႇထႅင်ႈ တွၼ်ႈတႃႇႁပ်ႉမိုဝ်းၸွမ်း ပၢင်တိုၵ်းတင်းရၢတ်ႉသျႃးၼၼ်ႉ ၼႆယဝ်ႉ။ ပၢႆႇတႅၼ်ႇလၢတ်ႈဝႃႈ မိူင်းဢူၺ်းလီၼႂ်းယူးရူပ်ႇ ဢၼ်မီးဢမေႇရိၵၢၼ်ႇလႄႈတင်းၾရင်ႇသဵတ်ႇ ဢိၵ်ႇထႅင်ႈလၢႆလၢႆမိူင်းၼၼ်ႉ ယင်းတိုၵ်ႉတေသိုပ်ႇၵမ်ႉထႅမ်ယူႇၶရဵၼ်းၵႂႃႇထႅင်ႈ တွၼ်ႈတႃႇႁပ်ႉမိုဝ်းၸွမ်း ပၢင်တိုၵ်းတင်းရၢတ်ႉသျႃးလႄႈ ၽၢႆႇတၢင်းဢမေႇရိၵၢၼ်ႇၼၼ်ႉၵေႃႈ လႆႈပိုၼ်ၽၢဝ်ႇၸွႆႈထႅမ်တီႈယူႇၶရဵၼ်းၵႂႃႇထႅင်ႈ 225 လၢၼ်ႉတေႃႇလႃႇသေ ဢမေႇရိၵၢၼ်ႇၼၼ်ႉ တေဢမ်ႇမီးဝၼ်းၵွင်လင်ပႅတ်ႈယူႇၶရဵၼ်း လႄႈ ပေႃးဝႃႈႁဵတ်းၸိူင်ႉၼၼ်ၸိုင် ရၢတ်ႉသျႃးတေၸၢင်ႈသိုပ်ႇၶဝ်ႈတိုၵ်းယူးရူပ်ႇလႆႈ၊ ၸၢင်ႈတုမ်ႉယွၼ်ႈထိုင်လွင်ႈမၼ်ႈၼိမ်သဝ်း ဢၼ်ဢမေႇရိၵၢၼ်ႇ ဢမ်ႇၶႂ်ႈႁႂ်ႈမၼ်းပဵၼ်မႃးၼၼ်ႉ ဝႃႈၼႆ။ ၽၢႆႇတၢင်း မႃးၶရူင်း ၼၼ်ႉၵေႃႈယိုၼ်ယၼ်ဝႃႈ ၾရင်ႇသဵတ်ႇ လႄႈ ယူးရူပ်ႇၼၼ်ႉ ၽွမ်ႉတႃႇၸွႆႈထႅမ်ယူႇၶရဵၼ်း တႃႇႁပ်ႉမိုဝ်းပၢင်တိုၵ်းတင်းရၢတ်ႉသျႃးၼၼ်ႉၵႂႃႇထႅင်ႈလႄႈ ယင်းလႆႈသူင်ႇၶိူင်ႈလၢၵ်ႈၼၢၵ်ႈ၊ ႁိူဝ်းမိၼ် ဢိၵ်ႇတင်း ၸွႆႈၽိုၵ်းပၼ်သိုၵ်းယူႇၶရဵၼ်း တႃႇႁႂ်ႈယူႇၶရဵၼ်းပေႃးၸၢင်ႈၵႅတ်ႇၶႄမိူင်းၸဝ်ႈၵဝ်ႇ ဢၼ်ထုၵ်ႇရၢတ်ႉသျႃးပူၼ်ႉပႅၼ်ၼၼ်ႉလႄႈ သင်ဝႃႈပၢင်ၵုမ်ၽူႈၼမ်း G-7 မႃးၼႆ လၢမ်းၶၢတ်ႈဝႃႈ တီႈပၢင်ၵုမ်ၼၼ်ႉ ယင်းတေၸၢင်ႈလႆႈၶေႃႈတူၵ်းလူင်း တႃႇၸွႆႈထႅမ်ယူႇၶရဵၼ်းထႅင်ႈ ဢၼ်မီးၵႃႈၶၼ်ယူႇတီႈ 50,000 လၢၼ်ႉတေႃႇလႃႇ ဝႃႈၼႆ။ ၵဵဝ်ႇလူၺ်ႈငဝ်းလၢႆးပၢင်တိုၵ်း ရၢတ်ႉသျႃး လႄႈ ယူႇၶရဵၼ်းၼၼ်ႉ သိုဝ်ႇၶၢဝ်ႇရၢတ်ႉသျႃးလၢတ်ႈဝႃႈ ရၢတ်ႉသျႃးတိုၵ်ႉပိုတ်ႇပၼ်တိုဝ်ႉတၢင်း တွၼ်ႈတႃႇဢုပ်ႇဢူဝ်းတင်း မိူင်းၸဝ်ႈဢႃႇၼႃႇၼိဝ်းၶလီးယႃး မိူင်းဝၼ်းတူၵ်းၶဝ်ယူႇ၊ ယဝ်ႉၵေႃႈ ၽွမ်ႉတႃႇတေတုမ်ႉတွပ်ႇၶိုၼ်းယူႇ သင်ဝႃႈဢမေႇရိၵၢၼ်ႇ ယင်းတိုၵ်ႉသိုပ်ႇတမ်းဝၢင်းတိတ်းတင်ႈ ၶိူင်ႈၵွင်ႈၵၢင်ႇၼိဝ်းၶလီးယႃး တၢင်ႇၸိုင်ႈမိူင်းထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-10T11:39:30

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-3/

သိုၵ်းမၢၼ်ႈပွႆႇမၢၵ်ႇသႂ်ႇၵျွင်းမုၼ်ၸဝ်ႈ မီးၵူၼ်းမၢတ်ႇၸဵပ်းလူႉတၢႆၼမ်

သိုဝ်ႇၶၢဝ်ႇ Irrawaddy ဢွၵ်ႇဝႆႉဝႃႈ ၽွင်းၵူၼ်းမိူင်း လႄႈ ၸုမ်းဢၼ်ယူႇၽၢႆႇတႂ်ႈၵုမ်းၵမ် NUG တိုၵ်ႉမီးဝႆႉတီႈၼႂ်းဝၢင်းၵျွင်းမုၼ်ၸဝ်ႈ ဝၢၼ်ႈတပေႇသႃႇ ၸႄႈဝဵင်းၸႄႈၵႅင်း တိူင်းၸႄႈၵႅင်းၼၼ်ႉ ထုၵ်ႇသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇလႄႈ မီးၵူၼ်းလႆႈမၢတ်ႇၸဵပ်းလူႉတၢႆတင်းၼမ် ၼႆယဝ်ႉ။ မိူဝ်ႈဝၼ်းထီႉ 8 June 2024 (လိူၼ်ၸဵတ်းမႂ်ႇ 2 ၶမ်ႈ ပီႊတႆး 2118 ၼီႈ) ၸုမ်းၵႅတ်ႇၶႄၵူၼ်းမိူင်း (ပၵၽ)၊ ၸုမ်းၽၢႆႇဢုပ်ႉပိူင်ႇၵူၼ်းမိူင်း (ပဢၽ)၊ ၸုမ်းႁူမ်ႇလူမ်ႈၵူၼ်းမိူင်း (ပလၽ) ဢၼ်ယူႇၽၢႆႇတႂ်ႈၵုမ်းၵမ် NUG လႄႈ ၽူႈၵဵဝ်ႇၶွင်ႈ ၼႂ်းပွၵ်ႉ/ၼႂ်းဝၢၼ်ႈ ႁဵတ်းပၢင်ၵုမ်ၵၼ် တီႈၼႂ်းၵျွင်းမုၼ်ၸဝ်ႈ ဝၢၼ်ႈတပေႇသႃႇသေ ၵမ်းၼၼ်ႉ သိုၵ်းမၢၼ်ႈသမ်ႉလႆႈၶၢဝ်ႇလႄႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ ႁဵတ်းႁႂ်ႈသင်ႇၶၸဝ်ႈ၊ ၵူၼ်းမိူင်း လႆႈတၢႆၵႂႃႇ 13 ၵေႃႉ၊ ဢၼ်လႆႈတၢင်းမၢတ်ႇၸဵပ်းသမ်ႉ မီးၸမ် 40 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ဢၼ်လႆႈတၢႆယွၼ်ႉသိုၵ်းမၢၼ်ႈၼၼ်ႉ တေမီးသင်ႇၶၸဝ်ႈ 3 ပႃး (ပႃးၸဝ်ႈသြႃႇၼင်ႈၵျွင်း)၊ ယဝ်ႉၵေႃႈၵူၼ်းမိူင်း 3 ၵေႃႉပေႃႈလုၵ်ႈ ပဵၼ်ၵူၼ်းပၢႆႈၽေး ပိုင်ႈဢိင်ယူႇဝႆႉတီႈၵျွင်းမုၼ်ၸဝ်ႈ၊ ၵူၼ်းဝၢၼ်ႈ တပေႇသႃႇ 2 ၵေႃႉ လႄႈ လိူဝ်ၼၼ်ႉတႄႉဢမ်ႇႁူႉၸၵ်းယဝ်ႉ ယွၼ်ႉဝႃႈ ၸၢၵ်ႇမၢၵ်ႇတိူဝ်ႉၸပ်းၼႃႈယွၵ်းယွႆႈၵႂႃႇသေ ဢမ်ႇၸၢင်ႈႁူႉဝႃႈပဵၼ်ၽႂ်လႂ်၊ ထႅင်ႈလွင်ႈၼိုင်ႈၵေႃႈ ၼႂ်းပၢင်ၵုမ်ၼၼ်ႉ မီးၵူၼ်းဝၢၼ်ႈလၢႆလၢႆတီႈ ၵႂႃႇၶိုၼ်ႈႁွတ်ႈၸွမ်းမိူၼ်ၵၼ်၊ ၵူၼ်းမၢတ်ႇၸဵပ်းၸမ် 40 ၵေႃႉၼၼ်ႉ လႆႈႁႃဢွင်ႈတီႈလွတ်ႈၽေးသေ ယူတ်းယႃပၼ်ၵၼ်ဝႆႉ ဝႃႈၼႆ။ မိူဝ်ႈဝၼ်းထီႉ 3 June 2024 ၼၼ်ႉၵေႃႈ သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၼႂ်းပွႆးပၢင်ၶႅၵ်ႇ တီႈဝၢၼ်ႈမတေႃး ၸႄႈဝဵင်းမိၼ်းၵိၼ်း တိူင်းၸႄႈၵႅင်းသေ ၵူၼ်းမိူင်းလႆႈတၢႆၵႂႃႇ 30 ၵေႃႉ မၢတ်ႇၸဵပ်း 26 ၵေႃႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-08T12:49:36

https://taifreedom.com/%e1%81%bd%e1%82%82%e1%80%ba%e1%80%9c%e1%82%85%e1%80%90%e1%80%ba%e1%80%b8%e1%80%9e%e1%80%b1%e1%81%bd%e1%82%82%e1%80%ba-%e1%81%bc%e1%82%82%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba/

ၽႂ်လႅတ်းသေၽႂ် ၼႂ်းၸိုင်ႈတႆးပွတ်းႁွင်ႇ ဝၢႆးလင်ပၢင်တိုၵ်း Operation 1027 တႆးသမ်ႉလႆႈသင်?

ဝၢႆးပၢင်တိုၵ်းၼႂ်းၸိုင်ႈတႆးပွတ်းႁွင်ႇ ဢၼ်ႇၵိူတ်ႇၶိုၼ်ႈမႃးလူၺ်ႈၽႅၼ်ၵၢၼ်တိုၵ်း Operation 1027 မိူဝ်ႈဝၼ်းထီႉ 27 October 2023 ဢၼ်မီးၸုမ်းဢူၺ်းလီပွတ်းႁွင်ႇသၢမ်ၸုမ်း TNLA, MNDAA, AA ပဵၼ်ႁူဝ်ႁႅၵ်ႈ တႄႇပိုတ်ႇပၢင်တိုၵ်းယဝ်ႉၼၼ်ႉ တင်ႈတႄႇၼၼ်ႉမႃး ႁဵတ်းႁႂ်ႈၼႂ်းၸိုင်ႈတႆးပွတ်းႁွင်ႇ မီးမႃးပၼ်ႁႃ ပတိၵ်ႈၶၢတ်ႈၵႄႈၵၢင်ၸုမ်းတေႃႇၸုမ်း၊ ၶိူဝ်းတေႃႇၶိူဝ်းမႃးလႄႈ မိူဝ်ႈတႄႇပိုတ်ႇပၢင်တိုၵ်းတေႃႇသိုၵ်းမၢၼ်ႈၼၼ်ႉ ႁူမ်ႈဝႃႈတိုၵ်းၽွမ်ႉၵၼ်ၼႆသေတႃႉ ဝၢႆးပၢင်တိုၵ်းယဝ်ႉ ၸုမ်းတေႃႇၸုမ်း မိူၼ်ၶႂ်ႈၶိုၼ်းဝိၼ်ႇၽၢႆႇဝၢႆႇပၢၵ်ႇၵွင်ႈၸူးၵၼ်သေ ဢဝ်ငဝ်းလၢႆးႁၢင်ႈႁၢႆႉဝႆႉယူႇ ထိုင်ယၢမ်းလဵဝ်။ ၼႂ်းၶေႃႈထတ်းသၢင်တွၼ်ႈၼႆႉ ႁဝ်းမႃးယူႇၸဵင်ႇၼွၵ်ႈသေ မုင်ႈယဵမ်ႈတူၺ်းၶိုၼ်းဝႃႈ ၽႂ်လၵ်းလိင်း၊ ၽႂ်လႅတ်းသႅဝ်းသေၽႂ်၊ ဝၢႆးပၢင်တိုၵ်းယဝ်ႉ ၽွၼ်းလီသမ်ႉ ၵွင်တီႈၽႂ်ၼမ်လိူဝ် တႄႇၵႂႃႇၸိူဝ်းၼႆႉလႄႈ မႃးၶႆႈၼႄၵၼ်ပႃး ငဝ်းလၢႆးၼႂ်းၸိုင်ႈတႆးပွတ်းႁွင်ႇ မိူဝ်ႈပူၼ်ႉမႃးလႄႈယၢမ်းလဵဝ် ဢိၵ်ႇဢၼ်တေပေႃႇပဵၼ်မႃးၼႂ်းၶၢဝ်းၼႃႈလႂ်ၸိူဝ်းၼႆႉ လႄႈတူၵ်ႇလၢတ်ႈပႃးလွင်ႈပတိၵ်ႈၶၢတ်ႈ ပၼ်ႁႃၵႄႈၵၢင်ၸုမ်းၼိုင်ႈတင်းၸုမ်းၼိုင်ႈ ဢၼ်ၵိူတ်ႇၶိုၼ်ႈပဵၼ်မႃးၼၼ်ႉၵႂႃႇ ၵမ်းၶၵ်ႉၶၵ်ႉ၊ ၵမ်းတွၼ်ႈတွၼ်ႈ။ တီႈၼႂ်းၸိုင်ႈတႆးပွတ်းႁွင်ႇၼႆႉ ၵွၼ်ႇပႆႇၵိူတ်ႇၶိုၼ်ႈပၢင်တိုၵ်း 1027 ၼၼ်ႉၼႆ မိူၼ်ႁၢင်ႈၸုမ်းတေႃႇၸုမ်းၵေႃႈလီ ဢမ်ႇပေႃးမီးပၼ်ႁႃ ပတိၵ်ႈၶၢတ်ႈတေႃႇၵၼ်ၼမ် ၼင်ႇဝၢႆးလင်ပၢင်တိုၵ်းမႃးၼႆလႅပ်ႈတေဢမ်ႇၽိတ်း၊ ၽွင်းသိုၵ်းမၢၼ်ႈတင်း ၸုမ်းဢူၺ်းလီသၢမ်ၸုမ်း တိုၵ်ႉပဵၼ်ပၢင်တိုၵ်းၵၼ်ယူႇၼၼ်ႉ ၽႂ်ၵေႃႈလွမ်ၸႂ်ယႂ်ႇၼမ်ႉတွၼ်းၽွၼ်းလီၽႂ်မၼ်းမိူၼ်ၵၼ် ဢမ်ႇဝႃႈတေပဵၼ် ၸုမ်းဢၼ်ၶဝ်ႈပၢင်တိုၵ်းယူႇ မိူၼ်ၼင်ႇ သိုၵ်းလွႆ TNLA၊ သိုၵ်းၵဝ်ႈၵၢင်ႉMNDAA၊ သိုၵ်းရၶႅင်ႇ AA ၸိူဝ်းၼႆႉလႄႈ ၸုမ်းတီႈဢမ်ႇၶဝ်ပၢင်တိုၵ်းၸွမ်း မိူၼ်ၼင်ႇ သိုၵ်းဝ UWSA လႄႈ သိုၵ်းတႆးမၢင်ၸုမ်း ၵေႃႈမုင်ႈမွင်းၸႂ်ယႂ်ႇၽွၼ်းလႆႈမိူၼ်ၵၼ် တေႃႈဢမ်ႇလိူဝ်သေမိူင်းၶႄႇ ယင်းၸၼ်ဢဝ်ၽွၼ်းလႆႈတၢင်းၼမ် ယွၼ်ႉၼၼ် ၸုမ်းလႂ်ၽႂ်လႆႈၽွၼ်းလီၼမ်၊ ၽႂ်လႅတ်းသေၽႂ်ၼႆ မႃးထတ်းတူၺ်းၵမ်းၸုမ်းၸုမ်း ၼင်ႇတႂ်ႈၼႆႉ။ ၽွၼ်းလႆႈသိုၵ်းဝ UWSA လႄႈပၢင်တိုၵ်း 1027 ၸုမ်းသိုၵ်း ဝ UWSA ဢၼ်ဢွၵ်ႇလိၵ်ႈပိုၼ်ၽၢဝ်ႇဝႃႈ တေဢမ်ႇၵဵဝ်ႇၶွင်ႈၸွမ်းပၢင်တိုၵ်း 1027 ၼၼ်ႉ မၢၵ်ႇၵွင်ႈဢမ်ႇလႆႈတႅၵ်ႇသေလုၵ်ႈသေ လႆႈၼမ်ႉတွၼ်းၵႂႃႇ ဝဵင်း 2 ၸႄႈဝဵင်း ဢၼ်ၸုမ်းဢူၺ်းလီသၢမ်ၸုမ်း တိုၵ်းလႆႈသေ ၶိုၼ်းမွပ်ႈဢၢပ်ႈပၼ်သိုၵ်းဝ မိူဝ်ႈဝၼ်းထီႉ 5 January 2024 တီႈႁူင်းႁေႃးလူင် ဝဵင်းႁူဝ်ပၢင်ႇ ၼၼ်ႉယူႇယဝ်ႉ။ သွင်ၸႄႈဝဵင်းဢၼ်သိုၵ်းဝ ၶဝ်လႆႈၵႂႃႇၼႆႉ ပဵၼ်ဝဵင်းႁူဝ်ပၢင်ႇ လႄႈ ဝဵင်းပၢင်ႇလူင် ၼၼ်ႉယဝ်ႉ၊ ဝၢႆးၵိူတ်ႇပၢင်တိုၵ်း 1027 ယဝ်ႉသေ ၸုမ်းဢူၺ်းလီၶဝ်တိုၵ်းတီႈလႂ်ၵေႃႈ ၽၢႆႇသိုၵ်းမၢၼ်ႈသုမ်းလႄႈ ပၢင်တိုၵ်းၸင်ႇလၢမ်းထိုင်မႃးၼႂ်းဝဵင်းႁူဝ်ပၢင်ႇသေ ၶွင်ႇသီႇသိုၵ်းမၢၼ်ႈ ႁႅင်းၵူၼ်း 700 ပၢႆ ဝၢင်းၶိူင်ႈထွႆဢွၵ်ႇၵႂႃႇလီလီယူႇ။ ဝၢႆးသေဝဵင်းႁူဝ်ပၢင်ႇတူၵ်းၵႂႃႇၼႂ်းမိုဝ်း ၸုမ်းဢူၺ်းလီၶဝ်ယဝ်ႉ ၽွင်းမီးၶေႃႈထၢမ်ၵၼ်ဝႃႈ ၸုမ်းဢူၺ်းလီတေၵုမ်းၵမ်ႁႃႉ ဢမ်ႇၼၼ် သိုၵ်းဝ တေၵုမ်းၵမ် ၼႆၼၼ်ႉ ၽၢႆႇတင်းသိုၵ်းဝ UWSA ပေႃးဢဝ်ႁႅင်းသိုၵ်းၶဝ်ႈမႃးပၼ်ႇလဵပ်ႈတူၺ်းယဝ်ႉ ယူႇလၢႆဝၼ်းၵူၺ်း ပၢင်မွပ်ႈဝဵင်းၵေႃႇ လႆႈႁၼ်မႃးသိုဝ်ႈၼႃႈတၼ်းတႃ ယူႇယဝ်ႉ။ ယွၼ်ႉသင် သိုၵ်းဝၶႂ်ႈလႆႈဝဵင်းႁူဝ်ပၢင်ႇၼႆ ၵူၼ်းတၢင်းၼမ်တေမီးၶေႃႈထၢမ်ၽႂ်မၼ်းယူႇ၊ တပ်ႉသိုၵ်းဝၼႆႉ ၽုတ်းဢွၵ်ႇမႃး ဝၢႆးသေလုၵ်ႉၽိုၼ်ႉ ပၵပ မိူဝ်ႈပီႊ 1989 သေ သိုၵ်းၵဝ်ႈၵၢင်ႉ MNDAA ဢဝ်ငမ်းယဵၼ်ၵၼ်တင်း ၸွမ်သိုၵ်းၶိၼ်ႇၺုၼ်ႉယဝ်ႉ ၸင်ႇလႆႈလွင်ႈမၵ်းမၼ်ႈပၼ် သိုၵ်းၵဝ်ႈၵၢင်ႉ ပဵၼ်ၼႃႈတီႈၶိုၵ်ႉတွၼ်းမၢႆ 1 ၼႆသေ ဝၢႆးၼၼ်ႉယဝ်ႉ သိုၵ်းဝ UWSA ၵေႃႈဢဝ်ငမ်းယဵၼ်ၸွမ်းသေ ၸင်ႇလႆႈၼႃႈတီႈၶိုၵ်ႉတွၼ်းမၢႆ 2 မႃး၊ မိူဝ်ႈတိုတ်ႉၸၼ်ပိူင်ပိုင်းၸိုင်ႈမိူင်း 2008 ၼၼ်ႉ ဝဵင်းႁူဝ်ပၢင်ႇ၊ ဝဵင်းမၢၵ်ႇမၢၼ်း၊ ဝဵင်းပၢင်သၢင်း၊ ဝဵင်းမိူင်းမႂ်ႇ၊ ဝဵင်းပၢင်ဝၢႆ လႄႈ ဝဵင်းၼႃးၽၢၼ်း ၸိူဝ်းၼႆႉ ထုၵ်ႇၶွတ်ႇၽွတ်ႈၶဝ်ႈၸွမ်း ၼႂ်းၼႃႈလိၼ်ၶိုၵ်ႉတွၼ်းမၢႆ 2 ၵူၺ်းဝဵင်းႁူဝ်ပၢင်ႇ ၼႆႉသမ်ႉ ၶိုၼ်းယူႇၽၢႆႇတႂ်ႈ ၶွင်သိုၵ်းမၢၼ်ႈဝႆႉ၊ ဝဵင်းၼမ်ႉတိုၵ်း ဢၼ်ပဵၼ်ၵိင်ႇၽႄ ဝဵင်းႁူဝ်ပၢင်ႇၼၼ်ႉ လႆႈပၼ်ၶဝ်ႈၸွမ်းၼႃႈတီႈၶိုၵ်ႉတွၼ်းမၢႆ 2 သေ ယၢမ်ႈမီးလုမ်းလူင်ပွင်ၸိုင်ႈမၢၼ်ႈ ပၵ်းသဝ်းမႃးသေတႃႉ ဝၢႆးသေ ၸွမ်သိုၵ်းၶိၼ်ႇၺုၼ်ႉ ထုၵ်ႇၵုမ်းထိင်းယဝ်ႉၼၼ်ႉ လုမ်းလူင်ပွင်ၸိုင်ႈၸိူဝ်းၼၼ်ႉၵေႃႈ ထုၵ်ႇပူတ်းထွၼ်ဢွၵ်ႇ ၼႂ်းဝဵင်းၼမ်ႉတိုၵ်းၵႂႃႇယူႇ၊ ဝၢႆးသေဢမ်ႇၵုမ်းထိင်းလႆႈ ဝဵင်းၼမ်ႉတိုၵ်း ၼႂ်းၼႃႈတီႈၶိုၵ်ႉတွၼ်းမၢႆ 2 ယဝ်ႉၼၼ်ႉ လူင်ပွင်ၸိုင်ႈသိုၵ်းမၢၼ်ႈ ၸင်ႇယုၵ်ႉဢဝ် ပၢင်ႇလူင်ၼႆႉ ၶွတ်ႇၽွတ်ႈပဵၼ် ၸၼ်ႉၸႄႈဝဵင်းမႃးယူႇယဝ်ႉ။ ဝၢႆးသေၽႅၼ်ၵၢၼ်တိုၵ်း 1027 ၵိူတ်ႇဢွၵ်ႇမႃးယဝ်ႉၼၼ်ႉ ဝဵင်းႁူဝ်ပၢင်ႇ လႄႈ ဝဵင်းပၢင်ႇလူင်ၼႆႉ ၸင်ႇၶိုၼ်းတူၵ်းၼႂ်းမိုဝ်းသိုၵ်း ဝ UWSA လႄႈ ႁဵတ်းႁႂ်ႈၼႃႈတီႈၵုမ်းၵမ် ၼႃႈလိၼ်ၶိုၵ်ႉတွၼ်းမၢႆ 2 ၵႂၢင်ႈၶႂၢင်မႃးထႅင်ႈယူႇ၊ မိူဝ်ႈဢွၼ်တၢင်း သိုၵ်းဝ UWSA ၶဝ်လႆႈတေႃႇၼႃႈ ၸုမ်းသိုၵ်းမၢၼ်ႈ ဢၼ်မီးၼႂ်းၼႃႈလိၼ် ဝဵင်းၼမ်ႉတိုၵ်းၼၼ်ႉႁိုင်မႃး ၶၢဝ်းတၢင်း 34 ပီႊၼႆႉသေ တႄႇလႆႈဢဝ်သိုၵ်းမၼ်းထိုင် ၼႂ်းဝဵင်းႁူဝ်ပၢင်ႇၼႆႉ ပဵၼ်ၵမ်းႁူဝ်ႁႅၵ်ႈမၼ်းၼႆၵေႃႈဝႃႈယဝ်ႉ၊ လွင်ႈဝဵင်းႁူဝ်ပၢင်ႇ လႄႈ ၵၢၼ်ဢုပ်ႉပိူင်ႇ UWSA ၼၼ်ႉ ဢူးၺီႇယၢၼ်း ၽူႈၼင်ႈလုမ်းၵပ်းသၢၼ် UWSA ဝဵင်းလႃႈသဵဝ်ႈ ယင်းဢဝ်တၢင်ႇဝႆႉၼိူဝ် Social Media သုၼ်ႇတူဝ်မၼ်းဝႆႉယူႇၼႆယဝ်ႉ။ ၸုမ်း UWSP/UWSA ၼႆႉ ပဵၼ်ဝႆႉႁူဝ်ၼႃႈ FPNCC (Federal Political Negotiation and Consultative Committee) သေ မီးၽူႈၶဝ်ႈၸုမ်းဝႆႉ 7 ၸုမ်း ဢၼ်ပဵၼ် တပ်ႉသိုၵ်းဝ UWSA၊ သိုၵ်းၶၢင် KIA၊ ပႃႇတီႇမႂ်ႇသုင်ၸိုင်ႈတႆး SSPP၊ တပ်ႉသိုၵ်းမိူင်းလႃး NDAA၊ သိုၵ်းၵဝ်ႈၵၢင်ႉ MNDAA၊ သိုၵ်းရၶႅင်ႇ AA လႄႈ ပလွင်ႈ TNLA ၸိူဝ်းၼႆႉယဝ်ႉ။ ၽွၼ်းလႆႈသိုၵ်းလွႆ TNLA လႄႈပၢင်တိုၵ်း 1027 ပၢင်တိုၵ်း 1027 ၼႆႉ သိုၵ်း TNLA ၶဝ် လႆႈၼမ်ႉတွၼ်းၼမ်တႄႉတႄႉ ၼႂ်းဝၼ်းမိူဝ်ႈၼႆႉ တီႈယူႇၶွင်သိုၵ်း TNLA ၶဝ် တိူဝ်းၵႂၢင်ႈမႃးၵႃႈႁိုဝ် ၶဝ်မီးလွင်ႈထၢင်ႇႁၢင်ႈၵႃႈႁိုဝ်ၼႆၼၼ်ႉ တေဢွၼ်ၵၼ်ႁူႉႁၼ်ၵၼ်ၵူႈၵေႃႉယူႇ ဝၢႆးပၢင်တိုၵ်း 1027 ယဵၼ်ၵႂႃႇၼၼ်ႉ သိုၵ်း TNLA ၶဝ် လၢတ်ႈဢွၵ်ႇတႅၵ်ႇလႅင်းဝႃႈ ပိုၼ်ႉတီႈဢၼ်ပဵၼ် မိူင်းငေႃႉ၊ မိူင်းလူင်၊ မၢၼ်ႈတူင်ႈ၊ ၼမ်ႉသၼ်ႇ၊ ၵူတ်ႉၶၢႆ၊ ၼမ်ႉၶမ်း လႄႈ ၼမ်ႉတူႈ (7) ၸႄႈဝဵင်းၼႆႉ ပဵၼ်ၼႃႈတီႈၵုမ်းၵမ်ဢုပ်ႉပိူင်ႇၶဝ် (မိူင်းပလွင်ႈ) ၼႆသေ ပိုၼ်ႉတီႈဢၼ်ၸိူဝ်းၶဝ်ႁွင်ႉဝႃႈ ၼႃႈတီႈၵုမ်းၵမ်ၶဝ်ၼၼ်ႉ ပဵၼ်သၢႆပၢႆးမၢၵ်ႈမီးၶိုၵ်ႉၶႅမ်ႉ သေဢမ်ႇၵႃး တိတ်းၸပ်းၵၼ်တင်းလႅၼ်လိၼ်ၶႄႇလႄႈ ပဵၼ်တီႈဢၼ်ပၼ်ၽွၼ်းလီၶဝ်ၼမ် တႄႉတႄႉ၊ ပိုၼ်ႉတီႈၸိူဝ်းၼၼ်ႉ ၶဝ်ယင်းတူၵ်ႇလၢတ်ႈပႃးဝႃႈ လိူဝ်သေ TNLA ၶဝ်ယဝ်ႉ သင်ၸုမ်းသိုၵ်းတၢင်ႇမူႇတၢင်ႇၸုမ်း ၶႂ်ႈတူင်ႉၼိုင်ၵႂႃႇမႃး လႄႈၶႂ်ႈပၵ်းလုမ်းၼႂ်းပိုၼ်ႉတီႈၶဝ် ပေႃးၼႆၸိုင် တေလႆႈတၢင်ႇလိၵ်ႈၶိုၼ်ႈၸူး တီႈၵေႃပွင်ၵၢၼ်ငဝ်ႈငုၼ်းၶဝ်တႅပ်းတတ်းၵွၼ်ႇ သင်ဢမ်ႇလႆႈၶႂၢင်ႉၼႆ တေဢမ်ႇလႆႈႁဵတ်းသၢင်ႈလႃးလႃး ဝႃႈၼႆဝႆႉ။ ဢမ်ႇၵႃးၼႂ်း (7) ၸႄႈဝဵင်းၼင်ႇလၢတ်ႈမႃးၼၼ်ႉၵူၺ်း မိူၼ်ၼင်ႇ ၼွင်ၶဵဝ်၊ သီႇပေႃႉ၊ ၵျွၵ်ႉမႄး၊ မိူင်းမိတ်ႈ ၸိူဝ်းၼႆႉၵေႃႈ ႁႅင်းသိုၵ်း TNLA တူင်ႉၼိုင်မိူၼ်ၵၼ်သေ ၶွၼ်ႇလူတ်ႉၶွၼ်ႇၵႃးသၢႆၼၼ်ႉၵေႃႈ ၶဝ်ႈထွင်းသိုၵ်းလွႆ TNLA ၼမ်သေပိူၼ်ႈၼႆ လႅပ်ႈတေဢမ်ႇၽိတ်း။ ၼႂ်းပိုၼ်ႉတီႈၼင်ႇဢၼ်ဝႃႈမႃးၸိူဝ်းၼၼ်ႉ ႁူင်းႁဵၼ်းသွၼ်လိၵ်ႈ တီႈဢမ်ႇၸႂ်ႈၶဝ်ပိုတ်ႇဝႆႉၼၼ်ႉၵေႃႈ ၶဝ်ယုၵ်ႉလိူၵ်ႈပႅတ်ႈသေ တေဢၢၼ်းပိုတ်ႇၶိုၼ်းႁူင်းႁဵၼ်း 500 ပၢႆ ၼႂ်းလၢႆလၢႆၸႄႈဝဵင်း ဢၼ်ၶဝ်ၵုမ်းၵမ်ၼၼ်ႉၼႆသေ လွင်ႈၼႆႉဢဝ်ပဵၼ်ၶၢဝ်ႇလိုဝ်းလင်ဝႆႉယူႇ၊ ၽူႈမီးပုၼ်ႈၽွၼ်း ပၢႆးပၺ်ႇၺႃႇတဢၢင်း TLEC လၢတ်ႈၵႂႃႇတီႈသိုဝ်ႇၶၢဝ်ႇ Myanmar Now ဝႃႈ ၼႂ်းပိုၼ်ႉတီႈၵုမ်းၵမ် TNLA တင်းသဵင်ႈၼႆႉ ၶွင်ႇသီႇပၢႆးပၺ်ႇၺႃႇတဢၢင်း TLEC တေပိုတ်ႇၽုၺ်ႇႁူင်းႁဵၼ်းၵႂႃႇ 500 ပၢႆၼႆသေ ပိုၼ်ၽၢဝ်ႇႁႂ်ႈၶူးသွၼ် မေႃသွၼ် ၸိူဝ်းႁဵတ်း CDM ၶဝ်ၼၼ်ႉ ဢွၼ်ႁူဝ်ထူဝ်းၼႃႈသေ တေလႆႈၶဝ်ႈတွပ်ႇလိၵ်ႈ ပၢႆးပၺ်ႇၺႃႇလူင်ပွင်ၸိုင်ႈ NUG ဢဵၼ်ႁႅင်းမေႃသွၼ် တေမီး 2,500 ပၢႆ ႁၼ်ဝႆႉၼင်ႇၼႆ။ ၵဵဝ်ၵပ်းလူၺ်ႈလွင်ႈပၢႆးပၺ်ႇၺႃႇ ဢၼ်ၶဝ်တေပိုတ်ႇၼႆႉ ၶဝ်တႄႉလၢတ်ႈဝႆႉဝႃႈ ဝၼ်းၸၼ်၊ ဝၼ်းပုတ့်၊ ဝၼ်းသုၵ်း လုၵ်ႈႁဵၼ်းၶဝ် တေလႆႈၼုင်ႈၶူဝ်း လႄႈ ႁဵၼ်းသွၼ် ၼင်ႇဢၼ်ၶွင်ႇသီႇပၢႆးပၺ်ႇၺႃႇတဢၢင်း မၵ်းမၼ်ႈဝႆ့ ဝၼ်းဢင်းၵၢၼ်း၊ ဝၼ်းၽတ်း တေလႆႈၼုင်ႈၶူဝ်းၸၢဝ်းၶိူဝ်းၽႂ်မၼ်းလႄႈ တေလႆႈသွၼ်ပႃး လိၵ်ႈလၢႆးၸၢဝ်းၶိူဝ်းၽႂ်မၼ်း ၼႆသေတႃႉ ၵူၼ်းၵမ်ႈၼမ်တႄႉထတ်းႁၼ်ဝႃႈ ပေႃးယူႇၼႂ်းႁူင်းႁဵၼ်းၶဝ်ယဝ်ႉ တႃႇယုၵ်ႉယွင်ႈလိၵ်ႈလၢႆး ၾိင်ႈထုင်းတူဝ်ၵဝ်ႇၼၼ်ႉ တိုၼ်းတေဢမ်ႇထၢင်ႇႁၢင်ႈၼႆ ဝႆႉယဝ်ႉ။ လိူဝ်သေၼၼ်ႉ ပိုၼ်ႉတီႈဢၼ်သိုၵ်းပလွင်ႈ TNLA ၶဝ်မၵ်းမၼ်ႈဝႃႈ ပဵၼ်ပိုၼ်ႉတီႈၶဝ်ၼႆၼၼ်ႉ ၶဝ်ယင်းႁတ်းလိုပ်ႈဢွၵ်ႇ သိုၵ်းတၢင်ႇၸုမ်း မိူၼ်ၼင်ႇသိုၵ်းၶၢင် KIA လႄႈ သိုၵ်း SSPP ၸိူဝ်းၼႆႉလူးၵွၼ်ႇ၊ မိူၼ်ၼင်ႇသိုၵ်းၶၢင် KIA ဢၼ်တူင်ႉၼိုင်ၸွမ်း ၸႄႈဝဵင်းၵူတ်ႉၶၢႆၸိူဝ်းၼၼ်ႉ ထုၵ်ႇသိုၵ်း TNLA လိုပ်ႈႁႂ်ႈထွၼ်လုမ်းဢွၵ်ႇမိူၼ်ၵၼ် ထိုင်တီႈသွင်ၽၢႆပေႃးမီးလွင်ႈၶဵင်ႈၶႅင်ၵၼ်ပဵၼ်ၵမ်း။ တေႃႈၼင်ႇၼၼ်ႉ သိုၵ်းတႆး SSPP ၵေႃႈ ၵမ်းၵမ်းလႆႈထုၵ်ႇသိုၵ်း TNLA ႁဵတ်းၸႃႉတေႃႇၵမ်းၼိုင်ႈယဝ်ႉၵမ်းၼိုင်ႈ ထိုင်တီႈမီးလွင်ႈၶဵင်ႈၶႅင်ၵၼ်မႃး၊ မိူၼ်ၼင်ႇ မိူဝ်ႈဝၼ်းတီႈ 27/05/2024 ၼၼ်ႉ သိုၵ်း TNLA ဢဵၼ်ႁႅင်းၼပ်ႉႁူဝ်ပၢၵ်ႇ မႃးဝႅတ်ႉလွမ်ႉၵူၼ်းသိုၵ်း SSPP ဢၼ်ပၵ်းသဝ်းဝႆႉ ၸွမ်းသၢပ်ႇၼမ်ႉမၢဝ်း မိူၼ်ၼင်ႇ မၢၼ်ႈႁွင်း၊ ၼွင်မႃႉလူင်၊ ၼွင်တိူၼ်း၊ ၼွင်ၶမ်း၊ ၵုၼ်ႁႆး ၸိူဝ်းၼႆႉ ၵႂႃႇတၢင်း မၢၼ်ႈႁဵဝ်း ၸိူဝ်းၼႆႉသေ သိမ်းပႃးၶိူင်ႈၵွင်ႈၵၢင်ႇယဝ်ႉ ဢဝ်ၵႃးတၢင်ၵူၼ်းသိုၵ်း SSPP ထိုင်တၢင်းဝဵင်းမူႇၸေႊ ၸိူဝ်းၼႆႉ။ လႆႈႁူႉဝႃႈ မိူဝ်ႈၵၢင်လိူၼ် April 2024 ၽွင်းၶၢဝ်းသွၼ်းၼမ်ႉၼၼ်ႉ သိုၵ်း TNLA ၸႂ်ႉသိုၵ်းၶၢင် KIA ထွၼ်လုမ်းၵပ်းသၢၼ် ဢွၵ်ႇဝဵင်းၵူတ်ႉၶၢႆသေ ဝၢႆးၼၼ်ႉသင်ႇႁႂ်ႈသိုၵ်းတႆး SSPP ထွႆဢွၵ်ႇပိုၼ်ႉတီႈ ၸွမ်းသၢပ်ႇၼမ်ႉမၢဝ်းထႅင်ႈ ၵူၺ်းၵူၼ်းမိူင်းထုင်ႉမၢဝ်း တႅမ်ႈလိၵ်ႈသူင်ႇၸူး SSPP ဝႃႈ ယႃႇႁႂ်ႈလႆႈထွႆဢွၵ်ႇထုင်ႉမၢဝ်းၼႆသေ ၽၢႆႇ SSPP ၵေႃႈဢမ်ႇၶၢမ်ႇထွႆသေ တေႃႇထိုင်ဝႃႈသိုၵ်း TNLA ပေႃးလႆႈဢဝ်ဢဵၼ်ႁႅင်း မႃးလွၵ်ႇငိုတ်ႈ ဝႅတ်ႉလိုပ်ႈ SSPP ၼႆယဝ်ႉ။ တေႃႇထိုင်ယၢမ်းလဵဝ် သွင်ၽၢႆႇယင်းတိုၵ်ႉၶဵင်ႈၶႅင်ၵၼ်ဝႆႉပဵၼ်တီႈ ၼၼ်ႉယဝ်ႉ။ သိုၵ်းလွႆ TNLA ၶဝ်ၼႆႉ မိူဝ်ႈတႄႇၵေႃႇတင်ႈ တပ်ႉသိုၵ်းမႃးလႄႈ ၽွင်းၶဝ်ပႆႇပေႉတူဝ်ၼၼ်ႉ ယၢမ်ႈလႆႈပိုင်ႈသိုၵ်းတႆး SSPP မႃးတင်းၼမ်သေ တႃႇတပ်ႉသိုၵ်း ပေႃးတေပဵၼ်တူဝ်ပဵၼ်တိၼ်ႇ ဢဵၼ်ႁႅင်းယႂ်ႇမႃးၼႆႉ သင်ဢမ်ႇမီးသိုၵ်းၶၢင် KIA တူၺ်းထိုင်ၼႆ တေဢမ်ႇထိုင်လႆႈမွၵ်ႈၼႆႉ ဝႃႈၼႆသေတႃႉ သိုၵ်း TNLA ၶဝ် ယင်းၶႂ်ႈၶိုၼ်းလိုပ်ႈတိုၵ်း SSPP လႄႈ KIA ၵွၼ်ႇၼႆၼၼ်ႉ ႁူႉၵၼ်ႁၼ်ၵၼ်ယူႇ။ ၽွၼ်းလႆႈသိုၵ်းၵဝ်ႈၵၢင်ႉ MNDAA လႄႈပၢင်တိုၵ်း 1027 ၸုမ်းသိုၵ်းၵဝ်ႈၵၢင်ႉ MNDAA ၼႆႉၵေႃႈ ဝၢႆးပၢင်တိုၵ်းယဝ်ႉ ၶဝ်ၶိုၼ်းလႆႈ ၼႃႈတီႈဢုပ်ႉပိူင်ႇ ၵဝ်ႈၵၢင်ႉၶဝ်ၶိုၼ်းၽၢႆႇဢွၵ်ႇၶူင်း မိူၼ်ၼင်ႇ ဝဵင်းလဝ်ႉၵႆႇ (လၢဝ်ႇၵၢႆး)၊ ၵုင်းၵႅင်း၊ ၵျိၼ်းသူၺ်ႇႁေႃႇ ၸိူဝ်းၼႆႉတင်းမူတ်းဢမ်ႇၵႃး ၽၢႆႇတင်းတူၵ်းၶူင်း မိူၼ်ၼင်ႇ သႅၼ်ဝီ၊ ၵုၼ်လူင်၊ တႃႈမိူင်းငႅၼ်း၊ ၽွင်းသႅင်၊ မိူင်းၵူဝ်း၊ ၵိဝ်ႇၶူၵ်ႉပၢင်ႇသၢႆး၊ 105 လၵ်း လႄႈပိုၼ်ႉတီႈ ဢၼ်ၸၢပ်ႈသွၼ်ႉၵၼ်တင်း TNLA ၼၼ်ႉၵေႃႈ ၶဝ်ယင်းၵုမ်းထိင်းပႃးထႅင်ႈ၊ ၸိူဝ်းပဵၼ်တီႈ ႁူဝ်ၵူၼ်းၸၢဝ်းၶိူဝ်းတႆး ယူႇသဝ်းၼမ်သေ ယၢမ်ႈမီးၸဝ်ႈၾႃႉ ဢုပ်ႉပိူင်ႇၽွင်းငမ်း မႃးပၢၼ်သိုပ်ႇပၢၼ် မိူၼ်ၼင်ႇ သႅၼ်ဝီ၊ ၼမ်ႉၸလၢပ်ႈ၊ ၵုၼ်လူင် ၸိူဝ်းၼႆႉ ယၢမ်းလဵဝ် ၵူၼ်းၶိူဝ်းတႆးၸိူဝ်းၼၼ်ႉၵေႃႈ လႆႈယူႇပႃႈတႂ်ႈ ၵၢၼ်ဢုပ်ႉပိူင်ႇၶဝ်ၵႂႃႇတင်းပိုၵ်းယူႇယဝ်ႉ။ ဝၢႆးၶဝ်ဢုပ်ႉပိူင်ႇလႆႈပိုၼ်ႉတီႈၸိူဝ်းၼၼ်ႉယဝ်ႉ ၶဝ်တႄႇပိူင်ၵဵပ်းသိုၵ်းႁၢဝ်ႈႁႅင်း ဢမ်ႇဝႃႈၶိူဝ်းလႂ် ပေႃးယူႇသဝ်းၼႂ်းပိုၼ်ႉတီၵုမ်းၵမ်ၶဝ်ၼႆ တၵ်းတေလႆႈႁဵတ်းသိုၵ်းၵဝ်ႈၵၢင်ႉ MNDAA ၶဝ်ၼႆလႄႈ ၸဝ်ႈသၢင်ႇၸဝ်ႈၸၢင်း ၸိူဝ်းယူႇၼိူဝ်ၵၢၼ်ႇၼိူဝ်ၵျွင်း ထိုင်တီႈပေႃးလႆႈထၢၵ်ႈသေ ၶဝ်ႈႁၢပ်ႇၵၢၼ်သိုၵ်းၼၼ်ႉယူႇယဝ်ႉ၊ ၼႂ်းၸုမ်းသိုၵ်းၵဝ်ႈၵၢင်ႉၼႆ ၸိူဝ်းပဵၼ်ၽူႈယႂ်ႇၵူၼ်းလူင် ၽူႈဢွၼ်ႁူဝ်ၸိူဝ်းၼႆႉ လိူဝ်သေၸၢဝ်းၶိူဝ်းၵဝ်ႈၵၢင်ႉၶဝ်ယဝ်ႉ ၶဝ်တိုၼ်းဢမ်ႇဢဝ်တၢင်ႇၶိူဝ်းႁဵတ်း၊ ပိၵ်ႉသမ်ႉဝႃႈ ၶဝ်ၵဵပ်းၵူႈၸၢဝ်းၶိူဝ်းၼႆသေတႃႉ ၽူႈဢွၼ်ႁူဝ်ၼၼ် တိုၼ်းပဵၼ်ၸၢဝ်းၶိူဝ်းၵဝ်ႈၵၢင်ႉၶဝ်ၵူၺ်း။ ၽွၼ်းလႆႈသိုၵ်းရၶႅင်ႇ AA လႄႈပၢင်တိုၵ်း 1027 ၵွၼ်ႇလၢတ်ႈလွင်ႈၽွၼ်းလႆႈၶဝ်ၼၼ်ႉ ႁဝ်းမႃးႁူႉၸၵ်းတီႈယူႇၶဝ်လႄႈ ပိုၼ်းလင်ၶွင်ၶဝ်ဢိတ်းၼိုင်ႈ၊ သိုၵ်းရၶႅင်ႇ AA ၼႆႉ မိူင်းၶဝ်မီးတိတ်းၸပ်း ပၢင်ႇလၢႆႇပင်းၵလႃးပုၼ်ႉ ပေႃးဢဝ်ပိုၼ်ႉတီႈၶဝ်ယူႇဝႃႈၸိုင် မီးယူႇတီႈၶွပ်ႇသုတ်းမိူင်းႁူမ်ႈတုမ်ၽၢႆႇတူၵ်း တိတ်းၸပ်းတင်း မိူင်းပင်းၵလႃးတဵတ်ႉၼၼ်ႉသေ မိူင်းတႆးသမ်ႉမီးၶွပ်ႇသုတ်းၽၢႆႇဢွၵ်ႇ တေလႆႈဝႃႈႁၢင်ႇၵႆၵၼ်တႄႉတႄႉ။ မိူင်းၶဝ်ၼႆႉ တၢင်းၵႂၢင်ႈမီးယူႇ 1,400 လွၵ်းလၵ်းပၢႆ (Square Miles)၊ ၸႄႈဝဵင်းမီးယူႇ 16 ၸႄႈဝဵင်း၊ 5 ၸႄႈတွၼ်ႈ ၼၼ်ႉယဝ်ႉ။ ၼႂ်းမိူင်းၶဝ်မီးသိုၵ်းလုၵ်ႉၽိုၼ်ႉ 2 ၸုမ်း ၸုမ်းၼိုင်ႈပဵၼ် ပႃႇတီႇပူတ်းပွႆႇမိူင်းရၶႅင်ႇ/တပ်ႉသိုၵ်းရၶႅင်ႇ ALP/ALA ၵေႃႇတင်ႈၶိုၼ်ႈမႃးႁိုင်ယဝ်ႉသေတႃႉ ႁႅင်းသိုၵ်းတႄႉဢမ်ႇပေႃးယႂ်ႇ ထႅင်ႈၸုမ်းၼိုင်ႈ ဢၼ်ၵူၼ်းၵမ်ႈပႃႈၼမ်ႁူႉၸၵ်းတႄႉ ပဵၼ်ၸုမ်း ULA/AA (United League of Arakan/Arakan Army) ဢၼ်ၵေႃႇတင်ႈမႃး မိူဝ်ႈဝၼ်းထီႇ 10 April 2009 လူၺ်ႈမီးၵူၼ်းၼုမ်ႇၼင်ႇ ထုၼ်းမျႅတ်ႉၼၢႆႇ ဢွၼ်ႁူဝ်ဝႆႉၼႆႉယဝ်ႉ။ တႃႇတေပဵၼ်မႃးတပ်ႉသိုၵ်းၼႆႉ ၵူၼ်းၼုမ်ႇၸၢဝ်းရၶႅင်ႇ ၸိူဝ်းပဵၼ်ၵူၼ်းႁႃၶုတ်းသႅင် ဢွၼ်ၵၼ်ၵေႃႇတင်ႈၶိုၼ်ႈမႃး ၼႂ်းပီႊ 2009 သင်တေၼပ်ႉတူၺ်းတေႃႇထိုင်ယၢမ်းလဵဝ်ၵေႃႈ တိုၵ်ႉမီးမႃးၶၢဝ်းတၢင်း 10 ပီႊပၢႆၵူၺ်းၼႆသေတႃႉ ပဵၼ်တီႈၵူၼ်းမိူင်းရၶႅင်ႇၶဝ် လႆႈၸႂ်ယႂ်ႇပိုင်ႈဢိင်တႄႉတႄႉ မိူဝ်ႉတႄႇၵေႃႇတင်ႈတပ်ႉသိုၵ်းၼၼ်ႉ ႁႅင်းၵူႈလွင်ႈလွင်ႈၼႆႉ ယူႇတီႈသိုၵ်းၶၢင် KIA ၵမ်ႉၸွႆႈလႄႈ ယူႇၸွမ်းသိုၵ်းၶၢင် KIA တီႈငဝ်ႈငုၼ်းလၢႆႇၸႃႇ ၸွမ်းသိုၵ်းၶၢင်သေ ဢဵၼ်ႁႅင်းၶဝ်ယႂ်ႇမႃးယဝ်ႉၵေႃႈ ၶဝ်ႈတူင်ႈၼိုင်သူၼ်းတုမ် ဢဝ်ၵူၼ်းၶိူဝ်းၶဝ် လုၵ်ႉႁိုၼ်ႇတိုၼ်ႇၵၼ်မႃးတင်းၼမ် လိူဝ်သေတူင်ႉၼိုင်ၼႂ်းမိူင်းၶဝ်ယဝ်ႉ ၼႂ်းၸိုင်ႈတႆးပွတ်းႁွင်ႇၵေႃႈ မႃးတူင်ႉၼိုင်ၸွမ်း ၸုမ်းဢူၺ်းလီမၼ်းမိူၼ်ၵၼ်ယူႇ၊ ၼၼ်ႉၵူၺ်းဢမ်ႇၵႃး ၼႂ်းမိူင်းၶျၢင်းပွတ်းတႂ်ႈၸိူဝ်းၼႆႉ ၶဝ်ၶဝ်ႈတူင်ႉၼိုင်မိူၼ်ၵၼ်။ မိူဝ်ႈႁူဝ်ပီႊ 2019 ဢၼ်တူၵ်းမႅၼ်ႈဝၼ်းၶွပ်ႈၶူပ်ႇ ဝၼ်းလွတ်ႈလႅဝ်းမိူင်းႁူမ်ႈတုမ်ၼၼ်ႉ သိုၵ်းရၶႅင်ႇ AA ၶဝ်ႈတိုၵ်းႁူင်းပလိၵ်ႈမၢၼ်ႈ တီႈဝဵင်းပူးတီးတွင်ႇသေ ၽၢႆႇပလိၵ်ႈမၢၼ်ႈလူႉတၢႆ 13 ၵေႃႉ လႄႈမၢတ်ႇၸဵပ်းတင်းၼမ် ဢၼ်ထုၵ်ႇတီႉၺွပ်းတူဝ်လိပ်းၵေႃႈ ဢမ်ႇယွမ်း 18 ၵေႃႉ၊ ယွၼ်ႉလွင်ႈၼႆႉသေ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ပေႃးပိုၼ်ၽၢဝ်ႇဝႃႈ သိုၵ်းရၶႅင်ႇ AA ပဵၼ်ၸုမ်းၵေႃႇၵၢၼ်ႁၢႆႉၼႆလႄႈ ၸီႉသင်ႇႁႂ်ႈသိုၵ်းမၢၼ်ႈၶဝ်ႈၵႂၢတ်ႇလၢင်ႉႁၢဝ်ႈႁႅင်း ထိုင်တီႈပဵၼ်ပၢင်တိုၵ်းယႂ်ႇလူင်မႃးၵမ်းၼိုင်ႈ၊ သိုၵ်းမၢၼ်ႈတင်းသိုၵ်းရၶႅင်ႇ AA ၼႆႉ ပဵၼ်ပၢင်တိုၵ်းၵၼ်ႁၢဝ်ႈႁႅင်း တေႃႇထိုင် 2020 ဝၢႆးလင်ပၢင်လိူၵ်ႈတင်ႈ 2020 ယဝ်ႉၵေႃႈ သွင်ၾၢႆႇၸင်ႇတူၵ်းလူင်းလႆႈၸႂ် တႃႇၵိုတ်းတိုၵ်းၵၼ်သေ ထိုင်မႃး ပီႊ 2022 ၸင်ႇႁႃမႃးပဵၼ်ပၢင်တိုၵ်းၵၼ်ၶိုၼ်းႁၢဝ်ႈႁႅင်း တေႃႇထိုင်ယၢမ်းလဵဝ်။ သိုၵ်းရၶႅင်ႇ AA ယၢမ်ႈပိုၼ်ၽၢဝ်ႇဝႃႈ ၼႂ်းမိူင်းၶဝ်ၼႆႉ ၶဝ်ယိုတ်းသိမ်းလႆႈပိုၼ်ႉတီႈသိုၵ်းမၢၼ်ႈတင်းၼမ်ယဝ်ႉလႄႈ ပေႃးထိုင်ပီႊ 2025 ၼႆႉ တေဢၢၼ်းယိုတ်းသိမ်းလႆႈမိူင်းၶဝ်ၶိုၼ်းတင်းမူတ်းၼႆယဝ်ႉ။ ယွၼ်ႉၼၼ် ယၢမ်းလဵဝ်ၼႆႉ ၶဝ်ၶတ်းၸႂ်တိုၵ်းသူၼ်းၵူၼ်းၼုမ်ႇၶဝ် ၸိူဝ်းယူႇၼွၵ်ႈမိူင်းၼႂ်းမိူင်း ႁႂ်ႈမႃးၸွႆႈႁၢပ်ႇၵၢၼ်သိုၵ်းၵူႈၵေႃႉၼႆယဝ်ႉ။ ၸွမ်သိုၵ်း ထုၼ်းမျႅတ်ႉၼၢႆႇ လၢတ်ႈဝႆႉဝႃႈ “သုၼ်ႇလႆႈၵၢၼ်မိူင်းၼႆႉ လႆႈၼမ်ၵႃႈႁိုဝ်လီၵႃႈၼၼ်ႉ တႃႇတေလႆႈမႃးသုၼ်ႇလႆႈၼၼ်ႉၵေႃႈ ၵႂႃႇယွၼ်းဢဝ်တီႈပိူၼ်ႈဢမ်ႇလႆႈ ႁဝ်းတေလႆႈႁဵတ်ႈဢဝ်ႁင်းၵူၺ်းႁဝ်း” ၼႆယဝ်ႉ။ ၵဵဝ်ႇလူၺ်ႈပၢင်တိုၵ်း 1027 ၼႂ်းမိူင်းတႆးပွတ်းႁွင်ႇၼႆႉ ၵူၼ်းၵမ်ႈၼမ်တေႁၼ်ဝႃႈ သိုၵ်းရၶႅင်ႇ AA တေဢမ်ႇလႆႈၼမ်ႉတွၼ်းသင်ၼႆယူႇ တီႈတႄႉမၼ်း ၶဝ်ၵေႃႈလႆႈၼမ်ႉတွၼ်း တင်းၼမ်မိူၼ်ၵၼ် ၼင်ႇႁိုဝ်သိုၵ်းမၢၼ်ႈပေႃးတေဢမ်ႇၸၢင်ႈဢဝ်ဢဵၼ်ႁႅင်း မိူဝ်းထႅမ်ၼႂ်းမိူင်းရၶႅင်ႇၼၼ်ႉ ၽၢႆႇၼိုင်ႈမႃးပိုတ်ႇပၢင်တိုၵ်းၼႂ်းမိူင်းတႆး ၽၢႆႇၼိုင်ႈၵေႃႈတိုၵ်းၵၼ်ယူႇတီႈမိူင်းရၶႅင်ႇ လႄႈ မိူင်းၶျၢင်း ၸိူဝ်းၼႆႉယဝ်ႉ၊ ထႅင်ႈဢၼ်ၼိုင်ႈ သင်မၼ်းပိုတ်ႇပၢင်တိုၵ်းၼႂ်းမိူင်းမၼ်းႁၢဝ်ႈႁႅင်းပေႃးၼႆၸိုင် တေၸၢင်ႈတုမ်ႉတိူဝ်ႉၵူၼ်းမိူင်းမၼ်းၼမ်ၼႆသေ ၸင်ႇမႃးပိုတ်ႇၼႂ်းမိူင်းတႆးၼၼ်ႉယဝ်ႉ ၼႆႉပဵၼ်ၼမ်ႉတွၼ်းဢၼ်ၼိုင်ႈတီႈမုင်ႈႁၼ်လႆႈ။ လိူဝ်သေၼၼ်ႉ ၵွပ်ႈတႃႇမၼ်းတေလႆႈသိုပ်ႇတူင်ႉၼိုင် ၼႂ်းမိူင်းတႆးပွတ်းႁွင်ႇ ၵႂႃႇၶၢဝ်းယၢဝ်းၵေႃႈၸႂ်ႈ သင်မၼ်းဢမ်ႇပိုတ်ႇပၢင်တိုၵ်းၸွမ်း သိုၵ်းလွႆ TNLA လႄႈ သိုၵ်ၵဝ်ႈၵၢင်ႉ MNDAA ပေႃးၼႆ ထိုင်မိူဝ်ႈပၢင်တိုၵ်းယဝ်ႉသေ ပိူၼ်ႈမၵ်းမၼ်ႈၼႃႈတီႈပၼ်ၵၼ်ၼၼ်ႉ တႃႇသိုၵ်းရၶႅင်ႇ AA တေဢမ်ႇမီးလႄႈ မၼ်းၸင်ႇတိုၵ်းၸွမ်း တႃႇမၼ်းတေလၢတ်ႈလႆႈဝႃႈ တႃႇလႆႈမႃးပိုၼ်ႉတီႈၸိူဝ်းၼႆႉ ပႃးယွၼ်ႉဢဵၼ်ႁႅင်းသိုၵ်းရၶႅင်ႇႁဝ်းၸုမ်းၼိုင်ႈၼႆၼၼ်ႉယဝ်ႉ ၼႆႉပဵၼ်တၢင်းလႅတ်းမၼ်းတီႈႁဝ်းႁၼ်လႆႈ။ သိုၵ်းၶၢင် KIA လႄႈမိူင်းတႆးပွတ်းႁွင်ႇ ၼႂ်းၽႅၼ်ၵၢၼ်တိုၵ်း 1027 ၼႆႉ သိုၵ်းၶၢင် KIA ဢမ်ႇၶဝ်ႈပႃးၸွမ်းသေတႃႉ မၼ်းၵေႃႈတိုၵ်းႁင်းမၼ်းၸုမ်းလဵဝ်ယူႇ မိူၼ်ၼင်ႇၼႂ်းၸႄႈမိူင်းၶၢင်ၵေႃႈ မၼ်းၶဝ်ႈယိုတ်းသိမ်းလႆႈဝဵင်း ပိုၼ်ႉတီႈသိုၵ်းမၢၼ်ႈတင်းၼမ်မိူၼ်ၵၼ် ၼႂ်းမိူင်းတႆး ၸွမ်းၸိူဝ်းၵူတ်ႉၶၢႆ၊ သႅၼ်ဝီ၊ မူႇၸေႊ၊ ၼမ်ႉၶမ်း ဢၼ်ၶဝ်ဝႃႈ ပဵၼ်ၵိင်ႇၽႄၸႄႈမိူင်းၶၢင်ၼၼ်ႉ ၼင်ႇႁိုဝ်မၼ်းတူင်ႉၼိုင်ၵႂႃႇလႆႈထႅင်ႈၼၼ်ႉ မၼ်းၵေႃႈပိုတ်ႇပၢင်တိုၵ်းမိူၼ်ၵၼ် တေႃႇထိုင်ဝၼ်းမိူဝ်ႈၼႆႉ ၸွမ်းၸိူဝ်းမိူင်းမိတ်ႈၸိူဝ်းၼႆႉ တိုၵ်ႉသိုပ်ႇပဵၼ်ပၢင်တိုၵ်းယူႇ။ မိုၼ်ႉတီႈၼႂ်းၸိုင်ႈတႆးပွတ်းႁွင်ႇၵမ်ႈၽွင်ႈ မိူၼ်ၼင်ႇ ၼႂ်းၸႄႈဝဵင်းၵူတ်ႉၶၢႆ ဢၼ်ပဵၼ်တီႈ ၼမ်ႉၽၵ်းၵႃ၊ ၼမ်ႉႁႆး ၼႂ်းၸႄႈဝဵင်းမၢၼ်ႈတူင်ႈ မိူင်းမေႃႇ ၼႂ်းၸႄႈဝဵင်းၼမ်ႉတူႈၸိူဝ်းၼႆႉ လႆႈႁူႉဝႃႈ သိုၵ်းၶၢင်ၶဝ် ပေႃးတႄႇၵၢၼ်ဢုပ်ႉပိူင်ႇၶဝ်ၵႂႃႇယဝ်ႉ၊ ၵဵဝ်ႇၵပ်းလွင်ႈၼႃႈလိၼ်ၼႆႉ သိုၵ်းၶၢင်တင်းသိုၵ်းလွႆ ၵႆႉမီးပၼ်ႁႃၶဵင်ႈၶႅင်ၵၼ်လႄႈ ထိုင်တီႈသိုၵ်းလွႆ TNLA ပေႃးတၢင်ႇထိုင် FPNCC ဢၼ်သိုၵ်းဝဢွၼ်ႁူဝ်ဝႆႉၼၼ်ႉ ၸွႆႈၵႄႈလိတ်ႈပၼ်ၼႆယဝ်ႉ။ မိူင်းၶႄႇလႆႈသင် ၼႂ်းပၢင်တိၵ်း 1027 ? ပၢင်တိုၵ်း 1027 ၼႆႉ ယွၼ်ႉၵွပ်ႈၶႄႇပၼ်ႁႅင်းမိပ်ႇဢီးသေ ႁႂ်ႈၵိုတ်းလႄႈ ၸင်ႇယဵၼ်ၵႂႃႇ တႃႇတေဢုပ်ႇဢူဝ်းၵိုတ်းတိုၵ်းၵၼ်ၼၼ်ႉ တူဝ်တႅၼ်းၸုမ်းသိုၵ်းဢူၺ်းလီပွတ်းႁွင်ႇ 3 ၸုမ်း လႄႈ တူဝ်တႅၼ်ၶွင်ႇသီႇသိုၵ်းမၢၼ်ႈ လႆႈႁူပ်ႉထူပ်းၵၼ် တီႈဝဵင်းလူင်ၶုၼ်းမိၼ် ၸႄႈမိူင်းယုၼ်ႇၼၼ်ႇ ၸိုင်ႈမိူင်းၶႄႇ မိူဝ်ႈဝၼ်းထီႉ 12 January 2024 ပူၼ်ႉမႃးၼၼ်ႉယူႇ တီႈတႄႉမၼ်း ယိူင်းဢၢၼ်းပုၼ်ႈတႃႇတေႁႄႉၵင်ႈ ပၢႆးမၢၵ်ႈမီးၶွင်မိူင်းၶႄႇ ဢၼ်လူင်းဝႆႉတီႈၼႂ်းမိူင်းတႆးပွတ်းႁွင်ႇၼႆ ၽႂ်တေဢမ်ႇၸၢင်ႈထဵင်။ တႃႇပဵၼ်မႃးပၢင်တိုၵ်း 1027 ၼၼ်ႉ ႁႅင်းဢီးယူႇတီႈမိူင်းၶႄႇၼႆသေတႃႇ မၼ်းယိူင်းဢၢၼ်းၶႂ်ႈၽဵဝ်ႈ ၸုမ်းၶႄႇၵျႃးၽႅၼ်ႉ (ၸုမ်းယွၵ်ႇၵိၼ်ငိုၼ်းပိူၼ်ႈတၢင်းဢွၼ်ႇလၢႆး) ဢၼ်ႁဵတ်းႁႂ်ႈၸိုဝ်ႈသဵင်မိူင်းၶႄႇတူၵ်းယွၼ်ႉမၼ်းၼၼ်ႉယဝ်ႉ၊ ၶႄႇဢၢၼ်းၶႂ်ႈသင်ႇသွၼ်ပႃး ၸုမ်းဢၼ်ယူႇၽၢႆႇလင်ၸုမ်းၵျႃးၽႅၼ်ႉ မိူၼ်ၼင်ႇသိုၵ်းမၢၼ်ႈလႄႈ တပ်ႉပႂ်ႉလႅၼ်လိၼ်ၶဝ်ၸိူဝ်းၼၼ်ႉယဝ်ႉ၊ ၵူၺ်းဝႃႈၼၼ်သေတႃႉ ၶႄႇဢမ်ႇမီးယိူင်းဢၢၼ်း တႃႇႁႂ်ႈပၢင်တိုၵ်းၵႂၢင်ၶႂၢင် ထိုင်တီႈတေတုမ်ႉတိူဝ်ႉၵူၼ်းမိူင်းမၼ်းလႄႈ ပၢႆးမၢၵ်ႈမီးၶွင်မၼ်း ၵမ်းလိုၼ်းဝၢႆးၽဵဝ်ႈလႆႈၸုမ်းၵျႃးၽႅၼ်ႉယဝ်ႉ ၶႄႇၵေႃႈၶိုၼ်းဢီးႁႂ်ႈသွင်ၽၢႆႇၵိုတ်းတိုၵ်းၵၼ် သေ သိုၵ်းမၢၼ်ႈလႄႈတင်းၸုမ်းဢူၺ်းလီၶဝ် ၸင်ႇလႆႈႁူပ်ႉဢုပ်ႉၵၼ်မႃး ထိုင်ဝၼ်းထီႉ 15-16 May 2024 ၼႆႉ ပဵၼ်ပွၵ်ႈၵမ်း (5) ယဝ်ႉဝႃႈၼႆယူႇ၊ ပေႃးမႃးတူၺ်း မိူၼ်ၼင်ႇသိုၵ်းၶၢင် တိုၵ်းမၢၼ်ႈၼၼ်ႉ တိုၵ်းယူႇတေႃႇထိုင်ယၢမ်းလဵဝ် ပွတ်းမိူင်းမိတ်ႈ ၸိုင်ႈတႆးပွတ်းႁွင်ႇၼႆႉ ၵူၺ်းၵွပ်ႈမၼ်းဢမ်ႇတုမ်ႉတိူဝ်ႉၶႄႇလႄႈ ၶႄႇၵေႃႈဢမ်ႇလၢတ်ႈသင်ၸွမ်း။ တေလႆႈဝႃႈၶႄႇယိပ်းၸိၵ်းလႆႈ ငဝ်ႈငႃႇၸိုင်ႈတႆးပွတ်းႁွင်ႇ ၶႂ်ႈႁႂ်ႈသုၵ်ႉၵေႃႈယူႇတီႈၶႄႇ ၶႂ်ႈႁႂ်ႈလီၵေႃႈ ယူႇတီႈၶႄႇမိူၼ်ၵၼ် ၵွပ်ႈပိူဝ်ႈၸုမ်းယိပ်းၵွင်ႉၵၢင်ႇၸၢဝ်းၶိူဝ်းပွတ်းႁွင်ႇ ၸိူဝ်းၼႆႉၵေႃႈ လႆႈပိုင်ႈဢိင်ၸႂ်ယႂ်ႇၶႄႇၼၼ်ႉယဝ်ႉ၊ ၵွပ်ႈလႅၼ်လိၼ်တိတ်းၸပ်းမိူင်းၶႄႇ လႄႈ ပဵၼ်တီႈပိုင်ႈဢိင် လွင်ႈၶိူင်ႈယိပ်း၊ ပၢႆးယူႇလီ လွင်ႈငိုၼ်းတွင်း ၸုမ်းယိပ်းၵွင်ႈၵၢင်ႇ လုၵ်ႉၽိုၼ်ႉပွတ်းၼၼ်ႉတႄႉတႄႉ၊ ၸိူင်ႉႁိုဝ်ၵေႃႈလီ မိူင်းႁူမ်ႈတုမ်ၼႆႉ ပဵၼ်တီႈလမ်ႇလွင်ႈ တႃႇမိူင်းၶႄႇသေ ၵွပ်ႈၼၼ်လႄႈ ၶႄႇလႆႈႁူမ်ႈတင်းၶွင်ႇသီႇသိုၵ်းမၢၼ်ႈမႃး ၼႂ်းၵၢၼ်ႁူမ်ႇလူမ်ႈ ပၢႆးမၢၵ်ႈမီးၶဝ်ၼၼ်ႉ ႁိုင်မႃးပဵၼ်ႁူဝ်သိပ်းပီႊမၼ်း မႃးယဝ်ႉ။ တႃႇၶႄႇတေလူင်းတိုၼ်းလၢင်း ၵေႃႇသၢင်ႈတေႃႈၵႅတ်ႉသ်လႄႈ လွင်ႈၵေႃႇသၢင်ႈၸိူဝ်းၼၼ်ႉ လႆႈၶဝ်ႈၸူးၸမ် သိုၵ်းမၢၼ်ႈမႃးယဝ်ႉလႄႈ လူင်းတိုၼ်းလၢင်းဝႆႉၼမ်ထိုင် ပီႇလီႇယၼ်ႇတေႃႇလႃႇယဝ်ႉ၊ တေႃႈၵႅတ်ႉသ်ၼႆႉသမ်ႉ ပဵၼ်တေႃႈၵႅတ်ႉသ်ဢၼ်လဵဝ် ဢၼ်သူင်ႇၸူးၸဵင်ႇၸၢၼ်းဝၼ်းတူၵ်း ဝဵင်းလူင်မိူင်းၶႄႇၼၼ်ႉယဝ်ႉ၊ တႃႇတေပႂ်ႉဢဝ်ႁူမ်ႇလူမ်ႈပၼ်တေႃႈၵႅတ်ႉသ်ၸိူဝ်းၼႆႉၵေႃႈ ပဵၼ်သိုၵ်းမၢၼ်ႈ ၵူၺ်းယူႇယဝ်ႉ။ လိူဝ်သေၼၼ်ႉဢမ်ႇၵႃး တႃႇၶႄႇတေလတ်းၽၢၼ်ႇ ပၢင်ႇလၢႆႇဢိၼ်းတီးယႃး ၵပ်းသိုပ်ႇၸူးပွတ်းၵၢင် ဢႃႊၾရိၵ လႄႈ ယူးရူပ်ႇ ၼၼ်ႉၵေႃႈ ၶႄႇလႆႈပိုင်ႈဢိင်မိူင်းမၢၼ်ႈဝႆႉယူႇယဝ်ႉ၊ ၼႂ်းၵူၼ်းၸိူဝ်းဢၼ်ၶၢႆ ၼမ်ႉမၼ်းမဵၼ်လိပ်း တေႃႇၶႄႇ 10 ၵေႃႉၼၼ်ႉ တႃႇ 9 ၵေႃႉ တိုၼ်းလႆႈလတ်းၽၢၼ်ႇပၢင်ႇလၢႆႇ ဢိၼ်းတီးယႃးၵူၺ်းၼႆယူႇယဝ်ႉ။ ပႅၵ်ႉသမ်ႉၶႄႇလဵၼ်ႈၵေႃႉႁဵတ်းၵၢၼ်ၸွမ်း ၸုမ်းယိပ်းၵွင်ႈၵၢင်ႇဝႆႉ ဝႃႈၼၼ်သေတႃႉ တႃႇတေႁူမ်ႇလူမ်ႈ ပၢႆးမၢၵ်ႈမီးၶဝ်ၼၼ်ႉတႄႉ ၶႄႇတိုၼ်းမုင်ႈမွင်း တပ်ႉသိုၵ်းမၢၼ်ႈဝႆႉယူႇ၊ ပႅၵ်ႉသမ်ႉဝႃႈသိုၵ်းမၢၼ်ႈတေလႆႈၸုၼ်ႉဢႃႇၼႃႇ၊ မီးလွင်ႈၵွင်ႉၵၢႆႇ ၵၢၼ်ၵေႃႇၵၢၼ်ႁၢႆႉၵေႃႈယဝ်ႉ ၶႄႇတင်းတိုၵ်ႉမီးတၢင်းမုင်ႈမွင်း ၼိူဝ်သိုၵ်းမၢၼ်ႈဝႆႉယူႇ။ ၵူၼ်းမိူင်းတႆးလူး လႆႈသင်ၼႂ်းပၢင်တိုၵ်း 1027 ? တင်ႈတႄႇပဵၼ်ပၢင်တိုၵ်း 1027 တေႃႇပေႃးယဝ်ႉၵႂႃႇ လႆႈႁၼ်လင်ႁိူၼ်းတီႈၵိၼ်တီႈယူႇ ၵူၼ်းမိူင်းၵေႃႈ လူႉၵွႆပင်းၵူၼ်ႇယူတ်ႇယၢတ်ႇ၊ ဝတ်ႉဝႃးၽႃသိူဝ်ႇ ၵေႃႈလႆႈလူႉလႆႈၵွႆ၊ ၵူၼ်းမိူင်းပဵၼ်ၼမ်ႉႁူၼမ်ႉတႃ လႆႈမၢတ်ႇၸဵပ်းလူႉတၢႆယွၼ်ႉၵႂၢႆးတေႃးၵၼ်၊ မူႇဝၢၼ်ႈတီႈယၢမ်ႈၵျေႃႇယၢမ်ႈသိူဝ်း ယဵၼ်းပဵၼ်ဝၢၼ်ႈယဵၼ်မိူင်းႁၢမ်း သဵင်ၵႂၢမ်းလုၵ်ႈဢွၼ်ႇႁွင်ႉသႅၼ်ႇ သဵင်ၵႅၼ်ႇ “မ” ႁႃႈတူဝ် ဢိၵ်ႇသဵင်ႁုၼ်ႉၼူဝ်ၶူဝ်ပၼ်း ၸိူဝ်းၼၼ်ႉ မွတ်ႇဝွတ်ႈယဵၼ်ႁၢႆ လၢႆႈပဵၼ်ၵႂၢမ်းတၢင်ႇၶိူဝ်းၵႂႃႇ၊ လဵၵ်ႉယႂ်ႇၼုမ်ႇထဝ်ႈ ၸဵမ်ယိင်းလေႃးၸၢႆး ဢၼ်ယၢမ်ႈယူႇတႂ်ႈဢုပ်ႉပိူင်ႇ တပ်ႉသိုၵ်းၸိုင်ႈတႆးဢၼ်ဝႃႈၼၼ်ႉၵေႃႈ တူၵ်းတႂ်ႈဢုပ်ႉပိူင်ႇတၢင်ႇၸုမ်းၵႂႃႇ ၸိူဝ်းၼႆႉ လႆႈႁူပ်ႉႁၼ်သိုဝ်ႈၼႃႈတၼ်းတႃမႃးယဝ်ႉ ၸင်ႇလၢတ်ႈ၊ ၼႆႉပဵၼ်ၽွၼ်းလႆႈၵူၼ်းမိူင်းတႆး ၵူၼ်းၵမ်ႈၼမ်တေၶႂ်ႈထၢမ်ဝႃႈ သိုၵ်းတႆးပွတ်းၼၼ်ႉလူး ၶဝ်လႆႈၼမ်ႉတွၼ်းသင်ၼႆယူႇ။ လွင်ႈၼၼ်ႉတႄႉ ဢမ်ႇလၢတ်ႈမွၵ်ႇ ဢွၵ်ႇပၢင်ႇၵေႃႈ တေႁူႉႁၼ်ပွင်ႇၸႂ်ၵၼ်မူတ်းယူႇ လွင်ႈဝႃႈသိုၵ်းတႆး သမ်ႉလႆႈသင်ၼႆၼၼ်ႉ။ ၽႅၼ်ၵၢၼ်သိုၵ်း Operation 1027 ၼႆႉ မၢင်ၵေႃႉတေဢမ်ႇႁူႉတီႈပွင်ႇမၼ်းၵေႃႈတေမီး 1027 ၼႆႉ မၢႆထိုင်ဝႃႈ ဝၼ်းတီႈ 27 လိူၼ် October ယူႇတီႈ ၸုမ်းဢူၺ်းလီပွတ်းႁွင်ႇ 3 ၸုမ်း ဢၼ်ပဵၼ်သိုၵ်းၵဝ်ႈၵၢင်ႉ MNDAA သိုၵ်းပလွင်ႈ TNLA လႄႈ သိုၵ်းရၶႅင်ႇ AA ႁူမ်ႈၵၼ် ႁႅၼ်းသိုၵ်း တႄႇလေႃႇတိုၵ်းတပ်ႉသိုၵ်းမၢၼ်ႈ ၼႂ်းၸိုင်ႈတႆးပွတ်းႁွင်ႇ မိူဝ်ႈဝၼ်းတီႈ 27/10/2023 မိူၼ်ၼင်ႇ ၸႄႈဝဵင်းလၢဝ်ႇၵၢႆး၊ ဝဵင်းၼမ်ႉၽႃႈ (ၶျိၼ်းသူၺ်ႇႁေႃႇ)၊ ႁူဝ်ပၢင်ႇ၊ ၵုၼ်လူင်၊ သႅၼ်ဝီ၊ ၵူတ်ႉၶၢႆ၊ ၼမ်ႉၶမ်း၊ မူႇၸေႊ၊ လႃႈသဵဝ်ႈ ၊ သီႇပေႃႉ၊ ၵျွၵ်ႉမႄး၊ ၼွင်ၶဵဝ်၊ မိူင်းမိတ်ႈ၊ ၼမ်ႉတူႈ၊ ၼမ်ႉသၼ်ႇလႄႈ မၢၼ်ႈတူင်ႈ ၸိူဝ်းၼႆႉမႃးယဝ်ႉ။ ပၼ်ႁႃပတိတ်ႈၶၢတ်ႈၵႄႈၵၢင်ၸုမ်းတေႃႇၸုမ်း မိူဝ်ႈသိုၵ်းပလွင်ႈ TNLA သိမ်းလႆႈ ဝဵင်းၵူတ်ႉၶၢႆၼၼ်ႉ TNLA လႄႈ MNDAA ၼႂ်းၵႄႈၶဝ်သွင်ၸုမ်းၼႆႉ လႆႈႁၼ်မီးပတိတ်ႈၶၢတ်ႈၵၼ်ဝႆႉယူႇ၊ မိူၼ်ၼၼ်ၼင်ႇၵဝ်ႇ ၼႂ်းၼႃႈလိၼ် MNDAA တူင်ႉၼိုင်ၵုမ်းထိင်းဝႆႉၼၼ်ႉၵေႃႈ ၸၢဝ်းၶိူဝ်းတဢၢင်း (လွႆ) လႄႈတင်း MNDAA ၶဝ်မီး ပတိတ်ႈၶၢတ်ႈၵၼ်ဝႆႉယူႇ၊ ၼင်ႇၼၼ်ၵူၺ်း ဢၼ်တပ်ႉၸုမ်း KIA တိုၵ်းသိမ်းလႆႈ ၼမ်ႉၽၵ်းၵႃၼၼ်ႉၵေႃႈ KIA လႄႈ TNLA မီးပတိတ်ႈၶၢတ်ႈၵၼ်၊ ၼႂ်းၵႄႈ KIA လႄႈ MNDAA ၵေႃႈလႆႈႁၼ်မီးပတိတ်ႈၶၢတ်ႈသေ TNLA, MNDAA လႄႈၵူၼ်းမိူင်း ၸၢဝ်းၶိူဝ်းၶၢင်ၶဝ် မီးပတိတ်ႈၶၢတ်ႈၵၼ်ထႅင်ႈ၊ တီႈၼႃႈလိၼ် ၼမ်ႉတူႈၵေႃႈ KIA လႄႈ TNLA မီးပတိတ်ႈၶၢတ်ႈတေႃႇၵၼ် တီႈၵူတ်ႉၶၢႆၼၼ်ႉၵေႃႈ လႆႈႁၼ်ထႅင်ႈဝႃႈ TNLA တင်း ၵူၼ်းမိူင်းၸၢဝ်းၶိူဝ်းၶၢင်ၶဝ် မီးပတိတ်ႈၶၢတ်ႈၵၼ်ယူႇ ၸဵမ်ၸိူဝ်းၼႆ မၼ်းသူၼ်သိၼ်းသၢၼ်ၵၼ်ၵႂႃႇ ၸုမ်းၵဝ်ၸုမ်းမႂ်း ႁဵတ်းၼၼ်။ လိူဝ်ၼၼ်ႉဢမ်ႇၵႃး မိူၼ်ၼင်ႇတီႈၼမ်ႉၸလၢပ်ႈၼၼ်ႉၵေႃႈ လႆႈႁၼ် MNDAA လႄႈ SSPP ၶဝ်ပဵၼ်ပၢင်တိုၵ်းၵၼ်သေ တီႈမိူင်းၵူဝ်း ၼၼ်ႉၵေႃႈ လႆႈႁၼ်ဝႃႈ MNDAA လႄႈၵူၼ်းမိူင်းၸၢဝ်းၶိူဝ်းၶၢင်ၶဝ် မီးပတိတ်ႈၶၢတ်ႈၵၼ်ယူႇ။ KIA, MNDAA, SSPP, TNLA ၼႂ်းၵႄႈၶဝ် 4 ၸုမ်းၼႆႉ ထိုင်တီႈမီးမႃးပၼ်ႁႃၵၼ် ထိုင်တီႈပေႃးမီးလွင်ႈပိုတ်းယိုဝ်ၵၼ်လႄႈ သိမ်းမၢၵ်ႇမိုဝ်ႉၸိုၼ်းယၢမ်းၵၼ်၊ ႁေႃႈလိုပ်ႈၵၼ် ၸဵမ်ၸိူဝ်းၼႆႉ။ ယွၼ်ႉၼၼ်ႉ ၵူၼ်းမိူင်းႁဝ်းၶႃႈၼၼ်ႉ ၸၢင်ႈၶိုၼ်းလႆႈၶၢမ်ႇတၢမ်ႇသိုၵ်းသိူဝ် ၼႂ်းၵႄႈသိုၵ်းၸၢဝ်းၶိူဝ်းၸုမ်းတေႃႇၸုမ်းႁိုဝ်ၼႆ ပဵၼ်လွင်ႈဝူၼ်ႉၼၵ်းၸႂ်ဝႆႉယူႇ။ ၵွပ်ႈပိူဝ်ႈၼၼ်လႄႈ ၼင်ႇႁိုဝ်တေၵႅတ်ႇၶႄလႆႈ ၵူၼ်းမိူင်းႁဝ်းၶႃႈၼၼ်ႉ ပုၼ်ႇၽွၼ်းယူႇၼႂ်းမိုဝ်းၵူၼ်းၼုမ်ႇႁဝ်းၶဝ်ၵူႈၵေႃႉၵူႈၵူၼ်း ၼႆသေ ယွၼ်းၵိုတ်းလိုဝ်ႈၶွတ်ႇယွတ်ႈတီႈၼႆႈၶႃႈ။ လွမ်ႉမိူင်း ၵေးသီး 08 June 2024 ၶေႃႈထတ်းသၢင်ၼႂ်းပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇတႆးလွတ်ႈလႅဝ်း။

['ပွင်ႈၵႂၢမ်း']

2024-06-08T11:42:17

https://taifreedom.com/%e1%80%90%e1%80%95%e1%80%ba%e1%82%89%e1%81%bc%e1%80%99%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9a%e1%80%ad-2/

တပ်ႉၼမ်ႉသိုၵ်းမၢၼ်ႈ ယိုဝ်းမၢၵ်ႇလူင်သႂ်ႇၵူၼ်းမိူင်း

တပ်ႉၼမ်ႉသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇတီႈ ၼႂ်းဝၢၼ်ႈမႂ်ႇရပူး ၸႄႈဝဵင်းယေႇၽိဝ်ႇ ၸႄႈတွၼ်ႈတႃႈဝၢႆ (ထဝႄႇ) သေ မၢၵ်ႇလူင်ၵႂႃႇတူၵ်းသႂ်ႇ ႁိူၼ်းၵူၼ်းမိူင်းလင်ၼိုင်ႈ လႄႈ ႁဵတ်းႁႂ်ႈၵူၼ်းၼႂ်းႁိူၼ်းလူႉတၢႆၼႆယဝ်ႉ။ သိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ မိူဝ်ႈဝႃးဝၼ်းထီႉ 7 June 2024 (လိူၼ်ၸဵတ်းမႂ်ႇ 1 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 10:00 မူင်း ၽွင်းၵူၼ်းၼႂ်းၼႃႈႁိူၼ်းလင် ၼိုင်ႈ တိုၵ်ႉယူႇၸွမ်းၵၼ်မူၼ်ႈမူၼ်ႈသိူဝ်းသိူဝ်းယူႇၼၼ်ႉ တပ်ႉၼမ်ႉၶွင်သိုၵ်းမၢၼ်ႈ တင်ႈၸႂ်ယိုဝ်းမၢၵ်ႇလူင်သႂ်ႇၼႂ်းဝၢၼ်ႈသေ မၢၵ်ႇၵႂႃႇတူၵ်းတႅၵ်ႇသႂ်ႇတီႈႁိူၼ်းလႄႈ လူႉတၢႆ 3 ၵေႃႉ မၢတ်ႇၸဵပ်း 1 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ယွၼ်ႉသိုၵ်းမၢၼ်ႈသေ ၵူၼ်းမိူင်း လႆႈတၢႆၵႂႃႇၼၼ်ႉ ပဵၼ်သွင်ၵေႃႉၽူဝ်မေး ဢိၵ်ႇပႃး လုၵ်ႈဢွၼ်ႇလဵၵ်ႉ ၶႃသွင်ၵေႃႉ ဢၼ်တိုၵ်ႉမီးဢႃႇယု လႆႈ 8 လိူၼ်၊ ယဝ်ႉၵေႃႈလုၵ်ႈဢွၼ်ႇ ဢႃႇယုမွၵ်ႈ 10 ၶူပ်ႇၵေႃႉၼိုင်ႈ လႆႈတၢင်းမၢတ်ႇၸဵပ်းႁၢဝ်ႈႁႅင်းဝႆႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈၸိူဝ်းၼႆႉ ဢမ်ႇၵဵဝ်ႇၶွင်ႈၸွမ်းပၢင်တိုၵ်းသင်သေ သိုၵ်းမၢၼ်ႈတိုၼ်းတင်ႈၸႂ်ပိုတ်းယိုဝ်းမၢၵ်ႇလူင်သႂ်ႇ ၵူၼ်းဝၢၼ်ႈၵူၼ်းမိူင်းၵူၺ်း ဝႃႈၼႆ။ မိူဝ်ႈဝၼ်းထီႉ 4 June 2024 ၼၼ်ႉၵေႃႈ တပ်ႉပႆလိၼ် တပ်ႉၵၢင်ႁၢဝ် လႄႈ တပ်ႉၼမ်ႉသိုၵ်းမၢၼ်ႈ ယိုဝ်းမၢၵ်ႇလူင်ၼပ်ႉႁူဝ်သိပ်း ၶဝ်ႈၵႂႃႇတီႈၼႂ်းဝၢၼ်ႈသိၼ်ႇၶွင်း ၸႄႈဝဵင်းတၢၼ်ႇတွႆး မိူင်းရၶႅင်ႇသေ မီးၵူၼ်းမိူင်းလႆႈတၢႆၵႂႃႇ ၸမ် 100 ၵေႃႉ ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-08T11:30:14

https://taifreedom.com/%e1%81%be%e1%80%9b%e1%80%84%e1%80%ba%e1%82%87%e1%80%9e%e1%80%b5%e1%80%90%e1%80%ba%e1%82%87-%e1%82%81%e1%81%a2%e1%80%84%e1%80%ba%e1%82%88%e1%82%81%e1%80%b5%e1%81%bc%e1%80%ba%e1%80%b8%e1%80%9e%e1%80%b0/

ၾရင်ႇသဵတ်ႇ ႁၢင်ႈႁဵၼ်းသူင်ႇႁိူဝ်းမိၼ်လိုပ်ႈလမ်းၸွႆႈထႅမ်ယူႇၶရဵၼ်း

တႃႇတိုၵ်းတေႃးတေႃႇသူႈၸွမ်းရၢတ်ႉသျႃးၼၼ်ႉၼႆသေ ၾရင်ႇသဵတ်ႇ ႁၢင်ႈႁဵၼ်း သူင်ႇႁိူဝ်းမိၼ်လိုပ်ႈလမ်းၸွႆႈထႅမ်ပၼ်ယူႇၶရဵၼ်း ၼႆယဝ်ႉ။ မိူဝ်ႈဝႃးဝၼ်းထီႉ 7 June 2024 (လိူၼ်ၸဵတ်းမႂ်ႇ 1 ၶမ်ႈ ပီႊတႆး 2118 ၼီႈ) ၽွင်းဢၼ် ၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ ဢွၵ်ႇၶၢဝ်းတၢင်းၵႂႃႇမိူင်းၾရင်ႇသဵတ်ႇ တႃႇၶဝ်ႈႁူမ်ႈဝၼ်းၶုၵ်းထူပ်း D-Day ၼၼ်ႉလႄႈ ယူႇတီႈၸွမ်ၸိုင်ႈၾရင်ႇသဵတ်ႇ လႆႈလၢတ်ႈဝႃႈ လူင်ပွင်ၸိုင်ႈၾရင်ႇသဵတ်ႇ မီးၽႅၼ်တႃႇပိုၼ်ၽၢဝ်ႇၸွႆႈထႅမ်ႁိူဝ်းမိၼ် လိုပ်ႈလမ်း သႅၼ်းမီႇရၢတ်ႇ 2000 (Mirage 2000) ပၼ်ယူႇၶရဵၼ်း တႃႇတေႃႇသူႈႁႄႉၵင်ႈလွင်ႈရၢတ်ႉသျႃးၶဝ်ႈလူမ်ႇတိုၵ်း ဝႃႈၼႆ။ ၼွၵ်ႈလိူဝ်သေၼႆႉ ၸွမ်ၸိုင်ႈၾရင်ႇသဵတ်ႇ ယင်းႁႂ်ႈယူႇၶရဵၼ်းသူင်ႇၵူၼ်းႁေႃႈႁိူဝ်း မိၼ်ၵႂႃႇၽိုၵ်းၽွၼ်ႉၼႂ်းမိူင်းၾရင်ႇသဵတ်ႇ သေဢမ်ႇၵႃး ၾရင်ႇသဵတ်ႇ ယင်းတေၸွႆႈ ၽိုၵ်းၽွၼ်ႉပၼ်ၵူၼ်းသိုၵ်းယူႇၶရဵၼ်းတႃႇ 4,500 ၵေႃႉ ၼႆသေတႃႉ တေႃႇထိုင်ယၢမ်း လဵဝ်ၵေႃႈ ပႆႇမီးၶူးၽိုၵ်းၾရင်ႇသဵတ်ႇ ၶဝ်ႈၵႂႃႇၼႂ်းမိူင်းယူႇၶရဵၼ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈၼႂ်းလိူၼ် September 2023 ၼၼ်ႉ ယူႇတီႈၸွမ်ၸိုင်ႈ ယူႇၶရဵၼ်းၵေႃႈ လႆႈလၢတ်ႈဝႃႈ မၼ်းလႆႈႁဵတ်းၶေႃႈတူၵ်းလူင်းၸွမ်း ၸွမ်ၸိုင်ႈ ၾရင်ႇသဵတ်ႇ တႃႇသူင်ႇၵူၼ်းႁေႃႈႁိူဝ်းမိၼ်ယူႇၶရဵၼ်း ၵႂႃႇၽိုၵ်းၽွၼ်ႉၼႂ်းမိူင်း ၾရင်ႇသဵတ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈလွင်ႈၾရင်ႇသဵတ်ႇ တေၸွႆႈထႅမ်ႁိူဝ်းမိၼ်ယူႇၶရဵၼ်း ၼၼ်ႉ တေၸွႆႈထႅမ်ပၼ်လၢႆလမ်း လႄႈ မိူဝ်ႈလႂ်ၼႆၼၼ်ႉတႄႉ ၸွမ်ၸိုင်ႈၾရင်ႇသဵတ်ႇ ဢမ်ႇလႆႈလၢတ်ႈတႅၵ်ႇလႅင်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-08T10:55:35

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-30/

ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉ ၵေႃႉသိုၵ်းၵေႃႉႁၢၼ် RCSS/SSA

ႁႂ်ႈလႆႈပဵၼ်ႁႅင်းၸႂ် ပုၼ်ႈတႃႇၵေႃႉသိုၵ်းၵေႃႉႁၢၼ် ၸိူဝ်းယူႇသဝ်းၼႂ်းၼႃႈသိုၵ်းၼၼ်ႉၼႆသေ ယူႇတီႈၽူႈမီးၼမ်ႉၸႂ်လၢႆလၢႆၵေႃႉ လႆႈဢဝ်တင်းၶွင်ၵိၼ်ယႅမ်ႉလၢႆလၢႆလွင်ႈ လႆႈႁူမ်ႈၵၼ်သေၸွႆႈထႅမ်ၵႂႃႇယူႇယဝ်ႉ။ မိူဝ်ႈဝၼ်းထီႉ 7 June 2024 (လိူၼ်ၸဵတ်းမႂ်ႇ 1 ၶမ်ႈ ပီႊတႆး 2118 ၼီႈ) ၽူႈႁၵ်ႉၸိူဝ်ႉၸၢတ်ႈ ၽူႈမီးၼမ်ႉၸႂ်လၢႆလၢႆၵေႃႉ ဢမ်ႇၶႂ်ႈဢွၵ်ႇၸိုဝ်ႈၼၼ်ႉ လႆႈႁူမ်ႈငိုၼ်းၵၼ်သေ ၸွႆႈထႅမ်ၶွင်ၵိၼ်ယႅမ်ႉ ပၼ်တီႈၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA တီႈၼႂ်းၼႃႈသိုၵ်းတီႈၼိုင်ႈ မီးတင်း ၶဝ်ႈသွႆးမႃႇမႃႉ 4 တိူၵ်ႈ၊ ၶဝ်ႈမုၼ်းမယူၺ်း 4 တိူၵ်ႈ၊ ပႃလၶျွင်ႇ 30 ၸွႆႉ၊ ၼမ်ႉမၼ်းၵိၼ် 3 ပုင်းပၢႆ 1 တိူၵ်ႈ၊ ၽွင်ဝၢၼ် 1 ထူင်လူင်၊ ၽၵ်းမီႇလႅင် 2 ထူင်၊ ထူဝ်ႇၼဝ်ႈၽွင် 15 တဝ်ႈ၊ ႁူမ်ႈသၢင်ႉငိုၼ်းတင်းမူတ်း 1,574,000 (သိပ်းႁႃႈသႅၼ်ၸဵတ်းမိုၼ်ႇသီႇႁဵင်ပျႃးတဵမ်တဵမ်) ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈတႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-07T13:28:40

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba-17/

သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈဝၢၼ်ႈ ၵူၼ်းမိူင်းလူႉတၢႆ ၸမ် 100 ၵေႃႉ

သိုၵ်းမၢၼ်ႈ ဢဝ်တပ်ႉပႆလိၼ် တပ်ႉၵၢင်ႁၢဝ် လႄႈ တပ်ႉၼမ်ႉ ပိုတ်းယိုဝ်းမၢၵ်ႇလူင် သႂ်ႇၼႂ်းဝၢၼ်ႈသိၼ်ႇၶွင်း ၸႄႈဝဵင်းတၢၼ်ႇတွႆး မိူင်းရၶႅင်ႇသေ ႁဵတ်းႁႂ်ႈၵူၼ်းမိူင်း လူႉတၢႆၵႂႃႇ ၸမ် 100 ၵေႃႉ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ ၼႂ်းပိုၼ်ႉတီႈဝၢၼ်ႈသိၼ်ႇၶွင်း ဢမ်ႇမီးပၢင်တိုၵ်းသင်သေတႃႉ ၸုမ်းသိုၵ်းမၢၼ်ႈ ၸီႉသင်ႇႁႂ်ႈ တပ်ႉပႆလိၼ် တပ်ႉၵၢင်ႁၢဝ် လႄႈ တပ်ႉၼမ်ႉ ယိုဝ်းမၢၵ်ႇလူင်ၶဝ်ႈဝၢၼ်ႈ လႄႈ ၵူၼ်းမိူင်းဢမ်ႇတၼ်းလႆႈဢဝ်သင် ၼႅတ်ႈဢွၼ်ၵၼ် ဢဝ်တူဝ်လွတ်ႈႁင်းၽႂ်ႁင်းမၼ်း ဝႃႈၼႆ၊ ႁိူၼ်းၵူၼ်းမိူင်းၵေႃႈ ပေႃးယွၵ်းယွႆႈၵႂႃႇ တင်းဝၢၼ်ႈ ၼႆယဝ်ႉ။ မိူဝ်ႈၼႆႉဝၼ်းထီႉ 7 June 2024 ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ Tachileik News Agency ဝႃႈ မိူဝ်ႈလဵဝ် တၼ်းႁႃႁၼ်ၶၢပ်ႈတူဝ်ၵူၼ်းဝၢၼ်ႈ လႄႈ လႆႈၽင်လိၼ်ၵႂႃႇ 64 ၵေႃႉယဝ်ႉ ပိုၼ်ႉတီႈဢၼ်လူႉၵွႆႁႅင်းၼၼ်ႉ ပဵၼ်ပွတ်းၸလီႇၵူင်း၊ မေႃႇၽျႃး ၸိူဝ်းၼႆႉ ပိုၼ်ႉတီႈၼၼ်ႉသမ်ႉ တပ်ႉၼမ်ႉသိုၵ်းမၢၼ်ႈ တိုၵ်ႉပွႆႇမၢၵ်ႇယူႇလႄႈ ဢမ်ႇၸၢင်ႈၶဝ်ႈထိုင်လႆႈ၊ လၢမ်းၶၢတ်ႈဝႆႉတႄႉ ၵူၼ်းမိူင်းတေလႅပ်ႈတၢႆယွၼ်ႉမၢၵ်ႇသိုၵ်းမၢၼ်ႈပွၵ်ႈၼႆႉ မွၵ်ႈ 100 ၵေႃႉ၊ ဝၼ်းၼၼ်ႉသမ်ႉ သိုၵ်းမၢၼ်ႈတႄႇဢဝ်မၢၵ်ႇလူင်ပိုတ်းယိုဝ်းၶဝ်ႈဝၢၼ်ႈ ယၢမ်းၵၢင်ၼႂ်သေ ၵူၼ်းဝၢၼ်ႈဢွၼ်ၵၼ်ပၢႆႈၵႂႃႇတီႈ ဝၢၼ်ႈတပိဝ်ႉၶျၢႆႇ၊ ဝဵင်းတွင်ႇၵူၵ်ႉ လႄႈ ဝဵင်းတၢၼ်ႇတွႆး၊ ယွၼ်ႉမၢၵ်ႇလူင်တူၵ်းၼမ်ႁႅင်းၼႃႇ (မွၵ်ႈ 50 လုၵ်ႈ) လႄႈ ၵူၼ်းဝၢၼ်ႈဢမ်ႇတၼ်းဢဝ်သင် ၼႅတ်ႈပၢႆႈႁင်းၽႂ်ႁင်းမၼ်းယဝ်ႉ ဝႃႈၼႆ။ ၼႂ်းဝူင်ႈဝၢင်ႈၼႆႉ ၸုမ်းသိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းပိုၼ်ႉတီႈၸႄႈဝဵင်းတၢၼ်ႇတွႆးသေ မိူဝ်ႈလဵဝ်ၵေႃႈ သိုၵ်းသွင်ၽၢႆႇတိုၵ်ႉၶဵင်ႈၶႅင် ၵၢၼ်သိုၵ်းၵၼ်ဝႆႉယူႇၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-07T13:03:01

https://taifreedom.com/%e1%81%bd%e1%81%a2%e1%82%86%e1%82%87%e1%80%95%e1%81%a2%e1%82%86%e1%80%b8%e1%80%9a%e1%80%b0%e1%82%87%e1%80%9c%e1%80%ae%e1%80%9c%e1%80%af%e1%80%99%e1%80%ba%e1%82%88%e1%81%be%e1%82%83%e1%82%89-%e1%80%91/

ၽၢႆႇပၢႆးယူႇလီလုမ်ႈၾႃႉ ထူပ်းႁၼ်ၵူၼ်းလူႉတၢႆယွၼ်ႉၶႆႈဝတ်းၼူၵ်ႉ H5N2 ၵေႃႉဢွၼ်တၢင်းသုတ်း

ၽၢႆႇပၢႆးယူႇလီလုမ်ႈၾႃႉ WHO ထူပ်းႁၼ်ၵူၼ်းတိတ်းၸပ်းတၢင်းပဵၼ်ၶႆႈဝတ်းၼူၵ်ႉ H5N2 ဢၼ်ဢမ်ႇယၢမ်ႈတိတ်းၸပ်းတီႈၵူၼ်းႁေပွၵ်ႈၼၼ်ႉ ပဵၼ်တီႈ ၽူႈၸၢႆးၵူၼ်းမိူင်းမႅၵ်ႇသီႇၵူဝ်ႇ Mexico ၼၼ်ႉၼႆယူႇယဝ်ႉ။ ၽၢႆႇပၢႆးယူႇလီတီႈၼႂ်းမိူင်းမႅၵ်ႇသီႇၵူဝ်ႇ ၵေႃႈဢွၵ်ႇမႃးလၢတ်ႈဝႃႈ မီးၽူႈၸၢႆး ဢႃႇယု 59 ပီႊ လႆႈလူႉသဵင်ႈၵႂႃႇ ယွၼ်ႉတိတ်းၸပ်းတၢင်းပဵၼ်ၶႆႈဝတ်းၼူၵ်ႉ H5N2 လူၺ်ႈဢမ်ႇယၢမ်ႈၵႂႃႇယိပ်းတင်းသတ်းမီးပိၵ်ႇလႄႈသတ်းမၢင်မဵဝ်းၵမ်းသိုဝ်ႈ ဝႃႈၼႆ။ ၽၢႆႇတၢင်း WHO ၵေႃႈဝႃႈ ၸွမ်းၼင်ႇဢၼ်ၵူၼ်းၼႂ်းၼႃႈႁိူၼ်း ၵူၼ်းလူႉသဵင်ႈတၢႆလၢတ်ႈၼႄၼၼ်ႉ မီးၽၢင်ႁၢင်ႈတၢင်းပဵၼ် ၼၢဝ်ႁႅင်းဢမ်ႇႁူႉလွင်ႈတၢင်း လႄႈ မီးလူမ်းၼၢဝ်၊ ထူၺ်ႈၸႂ်ဢမ်ႇဢိမ်ႇ၊ တွင်ႉၵႂႃႇ ပဵၼ်မိူဝ်ႈၼႂ်းဝၼ်းထီႉ 17 April 2024 သေယဝ်ႉ ဢဝ်သူင်ႇတူဝ်ၵႂႃႇယူတ်းယႃတီႈႁူင်းယႃ မိူဝ်ႈၼႂ်းဝၼ်းထီႉ 24 April 2024 လႄႈ လႆႈလူႉသဵင်ႈတၢႆၵႂႃႇၼႂ်းဝၼ်းၼၼ်ႉၵမ်းလဵဝ်၊ ၸွမ်းၼင်ႇၽၢႆႇတၢင်းမေႃယႃၶဝ်တႄႉဝႃႈ ၵူၼ်းလူႉသဵင်ႈတၢႆၵႂႃႇၼႆႉ မီးတၢင်းပဵၼ်ၵိုၵ်းတူဝ်ဝႆႉယူႇလၢႆမဵဝ်း ႁူမ်ႈပႃးတၢင်းပဵၼ်မၢၵ်ႇၵႅဝ်း၊ ယဵဝ်ႈဝၢၼ် လႄႈ လိူတ်ႈသုင် ၼႆယူႇယဝ်ႉ။ ၽၢႆႇပၢႆးယူႇလီလုမ်ႈၾႃႉၵေႃႈဝႃႈ တီႈၼႂ်းမိူင်းမႅၵ်ႇသီႇၵူဝ်ႇ ၼၼ်ႉ တိုဝ်ႉတၢင်းတႃႇၵူၼ်းတေတိတ်းၸပ်း ၶႆႈဝတ်းၼူၵ်ႉ H5N2 မီးဢေႇယူႇ လႄႈ ဢမ်ႇထူပ်းႁၼ်ၵူၼ်းတိတ်းၸပ်းထႅင်ႈတၢင်ႇၵေႃႉ၊ ဝၢႆးသေၵူတ်ႇထတ်းတူၺ်းၸိူဝ်ႉမႅင်း တီႈၵူၼ်းၸမ်တူဝ် ၵူၼ်းတိတ်းၸပ်းၼၼ်ႉယဝ်ႉ ဝႃႈၼႆ။ ၽၢႆႇၵုမ်းထိင်းႁႄႉၵင်ႈတၢင်းပဵၼ် ဢမေႇရိၵၢၼ်ႇ CDC ၵေႃႈလၢတ်ႈဝႃႈ မိူဝ်ႈပူၼ်ႉမႃးၼၼ်ႉ မီးတၢင်းပဵၼ်ၶႆႈဝတ်းၼူၵ်ႉ လၢႆၸိူဝ်ႉၾၼ်း ဢၼ်ဢဝ်သၢႆၸႂ်ၵူၼ်းၼႂ်းလုမ်ႈၾႃႉၼႆႉၵႂႃႇ ႁူမ်ႈပႃးၸိူဝ်ႉၾၼ်း H5N6 ႁဵတ်းႁႂ်ႈၵူၼ်းၼႂ်းမိူင်းၶႄႇ တၢႆၵႂႃႇယဝ်ႉ 18 ၵေႃႉ ၼႂ်းပီႊ 2021 လႄႈ ဢၼ်သၢႆၾၼ်း H5N1 ၼႆႉၵေႃႈ ပဵၼ်တီႈလီလႆႈပၵ်းတႃတူၺ်းယူႇ ၵွပ်ႈပိူဝ်ႈပဵၼ်တၢင်းပဵၼ် ဢၼ်တိတ်းၸပ်းၽႄႈလၢမ်းဝႆႉ ဢွင်ႈတီႈလဵင်ႉဝူဝ်းၼူမ်း လႄႈ ၵူၼ်းႁဵတ်းၵၢၼ်လဵင်ႉဝူဝ်း တီႈၼႂ်းမိူင်းဢမေႇရိၵၢၼ်ႇယူႇယၢမ်းၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-07T12:52:09

https://taifreedom.com/%e1%80%95%e1%81%a2%e1%82%86%e1%82%87%e1%80%90%e1%82%85%e1%81%bc%e1%80%ba%e1%82%87-%e1%80%a2%e1%80%99%e1%80%ba%e1%82%87%e1%80%95%e1%81%bc%e1%80%ba%e1%80%9a%e1%80%ad%e1%80%af%e1%80%9d%e1%80%ba%e1%80%b8/

ပၢႆႇတႅၼ်ႇ ဢမ်ႇပၼ်ယိုဝ်းၶိူင်ႈၵွင်ႈၵၢင်ႇ US သႂ်ႇၼႂ်းမိူင်းရၢတ်ႉသျႃး

ဝၢႆးသေရၢတ်ႉသျႃးဢွၵ်ႇမႃးလၢတ်ႈဝႃႈ သင်မိူင်းဝၼ်းတူၵ်း သူင်ႇၶိူင်ႈယိပ်းၵွင်ႈၵၢင်ႇပၼ်ယူႇၶရဵၼ်း ပိုတ်းယိုဝ်းသႂ်ႇၼႂ်းမိူင်းရၢတ်ႉသျႃး ပေႃးၼႆၸိုင် တေတုမ်ႉတွပ်ႇၶိုၼ်း ၼႆလႄႈ ၵျူဝ်း ပၢႆႇတႅၼ်ႇၵေႃႈ ဢွၵ်ႇမႃးလၢတ်ႈ ဢမ်ႇပၼ်ပိုတ်းယိုဝ်း ၶိူင်ႈၵွင်ႈၵၢင်ႇၶွင်ဢမေႇရိၵၢၼ်ႇ ၶဝ်ႈၼႂ်းမိူင်းရၢတ်ႉသျႃး ၼႆယူႇ။ မိူဝ်ႈၼႂ်းဝၼ်းထီႉ 6 June 2024 (ဝၼ်းလိူၼ်ႁူၵ်းလပ်း ပီႊတႆး 2118 ၼီႈ) ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ ဢွၵ်ႇမႃးလၢတ်ႈဝႃႈ ၶိူင်ႈၵွင်ႈၵၢင်ႇဢမေႇရိၵၢၼ်ႇၼၼ်ႉ တေဢမ်ႇထုၵ်ႇဢဝ်ၵႂႃႇၸႂ်ႉတိုဝ်း တႃႇပိုတ်းယိုဝ်းသႂ်ႇၼႂ်းမိူင်းရၢတ်ႉသျႃး၊ ပၼ်ၶႂၢင်ႉႁႂ်ႈၸႂ်ႉတိုဝ်းလႆႈ ၸွမ်းႁိမ်းႁွမ်းလႅၼ်လိၼ်မွၵ်ႈၼၼ်ႉၵူၺ်း ဢမ်ႇပၼ်ႁႂ်ႈတိုၵ်းတေႃး ၶဝ်ႈလိုၵ်ႉၵႂႃႇ ၼႂ်းမိူင်းရၢတ်ႉသျႃး ထိုင် 200 မီႇတိူဝ်ႇ၊ ဢမ်ႇပၼ်ႁႂ်ႈပိုတ်းယိုဝ်းၶဝ်ႈၵႂႃႇ ၼႂ်းဝဵင်းလူင် Moscow ဝႃႈၼႆ။ မိူဝ်ႈဢွၼ်တၢင်းၼၼ်ႉ ၵျူဝ်း ပၢႆႇတႅၼ်ႇ ၵေႃႈ ယၢမ်ႈလၢတ်ႈႁႂ်ႈယူႇၶရဵၼ်း တိုၵ်းယိုဝ်းပဝ်ႉမၢႆ ၼႂ်းမိူင်းရၢတ်ႉသျႃး လူၺ်ႈၶိူင်ႈၵွင်ႈၵၢင်ႇဢၼ်မိူင်းဝၼ်းတူၵ်းႁႃမႃးပၼ်ၼၼ်ႉ ၼႆယူႇ။ လိူဝ်သေၼၼ်ႉ ၽၢႆႇတၢင်း Jens Stoltenberg ၽူႈၼမ်းၼႂ်းၵူႈလွင်ႈလွင်ႈ ၸုမ်း NATO ၼၼ်ႉၵေႃႈ ဢွၵ်ႇမႃးလၢတ်ႈဝႃႈ ဢမ်ႇမီးၽႅၼ်ၵၢၼ်တႃႇသူင်ႇဢဵၼ်ႁႅင်းသိုၵ်းၶဝ်ႈၼႂ်းမိူင်းယူႇၶရဵၼ်း၊ သမ်ႉဝႃႈလၢႆမိူင်း ႁႃၶိူင်ႈၵွင်ႈၵၢင်ႇပၼ်ယူႇၶရဵၼ်းၵေႃႈယဝ်ႉ ဝႃႈၼႆ။ လွင်ႈႁဵတ်းသၢင်ႈ ပၢႆႇတႅၼ်ႇ လႄႈ Stoltenberg ၼၼ်ႉ မီးမႃးဝၢႆးသေ ရၢတ်ႉသျႃးဢွၵ်ႇမႃးလၢတ်ႈဝႃႈ သင်မိူင်းဝၼ်းတူၵ်း သူင်ႇၶိူင်ႈယိပ်းၵွင်ႈၵၢင်ႇပၼ်ယူႇၶရဵၼ်း ဢၼ်ပဵၼ်သႅၼ်းယိုဝ်းၵႆ ယိုဝ်းသႂ်ႇလႆႈထိုင် ၼႂ်းမိူင်းရၢတ်ႉသျႃးၵမ်းသိုဝ်ႈၼၼ်ႉ တေလႆႈႁူပ်ႉၺႃး ၽွၼ်းယွၼ်ႈဢၼ်တေတုမ်ႉတွပ်ႇၶိုၼ်းႁၢဝ်ႈႁႅင်းယူႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-07T12:29:52

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%ba%e1%82%83%e1%80%b8/

ႁႅင်းၵၢၼ်ယၢၼ်မိူင်း ၺႃးယိုဝ်းတၢႆတီႈၼႂ်းႁူင်းယႃမိူင်းထႆး

ၽွင်းႁႅင်းၵၢၼ်ယၢၼ်မိူင်းၵေႃႉၼိုင်ႈ ပႂ်ႉၽႃႇတတ်း ယူႇတီႈၼႂ်းႁူင်းယႃၼၼ်ႉ မီးၵူၼ်းႁၢႆႉ ဢဝ်ၵွင်ႈၵႂႃႇယိုဝ်းတၢႆပႅတ်ႈ ၼႆယဝ်ႉ။ မိူဝ်ႈၼႆႉဝၼ်းထီႉ 7 June 2024 (လိူၼ်ၸဵတ်းမႂ်ႇ 1 ၶမ်ႈ ပီႊတႆး 2118 ၼီႈ) ႁႅင်းၵၢၼ် ယၢၼ်မိူင်းၵေႃႉၼိုင်ႈ ထုၵ်ႇၵူၼ်းႁၢႆႉ ဢဝ်ၵွင်ႈယိုဝ်းၶဝ်ႈတီႈၵွင်ႇၵေႃႈလုၵ်ႈၼိုင်ႈ တီႈၼႂ်းႁူင်းယႃၶွၼ်ၵႅၼ်ႇ ၸႄႈတွၼ်ႈၶွၼ်ၵႅၼ်ႇ မိူင်းထႆး ၽွင်းတိုၵ်ႉပႂ်ႉၽႃႇတတ်းၵွၼ်ႈၼိူဝ်ႉ တီႈၵွင်းလင် ၼၼ်ႉလႄႈ ဢၼ်ပဵၼ်ၵူၼ်းႁၢႆႉၵေႃႈ ဢဝ်တိုဝ်ႉတၢင်းၽွင်းမီးလွင်ႈသုၵ်ႉယုင်ႈၼၼ်ႉသေ ပၢႆႈလွတ်ႈၵႂႃႇ ဝႃႈၼႆ။ ႁႅင်းၵၢၼ်ယၢၼ်မိူင်း ဢၼ်ထုၵ်ႇယိုဝ်းတၢႆၼႆႉ ၸိုဝ်ႈႁွင်ႉ ၵျေႃႇၸႂႃႇဢွင်ႇ (Kyaw Swar Aong) ဢႃႇယု 29 ပီႊ လႄႈ ယူႇတီႈၸူႉမၼ်းၸၢႆး ဢၼ်ပဵၼ်ၵူၼ်းထႆးၼၼ်ႉ လၢတ်ႈဝႃႈ ၼႂ်းၶၢဝ်းတၢင်း 4 ပီႊ ဢၼ်လႆႈပဵၼ်ၸူႉၸူဝ်းၵၼ်မႃးၼႆႉ မၼ်းၸၢႆးဢမ်ႇတွၼ်ႉၽိတ်းမေႃးၽႂ် ဢမ်ႇတွၼ်ႉမီးပၼ်ႁႃၸွမ်းၽႂ် ၵူၺ်းၼႃႈမၼ်းတေမႃးၽႃႇတတ်းၼႆႉ မၼ်းၸၢႆးလႆႈၵႂႃႇၵူႈယိမ်ငိုၼ်း တီးၵူၼ်းႁူႉၸၵ်း 12,000 ဝၢတ်ႇ ဢၼ်ႁဵတ်းၵၢၼ်တီႈလဵဝ်ၵၼ် လူၺ်ႈဢဝ်ဝႂ်ယေးငိုၼ်း ATM ၵမ်ႉဝႆႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းပလိၵ်ႈထႆး လၢတ်ႈဝႃႈ ၵူၼ်းႁၢႆႉၼၼ်ႉ မၼ်းႁဵတ်းၵႅင်ႈၵႂႃႇတွင်ႈထၢမ်တီႈမေႃယႃၶဝ် မိူၼ်မႃးၸႂ်းၵူၼ်းပဵၼ်သေ လႆႈပႆဢွမ်ႈ ၶဝ်ႈၽၵ်းတူတၢင်းလင် ဢွၼ်တၢင်းတေဢဝ်ၵွင်ႈယိုဝ်းသႂ်ႇ ၵေႃႉဢၼ်တၢႆၼၼ်ႉ ယဝ်ႉ ဢွၵ်ႇပၢႆႈၵႂႃႇ ဝႃႈၼႆ။ ၸိူင်ႉႁိုဝ်ၵေႃႈလီ ယၢမ်းၽွင်းတေႃႈလဵဝ် ၽၢႆႇတၢင်းပလိၵ်ႈထႆးၶဝ် ယင်းတိုၵ်ႉ ၵူတ်ႇထတ်းတူၺ်း CCTV သေ ၸွမ်းတီႉၺွပ်းၵူၼ်းႁၢႆႉဝႆႉယူႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-07T11:14:53

https://taifreedom.com/%e1%80%99%e1%82%84%e1%82%88%e1%80%91%e1%80%9d%e1%80%ba%e1%82%88%e1%81%b5%e1%80%b1%e1%82%83%e1%82%89%e1%81%bc%e1%80%ad%e1%80%af%e1%80%84%e1%80%ba%e1%82%88%e1%80%9a%e1%80%b5%e1%80%95%e1%80%ba%e1%82%87/

မႄႈထဝ်ႈၵေႃႉၼိုင်ႈယဵပ်ႇၺႃးမၢၵ်ႇ

မႄႈထဝ်ႈၵေႃႉၼိုင်ႈ ပၢႆႈၽေးပၢင်တိုၵ်းၼႂ်းပိုၼ်ႉတီႈယဝ်ႉသေ ပွၵ်ႈၵႂႃႇယူႇၶိုၼ်းႁိူၼ်း တီႈၼႂ်းပွၵ်ႉမျႃႉၵၢၼ်ႇတႃႇ ဝဵင်းသီႇသႅင်ႇလႄႈ လႆႈပဵၼ်ၽေးယဵပ်ႇၺႃးမၢၵ်ႇယဵပ်ႇ ၽွင်းတိုၵ်ႉတေၵႂႃႇမႄးႁူဝ်ႉ ၼႆယဝ်ႉ။ မိူဝ်ႈဝႃးဝၼ်းထီႉ 6 June 2024 (ဝၼ်းလိူၼ်ႁူၵ်းလပ်း ပီႊတႆး 2118 ၼီႈ) ယၢမ်းၵၢင်ၼႂ် 09:00 မူင်းၼၼ်ႉ တေႃႇၸူဝ်းၸူဝ်း ဢႃႇယု 71 ပီႊ တေမႄးႁူဝ်ႉႁိူၼ်းၼႆသေ ၵႂႃႇႁႃယိမ်လဵၵ်းလိူဝ်ႈတင်းၶွၼ်ႉၸွၵ်း တီႈမေႃမိုဝ်းႁဵတ်းႁိူၼ်း (လၢၵ်ႈသမႃး) ယဝ်ႉသေ ၽွင်းပွၵ်ႈၶိုၼ်းႁိူၼ်းၼၼ်ႉ လႆႈၵိုင်ႉၵၢင်ႉယဵပ်ႇၺႃးမၢၵ်ႇယဵပ်ႇ ဢဝ်ၶႃၽၢႆႇၶႂႃပုတ်းၵႂႃႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၼႂ်းဝဵင်းသီႇသႅင်ႇၼႆႉ ၸုမ်းသိုၵ်းမၢၼ်ႈ လႄႈ ၸုမ်းသိုၵ်းပဢူဝ်း PNLA ပဵၼ်ပၢင်တိုၵ်းၵၼ်ႁၢဝ်ႈႁႅင်းသေ မၢၵ်ႇဢၼ်ဢမ်ႇပႆႇတႅၵ်ႇမၼ်းၵေႃႈ တေလႅပ်ႈၵိုတ်းထႅင်ႈၼမ်ၼႃႇ၊ မိူဝ်ႈလဵဝ် သိုၵ်းမၢၼ်ႈၵုမ်းထိင်းဝဵင်းလႆႈၶိုၼ်းယဝ်ႉသေတႃႉ ဢမ်ႇၵူတ်ႇထတ်း လွင်ႈမၢၵ်ႇမႅင်းပၼ်ၵူၼ်းမိူင်း သမ်ႉတဵၵ်းႁွင်ႉႁႂ်ႈၵူၼ်းမိူင်း ပွၵ်ႈမႃးယူႇၶိုၼ်းႁိူၼ်း ၸိူင်ႉၼၼ်၊ မႄႈထဝ်ႈၼၼ်ႉၵေႃႈ တိုၵ်ႉၸင်ႇႁႃပၢႆႈၽေးပၢင်တိုၵ်းပွၵ်ႈမႃးၵူၺ်း၊ ဢၼ်ၶႂ်ႈတုၵ်းယွၼ်းတႄႉ သင်ဝႃႈပီႈၼွင်ႉပၢႆႈၽေးႁဝ်းၶဝ် ပွၵ်ႈၶိုၼ်းႁိူၼ်းၽႂ်မၼ်း ၼႆၵေႃႈ ႁႂ်ႈၵူတ်ႇထတ်းတူၺ်း ဢွင်ႈတီႈၼႂ်းဝၢင်းႁိူၼ်း/ႁိမ်းႁွမ်းႁိူၼ်း ၽႂ်မၼ်းလီလီ လႄႈ သင်ဝႃႈထူပ်းႁၼ်မၢၵ်ႇမႅင်းၼႆ ယႃႇပေၵႂႃႇတိူဝ်ႉ/ၵႂႃႇယိပ်းမၼ်း ႁႂ်ႈပွင်ႇပၼ်တီႈ ၽူႈမီးပုၼ်ႈၽွၼ်းၵမ်းလဵဝ်ၼႆႉတေလီ ၵူၼ်းၼႂ်းႁိူၼ်းၵေႃႈ တေလွတ်ႈၽေးၵၼ်ပႃး ၼႆယဝ်ႉ။ တေႃႇၸူဝ်းၸူဝ်း မႄႈထဝ်ႈၵေႃႉယဵပ်ႇၺႃးမၢၵ်ႇယဵပ်ႇၼၼ်ႉ လႆႈႁူႉဝႃႈ လႆႈယူတ်းယႃတူဝ် တီႈႁူင်းယႃၽၢႆႇသိုၵ်းမၢၼ်ႈ ဝဵင်းဢွင်ႇပၢၼ်းဝႆႉ ဝႃႈၼႆ။ မိူဝ်ႈဝၼ်းထီႉ 5 May 2024 ၼၼ်ႉၵေႃႈ သွင်ၵေႃႉမႄႈလုၵ်ႈ ပၢႆႈၽေးပၢင်တိုၵ်း ပွၵ်ႈယူႇၶိုၼ်းတီႈဝဵင်းသီႇသႅင်ႇ လႆႈႁၼ်ၺႃးမၢၵ်ႇပွမ်းၼႂ်းၼမ်ႉႁွင်ႈ ၼႃႈႁိူၼ်းၸဝ်ႈၵဝ်ႇသေ သမ်ႉၵႂႃႇၶၢႆႉမၼ်းလႄႈ ဢဝ်ပဵၼ်ၽေး မၢၵ်ႇၵိုင်ႉၵၢင်ႉတႅၵ်ႇသႂ်ႇ တင်းမႄႈတင်းလုၵ်ႈ လႆႈတၢင်းၸဵပ်းမၢတ်ႇႁၢဝ်ႈႁႅင်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-06-06T13:44:36

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8%e1%80%9c%e1%82%86%e1%82%88%e1%80%95%e1%81%a2%e1%82%86%e1%82%88%e1%81%bd/

ၵူၼ်းမိူင်းတႆးလႆႈပၢႆႈၽေးပၢင်တိုၵ်းထႅင်ႈတင်းၼမ်

ယွၼ်ႉၸုမ်းသိုၵ်းၶၢင်တင်းသိုၵ်းမၢၼ်ႈ ပဵၼ်ပၢင်တိုၵ်းၵၼ်ၼႂ်းပိုၼ်ႉတီႈ ဝၢၼ်ႈတယႅတ်ႉတေႃး လႄႈ ဝၢၼ်ႈလႄႇၵျီး ဢိူင်ႇလႄႇၵျီး ၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇသေ မီးၵူၼ်းမိူင်းလႆႈပၢႆႈၽေးတင်းၼမ်။ သိုဝ်ႇၶၢဝ်ႇ RFA ဢွၵ်ႇဝႆႉဝႃႈ မိူဝ်ႈဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈၼၼ်ႉ ၸုမ်းသိုၵ်းမၢၼ်ႈ တပ်ႉၶမယ 348 ၊ ၶလယ 276 ၊ ၶလယ 223 လႄႈ ၸုမ်းသိုၵ်းၶၢင် KIA ပဵၼ်ပၢင်တိုၵ်းၵၼ်ႁၢဝ်ႈႁႅင်းသေ မီးၵူၼ်းမိူင်းၼႂ်းပိုၼ်ႉတီႈ မွၵ်ႈ 2,000 ၵေႃႉ လႆႈပၢႆႈၽေးၼႆယဝ်ႉ။ ၵူၼ်းမိူင်းဝဵင်းမိူင်းမိတ်ႈၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇဝႃႈ ဢွင်ႈတီႈဢၼ်ပဵၼ် ပၢင်တိုၵ်းၼၼ်ႉ ဢမ်ႇၵႆၵၼ်တင်းဝဵင်းမိူင်းမိတ်ႈ ပေႃးႁေႃႈလူတ်ႉၶိူင်ႈၼႆ မွၵ်ႈ 15 မိၼိတ်ႉၵူၺ်းထိုင်ယဝ်ႉ၊ ယွၼ်ႉပၢင်တိုၵ်းၸမ်ဝဵင်းၼႃႇသေ ပၢင်တိုၵ်းဢမ်ႇလၢမ်းၶဝ်ႈ ထိုင်ၼႂ်းဝဵင်းၼႆၼၼ်ႉ ဢမ်ႇမီးၽႂ်ၸၢင်ႈဝႃႈလႆႈလႄႈ လႆႈဢွၼ်ၵၼ် ငိူင်ႉဝႄႈပၢႆႈထႃႈဢွၼ်တၢင်း၊ မိူဝ်ႈပွၵ်ႈပုၼ်ႉၵေႃႈ သိုၵ်းသွင်ၽၢႆႇ ပိုတ်းယိုဝ်းၵၼ်လႄႈ ပၢင်တိုၵ်းလၢမ်းၶဝ်ႈထိုင် ၼႂ်းဝဵင်းမိူင်းမိတ်ႈ ဝႃႈၼႆ။ ၸွမ်းၼင်ႇသဵၼ်ႈမၢႆဢၼ် ၸုမ်းႁၼ်ထိုင်ၸွႆႈထႅမ်ၵူၼ်းၼင်ႇၵၼ် ၸၢတ်ႈၸိုင်ႈလုမ်ႈၾႃႉ UNOCHA ၵဵပ်းဝႆႉၼၼ်ႉတႄႉ ယွၼ်ႉပၢင်တိုၵ်းၼႂ်းမိူင်းႁူမ်ႈတုမ်သေ မီးၵူၼ်းမိူင်းလႆႈတုၵ်ႉၶ လႄႈ လႆႈပၢႆႈၽေးဝႆႉ သၢမ်လၢၼ်ႉပၢႆ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-06-06T13:12:51

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%81%b5%e1%80%ad%e1%80%af%e1%80%90%e1%80%ba%e1%80%b8/

ၵူဝ်းရီးယႃးၸၢၼ်း ၵိုတ်းလိုဝ်ႈၶေႃႈတူၵ်းလူင်းၵၢၼ်သိုၵ်းတင်းၵူဝ်းရီးယႃးႁွင်ႇ

ၵူဝ်းရီးယႃးၸၢၼ်း ၵိုတ်းလိုဝ်ႈၶေႃႈတူၵ်းလူင်းၽၢႆႇၵၢၼ်သိုၵ်း တင်းမူတ်း ဢၼ်မီးႁူမ်ႈၵၼ်တင်းၵူဝ်းရီးယႃးႁွင်ႇသေ ပဵၼ်ၵၢၼ်တုမ်ႉတွပ်ႇၶိုၼ်း ၵူဝ်းရီးယႃးႁွင်ႇ ဢၼ်ပွႆႇမၢၵ်ႇပွင်းလူမ်းလူင် သႂ်ႇယုၵ်းယၵ်း ၶဝ်ႈမႃးၼႂ်းလႅၼ်လိၼ်ၵူဝ်းရီးယႃးၸၢၼ်းၼၼ်ႉ ၼႆယဝ်ႉ။ မိူဝ်ႈၼႂ်းဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ၸွမ်ၸိုင်ႈၵူဝ်းရီးယႃးၸၢၼ်း လႆႈၵိုတ်းလိုဝ်ႈၶေႃႈတူၵ်းလူင်း ၽၢႆႇၵၢၼ်သိုၵ်းတင်းမူတ်း ဢၼ်ယၢမ်ႈလူတ်းယွၼ်ႇပၼ်လွင်ႈၶဵင်ႈၶႅင်ၵၼ်မႃး မိူဝ်ႈၼႂ်းပီႊ 2018 ၼၼ်ႉ၊ တႃႇတုမ်ႉတွပ်ႇၶိုၼ်း လွင်ႈဢၼ်ၵူဝ်းရီးယႃးႁွင်ႇ ပွႆႇမၢၵ်ႇပွင်းလူမ်းလူင် သႂ်ႇယုၵ်းယၵ်း လႄႈ ၶွင်ဝူၺ်ႇႁင်ႈ မႃးတူၵ်းသႂ်ႇတီႈၼႂ်းမိူင်းၵူဝ်းရီးယႃးၸၢၼ်း ၼႆယဝ်ႉ။ ၶေႃႈတူၵ်းလူင်းဢၼ်မီးႁူမ်ႈမႃး မိူဝ်ႈၽွင်းလွင်ႈၸမ်ၸႂ်ၵၼ်ယင်းတိုၵ်ႉလီယူႇၼၼ်ႉ လႆႈၵိုတ်းလိုဝ်ႈပႅတ်ႈၵမ်ႈၼမ်ယဝ်ႉလႄႈ မိူဝ်ႈပီႊပူၼ်ႉမႃးၼၼ်ႉၵေႃႈ ၵူဝ်းရီးယႃးၸၢၼ်းလႆႈၵိုတ်းလိုဝ်ႈၵႂႃႇၵမ်ႈၽွင်ႈယူႇ တႃႇတုမ်ႉတွပ်ႇၶိုၼ်းဢၼ်ၵူဝ်းရီးယႃးႁွင်ႇ သူင်ႇလၢဝ်ပွမ်ၶိုၼ်ႈၼိူဝ်ၵၢင်ႁၢဝ်သေ ႁဵတ်းႁႂ်ႈၽၢႆႇတၢင်းၵူဝ်းရီးယႃးႁွင်ႇပိုၼ်ၽၢဝ်ႇဝႃႈ တေဢမ်ႇပၼ်လွင်ႈၼပ်ႉယမ် ၼိူဝ်ၶေႃႈတူၵ်းလူင်းတင်းမူတ်းမိူၼ်ၵၼ်ၼႆယဝ်ႉ။ လွင်ႈၼႆႉ တေၸၢင်ႈပိုတ်ႇပၼ်သဵၼ်ႈတၢင်းႁႂ်ႈၵူဝ်းရီးယႃးၸၢၼ်း ၶိုၼ်းၽိုၵ်းၽွၼ်ႉသိုၵ်း လူၺ်ႈမၢၵ်ႇၵွင်ႈတႄႉလႄႈ ပွၵ်ႈမႃးပိုတ်ႇပၢင်တိုၵ်းသေႃႇသူၼ်းၵၼ်ၽၢႆႇတၢင်းၶိူင်ႈသဵင် ၸွမ်းလႅၼ်လိၼ်ၼၼ်ႉၶိုၼ်းထႅင်ႈ ယူႇယဝ်ႉ။ ပၢင်တိုၵ်းတၢင်းၶိူင်ႈသဵင်ၼၼ်ႉ ယၢမ်ႈပဵၼ်မႃးယူႇလႄႈ ၵူဝ်းရီးယႃးၸၢၼ်း လႆႈၸႂ်ႉတိုဝ်းၶိူင်ႈသဵင်ဢၼ်ယႂ်ႇ တႃႇပိုတ်ႇၽုၺ်ႇပိုၼ်ၽႄႈၵူႈၸိူဝ်ႉၵူႈလွင်ႈ ဢမ်ႇဝႃႈ ၽဵင်းၵႂၢမ်း K-pop တေႃႇထိုင်ၶေႃႈပိုၼ်ၽၢဝ်ႇ ဢၼ်ဢမ်ႇႁၼ်လီၸွမ်းလူင်ပွင်ၸိုင်ႈၵူဝ်းရီးယႃးႁွင်ႇ ပိုတ်ႇၽုၺ်ႇၵႂႃႇၼႂ်းပိုၼ်ႉတီႈလွတ်ႈသိုၵ်း လႅၼ်လိၼ်တင်းသွင်ၸိုင်ႈမိူင်းသေ၊ ၽၢႆႇတၢင်းၵူဝ်းရီးယႃးႁွင်ႇၵေႃႈ ဢမ်ႇႁၢၼ်ႉၸႂ်လွင်ႈၼႆႉမႃးလႄႈ ယၢမ်ႈလွၵ်ႇငိူတ်ႈဝႃႈ တေပိုတ်းယိုဝ်းၶိူင်ႈသဵင် လူၺ်ႈၵွင်ႈလူင်မႃးယဝ်ႉ၊ ယင်းလၢတ်ႈထႅင်ႈဝႃႈ လွင်ႈပွႆႇမၢၵ်ႇပွင်းလူမ်းလူင်ၼႆႉၵေႃႈ ပဵၼ်ၵၢၼ်တုမ်ႉတွပ်ႇၶိုၼ်းဢၼ်ၼိုင်ႈ မိူၼ်ၵၼ်။ သမ်ႉဝႃႈတင်းသွင်မိူင်းဢမ်ႇလႆႈတိုၵ်းယိုဝ်းၵၼ်သေတႃႉ လွင်ႈၼႆႉၵေႃႈလႆႈဝႃႈပဵၼ်ပၢင်တိုၵ်း ဢၼ်ၼိုင်ႈယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-06-06T12:10:48

https://taifreedom.com/%e1%81%b5%e1%80%ad%e1%81%bc%e1%80%ba%e1%81%b5%e1%80%b1%e1%82%83%e1%82%87%e1%81%be%e1%80%ae%e1%82%87%e1%81%b8%e1%80%ad%e1%80%b0%e1%80%84%e1%80%ba%e1%82%89%e1%82%81%e1%80%ad%e1%80%af%e1%80%9d%e1%80%ba/

ၵိၼ်ၵေႃႇၾီႇၸိူင်ႉႁိုဝ် ႁႂ်ႈလႆႈၽွၼ်းလီလႄႈ ဢမ်ႇပဵၼ်ၽေးတေႃႇတူဝ်ၶိင်း

Caffeine ၼႂ်းၵေႃႇၾီႇၼၼ်ႉ မီးတင်းၽွၼ်းလီ လႄႈၽွၼ်းၸႃႉၼင်ႇၵၼ်ယူႇယဝ်ႉ။ သင်ဝႃႈၵိၼ်ၵေႃႇၾီႇၼမ်ပူၼ်ႉတီႈၼႆၸိုင် တေၸၢင်ႈလႆႈၽွၼ်းတုမ်ႉယွၼ်ႈထိုင် လွင်ႈၼွၼ်းၵၢင်ၶိုၼ်း လႄႈတင်း တေၸၢင်ႈတိတ်း Caffeine သေ တေပဵၼ်မႃး မိုဝ်းသၼ်ႇ၊ ႁူဝ်ၶႆႈ၊ ႁူဝ်မဝ်း လႄႈ တၢင်းပဵၼ်တၢင်ႇမဵဝ်းထႅင်ႈ။ ၵူၺ်းၵႃႈ သင်ၵိၼ်ၵေႃႇၾီႇ ႁႂ်ႈမႅၼ်ႈၸွမ်းလွၵ်းလၢႆး ၵိၼ်ႁႂ်ႈၵိုင်ႇတၢၼ်ႇၼႆၸိုင် တေၸၢင်ႈႁဵတ်းႁႂ်ႈတူဝ်ၶိင်းလႆႈႁပ်ႉၽွၼ်းလီမၼ်းတဵမ်တဵမ်ထူၼ်ႈထူၼ်ႈယူႇယဝ်ႉ။ လွၵ်းလၢႆးၵိၼ်ၵေႃႇၾီႇဢၼ်ထုၵ်ႇမႅၼ်ႈၼၼ်ႉ – မိူဝ်ႈၵိၼ်ၵေႃႇၾီႇယဝ်ႉၼၼ်ႉ ပႂ်ႉတူၺ်းၽၢင်ႁၢင်ႈတူဝ်ၶိင်းၸဝ်ႈၵဝ်ႇ ႁႂ်ႈလီ မိူၼ်ၵၼ်တင်းလွင်ႈၵိၼ် Alcohol ၼၼ်ႉၵူၺ်း သင်ႁူႉဝႃႈ ႁဝ်းၵိၼ်လႆႈၼမ်ၵႃႈႁိုဝ် ၵိၼ်လႆႈလၢႆၵွၵ်း၊ ၵိၼ်ယဝ်ႉလၢႆၵွၵ်းသေ ႁူႉဝႃႈၵိၼ်ၼမ်ပူၼ်ႉလႄႈ ႁဵတ်းႁႂ်ႈၸႂ်သၼ်ႇ၊ မိုဝ်းသၼ်ႇ၊ ၼွၼ်းဢမ်ႇလပ်း ၼႆၸိုင် တေႁဵတ်းႁႂ်ႈႁဝ်းႁူႉဝႃႈ ၼိုင်ႈဝၼ်းၼႆႉ ႁဝ်းထုၵ်ႇလီၵိၼ်ၵေႃႇၾီႇၵႃႈႁိုဝ် ၵူၼ်းႁဝ်းၵေႃႉၼိုင်ႈ လႄႈၵေႃႉၼိုင်ႈၵေႃႈတေပိူင်ႈၵၼ်၊ လွင်ႈၵိၼ်ၵေႃႇၾီႇတၢင်းၼမ်ဢေႇ လႄႈမဵဝ်းၵေႃႉၾီႇ ၸိူဝ်းၼႆႉ မၼ်းတေပိူင်ႈၵၼ် ယူႇယဝ်ႉ။ လိူၵ်ႈၵိၼ်ၵေႃႇၾီႇလမ် ဢမ်ႇသႂ်ႇၵိူဝ်ဝၢၼ် ၵူၼ်းႁဝ်းၵမ်ႈၼမ် ဢၼ်ၵိၼ်ၵေႃႇၾီႇသေ ပီးၶိုၼ်ႈမႃးတိၵ်းတိၵ်းၼၼ်ႉ တေပဵၼ်ယွၼ်ႉၵိူဝ်ဝၢၼ် လႄႈ ၶရိမ်း ဢၼ်လေႃးမႃးၼႂ်းၵေႃႇၾီႇၼၼ်ႉယဝ်ႉ။ သင်ဝႃႈၸပ်းယိၼ်ႉၵေႃႇၾီႇသေ သမ်ႉၶႂ်ႈလႆႈၽွၼ်းလီတီႈ Caffeine တႄႉတႄႉ ပေႃးၼႆၸိုင် ထုၵ်ႇလီႁႃၵိၼ် ၵေႃႇၾီႇဢၼ်ဢမ်ႇသႂ်ႇၵိူဝ်ဝၢၼ် လႄႈ ၶရိမ်း ဢၼ်ႁွင်ႉဝႃႈ ၵေႃႇၾီႇလမ် ဢမ်ႇၼၼ် Americano တွၼ်ႈတႃႇႁႂ်ႈလႆႈႁပ်ႉၽွၼ်းလီ ဢၼ်မႃးၸွမ်းၵေႃႇၾီႇၼၼ်ႉလၢႆလၢႆ ဢၼ်ဢမ်ႇလေႃးပႃး ၵိူဝ်ဝၢၼ်လႄႈ တၢင်ႇၸိူဝ်ႉတၢင်ႇမဵဝ်း ဢၼ်ပိူၼ်ႈသႂ်ႇလေႃးမႃးပႃး။ ၵိၼ်ၵေႃႇၾီႇႁႂ်ႈထုၵ်ႇမႅၼ်ႈၶၢဝ်းယၢမ်း ပဵၼ်လွင်ႈၼိုင်ႈဢၼ်ပဵၼ်ပၼ်ႁႃယႂ်ႇ တွၼ်ႈတႃႇၵူၼ်းၵႆႉၵိၼ်ၵေႃႇၾီႇ ပဵၼ်လွင်ႈၵိၼ်ၵေႃႇၾီႇၶၢဝ်းယၢမ်းဢၼ်ဢမ်ႇထုၵ်ႇမႅၼ်ႈ မိူၼ်ၼင်ႇ ၶၢဝ်းယၢမ်း ၵၢင်ၶမ်ႈၵၢင်ၶိုၼ်း တေၸၢင်ႈႁဵတ်းႁႂ်ႈ Caffeine ၼႆႉ ၶဝ်ႈၵႂႃႇယႃႉတႃၼွၼ်း ထိုင်တီႈၼွၼ်းဢမ်ႇလပ်းလႆႈ။ ယွၼ်ႉၼၼ် ထုၵ်ႇလီၵိၼ်ၵေႃႇၾီႇ ဢၼ်ဢမ်ႇၸႂ်ႈၶၢဝ်းယၢမ်းမိူဝ်ႈတေၼွၼ်း။ ဢမ်ႇၵိၼ်ၵေႃႇၾီႇ မိူဝ်ႈတွင်ႉပဝ်ႇ သူၶဝ်ႁဝ်းႁႃးတေႁၼ်မႅၼ်ႈယူႇဝႃႈ ၵေႃႇၾီႇၼႆႉ တေၶၢႆၸွမ်းတၢင်းၵိၼ် လၢႆလၢႆမဵဝ်း မိူၼ်ၼင်ႇ ၶဝ်ႈမုၼ်းၶဝ်ႈပွင်း ၸိူဝ်းၼႆႉ ယွၼ်ႉဝႃႈ လွင်ႈၵိၼ်ၵေႃႇၾီႇမိူဝ်ႈၼႂ်းတွင်ႉပဝ်ႇ ၼႂ်းတွင်ႉဢမ်ႇမီးသင်ၼၼ်ႉ တေၵႂႃႇၸွႆႈႁဵတ်းႁႂ်ႈၼမ်ႉယွႆႈဢႁႃႇရၼႂ်းႁူင်းၶဝ်ႈ ဢွၵ်ႇမႃးၼမ်လႆႈ ယွၼ်ႉၼၼ် သင်ဝႃႈၵိၼ်ၵေႃႇၾီႇ လႄႈ ၶဝ်ႈမုၼ်းၶဝ်ႈပွင်း မိူဝ်ႈလဵဝ်ၵၼ်ၼႆ တေၵႂႃႇၸွႆႈလွင်ႈၼႆႉလႆႈၼၼ်ႉယဝ်ႉ။ ဢမ်ႇၵိၼ်ၵေႃႇၾီႇၵူႈၶမ်ႈၵူႈၶိုၼ်း မၢင်ၵေႃႉၼႆ တေၵႆႉၵိၼ်ၵေႃႇၾီႇ မိူဝ်ႈၽွင်းယၢမ်းလူဝ်ႇလူလိၵ်ႈ ဢမ်ႇၼၼ် မိူဝ်ႈၽွင်းယၢမ်းလူဝ်ႇႁဵတ်းၵၢၼ်ၵၢင်ၶိုၼ်း ၼင်ႇႁိုဝ်တေဢမ်ႇၶႂ်ႈၼွၼ်း သမ်ႉဝႃႈ Caffeine တေၸွႆႈႁဵတ်းႁႂ်ႈဢွၵ်းဢေႃႁဝ်းႁဵတ်းၵၢၼ်လႆႈၸူဝ်ႈၶၢဝ်း ဝႃႈၼႆသေတႃႉ ၵူၺ်းၵႃႈဢမ်ႇထုၵ်ႇလီၸႂ်ႉမၼ်းယူႇတႃႇသေႇ ယွၼ်ႉဝႃႈ ဢွၵ်းဢေႃႁဝ်းၼႆႉ မၼ်းၵေႃႈလူဝ်ႇလွင်ႈလိုဝ်ႈႁိူဝ်ႉယူႇ။ ၵိၼ် Calcium တႅၼ်းတၢင် သင်ဝႃႈၵိၼ်ၵေႃႇၾီႇယူႇတႃႇသေႇၼႆ ထုၵ်ႇလီၵိၼ်ပႃး Calcium မိူၼ်ၼင်ႇ ၼူမ်း၊ ၼူမ်းသူမ်ႈ၊ ပႃဢွၼ်ႇပႃဢိတ်း၊ ၽၵ်းၶၼႃႉ၊ ၵလၢၼ်ႇသၢႆႇ (ၽၵ်းၵၢတ်ႇမွၵ်ႇၶဵဝ်) ၸႃႉၵႂႃႇၸိူဝ်းၼႆႉ တွၼ်ႈတႃႇၵႂႃႇတႅၼ်းတၢင်တီႈ Calcium ဢၼ်ယွမ်းၵႂႃႇၸွမ်းၽၢႆႈဢွၼ်ႇ လႄႈလူတ်းယွမ်းပႃး လွင်ႈတေပဵၼ်လုပ်ႇၶွပ်ႈ (Osteoporosis) ၼၼ်ႉယဝ်ႉ။ ၵိၼ်မၢၵ်ႇမႆႉလႄႈၽၵ်းယိူဝ်ႈၼၢင်းၶဵဝ်ၼမ်ၶိုၼ်ႈ ၵိၼ်ပၼ်မၢၵ်ႇမႆႉလႄႈၽၵ်းယိူဝ်ႈၼၢင်းၶဵဝ် ႁႂ်ႈပဵင်းပေႃးၵူႈဝၼ်း ယွၼ်ႉပိူဝ်ႈမိူဝ်ႈၽွင်းယၢမ်းၶူဝ်ႈမဵတ်ႉၵေႃႇၾီႇၼၼ်ႉ တေမီး Frere Radicals သင်ဝႃႈၵိၼ်ပၼ်ၽၵ်း ဢၼ်မီး Vitamin C ၊ Vitamin E ၊ Beta- carotene ၼႂ်းၽၵ်းၶဵဝ်မၢၵ်ႇမႆႉ မိူၼ်ၼင်ႇ မၢၵ်ႇၶိူဝ်သူမ်ႈ၊ ႁူဝ်ပိုၵ်ႉလႅင်၊ ၽၵ်းဝႂ်သီၶဵဝ်၊ မၢၵ်ႇၵႃႇ၊ မၢၵ်ႇၸွၵ်း ၸႃႉၵႂႃႇၸိူဝ်းၼႆႉ တေၸွႆႈႁဵတ်းႁၢႆႉပႅတ်ႈ Frere Radicals ဢၼ်မီးၼႂ်းတူဝ်ၶိင်းလႆႈ။ ၵိၼ်ၼမ်ႉၼမ်ၼမ် သင်ဝႃႈၵိၼ်ၵေႃႇၾီႇၸိုင် သၢၼ် Caffeine ၼၼ်ႉ တေၸၢင်ႈႁဵတ်းႁႂ်ႈ ၵႆႉၵႆႉၽၢႆႈဢွၼ်ႇလႄႈ ယွၼ်ႉၼၼ် ထုၵ်ႇလီၵိၼ်ပၼ်ၼမ်ႉၼမ်ၼမ် တွၼ်ႈတႃႇၵႂႃႇတႅၼ်းၶိုၼ်းဢၼ်ႁဝ်းၽၢႆႈဢွၼ်ႇဢွၵ်ႇၵႂႃႇၼၼ်ႉယဝ်ႉ။ ပိၼ်ႇတႅမ်ႈ − ယိင်းၼွင်ႉ တႆးလွတ်ႈလႅဝ်း ဢၢင်ႈဢိင် − Sanook

['ပၢႆးယူႇလီ', 'ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-06-06T11:46:17

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87-%e1%80%9c%e1%80%bd%e1%81%b5%e1%80%ba%e1%82%87%e1%80%84%e1%80%ad%e1%80%b0%e1%80%90%e1%80%ba%e1%82%88%e1%80%9e%e1%80%b0%e1%80%84/

ပူႇတိၼ်ႇ လွၵ်ႇငိူတ်ႈသူင်ႇၶိူင်ႈယိပ်းပၼ်တၢင်ႇၸိုင်ႈမိူင်း တွပ်ႇတႅၼ်မိူင်းဝၼ်းတူၵ်း

တႃႇပိုတ်းယိုဝ်းပဝ်ႉမၢႆၼႂ်းမိူင်းဝၼ်းတူၵ်းၼႆသေ ပူႇတိၼ်ႇ တေၸွႆႈထႅမ်ၶိူင်ႈယိပ်း တၢင်ႇၸိုင်ႈမိူင်း ၵူၺ်းဢမ်ႇမီးပၢႆးဝူၼ်ႉတႃႇ ပိုတ်းယိုဝ်းၸုမ်း NATO ၸွမ်းၼင်ႇထုၵ်ႇၵၢဝ်ႇၼႄးၼၼ်ႉ ၼႆယဝ်ႉ။ မိူဝ်ႈဝႃးဝၼ်းထီႉ 5 June 2024 (လိူၼ်ႁူၵ်းလွင်ႈ 14 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸွမ်ၸိုင်ႈရၢတ်ႉသျႃး ပူႇတိၼ်ႇ လႆႈဢွၵ်ႇမႃးလၢတ်ႈသႄႉသွမ်း ၵဵဝ်ႇလူၺ်ႈ လွင်ႈမိူင်းဝၼ်းတူၵ်း ၸတ်းႁႃၶိူင်ႈယိပ်းသႅၼ်းယိုဝ်းၵႆပၼ်ယူႇၶရဵၼ်းသေ လွၵ်ႇငိူတ်ႈ ဝႃႈ ရၢတ်ႉသျႃးၵေႃႈ တေဢဝ်ၶိူင်ႈယိပ်းမိူၼ်မိူင်းဝၼ်းတူၵ်းၸွႆႈထႅမ်ယူႇၶရဵၼ်း ၸွႆႈ ပၼ်တၢင်ႇၸိုင်ႈမိူင်း ပိူဝ်ႈတႃႇပိုတ်းယိုဝ်းပဝ်ႉမၢႆၼႂ်းမိူင်းဝၼ်းတူၵ်း ၼႆယူႇယဝ်ႉ။ သင်မီးၵူၼ်းဝူၼ်ႉဝႃႈ လွင်ႈသူင်ႇၶိူင်ႈယိပ်းၶဝ်ႈၵႂႃႇၼႂ်းပၢင်တိုၵ်း တႃႇပိုတ်းယိုဝ်း လႄႈ သၢင်ႈပၼ်ႁႃပၼ်ရၢတ်ႉသျႃး ယဝ်ႉၼၼ်ႉၼႆၸိုင် ႁဵတ်းသင်လႄႈ ႁဝ်းတေဢမ်ႇမီး သုၼ်ႇတႃႇသူင်ႇၶိူင်ႈယိပ်းပၼ်ၸိုင်ႈမိူင်းၼႂ်းပွတ်းတွၼ်ႈ ၸွတ်ႇတူဝ်ႈလုမ်ႈၾႃႉ ဢၼ်တေမီးတိုဝ်ႉတၢင်းပိုတ်းယိုဝ်း တပ်ႉပၢင်သဝ်းမိူင်းဝၼ်းတူၵ်းၼၼ်ႉၼႆ ၸွမ်ၸိုင်ႈရၢတ်ႉသျႃး ပူႇတိၼ်ႇ သိုပ်ႇလၢတ်ႈၼင်ႇၼႆ။ ၼွၵ်ႈလိူဝ်သေၼႆႉ ယူႇတီႈၸွမ်ၸိုင်ႈရၢတ်ႉသျႃး ပူႇတိၼ်ႇၵေႃႈ ယင်းလႆႈပၢၵ်ႈပႅတ်ႈ လွင်ႈဢၼ်ဝႃႈ ရၢတ်ႉသျႃး မီးၽႅၼ်တေပိုတ်းယိုဝ်းၸုမ်း NATO ၼၼ်ႉပႃး မိူၼ်ၵၼ်။ ၸိူင်ႉႁိုဝ်ၵေႃႈလီ ယူႇတီႈသိုဝ်ႇၶၢဝ်ႇ AFP လၢႆးငၢၼ်းဝႃႈ ဢွၼ်တၢင်းရၢတ်ႉသျႃး တေ ၶဝ်ႈပိုတ်းယိုဝ်းယူႇၶရဵၼ်း မိူဝ်ႈဝၼ်းထီႉ 24 February 2022 ၼၼ်ႉ ၽၢႆႇတၢင်းရၢတ်ႉ သျႃးၵေႃႈ လႆႈဢွၵ်ႇမႃးပၢၵ်ႈပႅတ်ႈလွင်ႈၼႆႉ ပဵၼ်ၶၢဝ်းတၢင်းလၢႆလိူၼ် မိူၼ်ၵၼ် ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းရၢတ်ႉသျႃး ယင်းပိုၼ်ၽၢဝ်ႇဢဝ်လႅၼ်လိၼ်မိူင်း ယူႇၶရဵၼ်းတႃႇ 5 ပွတ်းတွၼ်ႈ ၶဝ်ႈပဵၼ်မိူင်းရၢတ်ႉသျႃးသေ ယူႇတီႈၸဝ်ႈၼႃႈတီႈ ရၢတ်ႉသျႃး ႁူမ်ႈပႃး ၸွမ်ၸိုင်ႈရၢတ်ႉသျႃး ပူႇတိၼ်ႇၵေႃႈ ယၢမ်ႈလၢတ်ႈဝႃႈ လႅၼ်လိၼ် ၸိူဝ်းၼၼ်ႉ ယၢမ်ႈယူႇၽၢႆႇတႂ်ႈပိူင်ဢုပ်ႉပိူင်ႇရၢတ်ႉသျႃး မိူဝ်ႈၼႂ်းပၢၼ်သူဝ်ႇပီႇယႅတ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-06T11:43:57

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-18/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵူၼ်းမိူင်းထႅင်ႈ

ၵူၼ်းမိူင်းၼႂ်းပိုၼ်ႉတီႈ ပၢႆႈၽေးပၢင်တိုၵ်းသေ ႁႃဢွင်ႈတီႈလွတ်ႈၽေးယူႇသဝ်း ၼၼ်ႉ ထုၵ်ႇၺႃးၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ လႄႈ မီးလုၵ်ႈဢွၼ်ႇ ပႃးၸဵမ်ၵူၼ်းထဝ်ႈ လႆႈမၢတ်ႇၸဵပ်းလူႉတၢႆတင်းၼမ်။ သိုဝ်ႇၶၢဝ်ႇ Myanmar Now ဢွၵ်ႇဝႆႉဝႃႈ မိူဝ်ႈဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 09:00 မူင်းၼၼ်ႉ ၸုမ်း PDF ၶဝ်ႈတိုၵ်းသိုၵ်းမၢၼ်ႈသေ သွင်ၽၢႆႇလႆႈပဵၼ်ပၢင်တိုၵ်းၵၼ် ဝၢၼ်ႈတီႈၼိုင်ႈ ဢၼ်မီးၼႂ်းၵႄႈၵၢင် ၸႄႈဝဵင်းပၶူၵ်ႉၵူႇ − ဝဵင်းမျၢႆႇ တိူင်းမၵူၺ်း လႄႈ မီးၵူၼ်းမိူင်းၼႂ်းပိုၼ်ႉတီႈ လႆႈပၢႆႈၽေးပၢင်တိုၵ်းၸွမ်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵူၼ်းမိူင်းလုၵ်ႉဢဝ်ဢွင်ႈတီႈပဵၼ် ပၢင်တိုၵ်းၼၼ်ႉသေ ပၢႆႈၵႂႃႇတီႈဝၢၼ်ႈၵၢၼ်ႇမျိၼ်ႉၵူင်း ဢၼ်ယၢၼ်ၵႆၵၼ်တင်း ဝဵင်းပၶူၵ်ႉၵူႇ 13 လၵ်း၊ ၵမ်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈၼႂ်းၵၢင်ဝၢၼ်ႈၵၢၼ်ႇမျိၼ်ႉၵူင်း လႄႈ ၸၢၵ်ႇမၢၵ်ႇတိူဝ်ႉၸပ်းၵူၼ်းမိူင်း တၢႆ 4 ၵေႃႉ တူဝ်ၸိူဝ်းၶဝ်ၼၼ်ႉသမ်ႉပေႃးယွၵ်းယွႆႈလူင်ၵႂႃႇမူတ်း၊ ၸိူဝ်းလႆႈမၢတ်ႇၸဵပ်းသမ်ႉမီး 14 ၵေႃႉ လႄႈ ၼႂ်းၼၼ်ႉသမ်ႉ မီးလုၵ်ႈဢွၼ်ႇ 3 ၵေႃႉ ၵူၼ်းလူင် 2 ၵေႃႉ ဢၼ်လီလႆႈမႆႈၸႂ်ႁႅင်းဝႆႉ ဝႃႈၼႆ။ ၵဵဝ်ႇလူၺ်ႈလွင်ႈပၢင်တိုၵ်းသမ်ႉ လႆႈႁူႉဝႃႈ ၸုမ်းသိုၵ်းမၢၼ်ႈ ဢၼ်ပၵ်းတပ်ႉတီႈ ဝဵင်းပၶူၵ်ႉၵူႇ ဢဝ်ၵႃး 17 လမ်း တၢင်ႇၶဝ်ႈၼမ်ႉတၢင်းၵိၼ်သေ မီးၵူၼ်းသိုၵ်း ဢဝ်ႁူမ်ႇလူမ်ႈ 150 ၵေႃႉ လႄႈ မုင်ႈၼႃႈၵႂႃႇတၢင်းဝဵင်းၵမ်ႇမႃႇ ထုၵ်ႇၺႃးၸုမ်း PDF ၶဝ်ႈတိုၵ်းပွတ်းတၢင်း ၼႆယဝ်ႉ။ မိူဝ်ႈဝၼ်းထီႉ 3 June 2024 ယၢမ်းၵၢင်ၼႂ် 08:00 မူင်း ၽွင်းၵူၼ်းမိူင်း တိုၵ်ႉၸွႆႈၵၼ်ၼႂ်းပၢင်ၶႅၵ်ႇ မၼိၼ်းသီႇ တီႈဝၢၼ်ႈမတေႃး ၸႄႈဝဵင်းမိၼ်းၵိၼ်း တိူင်းၸႄႈၵႅင်းၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇလႄႈ မီးၵူၼ်းမိူင်းလႆႈတၢႆၵႂႃႇ 30 ၵေႃႉ မၢတ်ႇၸဵပ်း 26 ၵေႃႉ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-06-05T15:37:58

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%b8%e1%81%bc%e1%80%ba%e1%82%89%e1%80%9c%e1%82%84%e1%82%88-%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba/

ၽူႈမီးၸၼ်ႉလႄႈ ၵေႃႉသိုၵ်းၵေႃႉႁၢၼ် SSPP/SSA မႃးၶဝ်ႈႁူမ်ႈႁွမ်း RCSS/SSA တင်းၼမ်

ၵွပ်ႈႁၼ်ထိုင်ဝႃႈ ဢမ်ႇၶႂ်ႈယူႇတႂ်ႈမိုဝ်းသိုၵ်းတၢင်ႇၸုမ်းလႄႈ ဢမ်ႇၶႂ်ႈဝၢႆႇပၢၵ်ႇၵွင်ႈ တိုၵ်းၶိုၼ်းၼိူဝ်ႉလိူတ်ႈၸိူဝ်ႉၶိူဝ်းတူဝ်ႇၵဝ်ႇၼႆသေ ယူႇတီႈၽူႈမီးၸၼ်ႉ လႄႈ ၵေႃႉသိုၵ်းၵေႃႉႁၢၼ် ၼႂ်းၸုမ်း SSPP/SSA ၵမ်ႈၽွင်ႈ လႆႈဢဝ်တင်းၶိူင်ႈယိပ်းၵွင်ႈၵၢင်ႇ သေ မႃးၶဝ်ႈႁူမ်ႈႁွမ်းၼႂ်းတပ်ႉသိုၵ်းၸိုင်ႈတႆး RCSS/SSA ပွတ်းသၢႆမိူင်းယွၼ်းမိူင်းပဵင်း တင်းၼမ်ၼႆယဝ်ႉ။ တင်ႈတႄႇဢဝ်ၼႂ်းလိူၼ် May – June 2024 (လိူၼ်ထူၼ်ႈႁႃႈ − လိူၼ်ထူၼ်ႈႁူၵ်း 2024) မႃးၼႆႉ ၵူၼ်းသိုၵ်း SSPP/SSA ၸိူဝ်းဢမ်ႇႁၼ်လီၸွမ်း လွင်ႈတႆးတေႃႉတႆးတိုၵ်းၵၼ်လႄႈသင်၊ ဢမ်ႇၶၢမ်ႇလႆႈလွင်ႈပေႉၵိၼ်တဵၵ်းတဵင်ၵၼ် ၸိူဝ်းၼႆႉလႄႈ ဢွၼ်ၵၼ်ပၢႆႈဢွၵ်ႇတပ်ႉသေ မႃးႁူမ်ႈႁွမ်း ၼႂ်းတပ်ႉသိုၵ်းၸိုင်ႈတႆး RCSS/SSA တၢင်းပွတ်းသၢႆမိူင်းယွၼ်း၊ မိူင်းပဵင်းၼႆႉ မီး (15) ၵေႃႉယဝ်ႉ ၵမ်ႈၽွင်ႈၵေႃႈပႃးၶိူင်ႈယိပ်း လႄႈမၢၵ်ႇၵွင်ႈၸိုၼ်းယၢမ်းသေမႃး၊ ၵမ်ႈၽွင်ႈၵေႃႈ မႆႈၸႂ်ႈပေႃႈမႄႈပီႈၼွင်ႉတၢင်းႁိူၼ်းၸိူဝ်းၼႆသေ ဢမ်ႇပႃးသင်မႃး ဢဝ်တူဝ်လွတ်ႈမႃးၵူၺ်းၵေႃႈမီး ၼႆယဝ်ႉ။ မိူဝ်ႈၼႂ်းဝၼ်းထီႉ 6 May 2024 ၵူၼ်းသိုၵ်း SSPP/SSA 2 ၵေႃႉ 1. ၸၢႆးသႅင်ၸၢမ်ႇ၊ 2. ၸၢႆးၶမ်းပၢၼ်း (ႁွင်ႉ) ၸၢႆးလႅင်း ပဵၼ်ၵူၼ်းသိုၵ်းၼႂ်းတပ်ႉၵွင် ဢၼ်ၽူႈၵွၼ်းတပ်ႉၵွင် (972) ၸဝ်ႈပီးဢွၼ်ႇ ဢွၼ်ႁူဝ်ၼၼ်ႉ ပႃးတင်းၵွင်ႈ MQ (2) လဝ်း၊ မႅၵ်ႉၵွင်ႈ (8) မႅၵ်ႉ၊ မၢၵ်ႇၵွင်ႈ (400) လုၵ်ႈ၊ မၢၵ်ႇပွမ်း (8) လုၵ်ႈ၊ ၸၢၵ်ႈလၢတ်ႈ (1) လုၵ်ႈ ၸိူဝ်းၼႆႉသေ မႃးႁူမ်ႈႁွမ်းၼႂ်းတပ်ႉသိုၵ်းၸိုင်ႈတႆး RCSS/SSA ပွတ်းသၢႆမိူင်းယွၼ်း၊ မိူင်းပဵင်း ၼႆယဝ်ႉ။ မိူဝ်ႈဝၼ်းထီႉ 3 June 2024 ၼႆႉၵေႃႈ မီးၵူၼ်းသိုၵ်း SSPP/SSA 1 ၵေႃႉ ၸိုဝ်ႈ ၸၢႆးဢုင်း ယူႇၼႂ်းၸႄႈဝဵင်းမၢႆ – 24 ဢၼ်ၸဝ်ႈဢုင်းၵျေႃႇ ဢွၼ်ႁူဝ်ၼၼ်ႉ ပႃးတင်းၵွင်ႈ M 22 (1) လဝ်း၊ မႅၵ်ႉၵွင်ႈ (4) မႅၵ်ႉ၊ မၢၵ်ႇၵွင်ႈ (100) လုၵ်ႈ မႃးႁူမ်ႈႁွမ်းတပ်ႉသိုၵ်းၸိုင်ႈတႆး RCSS/SSA မိူၼ်ၵၼ်ၼႆယဝ်ႉ။ ၼႂ်းဝၼ်းထီႉ 3 June 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ မီးၵူၼ်းသိုၵ်း SSPP 9 ၵေႃႉ 1. ၸၢႆးၶိူဝ်း၊ 2. ၸၢႆးပူး၊ 3. ၸၢႆးလူႇ၊ 4. ၸၢႆးလႅင်း၊ 5. ၸၢႆးထွၼ်း ယူႇၼႂ်းတပ်ႉ ဢၼ်ၽူႈၵွၼ်းတပ်ႉၵွင် (972) ၸဝ်ႈပီးဢွၼ်ႇ ဢွၼ်ႁူဝ်၊ မီးထႅင်ႈ 6. လုင်းဢွင်ႇ ဢႃႇယု 64 ပီႊ၊ 7. လုင်းဢွင်ႇၶမ်း ဢႃႇယု 51 ပီႊ၊ 8. လုင်းၸၢမ်ႇ ဢႃႇယု 62 ပီႊ၊ 9. လုင်းလႃႉၵျေႃႇ ဢႃႇယု 52 ပီႊ ယူႇၼႂ်းၸဝ်ႈပဵင်းဢွၼ်ႁူဝ် ၸိူဝ်းၼႆႉၵေႃႈ ပၢႆႈဢဝ်တူဝ်လွတ်ႈသေ မႃးႁူမ်ႈႁွမ်းၼႂ်း RCSS/SSA မိူၼ်ၵၼ် (ဢမ်ႇပႃးၶိူင်ႈယိပ်းသင်မႃး)။ မိူဝ်ႈဝၼ်းထီႉ 4 June 2024 ၼၼ်ႉၵေႃႈ ၽူႈမီးၸၼ်ႉလႄႈ ၵေႃႉသိုၵ်းၵေႃႉႁၢၼ် SSPP/SSA 2 ၵေႃႉ 1. ၸၢႆးဝုၼ်း ၸၼ်ႉၶုၼ်ႁၢၼ်၊ 2. ၸၢႆးသီႇရိ ၸၼ်ႉႁူဝ်ႁၢၼ် ယူႇၼႂ်း ၸႄႈဝဵင်းမၢႆ – 35 ဢၼ်ၸဝ်ႈသိုၵ်းၽူဝ်းလူႇ ဢွၼ်ႁူဝ်ၼၼ်ႉ ပႃးတင်းၵွင်ႈ MQ (1) လဝ်း၊ ၵွင်ႈ M-21 (1) လဝ်း၊ ၵွင်ႈပွတ်း C-Z (1) လဝ်း၊ မၢၵ်ႇၵွင်ႈ M-22 (106) လုၵ်ႈ၊ လႄႈမၢၵ်ႇပွင်ႈပွတ်း 9mm (19) လုၵ်ႈသေ မႃးႁူမ်ႈႁွမ်းတပ်ႉသိုၵ်းၸိုင်ႈတႆး RCSS/SSA မိူၼ်ၵၼ်။ လိူဝ်ၼၼ်ႉဢမ်ႇၵႃး မိူဝ်ႈဝႃးဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ၼႆႉၵေႃႈ ၽူႈမီးပုၼ်ႈၽွၼ်း ၼႂ်းတပ်ႉသိုၵ်းၸိုင်ႈတႆး RCSS/SSA လၢႆးငၢၼ်းလၢတ်ႈၼႄဝႃႈ “သိုၵ်းၵူၼ်းမိူင်း SSPP ၵေႃႉၼိုင်ႈ (ဢမ်ႇပႃးၶိူင်ႈယိပ်းသင်) လၵ်ႉပၢႆႈၽၢတ်ႇၸုမ်းသေ မႃးၸူး RCSS/SSA ႁဝ်းၶႃႈၵေႃႉၼိုင်ႈ ၸိုဝ်ႈႁွင်ႉဝႃႈ လုင်းတေႃး ဢႃႇယု 55 ပီႊ ပဵၼ်ၵူၼ်းသိုၵ်းၼႂ်း တပ်ႉၵွင် 977 (SSPP/SSA) ဢၼ်ၽူႈၵွၼ်းတပ်ႉၵွင်ပဵၼ် ၸဝ်ႈပီးလူင် ငဝ်ႈတပ်ႉပၵ်းဝႆႉတီႈ ၵဵင်းၶမ်းလူင်ၼႆသေ ပၢႆႈမႃးၼႂ်း RCSS/SSA မိူၼ်ၵၼ် လွင်ႈတၢင်းဢၼ်လုင်းတေႃး လႆႈမႃးႁဵတ်းသိုၵ်းၼႂ်း SSPP ၼႆႉ ယွၼ်ႉဝႃႈ ၵေႃႉပဵၼ်လုၵ်ႈၸၢႆးလၵ်ႉပၢႆႈသေ SSPP ၶိုၼ်းမိူဝ်းၺွပ်း ၵေႃႉပဵၼ်ပေႃႈ မႃးႁဵတ်းတႅၼ်းတၢင်လုၵ်ႈၸၢႆးၶိုၼ်းၼႆၶႃႈ ၸွမ်းၼင်ႇ ၵၢင်ၸႂ်ၵေႃႉပဵၼ်လုင်းတေႃး ၶႂ်ႈလႆႈၶႂ်ႈပဵၼ်ၼၼ်ႉ လႆႈၸွႆႈထႅမ်ပၼ်သေ တေပွႆႇပၼ်ၵႂႃႇလွတ်ႈလွတ်ႈလႅဝ်းလႅဝ်း” လၢတ်ႈၼင်ႇၼႆ။ ၵူၼ်းသိုၵ်း SSPP/SSA ၸိူဝ်းဢၼ်မႃးႁူမ်ႈႁွမ်းတပ်ႉသိုၵ်းၸိုင်ႈတႆး RCSS/SSA လၢတ်ႈၼႄဝႃႈ “ႁဝ်းၶႃႈတႄႉဢမ်ႇႁၼ်လီ တီႈသိုၵ်းတၢင်ႇၸုမ်း မႃးဢွၼ်ႁူဝ်ႁဝ်း သမ်ႉလႆႈဝၢႆႇပၢၵ်ႇၵွင်ႈၸူးတႆးၶိုၼ်း လိူဝ်ၼၼ်ႉၵေႃႉ ဢမ်ႇၶၢမ်ႇလႆႈ လွင်ႈၶီႇၼဵၵ်းတဵၵ်းတဵင်ပေႉၵိၼ်ၵၼ်ၸိူဝ်းၼႆႉသေ ၸင်ႇပၢႆႈမႃးၸူးတပ်ႉသိုၵ်း RCSS ဢေႃႈ ဢၼ်ပၢႆႈၸူး RCSS ၼႆႉ ၶႂ်ႈဝႃႈမီးၵူႈဝၼ်းယဝ်ႉ ဢၼ်တေပၢႆႈထႅင်ႈၵေႃႈမီးတင်းၼမ်ၶႃႈ” လၢတ်ႈၼႄၼင်ႇၼႆ။ ၵဵဝ်ႇၵပ်းလွင်ႈ ၵူၼ်းသိုၵ်း SSPP/SSA 15 ၵေႃႉ ၼၼ်ႉ ၼင်ႇၵၢင်ၸႂ်ၶဝ်ႈၸဝ်ႈမီး ၶႂ်ႈသိုပ်ႇယူႇၸိူင်ႉႁိုဝ်၊ ၶႂ်ႈႁဵတ်းသင်၊ လွင်ႈယၢပ်ႇၽိုတ်ႇၶဝ်ႈမီးၸိူင်ႉႁိုဝ် ၸဵမ်ၸိူဝ်းၼႆႉ ၽၢႆႇတၢင်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA တေၸွႆႈထႅမ်ၶိုင်ပၼ် ၼင်ႇၵၢင်ၸႂ်ၶဝ်ၸဝ်ႈတုၵ်းယွၼ်းမႃးၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-06-05T13:42:42

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88%e1%80%9e%e1%80%ad%e1%80%af/

ၸုမ်းသိုၵ်းမၢၼ်ႈ လႄႈသိုၵ်းၶၢင် KIA ႁူမ်ႈ KPDF ပဵၼ်ပၢင်တိုၵ်းၵၼ် တီႈမိူင်းမိတ်ႈ

သိုၵ်းမၢၼ်ႈတင်သိုၵ်းၶၢင် KIA + KPDF ပဵၼ်ပၢင်တိုၵ်းၵၼ် တီႈႁိမ်းၵွင်းမူး ၸဝ်ႈပေႃႈသိၼ်ထမ်း ၶူးဝႃးဝုၼ်းၸုမ်ႉ ဢၼ်မီးတီႈဝၢၼ်ႈၽၢႆၶမ်း ဢိူင်ႇလွၵ်းလူင် ၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝႃးဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈ 18:13 မူင်း ထိုင် 19:10 မူင်းၼၼ်ႉ ၸုမ်းသိုၵ်းမၢၼ်ႈလႄႈ သိုၵ်းၶၢင် KIA + KPDF ပဵၼ်ပၢင်တိုၵ်းၵၼ် တီႈႁိမ်းၵွင်းမူးၸဝ်ႈပေႃႈသိၼ်ထမ်း ၶူးဝႃးဝုၼ်းၸုမ်ႉ (ၵွင်းမူးထၢတ်ႈပႃႇရမီႇယွၼ်းသူးတဵမ်ၸုမ်ႉမိူင်းသႅင်) တီႈဝၢၼ်ႈၽၢႆၶမ်း ဢိူင်ႇလွၵ်းလူင် ဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ ၼႆယဝ်ႉ။ ၵူၼ်းပိုၼ်ႉတီႈလၢတ်ႈၼႄဝႃႈ “ပိူင်ပဵၼ်ပၢင်တိုၵ်းတႄႉ မိူဝ်ႈၵၢင်ဝၼ်း 13:00 မူင်းၼၼ်ႉ သိုၵ်းမၢၼ်ႈၸႂ်ႉတရူၼ်း ၵႂႃႇပွႆႇမၢၵ်ႇသႂ်ႇ သိုၵ်းၶၢင် KIA လႄႈ KPDF ဢၼ်ယူႇသဝ်းဝႆႉ တီႈလွႆၵွင်းမူး ၸဝ်ႈပေႃႈသိၼ်ထမ်းၶူးဝႃးဝုၼ်းၸုမ်ႉၼၼ်ႉ ဢွၼ်တၢင်းဢေႃႈ၊ ၵူၼ်းဝၢၼ်ႈၶဝ်ၵမ်ႈၽွင်ႈ ႁၼ်သိုဝ်ႈၼႃႈတၼ်းတႃဢေႃႈ ၸုမ်းသိုၵ်းမၢၼ်ႈၶဝ် ၶိုၼ်ႈမႃးတီႈဝၢၼ်ႈသၢၵ်ႈတေႃႇသေ ႁၢင်ႈႁႅၼ်းတႃႇပွႆႇတရူၼ်းၼႆယူႇ တရူၼ်းဢၼ်ၶဝ်ပႃးမႃးၼၼ်ႉ ႁွႆႈပႃးမၢၵ်ႇဝႆႉ တႃႇ 3 လမ်းၼႆဢေႃႈ ၽိူဝ်ႇထိုင်ၵမ်းပွႆႇမၼ်းမႃး 2 လမ်းတႄႉၶိုၼ်ႈၵၢင်ႁၢဝ်ယူႇ တႃႇလမ်းၼိုင်ႈတႄႉ ဢမ်ႇၶိုၼ်ႈလႆႈလႃးလႃးၼႆၶႃႈ လိူဝ်သေၼၼ်ႉ တရူၼ်း 2 လမ်းဢၼ်မိၼ်ၵႂႃႇပွႆႇမၢၵ်ႇၼၼ်ႉ မၢၵ်ႇၶဝ်တူၵ်းတႅၵ်ႇလမ်းၼိုင်ႈၵူၺ်း တႃႇလမ်းၼိုင်ႈဢမ်ႇတႅၵ်ႇ” လၢတ်ႈၼႄၼင်ႇၼႆ။ ယင်းသိုပ်ႇလၢတ်ႈထႅင်ႈဝႃႈ “တရူၼ်းသိုၵ်းမၢၼ်ႈ ဢၼ်ၵႂႃႇပွႆႇမၢၵ်ႇသႂ်ႇသိုၵ်းၶၢင်ၶဝ်သေ ၶိုၼ်းပွၵ်ႈမႃးၼၼ်ႉ မၢၵ်ႇထၢတ်ႈမၼ်းမူတ်းသေ မႃးတူၵ်းၽၢႆႇလင်ဝတ်ႉၵျွင်းသၢၵ်ႈတေႃႇၼၼ်ႉ လမ်းၼိုင်ႈဢေႃႈ ဝၢႆးၼၼ်ႉၵေႃႈ ႁၼ်သိုၵ်းမၢၼ်ႈၶဝ်သၢၼ်ႈႁႅင်း၊ ၵမ်းၼၼ်ႉသိုၵ်းမၢၼ်ႈၶဝ်ၸိူဝ်းယူႇၼႂ်းတပ်ႉၼၼ်ႉ ယိုဝ်းမၢၵ်ႇလူင် 120 mm ၵႂႃႇတင်းၵွင်းမူးၸဝ်ႈပေႃႈ တီႈႁိမ်းဝၢၼ်ႈၽၢႆၶမ်းၼၼ်ႉ ထႅင်ႈ 2 လုၵ်ႈသေ သိုၵ်းမၢၼ်ႈ 3 တပ်ႉၵွင် 348 ၊ 223 ၊ 276 ႁူမ်ႈၵၼ်ၶိုၼ်ႈၸူးတၢင်းလွႆ ၵွင်းမူးၸဝ်ႈပေႃႈသိၼ်ထမ်းတီႈသိုၵ်းၶၢင်ၶဝ်ယူႇၼၼ်ႉလႄႈ ၸင်ႇပဵၼ်ပၢင်တိုၵ်းၵၼ်ႁၢဝ်ႈႁႅင်း” လၢတ်ႈၼႄၼင်ႇၼႆ။ ၵူၼ်းမိူင်းၸိူဝ်းယူႇႁိမ်းပိုၼ်ႉတီႈပဵၼ်ပၢင်တိုၵ်းၼၼ်ႉ လႆႈဢွၼ်ၵၼ်ပၢႆႈၸူးတီႈလွတ်ႈၽေးဝႆႉလႄႈ ဝၢႆးပၢင်တိုၵ်းယဵၼ်ယဝ်ႉၵေႃႈ ၵူၼ်းမိူင်းမၢင်ၸိူဝ်း ယင်းပႆႇႁတ်းပွၵ်ႈၶိုၼ်း ၵွပ်ႈၵူဝ်ပၢင်တိုၵ်းၶိုၼ်းၵိူတ်ႇၶိုၼ်ႈ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-06-05T13:38:06

https://taifreedom.com/%e1%80%91%e1%82%86%e1%82%87%e1%80%9d%e1%81%bc%e1%80%ba%e1%82%87-%e1%81%b6%e1%80%af%e1%81%b5%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%80%9d%e1%81%bc%e1%80%ba%e1%80%b8%e1%81%bc/

ထႆႇဝၼ်ႇ ၶုၵ်းထူပ်းဝၼ်းၼွင်းလိူတ်ႈတီႈ Tiananmen Square

ၸွမ်ၸိုင်ႈထႆႇဝၼ်ႇ လႆႉ ၶျိင်းတိူဝ် ပိုၼ်ၽၢဝ်ႇတေၶတ်းၸႂ် ႁႂ်ႈဝၼ်းဢၼ်ၵူၼ်းၼႄ ၵၢင်ၸႂ်ဢၼ်လူႉတၢႆတီႈ Tiananmen Square ၼႂ်းမိူင်းၶႄႇ မိူဝ်ႈပီႊ 1989 ဢၼ်ၶႄႇ သင်ႇႁၢမ်ႈၸတ်းႁဵတ်းဝၼ်းၶုၵ်းထူပ်းၼၼ်ႉ ပဵၼ်ဝၼ်းမၢႆတွင်းၵႂႃႇ ဝႃႈၼႆ။ မိူဝ်ႈဝၼ်းထီႉ 4 June 1989 ပူၼ်ႉမႃးၶၢဝ်းတၢင်း 35 ပီႊ ဢၼ်လုၵ်ႈႁဵၼ်းဢွၼ်ႁူဝ်ၼႄ ၵၢင်ၸႂ် တုၵ်းယွၼ်းလွင်ႈလွတ်ႈလႅဝ်းတၢင်းၵၢၼ်မိူင်း တီႈ Tiananmen Square ဝဵင်းလူင် Beijing ၸိုင်ႈမိူင်းၶႄႇၼၼ်ႉ ထုၵ်ႇတပ်ႉသိုၵ်းၶႄႇ ပိုတ်းယိုဝ်းတႃႇယႃႉၵဝ်းပၢင်ၼႄၵၢင်ၸႂ်သေ ႁဵတ်းႁႂ်ႈမီးၵူၼ်းလူႉတၢႆ ၼပ်ႉႁူဝ်ပၢၵ်ႇႁူဝ်ႁဵင် လႄႈ ပဵၼ်ဝၼ်းဢၼ်ထုၵ်ႇလူင်ပွင်ၸိုင်ႈၶႄႇ သင်ႇႁၢမ်ႈဢမ်ႇပၼ်ၸတ်းႁဵတ်းဝၼ်းၶုၵ်းထူပ်း လႄႈ ဢမ်ႇပၼ်လၢတ်ႈထိုင် ၵွပ်ႈၼၼ် ဝၼ်းၶုၵ်းထူပ်းၼႆႉ ၸင်ႇလႆႈၵႂႃႇၸတ်းႁဵတ်းတၢင်ႇတီႈ ႁူမ်ႈထိုင် တီႈဝဵင်းလူင် Taipei မိူင်းထႆႇဝၼ်ႇ ၼႆယူႇယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝႃးဝၼ်းထီႉ 4 June 2024 ယူႇတီႈၸွမ်ၸိုင်ႈထႆႇဝၼ်ႇ လႆႉ ၶျိင်းတိူဝ် လႆႈတႅမ်ႈတၢင်ႇၼိူဝ် Facebook ဝႃႈ ထႆႇဝၼ်ႇတေၶတ်းၸႂ် ႁဵတ်းႁႂ်ႈ လွင်ႈတၢင်းတီႈ Tiananmen Square ၼၼ်ႉ ပဵၼ်ဝၼ်းမၢႆတွင်းၵႂႃႇ လႄႈ ႁဵတ်းႁႂ်ႈၵူၼ်းၸိူဝ်း သူၼ်ၸႂ်ပိူင်ၵၢၼ်ဢုပ်ႉပိူင်ႇၶႄႇၼၼ်ႉ လႆႈႁူႉ ယွၼ်ႉမၼ်းပၼ်ၾၢင်ႉႁႂ်ႈႁူႉဝႃႈ လွင်ႈလွတ်ႈလႅဝ်း လႄႈ တီႇမူဝ်ႇၶရေႇသီႇ ဢၼ်ဝႃႈၼၼ်ႉ မၼ်းဢမ်ႇလႆႈမႃးငၢႆႈငၢႆႈ ဝႃႈၼႆ။ ၸိုင်ႈမိူင်းဢၼ်လီၼပ်ႉယမ်ၼၼ်ႉ ပဵၼ်မိူင်းဢၼ်ထွမ်ႇသဵင်ၵၢင်ၸႂ်ၵူၼ်းမိူင်း ယွၼ်ႉတၢင်းႁၼ်တီလၢႆၵေႃႉလၢႆၵူၼ်းၼၼ်ႉ တေလႅၵ်ႈလၢႆႈပၼ်တူင်ႇဝူင်း လႄႈ ၼႂ်းဝၼ်းမိူဝ်းၼႃႈမႃးၵေႃႈ ထႆႇဝၼ်ႇ တေၵမ်ႉထႅမ်ပိူင်တီႇမူဝ်ႇၶရေႇသီႇသေ ႁူမ်ႈမိုဝ်းၸွမ်းမိူင်းဢၼ်မီးပၢႆးဝူၼ်ႉမိူၼ်ၵၼ် တႃႇသၢင်ႈႁႂ်ႈလုမ်ႈၾႃႉၼႆႉလီၶိုၼ်ႈမႃး ၼႆ လႆႉ ၶျိင်းတိူဝ် သိုပ်ႇလၢတ်ႈထႅင်ႈၼင်ႇၼႆ။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈ လႆႉ ၶျိင်းတိူဝ် ပၼ်ၶေႃႈၵိၼ်ၵႅၼ်ႇၶဝ်ႈႁပ်ႉတၼ်းႁဵင်း ပဵၼ်ၸွမ်ၸိုင်ႈထႆႇဝၼ်ႇၼၼ်ႉမႃး ၽၢႆႇတၢင်းၶႄႇ လႆႈဢွၵ်ႇလၢတ်ႈဝႃႈ ပဵၼ်ၵူၼ်းၵေႃႉ ၸႅၵ်ႇၽႄလႅၼ်လိၼ် လႄႈ ႁဵတ်းႁၢႆႉလွင်ႈငမ်းယဵၼ် တင်း လွင်ႈမၼ်ႈၼိမ်သဝ်း ၼႆယူႇယဝ်ႉ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 4 June 2024 ၵူၺ်းၼင်ႇၵဝ်ႇ ယူႇတီႈႁွင်ႈၵၢၼ် လူင်ၽၢႆႇၵႅတ်ႇၶႄထႆႇဝၼ်ႇ ဢွၵ်ႇမႃးလၢတ်ႈဝႃႈ ၵူတ်ႇထတ်းထူပ်းႁၼ် ႁိူဝ်းမိၼ်လိုပ်ႈ လမ်း၊ ႁိူဝ်းမိၼ်တေႃႉသူင်ႇ လႄႈ တရူၼ်း 23 လမ်း ဢၼ်ၶႄႇသူင်ႇမႃး မိၼ်ပၼ်ႇ လႅပ်ႈၸွမ်း ၵုၼ်ထႆႇဝၼ်ႇ သေဢမ်ႇၵႃး မီးထႅင်ႈ 26 လမ်း ဢၼ်မိၼ်ၶၢမ်ႈလႅၼ်ၶႅၼ်ႈ ၼႃႈလိၼ်ထႆႇဝၼ်ႇ တင်း မိူင်းၶႄႇ ဝႃႈၼႆ။ ဢွၼ်တၢင်းၼႆႉ 24 ၸူဝ်ႈမူင်းၵေႃႈ ၶႄႇ လႆႈသူင်ႇႁိူဝ်းမိၼ် 19 လမ်း၊ ႁိူဝ်း 8 လမ်း ပၼ်ႇ လႅပ်ႈၸွမ်းၵုၼ်ထႆႇဝၼ်ႇ မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-05T13:24:42

https://taifreedom.com/%e1%80%91%e1%80%b0%e1%80%95%e1%80%ba%e1%80%b8%e1%82%81%e1%81%bc%e1%80%ba%e1%81%b6%e1%81%a2%e1%80%95%e1%80%ba%e1%82%88%e1%80%90%e1%80%b0%e1%80%9d%e1%80%ba%e1%81%b5%e1%80%b0%e1%81%bc%e1%80%ba%e1%80%b8-3/

ထူပ်းႁၼ်ၶၢပ်ႈတူဝ်ၵူၼ်းတၢႆၼႂ်းမႄႈၼမ်ႉ တီႈလႃႈသဵဝ်ႈ

ၵူၼ်းမိူင်းၼႂ်းပိုၼ်ႉတီႈ ဝၢၼ်ႈသႅင်ၶၢႆႉ ဢိူင်ႇဝၢၼ်ႈပွႆးလူင် ၸႄႈဝဵင်းလႃႈသဵဝ်ႈ ထူပ်းႁၼ်ၶၢပ်ႈတူဝ်ၵူၼ်းတၢႆ တီႈၼႂ်းမႄႈၼမ်ႉ ဢၼ်မီးတီႈၽၢႆႇတူၵ်းဝၢၼ်ႈ လႄႈ ဢမ်ႇႁူႉဝႃႈ ပဵၼ်လုၵ်ႈၽႂ်ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈဝႃးဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ၵူၼ်းမိူင်းၵႂႃႇထူပ်းႁၼ် ၶၢပ်ႈတူဝ်တၢႆၵူၼ်း ဢၼ်မီးဝႆႉၼႂ်းၼမ်ႉ ၽၢႆႇတူၵ်းဝၢၼ်ႈ လႄႈ လႆႈပွင်ႇလႅင်းပၼ်တီႈ ၸုမ်းပရႁိတ ဝဵင်းလႃႈသဵဝ်ႈ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ ၶၢပ်ႈတူဝ်မၼ်းပေႃးၼဝ်ႈပေႃးလၢၼ်ႈႁႅင်းၼႃႇယဝ်ႉ တႃႇဢဝ်ၶၢပ်ႈတူဝ်ၶိုၼ်ႈၽင်ႇၵူၺ်းၵေႃႈ သမ်ႉပေႃးယၢပ်ႇယဵၼ်းလူင်ဝႆႉ၊ ပေႃးထွမ်ႇတူၺ်း ၽူႈမီးပုၼ်ႈၽွၼ်းၶဝ်ဝႃႈတႄႉ မၼ်းလႅပ်ႈတေတၢႆမႃးမွၵ်ႈ 10 ဝၼ်း ၼႆႉယဝ်ႉၶႃႈ၊ မၼ်းပဵၼ်ၽႂ် ယူႇတီႈလႂ် ၼႆၼၼ်ႉတႄႉဢမ်ႇမီးၽႂ်ႁူႉၶႃႈ ၼႃႈတႃမၼ်းၵေႃႈ ဢမ်ႇတူၺ်းလႆႈသေဢိတ်း ၵူၺ်းႁူႉဝႃႈ မၼ်းပဵၼ်ၽူႈၸၢႆးၼႆၵူၺ်း ဝႃႈၼႆ။ ၵဵဝ်ႇလူၺ်ႈလွင်ႈၵူၼ်းတၢႆၼႆႉသေ ၽူႈမီးပုၼ်ႈၽွၼ်းၸုမ်းပရႁိတ ဢဝ်သူင်ႇဝႆႉတီႈ ႁူင်းယႃယဵၼ် ဝဵင်းလႃႈသဵဝ်ႈ လႄႈ တေႃႇထိုင်မိူဝ်ႈလဵဝ်ၵေႃႈ ဢမ်ႇပႆႇႁူႉဝႃႈ မၼ်းၸၢႆးပဵၼ်ၽႂ် ယူႇတီႈလႂ် ယွၼ်ႉသင်လႄႈလႆႈတၢႆၼႆၼၼ်ႉ ဢမ်ႇပႆႇလႆႈႁူႉၸွမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-06-05T13:15:56

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%81%b5%e1%80%99%e1%80%ba%e1%82%87%e1%80%95%e1%80%b1%e1%82%83%e1%80%b8/

ဢမေႇရိၵၢၼ်ႇ လႄႈ ၵမ်ႇပေႃးတီးယႃး ဢုပ်ႇဢူဝ်းတႃႇၽိုၵ်းၽွၼ်ႉသိုၵ်းႁူမ်ႈၵၼ်

မိူဝ်ႈၼႂ်းဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၵႅတ်ႇၶႄ ဢမေႇရိၵၢၼ်ႇ Lloyd Austin လႄႈတင်း ႁုၼ်ႇ သဵၼ်ႇ ၸွမ်ၽွင်းလူင်ၵမ်ႇပေႃးတီးယႃးၵေႃႉၵဝ်ႇ ဢိၵ်ႇတင်း ၽူႈမီးပုၼ်ႈၽွၼ်းၸၼ်ႉသုင် ၵမ်ႇပေႃးတီးယႃး လႆႈႁူပ်ႉထူပ်းဢုပ်ႇဢူဝ်းၵၼ်၊ လွင်ႈၽႅၼ်ၵၢၼ်ၽိုၵ်းၽွၼ်ႉသိုၵ်းႁူမ်ႈၵၼ် ၼႂ်းၵႄႈၵၢင်သွင်ၸိုင်ႈမိူင်း ဢၼ်တူၵ်းယူႇၼႂ်းငဝ်းလၢႆးလီမႆႈၸႂ် ၵဵဝ်ႇလူၺ်ႈလွင်ႈၸမ်ၸႂ် ၶႄႇလႄႈတင်းမိူင်းၼႂ်းဢႃႇသီႇယၼ်ႇ ၼၼ်ႉၼႆယူႇ။ Lloyd Austin လၢတ်ႈဝႃႈ လႆႈဢုပ်ႇဢူဝ်းၵၼ် ၵဵဝ်ႇလူၺ်ႈ ၵၢၼ်သၢင်ႈလွင်ႈၸမ်ၸႂ် ၽၢႆႇၵႅတ်ႇၶႄ ၼႂ်းၵႄႈၵၢင် ဢမေႇရိၵၢၼ်ႇ လႄႈ ၵမ်ႇပေႃးတီးယႃး လိူဝ်သေၼၼ်ႉၵေႃႈ ယင်းပႂ်ႉတူၺ်းထႅင်ႈယူႇဝႃႈ ၸွင်ႇတေမီးလွင်ႈဢုပ်ႇဢူဝ်းၵၼ်ထႅင်ႈ ဝႃႈၼႆ။ ၽူႈတၢင်လၢတ်ႈၽၢႆႇၵႅတ်ႇၶႄဢမေႇရိၵၢၼ်ႇၵေႃႈဝႃႈ ၵၢၼ်ဢုပ်ႇဢူဝ်းၵၼ်ၼႆႉ ယင်းဢုပ်ႇလၢတ်ႈထိုင်ပႃး ၽႅၼ်ၵၢၼ်ၽိုၵ်းၽွၼ်ႉသိုၵ်း ၽၢႆႇလွင်ႈၸွႆႈထႅမ်ၵူၼ်းထူပ်းၽေး၊ လွင်ႈၸဝ်ႈၼႃႈတီႈ ၵုမ်းထိင်းလွင်ႈမၼ်ႈၼိမ်သဝ်း၊ လွင်ႈလူတ်းယွမ်း ဢွင်ႈတီႈ ဢၼ်ပဵၼ်ၽေး တီႈမီးမၢၵ်ႇတႅၵ်ႇ လႄႈ လွင်ႈၵူႈၵဵပ်းမၢၵ်ႇတႅၵ်ႇၸိူဝ်းၼႆႉပႃး ယူႇယဝ်ႉ။ မိူဝ်ႈၼႂ်းလိူၼ်ပူၼ်ႉမႃးၼၼ်ႉ ၶႄႇ လႄႈ ၵမ်ႇပေႃးတီးယႃးၵေႃႈ လႆႈမီးၵၢၼ်ၽိုၵ်းၽွၼ်ႉသိုၵ်းႁူမ်ႈၵၼ် တႃႇသၢင်ႈလွင်ႈၸမ်ၸႂ် ၽၢႆႇၵၢၼ်သိုၵ်းလႄႈ လွင်ႈႁူမ်ႈမိုဝ်းၼႂ်းၵႄႈၵၢင် တပ်ႉသိုၵ်းတင်းသွင်ၸိုင်ႈမိူင်း ယူႇယဝ်ႉ။ မိူဝ်ႈပူၼ်ႉမႃးၼႆႉ ၶႄႇလႆႈၶဝ်ႈမႃးမီးသုၼ်ႇႁူမ်ႈ ၸွႆႈထႅမ်ငိုၼ်းတိုၼ်းပၼ်တီႈ ၵမ်ႇပေႃးတီးယႃး တွၼ်ႈတႃႇၸတ်းၵၢၼ်ႁႃၶိူင်ႈၵွင်ႈၵၢင်ႇၽၢႆႇသိုၵ်းလႄႈ ပၼ်လွင်ႈၸွႆႈထႅမ်ၽၢႆႇၵၢၼ်ယုၵ်ႉမုၼ်းၼမ်ႉၵတ်ႉတပ်ႉသိုၵ်းမႂ်ႇမႃးထႅင်ႈ ဢၼ်ပဵၼ်တႃႈႁိူဝ်း တီႈၼႂ်းၵမ်ႇပေႃးတီးယႃး ၸဵင်ႇၸၢၼ်းဝၼ်းတူၵ်းၼၼ်ႉ ယူႇယဝ်ႉ။ လၢႆလၢႆၸိုင်ႈမိူင်း ဢိၵ်ႇတင်းဢမေႇရိၵၢၼ်ႇၵေႃႈ ဢွၼ်ၵၼ်မႆႈၸႂ်ၵဵဝ်ႇလူၺ်ႈလွင်ႈၼႆႉမႃး လႄႈ ပၼ်ၾၢင်ႉဝႃႈ ၶႄႇတေၸၢင်ႈၸႂ်ႉတိုဝ်းပဵၼ်တႃႈႁိူဝ်းတႃႇတပ်ႉသိုၵ်းၶႄႇလႆႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-06-05T11:47:20

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%81%bc%e1%82%82%e1%80%ba%e1%80%b8%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc/

မၢၵ်ႇတႅၵ်ႇၼႂ်းႁူင်းႁဵၼ်း မီးလုၵ်ႈဢွၼ်ႇမၢတ်ႇၸဵပ်းၸမ် 30 ၵေႃႉ

ႁူင်းႁဵၼ်းသွၼ်ပၺ်ႇၺႃႇၸၼ်ႉငဝ်ႈ ဢၼ်မီးတီႈပွၵ်ႉဢဵင်ႇသျေႉပိၼ်ႇ ၸႄႈဝဵင်းတႃႈဝၢႆ (ထဝႄႇ) တိူင်းတၼၢဝ်းသီၼၼ်ႉ လႆႈပဵၼ်ၽေးမၢၵ်ႇတႅၵ်ႇ ၼႂ်းႁူင်းႁဵၼ်းလႄႈ လုၵ်ႈႁဵၼ်းမီးလွင်ႈမၢတ်ႇၸဵပ်း/လူႉတၢႆ ၼႆယဝ်ႉ။ သိုဝ်ႇၶၢဝ်ႇ Ayeyarwaddy Times ဢွၵ်ႇဝႆႉဝႃႈ မိူဝ်ႈဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 12:30 မူင်းပၢႆ ၽွင်းလုၵ်ႈဢွၼ်ႇ ႁူင်းႁဵၼ်းၸၼ်ႉငဝ်ႈ (ဢမၵ) ပွၵ်ႈၵိၼ်ၶဝ်ႈဝၼ်းသေ ၶိုၼ်းမႃးလဵၼ်ႈၵေႃႉၵၼ် တီႈၼႂ်းဝၢင်းႁူင်းႁဵၼ်းၼၼ်ႉ မီးလုၵ်ႈႁဵၼ်းၸၢႆးၵေႃႉၼိုင်ႈ သမ်ႉၵႂႃႇၵဵပ်းၺႃးမၢၵ်ႇဢၼ်ဢမ်ႇပႆႇတႅၵ်ႇ လႄႈ မၢၵ်ႇၵိုင်ႉၵၢင်ႉတႅၵ်ႇသႂ်ႇ လႆႈတၢႆထင်တီႈၵႂႃႇဝႃႈၼႆ၊ လုၵ်ႈဢွၼ်ႇႁဵၼ်းၸိူဝ်းယူႇႁိမ်းႁွမ်းၼၼ်ႉၵေႃႈ တိူဝ်ႉၸပ်းၸၢၵ်ႇမၢၵ်ႇ 26 ၵေႃႉ ၼႆယဝ်ႉ။ ၵူၼ်းၼႂ်းပွၵ်ႉဢဵင်ႇသျေႉပိၼ်ႇ လၢတ်ႈၼႄဝႃႈ လုၵ်ႈဢွၼ်ႇၶဝ်သမ်ႉ ၵႂႃႇၸၼ်ယိူဝ်ႈထူၺ်ႈယိူဝ်ႈ ၼႂ်းဝၢင်းၵျွင်းသေ ၶိုၼ်းၵဵပ်းလႆႈမၢၵ်ႇဢၼ်ဢမ်ႇပႆႇတႅၵ်ႇ ၵမ်းၼၼ်ႉ လုၵ်ႈဢွၼ်ႇၶိုၼ်းဢဝ်ၵႂႃႇတီႈၼႂ်းႁွင်ႈႁဵၼ်းသေ မၢၵ်ႇၵိုင်ႉၵၢင်ႉတူၵ်းတႅၵ်ႇ တိူဝ်ႉၸပ်းလုၵ်ႈဢွၼ်ႇ ၸၼ်ႉ 2 လႄႈ ၸၼ်ႉ 3 လႆႈမၢတ်ႇၸဵပ်း တင်းမူတ်း 26 ၵေႃႉ (ၸၢႆး 11 ၵေႃႉ ယိင်း 16 ၵေႃႉ)၊ ၵေႃႉသဵင်ႈသၢႆၸႂ်ၵႂႃႇၼၼ်ႉ တေပဵၼ်လုၵ်ႈႁဵၼ်း ၸၼ်ႉ 3 မီးဢႃႇယု 9 ၶူပ်ႇ လႄႈ ၸၢၵ်ႇမၢၵ်ႇတိူဝ်ႉၸပ်းမၼ်း ယွၵ်းယွႆႈလူင်ၵႂႃႇ သမ်ႉပေႃးဢမ်ႇမီးတီႈလီဢဝ်ၶိုၼ်းသေဢိတ်း ဝႃႈၼႆ။ ၵူၼ်းမိူင်းထႅင်ႈၵေႃႉၼိုင်ႈ လၢတ်ႈတီႈသိုဝ်ႇၶၢဝ်ႇ Irrawaddy ဝႃႈ မၢၵ်ႇဢၼ်ဢမ်ႇပႆႇတႅၵ်ႇ ဢၼ်ၵိုတ်းဝႆႉၸွမ်းၼႂ်းပွၵ်ႉၼႂ်းယွမ်ႇၵေႃႈ မီးဝႆႉယူႇ မိူဝ်ႈလဵဝ်သမ်ႉ ပဵၼ်ၶၢဝ်းၾူၼ်ထႅင်ႈယဝ်ႉလႄႈ မၢၵ်ႇဢၼ်ဢမ်ႇပႆႇတႅၵ်ႇၼၼ်ႉ တေၶမ်ႈလိၼ်ဝႆႉ၊ မိူဝ်ႈတေပိုတ်ႇၽုၺ်ႇႁူင်းႁဵၼ်းၼၼ်ႉၵေႃႈ ၽၢႆႇၵဵဝ်ႇၶွင်ႈၶဝ် ထုၵ်ႇလီၵူတ်ႇထတ်း ၼႂ်းဝၢင်းႁူင်းႁဵၼ်းဢွၼ်တၢင်းၵွၼ်ႇ၊ ၼႆႉသမ်ႉမႃးၸႂ်ႉ လုၵ်ႈဢွၼ်ႇ ထူၺ်ႈယိူဝ်ႈၼႆႉဢမ်ႇထုၵ်ႇလီပဵၼ် ဝႃႈၼႆ။ မၢၵ်ႇဢၼ်တႅၵ်ႇသႂ်ႇလုၵ်ႈဢွၼ်ႇႁဵၼ်းၼၼ်ႉ ဢမ်ႇလႆႈႁူႉဝႃႈပဵၼ်မၢၵ်ႇသႅၼ်းလႂ် လႄႈ မိူဝ်ႈဝၼ်းထီႉ 13 May 2024 ၼၼ်ႉ ၸုမ်းသိုၵ်းမၢၼ်ႈ တင်း ၸုမ်း PDF ပဵၼ်ပၢင်တိုၵ်းၵၼ် တီႈတၢင်းၶဝ်ႈဝဵင်းတႃႈဝၢႆ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-06-05T11:21:45

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-6/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်း ၸမ် 100 ၵေႃႉ

ၸဝ်ႈၼႃႈတီႈပလိၵ်ႈထႆး လႆႈႁပ်ႉၶၢဝ်ႇ တေမီးၵူၼ်းလၵ်ႉလွမ်ၶဝ်ႈမိူင်းလူၺ်ႈၽိတ်း မၢႆမီႈၼႆသေ ၸင်ႇလႆႈဢွၵ်ႇၵူတ်ႇထတ်းတီႉၺွပ်းလႆႈ ၵူၼ်းလၵ်ႉၶဝ်ႈမိူင်း ၸမ် 100 ၵေႃႉ ဝႃႈၼႆ။ မိူဝ်ႈဝၼ်းထီႉ 4 June 2024 (လိူၼ်ႁူၵ်းလွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး လႆႈဢွၵ်ႇၵူတ်ႇထတ်းၼိူဝ်ႈသဵၼ်ႈတၢင်းမၢႆ 101 ထူပ်းႁၼ်ၵႃး 4 လမ်း ဢၼ်လုၵ်ႉတီႈ မႄႈသၢႆ ၵဵင်းႁၢႆးသေ မုင်ႈၼႃႈၶဝ်ႈ ဝဵင်းလူင်မိူင်းၵွၵ်ႇ ၸွမ်းၼင်ႇဢၼ်လႆႈႁပ်ႉၶၢဝ်ႇမႃးၼၼ်ႉသေ ယွၼ်ႉႁႅင်းၵူၼ်း ဢမ်ႇပဵင်းပေႃးလႄႈ ႁႄႉၵိုတ်းလႆႈ 3 လမ်း၊ လမ်းထီႉ 1 မီးၵူၼ်းၶီႈမႃးတင်းမူတ်း 41 ၵေႃႉ၊ ပဵၼ်ၵူၼ်းထႆး 2 ၵေႃႉ၊ ၵူၼ်းမိူင်းႁူမ်ႈတုမ် 39 ၵေႃႉ ၼႂ်းၼၼ်ႉ ဢၼ်မီးဝႂ်ၶႂၢင်ႉထုၵ်ႇမႅၼ်ႈၸွမ်းမၢႆမီႈ 10 ၵေႃႉ၊ တႃႇ 29 ၵေႃႉ ဢမ်ႇမီးဝတ်းဝႂ်သင်သေလွင်ႈ လႄႈ လမ်းထီႉ 2 မီးၵူၼ်းၶီႈမႃးၸွမ်းတင်းမူတ်း 42 ၵေႃႉ ၼႂ်းၼၼ်ႉမီးၵူၼ်းမိူင်းႁူမ်ႈတုမ် 20 ၵေႃႉ ဢၼ်ဢမ်ႇမီးဝႂ်ၶႂၢင်ႉၶဝ်ႈမိူင်း၊ လမ်းထီႉ 3 ၵေႃႈ မီးၵူၼ်းမိူင်းႁူမ်ႈတုမ် 22 ၵေႃႉ ဢၼ်ဢမ်ႇမီးၶႂၢင်ႉၶဝ်ႈမိူင်း မိူၼ်ၵၼ်။ ၵႃးဢၼ်ပၢႆႈလွတ်ႈၵႂႃႇထႅင်ႈလမ်းၼိုင်ႈၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆးၶဝ် ၵႂႃႇတီႉၺွပ်းလႆႈ တီႈၼႂ်းၸႄႈဝဵင်းဢုတ်ႇတရတိတ်ႇသေ မီးၵူၼ်းမိူင်းႁူမ်ႈတုမ် ဢၼ်ဢမ်ႇမီးဝႂ်ၶႂၢင်ႉၶဝ်ႈမိူင်းတင်းမူတ်း 20 ၵေႃႉ ၼႆယဝ်ႉ။ ၸွမ်းၼင်ႇ ပလိၵ်ႈၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်းထႆး လၢတ်ႈဝႃႈ ပေႃးယွၼ်း ၶႂၢင်ႉယူႇၼႂ်းမိူင်းထႆး ပဵၼ်ၶၢဝ်းယၢဝ်းၼႆ တေဢွၵ်ႇၶၢဝ်းတၢင်းၵႂႃႇမႃးလႆႈ မိူၼ်ၼင်ႇ ၸိူဝ်းမီး Passport တင်း Visa ႁႅင်းၵၢၼ်၊ မၢင်ၸိူဝ်း တေမီး Passport ဢၼ်မၵ်းမၼ်ႈ ဝၼ်း ၵူၺ်းမၢင်ၸိူဝ်းတေမီးဝႂ်ၶႂၢင်ႉၶၢမ်ႈလႅၼ်လိၼ် ဢမ်ႇမီး Passport ၵူၺ်းလႆႈၶႂၢင်ႉ ယူႇၼႂ်းၸႄႈဝဵင်းမႄႈသၢႆၵႃႈၼၼ်ႉၵူၺ်း ဢမ်ႇၸၢင်ႈဢွၵ်ႇၼွၵ်ႈပိုၼ်ႉတီႈၼၼ်ႉလႆႈ ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းၸိူဝ်းဢၼ်မီးဝႂ်ၶႂၢင်ႉထုၵ်ႇမႅၼ်ႈၸွမ်းပၵ်းပိူင်မၢႆမီႈၼၼ်ႉ ၽၢႆႇတၢင်းၶွမ်ႇပၼီႇၽၢႆႇႁပ်ႉသူင်ႇၶဝ် ၶိုၼ်းလႆႈဢဝ်ၵႃးမႃးႁပ်ႉ သူင်ႇထိုင်တီႈ လႄႈ ဢၼ်ပဵၼ်ၵူၼ်းမိူင်းႁူမ်ႈတုမ် ၸိူဝ်းလၵ်ႉလွမ်ၶဝ်ႈမိူင်းလူၺ်ႈၽိတ်းမၢႆမီႈၼၼ်ႉသမ်ႉ ၽၢႆႇတၢင်းၸဝ်ႈၼႃႈတီႈထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']